
PROLOG 


Fata avea unsprezece ani și nouă luni. 

Nouă luni extrem de importante. Ce jucau un rol covârșitor în 
misiunea pe care tatăl ei i-o încredinţase de dimineaţă. Astfel, 
oftând adânc, își suflecă mânecile zdrenţuite și începu să arunce 
molozul în roaba aflată în apropiere. 

— E atât de greu! se plânse fratele ei, în vârstă de opt ani, 
încercând să urnească din loc o bucată din zidul casei prăbușit 
la pământ. 

Începu să tușească în clipa în care un nor de funingine se 
înălţă în aer din rămășițele mistuite de flăcări. 

— Lasă-mă să te ajut! se oferi sora lui, trântind lopata cu 
zgomot. 

— N-am nevoie de ajutor! 

— Trebuie să muncim împreună dacă vrem să terminăm 
treaba înainte ca baba să se întoarcă acasă, îi spuse ea, cu 
mâinile în șolduri, străfulgerându-l cu privirea. 

— Uită-te în jurul tău! răbufni băiatul, despicând aerul cu 
mâinile. N-o să terminăm niciodată, continuă, uitându-se 
deznădăjduit de jur-împrejur. z 

Pereții din lut ai casei erau crăpați. Năruiţi. Innegriți de fum. 
Prin acoperişul spart puteau vedea cerul. Un cer posomorât și 
întunecat. Ce veghease cândva un oraș magnific. 

Soarele de amiază zăcea ascuns printre clădirile distruse din 
Rey. Arunca lumini și umbre peste pietrele și marmura pârjolite 
de flăcări. Maldărele de moloz, ce fumegau încă pe alocuri, 
evocau imaginile apocaliptice de acum câteva zile. 

Fata se apropie de fratele ei și îl privi cu asprime. 

— Dacă nu vrei să muncești, atunci stai afară! Dar eu trebuie 
să-mi termin treaba. Cineva trebuie să mai și muncească, îi 
spuse ea, luând din nou lopata în mână. 

Băiatul lovi cu piciorul o piatră ce-i stătea în cale. Aceasta se 
rostogoli pe podeaua bătătorită din pământ, oprindu-se la 
picioarele unui străin care stătea în pragul ușii, purtând o 
mantie cu glugă. 

Strângând cu putere mânerul lopeţii în mâini, fata se așeză în 
faţa fratelui său. 

— Cu ce pot să vă ajut...? îl întrebă ea, oprindu-se, însă, 
brusc. 

Rida’ neagră pe care o purta străinul era brodată cu fir din aur 
și argint. Teaca sabiei era gravată cu modele meșteșugite și 
încrustată cu nestemate de o fineţe rară, iar sandalele cu care 
era încălțat erau croite dintr-o piele de vițel de cea mai bună 
calitate. 

Nu era un tâlhar la drumul mare. 

— Cu ce pot să vă ajut, sahib? îl întrebă fata, afișând o ţinută 
cât mai impunătoare cu putință. 

Pentru că străinul continua să păstreze tăcerea, ea ridică și 
mai sus lopata, încruntată și încordată ca un arc, simțind cum 
inima îi bătea nebunește în piept. 

Străinul trecu pragul casei, îndepărtându-se de mânerul ușii, 
ce stătea gata să cadă. Işi dădu gluga pe spate și își ridică 
mâinile în aer ca într-o rugă. Gesturile sale erau atent studiate, 
iar mișcările trădau o eleganţă fină și unduioasă ca apele 
curgătoare ale unui râu. 

Zăbovind sub o rază palidă de lumină, fata îi zări chipul 
pentru prima dată. 

Era mai tânăr decât se aștepta. Nu avea mai mult de douăzeci 
de ani. 

Ai fi putut spune că era chipeș. Dacă n-ar fi avut trăsăturile 
prea aspre și necruțătoare. Razele de soare ce-i scăldau mâinile 
scoteau la iveală ceva ce părea să contrasteze izbitor cu 
eleganța și rafinamentul lui desăvârșit - avea palmele roșii și 
crăpate, iar pielea jupuită - dovada unor munci istovitoare. 

Ochii obosiţi erau zugrăviți într-o nuanţă aurie presărată cu 
tonalități arămii. Mai văzuse undeva niște ochi că ai lui. Intr-un 
tablou ce înfățișa un leu. 

— N-am vrut să vă sperii, spuse străinul, pe un ton domol, 
scrutând cu privirea căsuţa năruită, cu o singură cameră. Pot să 
vorbesc cu tatăl vostru? 

Îndoiala puse din nou stăpânire pe inima fetei. 

— Nu... nu e acasă. S-a dus să facă rost de materiale de 
construcţie. 

Străinul încuviinţă din cap. 

— Și mama voastră? 

— A murit, îi răspunse fratele ei, mișcându-se în spatele fetei. 
Acoperișul s-a prăbușit peste ea în timpul furtunii. Și s-a stins la 
scurt timp după aceea. 

Cuvintele lui păreau lipsite de însemnătate, spre deosebire de 
cele ale surorii lui. Pentru că fratele ei încă nu înregistrase cu 
adevărat cele întâmplate. După ce-și pierduseră aproape toată 
avuția pe durata secetei care-i năpăstuise cu un an în urmă, 
furtuna le-a dat lovitura finală. 

Și fratele ei încă trebuia să-și revină din starea de prostraţie și 
să accepte această ultimă tragedie. 

Severitatea ce se citea pe chipul străinului se adânci pentru o 
clipă. Își aţinti privirea în gol, lăsându-și mâinile să-i cadă pe 
lângă trup. 

Apoi, îi ţintui din nou cu ochii lui pătrunzători și fermi, 
încleștându-și pumnii atât de tare până când încheieturile 
degetelor i se albiră. 

— Mai aveţi vreo lopată? 

— La ce-ţi trebuie lopata, sahib, căci pari mare bogătaș? îl 
întrebă fratele ei, îndreptându-se cu pași hotărâți și acuzatori 
spre străin. 

— Kamyar! îl strigă sora lui, apucându-l de gulerul tunicii sale 
zdrențuite. 

Străinul îl scrută cu privirea pe fratele ei, apoi se așeză pe 
podeaua bătătorită din pământ. 

— Kamyar te cheamă, carevasăzică, spuse el, schițând un 
zâmbet vag. 

Fratele ei nu mai adăugă nimic. De-abia reușea să-i 
întâlnească privirea străinului înalt, în ciuda faptului că stătea 
ghemuit pe podea. 

— Vă... vă cer iertare, sahib, îngăimă fata. E puţin cam 
impertinent. 

— Nu trebuie să-mi ceri iertare. Impertinenta nu mă 
deranjează atâta timp cât vine de la cine trebuie, îi răspunse 
străinul, cu un surâs pe buze. 

Zâmbetul fermecător îi îmblânzea trăsăturile-i aspre. 

— Da, îi întrerupse fratele ei. Kamyar mă cheamă. Dar pe 
tine? 

Străinul îl scrută un timp cu ochi iscoditori. 

— Khalid. 

— Și de ce vrei o lopată, Khalid? îl întrebă din nou băiatul. 

— Aş vrea să vă ajut să vă reparaţi casa. 

— De ce? 

— Pentru că reușim să facem lucrurile mult mai repede dacă 
ne ajutăm unii pe ceilalţi. 

Kamyar încuviinţă încet din cap, apoi și-l aplecă într-o parte. 

— Dar nu e casa ta. De ceţi-ar păsa? 

— Pentru că Rey este casa mea. Și Rey este și casa ta. Dacă 
un necaz s-ar abate asupra mea și ţi-aș cere ajutorul, ai refuza 
să mi-l acorzi? 

— Nu. Nici vorbă! îi răspunse Kamyar, fără șovăire. 

— Atunci, ne-am înțeles, spuse străinul, ridicându-se în 
picioare. Vrei să-mi dai lopata ta, Kamyar? 

e 

Toată după-amiaza, cei trei munciră împreună ca să 
îndepărteze resturile arse de lemn și molozul îmbibat de apă. 
Fata nu îi mărturisi niciodată străinului cum o cheamă, refuzând 
să-i spună altfel decât sahib, dar Kamyar îl trata ca pe un 
prieten de mult pierdut, având amândoi un dușman comun. 
Când străinul le oferi apă și pâine /avasn ca să mănânce, fata 
făcu o plecăciune înaintea lui în semn de mulțumire. 

Se îmbujoră toată în clipa în care străinul - chipeș - făcu 
același gest, fără să mai rostească vreun cuvânt. 

În curând, pe când se însera, Kamyar se cuibări, istovit, într- 
un colț al camerei. Capul îi cădea pe piept, iar ochii i se 
închideau încetul cu încetul. 

Străinul aranjă lângă ușă ultimele lemne rămase neatinse de 
foc și, scuturându-și rida’ de praf, își puse din nou gluga pe cap. 

— Vă mulţumesc, murmură fata, știind că doar atât putea să 
facă. 

El îi aruncă o privire peste umăr. Apoi, scoase din mantie o 
punguță legată la gură cu un șnur din piele. 

— Te rog s-o primești! 

— Nu, sahib, îi răspunse ea, clătinând din cap. Nu pot să 
accept banii. Am profitat destul de generozitatea Domniei 
Voastre. 

— Nu e mult. Aș vrea să-i primești. 

Ochii, ce-i păruseră obosiţi la început, erau acum secătuiți de 
vlagă. 

— Te rog! 

Chipul îi părea acum ascuns printre voaluri de spectre și 
umbre, printre firicele de praf și cenușă... 

Trădând o suferinţă mult mai copleșitoare decât și-ar fi putut 
imagina vreodată. 

Luă punguţa din mâna lui. 

— Îţi mulţumesc, murmură străinul, de parcă el era copleșit 
de nevoi. 

— Shiva, spuse ea. Shiva îmi este numele. 

Ochii îi licăriră neîncrezători. Apoi, chipul dăltuit parcă în 
piatră i se îmblânzi din nou. 

— Firește, îi răspunse apoi, înclinându-se în faţa ei. 

Stăvilindu-și nedumerirea, reuși să-i răspundă în aceeași 
manieră. Când își ridică privirea, străinul dispăruse deja. 

Înghiţit în întunericul nopții. 

APA E ÎNȘELĂTOARE 


Era doar un inel. 

Dar avea atâta însemnătate pentru ea. 

Intruchipa simbolul valorilor pe care le putea pierde. Dar și al 
celor pentru care merita să lupte. 

Șeherezada își ridică mâna în bătaia unei raze de soare. Inelul 
din aur mat licări de două ori, ca pentru a-i aminti de perechea 
ei, aflată dincolo de Marea de Nisip. 

Khalid. 

Gândul îi zbură la palatul de marmură din Rey. La Khalid. 
Spera să fie împreună cu Jalal sau cu unchiul său, shahrban-ul. 

Spera să nu fie singur. Rătăcit în voia sorții. Și bântuit de 
gânduri... 

De ce nu-i sunt alături? 

Strânse din buze. 

Deoarece ultima oară când m-am aflat în Rey, au pierit mii de 
oameni nevinovați. 

Și Șeherezada nu se putea întoarce până nu avea să găsească 
o cale prin care să-și apere poporul. Și dragostea. O cale prin 
care să pună capăt blestemului cumplit al lui Khalid. 

In fața cortului ei, o capră începu să behăie veselă. 

Mocnind de furie, Șeherezada aruncă pătura și luă hangerul 
ascuns printre așternuturile patului improvizat. O ameninţare 
deșartă, dar știa că trebuie să creeze aparența unei ordini. 

Luând-o parcă în derâdere, capra începu să behăie tot mai 
strident. 

lar behăitul ei se impletea cumva cu sunetul unei... tălăngi? 

Animalul avea o talangă la gât! Și toată această larmă punea 
stavilă oricăror încercări de a mai închide vreun ochi. 

Șeherezada se ridică în capul oaselor, înșfăcând pumnalul 
încrustat cu nestemate... 

Apoi, iritată peste măsură, scoase un suspin și se prăbuși pe 
așternuturile aspre de lână ce îi acopereau patul. 

N-am nicio șansă să mai adorm. 

Nu acum când se afla atât de departe de casă. Atât de 
departe de locul unde inima-i tânjea să se afle. 

Înghiţi cu greu nodul ce i se formase deodată în gât. Mângâie 
cu degetul inelul zămislit din două săbii încrucișate - inelul pe 
care Khalid i-l pusese pe mâna dreaptă cu doar două săptămâni 
în urmă. 

Gata! Nimic bun nu va ieși din toate neghiobiile astea. 

Se ridică din nou în capul oaselor, scrutând cu privirea noile 
împrejurimi. 

Patul Irsei se afla ascuns lângă un perete al cortului. Sora ei 
mai mică stătuse ore întregi în picioare, frământând aluatul 
pâinii, făcând ceai și împletind barba caprei nesuferite. 

Șeherezada schiță un zâmbet, în ciuda frustrărilor sale. 

Mânată de prudenţă, își îndesă hangerul la brâu, apoi se ridică 
în picioare. Zilele îndelungate de călătorie și nopţile lipsite de 
somn își spuneau cuvântul, căci fiecare mușchi din corp părea 
să-și verse acum amarul. 

Trei nopţi măcinate de griji. Trei nopţi petrecute în pribegie, 
fugind dintr-un oraș mistuit de flăcări. Trei nopţi bântuite de 
întrebări fără răspuns. Trei nopţi zbuciumate de temeri și 
neliniști pentru viaţa tatălui ei, ce se lupta și acum să scape din 
ghearele morții după întâmplările stranii petrecute pe colinele 
din preajma orașului Rey. 

Șeherezada trase adânc aer în piept. 

Aerul era ciudat aici. Mai uscat. Și mai rece. Raze suave de 
lumină pătrundeau prin cusăturile cortului. Străjuit de un strat 
subțire de mătase fină. Ce îi învăluia micul univers în falduri 
întunecate, scăldate în praf de diamant. 

Lângă un alt perete al cortului, se afla o măsuță pe care 
stăteau un ulcior de porțelan și un lighean de aramă. Mături, 
înfășurate în covorașul ponosit pe care i-l dăruise Musa 
Zaragoza cu câteva luni în urmă, se odihneau puţinele lucruri pe 
care le mai avea. Se lăsă în genunchi în fața măsuţei și turnă 
apă în lighean. 

Apa era stătută, dar curată. Imaginea ce se ivea printre 
unduirile sale o privea ciudat de calmă. 

Calmă, dar deformată. 

Chipul unei fete ce pierduse totul și nimic într-o singură 
noapte. 

Își strecură mâinile în lighean. La suprafaţă, pielea îi părea 
zugrăvită într-o nuanţă de crem. Nu mai avea tenta ei arămie. 
Își aţinti ochii asupra graniţei unde apa se întâlnea cu aerul, 

unde mâinile ei păreau să se afle într-o lume cu totul diferită, o 
lume sub apă... 

O lume care se mișcă mai lent și deapănă povești. 

Apa e înșelătoare. 

Se stropi pe faţă și își trecu mâinile ude prin păr. Ridică apoi 
capacul de pe cutiuţa de lemn din apropiere și își clăti gura cu 
un amestec de mentă, piper alb și sare zdrobită. 

— Te-ai trezit. Nu credeam că o să te văd în picioare atât de 
devreme, de vreme ce-ați ajuns abia în orele dimineţii. 

Șeherezada se întoarse și o văzu pe Irsa stând în pragul 
cortului. Silueta zveltă a surorii ei era încadrată într-un triunghi 
de lumină. 

— Nu te trezeai niciodată înainte de micul dejun, spuse Irsa, 
cu un zâmbet jucăuș pe buze, intrând înăuntru și trăgând după 
ea fâșia de pânză ce ţinea loc de ușă. 

— Cine poate să doarmă în behăitul caprei ăleia blestemate? 
răspunse Șeherezada, stropind-o cu apă ca să evite salva 
inevitabilă de întrebări. 

— Te referi la Farbod? 

— l-ai pus și nume? întrebă Șeherezada, râzând și împletindu- 
și într-o cosiță părul lung și încâlcit. 

— E chiar drăguţ, îi răspunse Irsa, încruntată. Ar trebui să-i dai 
o șansă. 

— Te rog să-i spui lui Farbod că - dacă n-are de gând să pună 
capăt trilurilor sale matinale - o să-l fac friptură, căci ador 
tocana din carne de capră, asezonată cu sos de rodii și nuci 
zdrobite. 

— Aha! spuse Irsa, scoțând un șnur lung din buzunarul 
șalvarilor boţiţi. Nu trebuie să uităm că ne aflăm în prezenţa 
unei figuri regale, adăugă ea, legându-i capătul cosiţei. Îi voi 
atrage atenţia lui Farbod să n-o mai deranjeze pe ilustra regină 
a Khorasanului. 

Șeherezada își aţinti privirea peste umăr în ochii deschişi la 
culoare ai Irsei. 

— Ești atât de înaltă! spuse ea, încet. Când ai crescut atât de 
mult? 

Irsa își înfășură braţele de jur-împrejurul taliei surorii sale. 

— Ti-am dus dorul, spuse ea, atingând cu degetele mânerul 
hangerului și făcând, înspăimântată, un pas înapoi. De ce porţi 
cu tine... 

— Baba s-a trezit? o întrerupse Șeherezada, cu un zâmbet 

mult prea luminos. Poţi să mă duci să-l văd? 
e 

În noaptea furtunii, Șeherezada pornise, împreună cu Tariq și 
Rahim, în căutarea tatălui său pe dealurile de la marginea 
orașului. 

Era complet nepregătită pentru ce aveau să găsească. 

Jahandar al-Khayzuran stătea ghemuit într-o baltă, strângând 
în braţe o carte veche, cu coperţi din piele. 

Mâinile și picioarele goale îi erau părjolite. Roșii, jupuite și 
mistuite de flăcări. Șuviţele de păr îi zăceau în noroi, aruncate la 
întâmplare de stihiile naturii printre pietrele ude. 

Calul bălțat al surorii ei zăcea, cu gâtul tăiat, într-o baltă de 
sânge. Noroiul și cenușa bătută de vânt se contopeau cu râul 
purpuriu de sânge, lăsând o urmă sinistră pe deal. 

Șeherezada nu va uita niciodată imaginea tatălui ei, stând 
ghemuit pe povârnișul scăldat în sânge și cenușă. 

Când încercase să-i desprindă degetele de pe carte, Jahandar 
strigase ceva într-o limbă ce îi era complet necunoscută 
Șeherezadei. Își dăduse apoi ochii peste cap și își închisese 
pleoapele, refuzând să le mai deschidă de atunci, în răstimp de 
patru zile. 

Și până când o va face, Șeherezada refuza să plece de la 
căpătâiul lui. 

Trebuia să știe că tatăl ei era în siguranţă. Trebuia să afle ce 
făcuse. 

Indiferent ce - sau pe cine - lăsase în urmă în Rey. 

a 

— Baba! murmură Șeherezada, așezându-se în genunchi 
lângă el în micul său cort. 

Tatăl ei tresări în somn, încleștându-și și mai tare degetele pe 
cartea străveche pe care o ţinea în braţe. Chiar și în delirul său, 
Jahandar refuza s-o lase din mână. Nimeni nu avea voie s-o 
atingă. 

Irsa oftă adânc. Se aplecă deasupra Șeherezadei și îi dădu un 
pahar cu apă. 

Șeherezada duse paharul la gura tatălui ei. Așteptă să soarbă 
apa cu buzele-i crăpate. Murmurând în barbă, se întoarse din 
nou pe o parte, ascunzând cartea printre pături. 

— Ce-ai pus în apă? o întrebă Șeherezada. Miroase frumos. 

— Câteva frunze proaspete de mentă și miere, răspunse Irsa. 
Dar și câteva plante tămăduitoare și puţin lapte. Ai spus că n-a 
mâncat nimic de zile bune. M-am gândit că s-ar putea să-l ajute, 
adăugă ea, ridicând din umeri. 

— Ai făcut bine. Ar fi trebuit să mă gândesc și eu. 

— Nu te mai mustra! Nu-ţi stă în fire. Și... ai făcut tot ce ţi-a 
stat în putinţă, răspunse Irsa, dovedind o înţelepciune mai 
presus de cei paisprezece ani ai săi. Baba se va trezi în curând. 
Sunt... convinsă, adăugă apoi, cu șovăială în glas, mușcându-și 
buza. Tihna... și timpul... îi vor tămădui rănile. 

Șeherezada păstră tăcerea în timp ce privea mâinile tatălui ei 
presărate cu bășici și răni purpurii. 

Ce făceai în noaptea furtunii? 

Ce-am făcut oare cu toții? 

— Ar trebui să mănânci. Abia te-ai atins de mâncare aseară, 
spuse Irsa, întrerupându-i șirul gândurilor. 

Înainte de a apuca să se împotrivească, Irsa îi luă paharul din 
mână și, ajutând-o să se ridice în picioare, porni spre dunele 
aflate în spatele cortului tatălui lor, trăgând-o pe Șeherezada 
după ea. În aer plutea un miros greoi de carne prăjită, iar fumul 
se înălța spre cer ca un nor rătăcit. Nisipul fierbinte și mătăsos i 
se strecura printre degetele de la picioare. Razele nemiloase de 
soare învăluiau împrejurimile într-o pâclă de foc. 

Pe drum, Șeherezada scrută printre gene tabăra beduinilor, 
atrasă de forfota oamenilor cu chipuri surâzătoare, ce cărau de 
colo-colo baniţe cu grâne și baloturi cu mărfuri. Copiii păreau 
fericiţi, deși era cu neputinţă să ignori panoplia strălucitoare a 
armelor - săbii, topoare și săgeți - ascunse printre pieile uscate 
de animale. Cum nu puteai să le ignori nici mesajul de 
netăgăduit... 

Pregătirile de luptă erau în toi. 

„Și voi curma alte mii și mii de vieţi”. 

Șeherezada se crispă, apoi își îndreptă umerii, refuzând să-i 
împărtășească surorii ei poveri atât de covârșitoare. Ele erau 
hărăzite celor înzestrați de soartă cu abilități neasemuite. 

Cei ca Musa Zaragoza, magul din Templul Focului. 

Șeherezada reuși cu greu să alunge din gânduri povara 
cumplită a blestemului. Străbătu, alături de Irsa, așezarea de 
corturi, îndreptându-se spre cel mai mare, ridicat în mijlocul 
taberei. Era un cort impresionant, deși era conceput din petice: 

un amestec de culori șterse de soare, în vârful căruia se înălța 
un fanion îngălbenit de vreme și bătut de vânt. În faţa cortului 
stătea de veghe o santinelă ce purta o mantie cu glugă, croită 
dintr-o țesătură aspră. 

— Fără arme, spuse soldatul, înșfăcând-o pe Șeherezada de 
umeri cu forța unui vechi dușman, a unui agresor redutabil, 
căruia îi plăcea rolul mai mult decât ar fi fost de cuviinţă. 

In ciuda înţelepciunii și prudenţei sale, Șeherezada îi ripostă 
imediat și aproape involuntar, dându-i mâna la o parte, cu o 
privire mânioasă. 

Nu am chef de bărbați grosolani. Și nici războinici. 

— Nu ai voie să intri cu arme în cortul șeicului, îi spuse el, 
întinzând mâna după pumnal, cu un licăr ameninţător în ochi. 

— Dacă mă mai atingi vreodată... 

— Şazi! interveni Irsa, aţintindu-i calea soldatului cu gândul 
de a-l îmbuna. Te rog s-o ieri pe... 

Soldatul o îmbrânci însă pe Irsa. Fără să mai stea vreo clipă 
pe gânduri, Șeherezada îl lovi cu pumnii în piept. El se clătină, 
spumegând de furie. In spatele ei, se auziră glasuri de bărbaţi. 

— Ce faci, Șeherezada? strigă Irsa, uluită de nesăbuința 
surorii ei. 

Copleșit de mânie, soldatul o apucă de braţ. Șeherezada se 
pregăti să riposteze, încleștându-și pumnii. 

— Dă-i drumul imediat! porunci o siluetă înaltă și întunecată. 

Minunat! 

Șeherezada tresări, simțind o umbră de vinovăţie în noianul 
furiei sale. 

— Nu am nevoie de ajutorul tău, Tariq, spuse ea, printre dinţii 
încleștaţi. 

— Nici nu ţi-l ofer, îi răspunse el, reducând-o la tăcere dintr-o 
simplă privire. 

Durerea mistuitoare ce i se citea pe chip îi stăvilea 
temperamentul vulcanic. 

Oare mă va ierta vreodată? 

Soldatul i se adresă lui Tariq cu o slugărnicie care, în 
împrejurări normale, ar fi scos-o din sărite pe Șeherezada. 

— Să-mi fie cu iertare, sahib, dar a refuzat să... 

— Dă-i drumul imediat! Nu ţi-am cerut justificări. Execută 
ordinele sau vei suporta consecințele! 

Soldatul se supuse fără tragere de inimă. Șeherezada își 
smulse brațul din strânsoarea lui. Trăgând adânc aer în piept, se 
întoarse cu faţa spre ceilalți. Tariq era flancat într-o parte de 
Rahim și în cealaltă, de câţiva tineri. Unul dintre ei era un băiat 
slab ca un ţâr, ce aborda înfățișarea și atitudinea unui bărbat 
mult mai în vârstă. Barba îi acoperea pe alocuri fața prelungă și 
uscățivă, iar sprâncenele-i încruntate într-o expresie comică îi 
străjuiau ochii reci ca gheaţa. 

Ochi ce o priveau cu o ură acerbă. 

Atinse cu degetele plăselele hangerului. 

— Îți mulţumesc, Tariq, spuse Irsa, de vreme ce Șeherezada 
nu se grăbea să arate vreo urmă de recunoștință. 

— Pentru puţin, îi răspunse el, dând, stânjenit, din cap. 

— Eu..., îngăimă Șeherezada, mușcându-și obrazul. 

— Nu-ţi da osteneala, Şazi! Aceste lucruri nu-și mai au rostul 
între noi. 

Tariq își dădu pe spate gluga ridei’ și intră în cort, cruțându-și 
suferința de a mai sta în compania ei. Băiatul cu ochi ca de 
gheață îi aruncă Șeherezadei o privire înspăimântătoare înainte 
de a intra și el înăuntru. Rahim zăbovi lângă ea, cu o expresie 
tristă pe chip, de parcă Șeherezada i-ar fi înșelat așteptările. Se 
apropie apoi de Irsa, înclinând întrebător din cap. Sora ei schiţă 
un zâmbet vag. Oftând domol, Rahim trecu pe lângă ele și intră 
în cort, fără să rostească vreun cuvânt. 

— Ce-ţi veni? o mustră Irsa, în șoaptă, înghiontind-o ușor. 
Suntem oaspeţi aici. Nu se poate să te porţi așa. 

Stânjenită, Șeherezada dădu scurt din cap, apoi păși în 
întunericul cavernos. 

Îi trebuiră câteva clipe bune ca să se obișnuiască cu bezna 
adâncă ce-o învălui deodată. Mai multe felinare străjuiau grinzile 
de lemn de deasupra, aruncând o lumină palidă după soarele 
puternic al deșertului. În capătul cel mai îndepărtat al cortului se 
afla o masă lungă și joasă din lemn aspru de tec. Perne ponosite 
de lână zăceau la întâmplare pe podea. Câţiva copii trecură, în 
fugă, pe lângă Șeherezada, căutând, zgomotoși și nepăsători 
faţă de toţi cei din jur, cel mai bun loc la masă. 

În mijlocul încăperii, dirijând parcă tot acest vacarm, stătea 
un bătrân cu ochi pătrunzători și o barbă neîngrijită. Când o 
văzu pe Șeherezada, îi dărui un zâmbet surprinzător de cald. La 
stânga sa se afla o femeie de aceeași vârstă, cu părul arămiu 

împletit într-o cosiță lungă. La dreapta, stătea tatăl Shivei, Reza 
bin-Latief. Șeherezada simţi un nod în stomac, copleșită din nou 
de vinovăţie. Îl văzuse cu o seară în urmă, dar în clipele 
tumultuoase ale sosirii lor schimbaseră doar câteva cuvinte, și 
nu se simţea încă pregătită să-l înfrunte pe tatăl Shivei. 

Atât de repede după ce dăduse greș în împlinirea misiunii de 
a răzbuna moartea fiicei lui. 

Atât de repede după ce se îndrăgostise chiar de băiatul ce-i 
curmase viaţa. 

Hotărâtă să nu atragă atenţie nedorită, Șeherezada își lăsă 
capul în pământ și se așeză pe pernă, lângă Irsa, în faţa lui Tariq 
și Rahim. 

Incercă să evite privirile celor din jur, în special pe cele ale 
băiatului cu ochi înverșunaţi, care făcea tot ce-i stătea în putinţă 
să-i  înfiereze sufletul cu ocheadele lui tulburătoare și 
necruțătoare. Dorinţa de a-l mustra pentru comportamentul său 
îi tulbura adesea gândurile, dar cuvintele dojenitoare ale Irsei îi 
răsunau necontenit în minte: era oaspete aici. 

Și nu putea să se poarte într-o manieră atât de nesăbuită. 

Nu acum, când era în joc viața familiei sale. 

Un copan de miel trona în mijlocul mesei ponosite, pe o tipsie 
de argint, roasă de vreme și de folosință. Felii groase de pâine 
barbari, unse cu unt și tăvălite prin seminţe de susan negru, te 
îmbiau să le guști din coșuleţele lor, ca și holurile cu ridichi și 
bucăţi de brânză sărată de capră. Copiii se sfădeau, gălăgioși, 
luând ridichile, rupând bucăţi zdravene de pâine și sfâșiind 
copanul cu mâinile goale. Părinţii lor zdrobeau lujerii proaspeţi 
de mentă și turnau apoi ceaiul negru peste frunzele 
înmiresmate. 

Când Șeherezada îndrăzni să-și ridice privirea, îl văzu pe 
bătrânul cu ochi pătrunzători scrutând-o cu intensitate, având 
pe buze același zâmbet cald. Strungăreața proeminentă, ce i se 
ivea între cei doi dinţi din faţă, îi conferea, la prima vedere, o 
expresie naivă. 

Dar Șeherezada nu se lăsa păcălită atât de ușor. 

— Așadar, dragul meu prieten... aceasta este Șeherezada, 
spuse bătrânul. 

Oare cui i se adresa? 

— Am avut dreptate, continuă el, chicotind. Este într-adevăr 
foarte frumoasă. 

Șeherezada scrută împrejurimile cu privirea. Și poposi asupra 
lui Tariq. 

Avea umerii rigizi; și maxilarul încleștat. Expiră pe nas și își 
aţinti privirea asupra ei. 

— Așa este, încuviinţă Tariq, cu glas resemnat. 

— Ne-ai făcut multe necazuri, frumoasa mea, spuse bătrânul, 
întorcându-și iute capul spre ea. 

În ciuda atingerii încurajatoare a Irsei, Șeherezada simţea 
cum flăcările mâniei îi ardeau tot mai tare sufletul ca niște 
tăciuni aruncaţi în foc. 

Deși era conștientă că dădea dovadă de grosolănie în clipa 
aceea, Șeherezada preferă să păstreze tăcerea. Işi plimbă limba 
prin gură. Și își mușcă buza de jos. 

Sunt oaspete aici. Nu pot să mă port după cum îmi spune 
inima. 

Indiferent cât de mânioasă și de singură mă simt. 

Bătrânul îi zâmbi din nou. Și mai generos. Dezvăluindu-și și 
mai mult strungăreața. 

Mă scoate din fire! 

— Ești oare vrednică de asta? 

— Să-mi fie cu iertare! spuse Șeherezada, dregându-și glasul 
și stăvilindu-și cu greu sentimentele. 

Băiatul cu ochi înverșunațţi o privea cu ardoarea unui șoim. 

— Eşti oare vrednică de toată această vâltoare pe care ai 
stârnit-o, frumoasa mea? repetă bătrânul, cu un glas tărăgănat 
și exasperant. 

Irsa îi strânse, imploratoare, mâna, cu palma ei rece și umedă 
de sudoare. 

Șeherezada nu putea să pună în pericol siguranța surorii sale. 
Nu într-o tabără plină de necunoscuţi. Ce-ar putea să-i arunce 
familia în deșert doar pentru un singur cuvânt aruncat la 
întâmplare. Sau să le taie gâtul pentru o simplă privire 
interpretată greșit. Nu, nu putea să facă asta. Nu putea să pună 
în pericol viaţa tatălui ei, ce atârna și așa de un fir de păr. Nu 
putea s-o facă pentru nimic în lume. 

Zâmbi încet, încercând să-și înăbușe furia. 

— Cred că frumusețea este rareori vrednică de ceva, 
răspunse ea, strângându-i mâna lrsei într-un gest de 
solidaritate. Dar eu sunt mult mai vrednică decât ceea ce vedeți 

la suprafaţă, adăugă apoi, pe un ton nepăsător, în ciuda 
reproșului voalat. 

Fără umbră de șovăială, bătrânul dădu capul pe spate și 
izbucni în râs. 

— De asta nici nu mă îndoiesc! spuse el, cu glas vesel. Bine ai 
venit în casa mea, Șeherezada al-Khayzuran! Eu sunt Omar al- 
Sadiq și tu ești oaspetele meu. Cât timp te vei afla între aceste 
hotare, vei fi mereu tratată ca un oaspete. Dar nu uita un lucru: 
fie că ești o regină în veșminte de mătase, fie o calică ce-mi 
cere de pomană, pentru mine are prea puţină însemnătate. Bine 
ai venit! repetă apoi, făcând o plecăciune în faţa ei și atingându- 
și fruntea cu un gest amplu al mâinii. 

Șeherezada răsuflă ușurată, de parcă i s-ar fi luat o piatră de 
pe inimă. Cu un zâmbet generos pe chip, făcu și ea o 
plecăciune, atingându-și fruntea cu mâna dreaptă. 

Tatăl Shivei privea acest schimb de amabilităţi cu chipul lipsit 
de expresie, stând cu coatele rezemate de marginea mesei 
roasă de vreme. 

— Șazi-jan! începu el, pe un ton grav, exact în clipa în care 
Șeherezada se întinse să ia o bucată de pâine. 

— Da, unchiule Reza, răspunse ea, ridicând, întrebătoare, din 
sprâncene, cu mâna deasupra coșului de pâine. 

— Mă bucur că te afli aici... și ești teafără și nevătămată, 
spuse Reza, cu o expresie îngândurată pe chip. 

— Îți mulţumesc. Le sunt recunoscătoare tuturor celor care 
mi-au ocrotit familia. Și au avut grijă de baba. 

El dădu din cap și, aplecându-se în faţă, își cuprinse bărbia în 
mâini. 

— Firește. Familia ta a fost întotdeauna și a mea. lar familia 
mea a fost întotdeauna și a ta. 

— Da, așa este, murmură Șeherezada. 

— Așadar, continuă Reza, cu chipul brăzdat de stupoare, deși 
o fac cu inima sfâșiată, trebuie să te întreb un lucru. Aseară mi- 
am închipuit că s-ar putea să fie un gest de delăsare din partea 
ta. Acum, însă, nu mai pot să-ţi tolerez jignirea pe care mi-o 
aduci. 

Șeherezada încremeni pe loc, cu mâna deasupra coșului de 
pâine. Încordarea puse din nou stăpânire pe trupul ei, iar 
vinovăția i se strecură în suflet cu viclenia și cruzimea unui 
șarpe. 

— Șeherezada! spuse Reza bin-Latief, cu un glas ce-și 
pierduse orice urmă de căldură; omul pe care îl considera un al 
doilea tată se prefăcuse parcă dintr-odată într-un străin rece ca 
o stană de gheață. De ce stai la aceeași masă cu mine și te 
înfrupţi din aceleași bucate, purtând pe deget inelul celui care 
mi-a ucis fiica? 

Îi aducea o învinuire sfâșietoare. 

Ce spintecă mulţimea ca o coasă printr-un lan de grâne. 

Șeherezada strânse cu degetele cele două săbii încrucișate. 
Simţea o durere covârșitoare. 

Clipi o dată. Apoi încă o dată. 

Tariq își drese glasul, spulberând tăcerea apăsătoare. 

— Unchiule... unchiule Reza... 

Nu! Nu putea să-l lase - din nou - pe Tariq să-i sară în ajutor. 
Nici acum. 

Nici altă dată. 

— Îmi... îmi pare nespus de rău, îngăimă ea, cu gura uscată. 

Dar nu era adevărat. Nu regreta asta. Regreta multe alte 
lucruri. Sute. Mii. 

Un univers de regrete sălășluia în sufletul ei. 

Dar asta n-o va regreta vreodată. 

— Nu scuzele tale vreau să le aud, Șeherezada, continuă 
Reza, cu aceeași voce glacială - vocea unui străin. Ci hotărârea 
pe care o vei lua. 

Cerându-și iertare cu glas pierdut, Șeherezada se ridică iute în 
picioare. 

Nu mai stătu nicio clipă pe gânduri. Cu ultimele urme de 
demnitate, ieși șovăitoare din cort în bătaia dogoritoare a 
soarelui deșertic. O luă la fugă prin nisipul fierbinte, stârnind 
nori în urma ei și lovindu-și gambele cu fiecare pas pe care îl 
făcea. 

O mână imensă și puternică o prinse de umăr, oprind-o pe loc. 

Își ridică privirea, ferindu-și ochii de lumina orbitoare. 

Soldatul. Dușmanul de-o viaţă. Și agresorul redutabil. 

— Dă-te la o parte din calea mea! îi șopti ea, stăvilindu-și cu 
greu mânia. Acum! 

El schiţă o grimasă sardonică. Și refuză să se clintească din 
loc. 

Șeherezada îl apucă de mână, încercând să se elibereze din 
strânsoarea lui. 

Țesătura aspră a ridei' i se răsuci până la cot, scoțând la 
iveală un desen înfierat pe braț. 

Simbolul scarabeului. 

Simbolul asasinilor Fida'i, care se strecuraseră în camera ei 
din Rey și încercaseră s-o omoare. 

Șeherezada o luă la fugă, cu un icnet de spaimă. Stângace și 
deznădăjduită, dornică doar să scape cu viață. 

Undeva în depărtare, auzi glasul Irsei, care o striga. 

Dar refuză să se oprească. 

Intră ca o furtună în micul lor cort, închizând cu zgomot fâșia 
ce ținea loc de ușă. _ 

Sunetul răsuflării sale întretăiate umplea cortul. Işi ridică 
mâna dreaptă în bătaia unei raze de lumină ce pătrundea printr- 
o cusătură, răsfrângându-se asupra inelului din aur mat. 

Locul meu nu e aici. Sunt doar o prizonieră într-o temniță de 
nisip și soare. 

Dar trebuie să-mi ocrotesc familia; trebuie să găsesc o cale 
prin care să spulber blestemul. 

Și să mă întorc acasă la Khalid. 

Dar, din păcate, nu știa în cine să aibă încredere. Până când 
va afla cine era șeicul Omar al-Sadiq și de ce asasinii Fida'i 
dădeau târcoale taberei, trebuia să fie cu multă băgare de 
seamă. Căci era evident că Reza bin-Latief nu-i mai era acum 
aliat cum îi fusese cândva. lar Șeherezada refuza să-i 
încredințeze poverile sale lui Tariq. Nu era menirea lui să-i 
ocrotească familia. Nicidecum. Datoria îi revenea numai ei. 

Scrută împrejurimile cu privirea, poposind asupra apei din 
ligheanul de aramă. 

Universul de sub ape. 

Unde totul se mișcă extrem de lent. Și unde se deapănă 
povești. 

Un univers înșelător. 

Șeherezada își smulse inelul de pe deget, fără urmă de 
șovăire și sentimentalism. 

Respiră adânc! 

Închise ochii și ascultă ţipătul tăcut al inimii sale. 

— Poftim! spuse Irsa, intrând în cort și îndreptându-se spre 
Șeherezada. 

Nu avea nevoie de poveţe. Și nici mustrările nu-și aveau locul. 
Desfăcuse într-o clipită șnurul ce-i lega cosița Șeherezadei. Cele 

două surori își împletiră privirile în timp ce Irsa îi luă inelul din 
mână și îl agăţă de șnur, creând astfel un colier. 

Irsa îi puse apoi, în tăcere, colierul la gât și i-l ascunse sub 
faldurile tunicii qamis. 

— Gata cu secretele! 

„E mai bine ca anumite secrete să rămână ferecate”. 

Șeherezada încuviinţă din cap, în timp ce cuvintele lui Khalid îi 
răsunau în minte. Nu ca o ameninţare. Ci ca un memento. 

Va face tot ce îi va sta în putinţă ca să-și apere familia. 

Chiar dacă asta însemna s-o mintă pe sora ei. 

— Ce vrei să știi? 

PENTRU TOTDEAUNA 


Era singur. 

Și ar trebui să profite de aceste momente de singurătate 
înainte ca îndatoririle zilei să i le răpească. 

Khalid străbătu terenul de antrenamente presărat cu nisip. 

Nici nu atinse bine șamșirul, că mâinile și începură să-i 
sângereze. 

Nu conta câtuși de puţin. Nu avea nici cea mai mică 
importanţă. 

Momentele petrecute în lâncezeală erau bântuite de gânduri. 

Și de amintiri. 

Sabia ieși din teacă cu un șuierat domol. Palmele îl ardeau; și 
degetele îl dureau cumplit. Strânse însă și mai tare plăselele 
șamșirului. 

Când se întoarse cu faţa spre soare, lumina îi înceţoșă 
vederea. Khalid înjură în barbă. 

Sensibilitatea la lumină devenea o problemă tot mai spinoasă 
în ultimul timp. O consecinţă nefericită a nopţilor nedormite. În 
curând, nu va mai fi un secret pentru nimeni. Se simţea mult 
prea bine în întuneric - o fiinţă cu ochii adânciţi în orbite, ce se 
târa și se furișa pe holurile năruite ale unui palat cândva 
maiestuos. 

Purtarea lui va fi considerată o manifestare a nebuniei, îl 
prevenise fachirul. 

Regele nebun al Khorasanului. Monstrul. Ucigașul. 

Khalid strânse din ochi. În ciuda voinţei sale, căzu pradă 
amintirilor. 

Avea din nou șapte ani și stătea ascuns printre umbre, 
privindu-l pe fratele său, Hassan, cum învăţa arta mânulirii 
sabiei. Când tatăl său îi îngăduise, în cele din urmă, lui Khalid să 
înveţe această artă alături de Hassan, hotărârea părintelui lor îl 
luase prin surprindere pe Khalid, căci îi desconsiderase adesea 
rugăminţile în trecut. 

„Ai putea să înveţi și tu ceva de valoare. Cred că până și un 
bastard ar trebui să înveţe să se lupte”. Dispreţul pe care tatăl 
lui îl nutrea pentru Khalid părea nețărmurit. 

În mod straniu, singura dată când părintele său manifestase 
vreo urmă de mândrie faţă de el fusese în ziua în care, câţiva 
ani mai târziu, Khalid ieșise învingător într-un duel cu Hassan. 

A doua zi, însă, tatăl lor îi interzisese lui Khalid să mai înveţe 
alături de Hassan. 

ÎI trimisese pe Hassan să studieze cu cei mai iscusiţi maeștri. 
lar pe Khalid îl lăsase să se apere singur. 

În noaptea aceea, prinţul mânios al Khorasanului, în vârstă de 
unsprezece ani, se rugase să devină cel mai bun spadasin din 
regat. Poate tatăl lui va realiza atunci că trecutul nu-i oferea 
dreptul să-i răpească viitorul fiului său. 

Dar nu. Nu asta avea să-l convingă. 

Ci sabia pe care, într-o bună zi, Khalid o va ţine la beregata 
tatălui său. 

Khalid zâmbi ușor sub imperiul amintirilor cu iz dulce-amărui 
ale unei furii copilărești. 

Altă promisiune pe care o încălcase. 

Și altă răzbunare rămasă neîmplinită. 

Nu știa de ce își amintea aceste lucruri în dimineaţa aceea. 
Poate din cauza celor doi fraţi pe care îi cunoscuse cu o zi în 
urmă. 

Kamyar și Shiva. 

Indiferent ce îl atrăsese pe Khalid la ușa lor îl determinase, de 
asemenea, să le dea și o mână de ajutor. Nu era prima oară 
când făcea asta. Din noaptea furtunii, Khalid se aventurase de 
câteva ori în oraș, învăluit în umbră și tăcere. 

În prima zi, cutreierase străzile năruite ale unui cartier din 
Rey, nu prea departe de suk. Acolo, le oferise răniților ceva de 
mâncare. Două zile mai târziu, contribuise la repararea unei 
fântâni. Mâinile sale - neobișnuite cu greutatea muncii fizice - 
sângerau și îl usturau, presărate de bășici. 

Pe cei doi copii îi cunoscuse cu o zi în urmă. 

La început, Kamyar îi amintea de Șeherezada. Într-atât încât 
amintirile îi stârniră și acum un zâmbet pe buze. Băieţelul era 
îndrăzneţ și insolent. Neînfricat. Ca și Șeherezada. Cele mai 
bune și mai rele trăsături. 

Apoi, odată cu trecerea timpului, fetita era cea care evoca 
spiritul lui Șazi. 

Căci nu avea încredere în el. Nici cât negru sub unghie. 

Îl urmărea pe Khalid cu coada ochiului. Se aștepta s-o trădeze 
- să-și lepede pielea de șarpe și s-o atace. La fel ca un animal 
rănit, acceptase cu multă băgare de seamă bucatele și băutura 
pe care i le oferise, fără să lase vreodată garda jos. 

Era inteligentă și își iubea fratele cu o fervoare pe care Khalid 
aproape că o invidia. 

Cel mai mult îi apreciase sinceritatea tăcută. Și își dorise să 
facă mai mult pentru familia lor. Mai mult decât ajutorul oferit la 
curăţenie și cei câțiva galbeni lăsaţi într-o punguţă de piele. Ştia 
însă prea bine că nimic nu va fi îndeajuns. 

Căci nimic nu va putea înlocui vreodată pierderile suferite. 

Khalid deschise ochii. 

Începu să se antreneze, stând cu spatele la soare. 

Șamșirul despica văzduhul cu mișcări circulare. Printre scântei 
argintii și fâșii albe de lumină. Şuiera de jur-împrejurul său, în 
timp ce Khalid încerca să-și stăvilească vâltoarea gândurilor. 

Dar nu era suficient. 

Puse ambele mâini pe plăsele și îl desprinse în două. 

Tăișurile erau făurite din oțel de Damasc și călite în focurile 
templului din Warharan. Fuseseră plăsmuite din porunca lui. Și 
nu își găseau pereche. 

Ținând câte o sabie în fiecare mână, Khalid continua să se 
antreneze pe terenurile nisipoase. 

Șuieratul ascuţit al lamelor de metal îi răsuna acum deasupra 
capului cu furia vântului sirocco. 

Și tot nu era îndeajuns. 

O șuviţă de sânge i se prelingea pe braţ. 

Nu simţea însă nimic. O vedea doar. 

Căci nimic nu îl durea mai tare ca dorul ce-i mistuia sufletul. 

Și nimic nu avea să-l doară mai tare. 

(J 

— Am ajuns s-o văd și pe asta! 

Khalid nu se întoarse. 

— A secat oare cu totul visteria Khorasanului? continuă Jalal, 
cu o veselie ușor forțată în glas. 

Stând cu spatele la vărul său, Khalid își șterse palmele de 
sânge pe eșarfa stacojie, tikka. 

— Spune-mi, te rog, că regele regilor - marele calif al 
Khorasanului - mai are încă în visterie câţiva galbeni ca să-și 

cumpere niște mănuși de armură sau măcar o mănușă de 
protecţie, spuse Jalal, ridicând una dintre sprâncenele-i negre. 

Khalid își băgă șamșirul în teacă și îl ţintui cu privirea pe 
căpitanul Gărzii Regale. 

— Dacă ai nevoie de o mănușă, pot să-ți fac rost. Dar numai 
de una singură. Nu-mi curge aur prin buzunare, căpitane al- 
Khoury. 

Râzând, Jalal își puse mâinile pe mânerul iataganului său și îl 
strânse cu putere. 

— V-o cedez, sayyidi. Cred că Domnia Voastră aveţi mai multă 
nevoie de ea decât mine. Ce s-a întâmplat? îl întrebă apoi, 
arătându-i cu capul palmele însângerate. 

Khalid își trase peste cap tunica de in. 

— Are vreo legătură cu dispariţia ta de ieri? insistă Jalal, tot 
mai neliniștit. 

Deoarece Khalid refuza să-i răspundă, Jalal îi aţinti calea. 

— Khalid! îl strigă el, fără vreo urmă de veselie în glas. Palatul 
este în ruină. Orașul este distrus. Nu poţi să dispari ore în șir, 
fără protecţia gărzilor tale personale. Tata nu mai poate să 
mintă în stânga și în dreapta, ascunzându-ţi faptele, și nici eu... 
nu mai pot să-l mint prea mult, continuă Jalal, trecându-și 
mâinile prin părul ondulat și vâlvoi și răvășindu-l și mai tare. 

Khalid se opri pe loc și scrută chipul vărului său. 

Și tabloul nu-l încântă deloc. 

Rânjetul lui arogant îi dispăruse de pe buze. O barbă 
neîngrijită îi străjuia maxilarul. Mantia sa imaculată era acum 
boțită și murdară, iar mâinile păreau să caute neîncetat un 
reazăm - plăselele sabiei, nodul eșarfei, brida gulerului... orice. 

În toţi cei optsprezece ani ai săi, Khalid nu-l văzuse nicicând 
pe Jalal atât de agitat. 

— Ce-i cu tine? 

Jalal râse zgomotos. Mult prea zgomotos. Părând atât de fals 
că îl tulbură și mai mult pe Khalid. 

— Eşti serios sau glumești? îl întrebă Jalal, încrucișându-și 
braţele. 

— Sunt serios, îi răspunse Khalid, trăgând, suspicios, aer în 
piept. Deocamdată. 

— Vrei să-mi pun sufletul pe tavă în fața ta? Sunt uluit de 
ironia sorții, trebuie s-o recunosc. 

— Nu vreau să-ţi pui sufletul pe tavă în faţa mea. Vreau doar 
să-mi spui ce-i cu tine și să nu-mi mai irosești timpul. Dacă ai 
nevoie de cineva care să te ţină de mână, caută compania 
tinerelor care se prăpădesc de dorul tău în faţa dormitorului! 

— Așa carevasăzică! spuse Jalal, cu o expresie tristă pe chip. 
Și tu îmi zici asta?! 

Khalid își stăvilea acum cu greu iritarea. 

— Du-te și fă o baie, Jalal! Cât mai lungă, îi răspunse el, 
făcând câţiva pași. 

— O să fiu tată, Khalid-/jan. 

Khalid se opri pe loc. Se întoarse iute pe călcâie, formând o 
adâncitură în nisip. 

Jalal dădu din umeri. Schiţând un zâmbet jalnic în colţul gurii. 

— Ești... un ticălos fără seamăn, spuse Khalid. 

— Drăguţ din partea ta! 

— Îmi ceri încuviințarea s-o iei de soţie? 

— Nu mă vrea, îi răspunse el, trecându-și din nou mâinile prin 
păr. Se pare că nu ești singurul care a observat haremul din fața 
dormitorului meu. 

— O admir deja. E dornică, cel puţin, să înveţe din propriile-i 
greșeli, îi ripostă Khalid, rezemându-se de zidul de piatră și 
aruncându-i vărului său o privire tăioasă ca lama unui pumnal. 

— Drăguţ ca de obicei! 

— Amabilitatea nu face parte din virtuțile mele. 

— Da, așa e, răspunse Jalal, râzând sardonic. Cu atât mai 
puţin în ultimul timp, continuă apoi, pe un ton grav. Khalid-jan, 
mă crezi când îţi spun că singurul meu gând a fost s-o apăr pe 
Şazi când i-am spus acelui băiat să... 

— Te cred, îl întrerupse Khalid, cu glas domol, dar aspru. Ti- 
am explicat deja că nu vreau să mai discutăm pe această temă. 

Cei doi tineri rămaseră un timp încremeniţi într-o tăcere 
stânjenitoare, cu ochii pironiţi în nisip. 

— Mărturisește-i totul tatălui tău! îl sfătui Khalid, 
desprinzându-se de lângă zid. Va avea grijă să nu le lipsească 
nimic mamei și copilului tău. Dacă mai ai nevoie de altceva, 
trebuie doar să-mi spui, adăugă apoi, îndepărtându-se câţiva 
pași. 

— O iubesc. Cred că vreau s-o iau de soție. 

Khalid se opri din nou pe loc. Dar nu se mai întoarse spre el. 

Cuvintele vărului său - și ușurința cu care le rostise - îi sfâșiau 
sufletul. Îi reaminteau posibilităţile pierdute. Cât și numeroasele- 
i metehne. 

Cu inima strânsă, Khalid lăsă cuvintele lui Jalal în voia 
vântului... 

Așteptând să audă glasul adevărului. 

— Crezi? îl întrebă, în cele din urmă. Sau știi sigur? 

— Cred că știu, îi răspunse, cu o ușoară ezitare. 

— Nu fi evaziv, Jalal! Este jignitor. Și pentru mine, și pentru 
ea. 

— N-am vrut să pară jignitor. Încerc doar să fiu sincer - 
trăsătură pe care știu că o preţuiești nespus de mult, răspunse 
Jalal. În clipa de față - cum nu-i cunosc adevăratele sentimente 
- e tot ce pot să spun. O iubesc. Și cred că îmi doresc să-mi 
petrec viaţa alături de ea. 

— Fii cu mare băgare de seamă, căpitane al-Khoury! Oamenii 
pot interpreta diferit sensul cuvintelor. Ai grijă să le înţelegi 
corect tâlcul! 

— Nu fi ticălos! Am vorbit cât se poate de serios. 

— Când? 

— Acum. Nu asta contează cu adevărat? 

— E ușor să spui acum, îi ripostă Khalid, cu chipul crispat. E 
ușor să spui ce vrei într-un moment efemer. Din acest motiv, ai 
un harem care te așteaptă în fața dormitorului, iar mama 
copilului tău refuză să te accepte, adăugă apoi, pornind spre 
palat. 

— Și atunci, care este răspunsul corect, sayyidi? Ce-ar fi 
trebuit să spun? strigă, exasperat, Jalal, cu ochii îndreptaţi spre 
cer. 

— Pentru totdeauna. 

— Pentru totdeauna? 

— Să nu-mi mai ieși în cale până nu-l rostești! 

POVEȘTI ȘI SECRETE 


Irsa își acoperi gura cu mâinile, înăbușindu-și un țipăt. 

Privea uluită cum sora ei plimba prin mijlocul cortului 
covorașul ponosit, ghidându-l doar cu vârfurile degetelor. 

Covorul fermecat plutea prin aer cu graţia unei frunze 
căzătoare. Apoi, printr-un simplu gest al mâinii, Șeherezada îl 
lăsă să cadă pe podea. 

— Ei bine? o întrebă ea, privind-o cu îngrijorare. 

— Dumnezeule mare! exclamă Irsa, așezându-se lângă sora 
ei. Magul din Templul Focului te-a învăţat să faci asta? 

— Mi-a dăruit doar covorașul și mi-a spus că baba mi-a 
împărtășit abilităţile sale, răspunse Șeherezada, clătinând din 
cap. Dar trebuie să vorbesc cu el cât mai curând cu putință. 
Am... multe întrebări să-i pun lui Musa-effenai. 

— Ai de gând să-l cauţi? 

— Da, răspunse ea, dând ferm din cap. Imediat ce voi găsi o 
cale să ajung la Templul Focului fără să mă vadă nimeni. 

— Poate, îngăimă Irsa, șovăitoare, dacă ajungi să-l vezi, o să-i 
vorbeşti și despre baba? In eventualitatea că... 

Lăsă cuvintele să plutească în aer, temându-se să dea glas 
gândului ce le bântuia sufletul amândurora în clipele acelea. 

Gândul că tatăl lor nu își va mai reveni niciodată din năpasta 
ce se abătuse asupra lui în noaptea furtunii. 

Care va fi soarta lor dacă baba avea să moară? Care va fi 
soarta e? 

Irsa își împreună mâinile pe genunchi și se mustră pentru 
gândurile egoiste pe care le nutrea în toiul acestor suferințe. Nu 
era nici locul, nici momentul ca să se lase cuprinsă de griji 
pentru propria-i soartă. Nu acum când atenţia lor trebuia să se 
îndrepte asupra altora. Mai ales asupra lui baba. 

În timp ce Șeherezada strângea covorul fermecat, 
ascunzându-l apoi printre lucrurile ei, șnurul de la gât i se ivi 
printre faldurile tunicii. 

Inelul se afla acum ascuns în siguranță, dar povestea lui 
trebuia depănată. lar Irsa nu-și mai putea stăvili curiozitatea. 

— Cum ai putut să-l ierți, Șazi? o întrebă ea, încet. În ciuda 
sorții cumplite pe care i-a hărăzit-o Shivei? În ciuda faptelor lui? 

Șeherezada rămase fără suflare. Se întoarse iute spre sora ei. 

— Ai încredere în mine, /irjirak? o întrebă ea, luându-i mâinile 
într-ale sale. 

Greieraș. Încă de când era mică, Irsa ura porecla asta. O 
căpătase în copilărie când soarta îi hărăzise niște piciorușe 
subţiri și un glas pe măsură. Șeherezada era singura care putea 
să-i spună așa, fără să-i stârnească dezgustul - sau ceva mai 
rău. 

Pentru a zecea oară în clipele acelea, Irsa îi scrută chipul cu 
privirea, căutând un răspuns pe care spera să-l înţeleagă. Sora 
ei era la fel de frumoasă ca întotdeauna, deși trăsăturile ei 
suferiseră o schimbare ușoară - aproape imperceptibilă - în cele 
câteva luni petrecute la palat. Nu mai avea obrajii atât de 
rotunzi și nici strălucirea de odinioară a pielii ei arămii. Din 
fericire, bărbia îi trăda aceeași încăpățânare, iar nasul - aceeași 
insolenţă. Chipul îi era însă învăluit într-o umbră - umbra unei 
poveri pe care refuza s-o împărtășească. Ochii căprui îi păreau 
străvezii în lumina lămpii din apropiere. Erau mereu atât de 
schimbători. Și imprevizibili. Ca stările sufletești ale surorii ei. 
Intr-o clipă, era veselă și jucăușă, pusă pe șotii și năzdrăvănii. 
Ca, apoi, să devină cumplit de serioasă, gata de o luptă pe viaţă 
și pe moarte. 

Irsa nu știa niciodată la ce să se aștepte din partea 
Șeherezadei. 

Increderea, însă, nu i-o știrbise niciodată. Cel puţin, nu Irsei. 

— Firește că am încredere în tine, îi răspunse ea. Dar n-ai 
putea să-mi spui... 

— Nu este secretul meu ca să ţi-l împărtășesc, Irsa-jan. 

Sora ei își mușcă buza de jos și își aținti privirea în altă parte. 

— Imi pare nespus de rău, continuă Șeherezada. Nu vreau să- 
ţi ascund aceste lucruri. Dar dacă cineva ar afla că le cunoști, ar 
putea să-ţi facă rău ca să descopere adevărul și... n-aş putea să 
trăiesc cu povara asta pe umeri. 

— Nu sunt atât de vulnerabilă cum îţi imaginezi, îi răspunse 
Irsa. 

— Nici n-am spus asta vreodată. 

— Uneori, nu e nevoie să îmbrăcăm anumite lucruri în 
cuvinte, spuse Irsa, cu un zâmbet vag pe buze. N-a fost nevoie 

să-mi spui că te-ai îndrăgostit de Khalid Ibn al-Rashid. Cum nici 
eu n-a trebuit să-ţi spun câte lacrimi amare am vărsat nopţi de-a 
rândul după ce-ai plecat. Dragostea are propriul ei limbaj. 

Șeherezada își trase genunchii la piept și o privi pe Irsa în 
tăcere. Oftând adânc, sora ei își luă desaga cu plante 
tămăduitoare și o rămurea proaspătă de mentă. 

— Vii cu mine să-l vezi pe baba? 

Șeherezada se ridică în picioare, dând scurt din cap. 

Un vânt uscat sufla cu putere în tabăra beduinilor. Ridica în 
aer spirale de nisip prin labirintul de corturi. Irsa își îndesă în 
tunică părul împletit într-o cosiţă ca să nu-i biciuiască faţa. 

Șeherezada slobozi o cascadă de înjurături colorate când 
cosita îi șfichiui obrazul, iar părul începu să-i fluture, răzvrătit, în 
vânt, învăluindu-i chipul în șuviţe negre și încâlcite. 

— Vai de mine! exclamă Irsa, stăvilindu-și zâmbetul stârnit de 
limbajul surorii sale. Cine te-a învăţat să vorbești în felul ăsta? 
Califul? 

— Urăsc ţinutul ăsta! 

Deși o durea faptul că Șeherezada refuza să răspundă chiar și 
la cele mai nevinovate întrebări, Irsa ignoră tristeţea ce i se 
cuibărea în suflet. 

— Ai puţină răbdare! O să vezi că nu e chiar atât de rău, o 
încurajă ea, luând-o de braţ și trăgând-o mai aproape. 

— Dintre toate locurile din lume, de ce ne aflăm în acest 
deșert nenorocit? De ce ne-a primit bătrânul șeic în tabăra sa? 
întrebă Șeherezada, pe un ton cât mai șoptit cu putință, atât cât 
îi permitea vântul. 

— Nu cunosc prea multe detalii. Știu doar că i-a vândut 
unchiului Reza cai și arme. Tribul său face negoţ cu amândouă. 
Poate că acesta este și motivul pentru care ne-a oferit adăpost, 
îi răspunse, adâncită în gânduri. Sau poate datorită relaţiei 
strânse pe care o are cu Tariq. Șeicul îl tratează ca pe un fiu. 

— Să înţeleg atunci că nu și-a unit forțele cu Tariq și cu ceilalți 
soldați? Nu s-a implicat în război? întrebă Șeherezada, ridicând, 
nedumerită, din sprâncene. 

— Nu cred, îi răspunse Irsa. Dar când voi participa la 
următorul consiliu de război, îţi voi oferi mai multe detalii. 

Șeherezada își îndesă după ureche câteva șuvițe de păr și își 
dădu ochii peste cap. 

În timp ce străbăteau întinderea de nisip spre cortul tatălui 
lor, Irsa o văzu pe sora ei scrutând cu atenţie împrejurimile. Îi 
urmări privirea până când ochii îi căzură asupra unei siluete 
subțiri din depărtare, care le studia cu aceeași intensitate. 

— Cine e băiatul de acolo? o întrebă Șeherezada, înghiontind- 
o cu cotul. 

— Au! exclamă Irsa, înghiontind-o și ea. Te referi la Băiatul- 
Păianjen? 

— La cine? 

— Așa îi spun eu, pentru că are mâinile și picioarele deșirate 
și stă mereu la pândă. A venit împreună cu emirul din Karaj. 
Bănuiesc că este o rudă îndepărtată a acestuia. Cred că îl 
cheamă Teymur sau Tajvar sau cam așa ceva, adăugă ea, 
fluturându-și, nepăsătoare, mâna prin aer. 

— Are o privire... tulburătoare. 

— E puţin cam ciudat, dar e inofensiv, Şazi, îi răspunse Irsa, 
încruntându-se. 

Șeherezada strânse din buze, fără să spună însă nimic. 

_ Irsa trase deschizătura cortului și intrară amândouă înăuntru. 
In căldura dogoritoare a amiezii, întunericul părea și mai 
înăbușitor. Aprinseră o lampă cu ulei și pregătiră un ulcior cu 
apă, mentă proaspătă și plante tămăduitoare. Tatăl lor înghiţi 
băutura, cum o făcuse și de dimineață, murmurând cuvinte 
nedeslușite și continuând să strângă cartea în braţe. 

Șeherezada își făcu vânt cu mâinile. 

— Este scăldat în sudoare. Ar trebui să-i schimbăm bandajele 
și să-l spălăm pe față și pe gât. 

Irsa turnă apă într-un vas de lut și scoase din desagă câteva 
fâșii curate de in. Inmuie apoi o cârpă în apa rece. 

— Ai de gând să-i povestești despre covorul fermecat? Baba 
va fi încântat să afle că i-ai moștenit abilităţile, spuse Irsa, 
zâmbind și storcând cârpa. 

— Ba... baba? îl strigă Șeherezada, privindu-l uluită. 

O umbră îi învălui chipul. Teamă? 

Irsa scăpă cârpa și veni iute la căpătâiul tatălui ei. 

— Ce s-a întâmplat? întrebă ea. A deschis ochii? 

— Nu, răspunse Șeherezada, clătinând din cap. Mi s-a părut 
că aud ceva afară, dar s-ar putea să mă fi înșelat, adăugă apoi, 
schițând un zâmbet vag. Știu că deșertul joacă feste unei minţi 
obosite. Dacă îl speli tu pe faţă, atunci o să-i spăl eu braţele. 

— Eşti sigură? insistă Irsa. 

— Da, răspunse sora ei, cu un glas hotărât, ce nu putea fi 
ignorat. 

Și deși începură să-l spele, în tăcere, pe tatăl lor de sudoare și 
funingine... 

Irsa știa că sora ei minţea. 

[] 

— Ce s-a întâmplat? o întrebă Irsa, în șoaptă, când ieșiră din 
cortul tatălui lor. Spune-mi adevărul, Șazi! Altfel... 

Șeherezada o apucă de mână și o trase spre ea. 

— Mi s-a părut că aud ceva în faţa cortului, îi răspunse, cu 
glas șoptit. Și n-am vrut ca cineva să ne audă vorbind despre 
lucruri importante. 

— Crezi că cineva ne pândește? întrebă Irsa, căreia îi venea 
greu să creadă spusele surorii ei. 

— Nu știu. E posibil. 

Ținând desaga strâns lipită de trup, Irsa grăbi pasul. Scruta 
împrejurimile cu atenţie. În cele câteva săptămâni de când se 
afla aici, nu se simţise niciodată în pericol. Nici măcar o clipă. 
Petrecea dimineţile cu Aisha și copiii, iar la prânz, Rahim o 
învăţa să-și perfecționeze arta călăriei. 

Cine ar ameninţa două fete de condiţie modestă? 

Dar, aruncându-i o privire piezișă surorii ei, un gând îi 
străfulgeră prin minte. 

Șeherezada nu mai era fiica unui simplu bibliotecar. 

Era regina Khorasanului. 

Un atu pentru dușmanii lui Khalid Ibn al-Rashid. 

Care nu erau deloc puțini. 

Irsa înlătură însă iute gândul din minte. 

Șeherezada se afla aici doar de o zi. Sora ei era absurdă. 
Bântuită de idei halucinante. Consecința lunilor petrecute în 
compania unui monstru, temându-se în fiecare zi că își va pierde 
viaţa. 

Irsa se aplecă să intre prin deschizătura cortului. 

O mână cleioasă o apucă de gât și o trase înăuntru. 

Țipă înspăimântată. 

Niște degete lungi o apucară de ceafă. Și o răsuflare fierbinte 
îi mângâie pielea. 

— Nu pe tine te voiam, îi spuse la ureche o voce aspră. Îmi 
pare rău. 

Irsa clipi iute, încercând să se obișnuiască cu lumina difuză 
din cort. 

Băiatul-Păianjen? 

— Ce faci? strigă ea. 

— Dă-i drumul! îi porunci Șeherezada, stând la intrare, cu o 
mână pe plăselele hangerului încrustat cu nestemate. 

Chipul îi părea dăltuit parcă în piatră. In ochi avea, însă, un 
licăr sălbatic. De parcă ameninţarea nu-i era deloc străină. 

Gândul îi îngheţă Irsei sângele în vene. 

— Este o poruncă, stăpână? întrebă  Băiatul-Păianjen, 
scuipând disprețuitor în calea Șeherezadei. 

— Nu. Este o făgăduială. 

— O făgăduială? Despre ce vorbești? 

— Îţi făgăduiesc că - de îi vei da drumul surorii mele - voi 
rămâne aici cu tine, îi răspunse ea, înclinând ușor capul într-o 
parte. Îţi voi asculta plângerile. Și voi face tot ce îmi stă în 
putinţă să îndrept răul făcut. 

— Nu te cred, îi spuse el, învăluind din nou ceafa Irsei într-o 
răsuflare fierbinte. 

Ea îi simţea freamătul copleșitor al trupului. 

— Ar trebui să mă crezi, continuă Șeherezada, făcând un pas 
înainte. Căci n-am terminat ce-aveam de spus. |ţi făgăduiesc, de 
asemenea, că - de nu-i vei da drumul surorii mele - tu vei fi cel 
care îmi va asculta plângerile. Și acestea nu sunt plămădite din 
cuvinte, ci din tăișuri de pumnal. 

— Fără doar și poate, răspunse Băiatul-Păianjen. Doar ești 
târfa unui monstru însetat de sânge. 

Șeherezada tresări. Și în acel fior de durere, Irsa văzu un izvor 
de suferinţă. 

Copleșită de mânie, începu să se zbată cu putere, încercând 
să se elibereze din strânsoarea lui. El își înlănțui și mai tare 
braţele de jur-împrejurul taliei și gâtului ei. Lăsând-o aproape 
fără suflare. 

— Irsa! strigă Șeherezada, ridicând mâinile în semn de 
capitulare. Dă-i drumul! 

— Dă-mi pumnalul! 

— Dă-i drumul și îl vei avea! îi răspunse ea, scoțând pumnalul 
de la brâu. 

— Vreau arma mai întâi! spuse Băiatul-Păianjen, înfigându-și 
degetele în pielea sensibilă a Irsei din zona urechii. 

— Şe... Șeherezada! îngăimă Irsa. 

— Ți-I dau, îi răspunse ea, cu fruntea presărată de broboane 
de sudoare. Dă-i drumul Irsei! Cu mine ai ceva de împărțit. 

— Aruncă hangerul și o eliberez! Dar dacă se duce să caute 
ajutor - dacă aud că Șoimul cel Alb se află în fața cortului - te 
voi ucide. 

— Nu se va duce la Tariq, îl asigură ea, aruncând hangerul la 
picioarele surorii ei. Nu va face absolut nimic. 

El își slăbi strânsoarea în timp ce Irsa simţi un fior în inimă. 

Șeherezada n-o credea în stare de nimic. 

În ochii ei, era complet nevolnică. 

Dar ce făcuse oare ca să-i dovedească contrariul? 

Băiatul-Păianjen își descleștă degetele de pe gâtul ei. 

— Aruncă-mi-l cu piciorul și îi dau drumul! 

Șeherezada îi dărui lrsei un zâmbet încurajator și lovi 
pumnalul cu piciorul. 

El o eliberă pe Irsa și o îmbrânci spre deschizătura cortului. 

Când Irsa privi înapoi, șovăitoare, Șeherezada o îndemnă din 
ochi să plece. 

Dar ea voia să rămână. Să-l implore pe Băiatul-Păianjen să-și 
cumpănească bine faptele. 

Se temea însă s-o facă. Șeherezada îi cedase deja pumnalul 
și, în afară de niște rugăminți tulburătoare, nu știa cum ar fi 
putut să-i fie de ajutor. 

Se năpusti, așadar, în deșertul mistuit de un soare nemilos, cu 
inima frântă și mândria știrbită. 

Porni, deznădăjduită, după ajutor. Își dorea cu ardoare să dea 
cu ochii de un băiat înalt, cu umerii laţi și zâmbetul cald ca o zi 
de vară. Un băiat care o iubea pe sora ei de când erau copii. 

Un băiat care vorbește, mai întâi, cu pumnii și abia apoi pune 
întrebări. 

Tariq ar ști ce să facă. Tariq i-ar frânge gâtul sfrijit al 
Băiatului-Păianjen. 

Irsa străbătu, cu pași împleticiţi, întinderea de nisip spre 
cortul lui Tariq, simțind cum sângele îi zvâcnea în urechi. 

— Irsa! 

Incercă să ignore glasul familiar din apropiere. Glasul 
băiatului pe care își dorea cu ardoare să-l găsească. Un băiat cu 
chipul cald, în ochii căruia se pierdea adesea. Dar nu acum. Nu 

de Rahim avea nevoie. Ci de Tariq - un băiat cu o voinţă de fier, 
ce trecea imediat la acţiune. 

— Irsa! o strigă Rahim, ajungând-o din urmă, cu pași hotărâți. 
De ce fugi prin... 

— Unde e Tariq? îl întrebă ea, cu răsuflarea întretăiată. 

— Într-o expediţie de recunoaștere într-un emirat învecinat, îi 
răspunse el, aţintindu-i calea și privind-o printre gene. De ce-l 
cauţi? S-a întâmplat ceva? 

Irsa clătină din cap, copleșită de spaimă. 

— Nu... Vreau doar să vorbesc cu Tariq, îngăimă ea, scrutând 
împrejurimile cu o privire deznădăjduită. 

— De ce? 

— Pentru că trebuie să fac... ceva, îi răspunse, trăgându-și cu 
greu sufletul. N-ai cum să înţelegi, adăugă apoi, ocolindu-l. 
Şazi... 

O prinse de umeri, iar atingerea mâinilor lui i se păru ciudat 
de mângâietoare. Și încurajatoare. 

— Spune-mi ce vrei să faci! 

Nicidecum! Niciunul dintre ei nu avea veleităţi de conducător. 
De când îl cunoștea, Rahim nu făcea altceva decât să primească 
și să îndeplinească ordine. La fel cum și ea nu făcea altceva 
decât să fugă. Să-și salveze viața. 

Ar fi trebuit să ia pumnalul Șeherezadei. Sau să facă orice 
altceva. 

Vinovăţia îi mistuia sufletul. Irsa începu să tremure, chiar și 
sub soarele  nimicitor al deşertului. Simţi  strânsoarea 
încurajatoare a mâinilor lui Rahim pe umerii ei. 

Dăruindu-i tot mai multă putere. 

Irsa stătea dreaptă, cu pumnii încleștați. 

Şazi nu s-ar da bătută. N-ar capitula în fața spaimei. Nici n-ar 
sta, tremurând în nisip, ca o nătângă. Ar trece la acţiune. S-ar 
lupta pe viaţă și pe moarte. Și ar găsi o cale de scăpare cu 
inteligenţa-i hărăzită de zei. 

Deși Irsa continua să tremure, începu să-i schițeze contururile 
unui plan cu un glas cât mai ferm cu putință. 

— Tariq și-a luat cu el și șoimul? 

— Nu, îi răspunse Rahim, privind-o cu stupoare. Zoraya a fost 
în recunoaștere azi de dimineaţă înaintea lor, iar Tariq a lăsat-o 
acum să se odihnească. 

— Rahim - spuse Irsa, trăgând adânc aer în piept - vrei să faci 
ceva pentru mine? 

Nu-i răspunse. Se mulţumi doar să-i întindă mâna. 

lar Irsa i-o luă. 

O RANĂ DESCHISĂ 


Șeherezada refuza să se lase intimidată de băiatul deșirat din 
fața ei. 

Într-o altă lume - și într-o altă viaţă - poate că l-ar fi 
compătimit. 

Dar o ameninţase pe Irsa. Lăsând, astfel, o rană deschisă. 

Și, în ciuda eforturilor lui de a-și ascunde freamătul lăuntric, îi 
vedea degetele tremurându-i pe plăselele pumnalului. 

la-o încet! 

— Care ţi-e numele? îl întrebă ea, cu glas domol. 

— Eu sunt cel care pune întrebările, îi răspunse el, trăgând 
adânc aer în piept. 

Ea rămase pe loc în timp ce temnicerul ei se plimba în cerc de 
jur-împrejur. 

Era tot mai agitat. 

— Cum ai reușit? 

Cu fiecare pas pe care îl făcea, fâșii de lumină îi jucau pe chip, 
învăluindu-i barba peticită în umbre sinistre. 

— Poftim? îl întrebă Șeherezada, împreunându-și mâinile. 

— Cum ai reușit să scapi cu viață? 

— l-am depănat povești, îi răspunse ea, alegându-și cu grijă 
cuvintele. 

El încremeni pe loc, cu chipul încărcat de dispreţ. 

— l-ai depănat povești? Și vrei să cred că monstrul ăla te-a 
lăsat în viață pentru că l-ai distrat? 

Șeherezada îi aruncă o privire ucigătoare. 

— Eşti liber să crezi ce vrei. Dovada se află, însă, în fața 
ochilor tăi. 

Icni cu zgomot, vădit suspicios. Dezgustul ce i se citea în glas 
o luă aproape prin surprindere. 

— Incerci să mă provoci? Eşti chiar atât de nesăbuită? 

Șeherezada ridică pentru a doua oară mâinile în semn de 
capitulare. 

— Nu încerc să te provoc..., îi răspunse ea, așteptând 
răbdătoare, în speranţa că băiatul va mușca momeala. 

— Teymur. Teymur mi-e numele. 

— Teymur, spuse ea, schițând un zâmbet vag. Nu încerc să te 
provoc, repetă apoi. Incerc doar să te înţeleg. 

Nu era o alegere prea fericită a cuvintelor. Realiză asta de 
cum le rosti. 

— Să mă înţelegi? mâărâi Teymur. N-ai cum să mă înţelegi! 

— Te rog doar să-mi spui... 

Se năpusti asupra ei, înlănțuindu-i gâtul cu degetele sale 
lungi. Șeherezada îl apucă cu mâinile de încheietură, încercând 
să-i stăvilească strânsoarea. Își aţinti privirea în ochii lui 
înverșunați, fără să tresară vreo clipă. 

Nu simţea nici umbră de teamă. Băiatul - acest copilandru 
costeliv, cu aere de bărbat - era copleșit de spaimă. Chipul îi era 
brăzdat de broboane de sudoare. 

— Cum ai putea să mă înţelegi? o întrebă, cu glas fremătător, 
tremurând ca varga. Eşti în viață! Monstrul ăla te-a lăsat să 
scapi cu viață! 

Cu cealaltă mână, îi puse vârful pumnalului sub bărbie. Tăișul 
era încă ascuns în teaca încrustată cu nestemate. 

— De unde îl ai? o întrebă Teymur, scrutându-i gravurile 
rafinate. 

Își plimbă apoi degetul pe granatele și periuţele încrustate în 
mâner. Smaraldele de la bază străluceau, parcă, sfidătoare. 

— Teymur... 

— E al lui? continuă el, ţintuind-o din nou cu privirea. Ți l-a 
dăruit ţie? 

Șeherezada păstră tăcerea. 

— Răspunde-mi! insistă apoi, agitându-și mâna încleștată de 
gâtul ei. Mi-ai făgăduit răspunsuri! 

— Da. El mi l-a dăruit. 

— Și dacă îţi voi curma viaţa cu el? îi șopti, cu glas 
ameninţător. Cum i-a curmat-o Royei mele. 

Șeherezada înghiţi în sec. Cunoștea prea bine numele. 

Unul dintre multe altele. Unul dintr-o mare de cuvinte răzlețe 
așternute pe hârtie. 

Dintr-o furtună de amintiri. 

— Îmi pare nespus de rău. 

— Să nu îndrăznești să-ţi ceri iertare! exclamă el, încleștându- 
și și mai tare degetele pe gâtul ei. 

li simţea durerea răsfrângându-i-se în inimă și deschizând o 
rană ce nu avea să se vindece vreodată. 

Shiva. 

— Ce vrei de la mine? îl întrebă ea, strângând din ochi în 
încercarea de a-și ostoi durerea, măcar pentru o clipă. 

— Adevărul. 

— Ce vrei să știi? îl întrebă apoi, înghițind din nou în sec. 

— De partea cui ești. Însemni ceva pentru Khalid Ibn al- 
Rashid? își continuă Teymur salva de întrebări, rostind numele 
califului de parcă ar fi fost un blestem. Ține la tine? 

— Nu pot să vorbesc în numele lui. Nu-și trădează 
sentimentele. 

Un adevăr spus doar pe jumătate. Avea să ducă jocul la bun 
sfârșit. Sângele îi zvâcni în degetele-i încleștate pe mâna lui. 

— Atunci, vorbește în numele tău! Monstrul înseamnă ceva 
pentru tine? 

— Nu, îl minţi Șeherezada, încleștându-și maxilarul. Nu 
înseamnă nimic. 

— Atunci, îi aparţii încă Șoimului Alb? 

— Îmi aparţin numai mie. 

— Unde îţi este inima, Șeherezada al-Khayzuran? insistă 
Teymur, cu glas răgușit. 

Pe o alee din suk. Într-o noapte de uitare. 

În speranţa zilei de mâine. 

— Alături de... Tariq Imran al-Ziyad, îi răspunse ea, simțind 
gustul amar al minciunii. Acolo unde se va afla mereu, adăugă 
apoi, continuând să-și ţină ochii închiși, de teamă să n-o 
trădeze. 

Teymur trase adânc aer în piept. Apoi, îl dădu afară. O dată. 
Și încă o dată. 

Tăcerea lui îi stârnea un sentiment de neliniște. 

O trase spre el. Mult prea aproape. Îi ardea fruntea cu 
respiraţia-i fierbinte. 

— Monstrul... a rănit-o pe Roya? 

Apropierea bruscă dintre ei o făcu să înțeleagă tâlcul 
întrebării. 

Și o înspăimântă deopotrivă. 

— Nu s-a atins de ea, îi răspunse, deschizând ochii. 

EI îi scruta chipul, încremenit într-o tăcere apăsătoare. Atât de 
aproape. Sângele îi zvâcnea cu putere prin vene. 

— l-ai depănat povești. Cum îmi depeni și mie acum, rupse el 
tăcerea, cu glas ferm. 

Șeherezada știa că trebuia să ia taurul de coarne. Dându-i 
braţul la o parte, încercă s-o ia la fugă, lovindu-se de umărul lui. 

Teymur îi zădărnici gândul, prinzând-o cu o iuţeală 
fulgerătoare și punându-i piedică. Șeherezada își pierdu 
echilibrul și se prăbuși la pământ, rămânând aproape fără 
suflare. Icni o dată, încercând să-și recapete suflul, copleșită de 
o durere sfâșietoare. 

Un fior rece de teamă îi străbătu, pentru prima oară, șira 
spinării. 

Acest băiețandru costeliv și deșirat era mai puternic decât ea. 
Era înalt și viclean. Nu va putea să-l ţină în frâu la nesfârșit. Și 
nici nu va putea să-i bage minţile în cap. 

Poate exista, însă, o altă cale. O cale presărată cu minciuni și 
diversiuni. 

Teama lăsă locul în curând unei mânii răvășitoare. 
Șeherezada își înfipse unghiile în mâna pe care Teymur și-o 
ținea încleștată pe gâtul ei. 

Umbra de compasiune pe care o simţise pentru el se stinse 
acum sub imperiul unei furii nimicitoare. 

Rana deschisă începea să sângereze. 

li exploata una dintre cele mai primare temeri. O teamă pe 
care Șeherezada o ţinea adânc ferecată în cel mai întunecat colț 
al minţii ei. 

— Ce faci, Teymur? îl întrebă, cu un glas cât mai ferm cu 
putinţă. 

Cele două euri ale băieţandrului cu aere de bărbat se luptau 
să preia controlul, în timp ce el o privea de sus. Era cumplit de 
înspăimântat, vociferând în zadar și tremurând ca varga, în 
ciuda victoriei sale câștigate cu greu. 

Șeherezada nu avea de gând să stea cu mâinile în sân și să-l 
privească războindu-se cu propriile-i convingeri. 

— Vrei să mă siluiești, îl întrebă ea, sau încerci să mă sperii 
doar cu simplul gând? Și ce speri să câștigi cu o faptă atât de 
neinspirată? 

Teymur tresări sub imperiul cutezanței ei. Al curajului de a-i 
scoate la iveală intenţiile condamnabile. 

Șeherezada știa că sarcasmul ei era nesăbuit. Ştia că avea să- 
| întărâte și mai tare. Dar nu putea - și nici nu voia - să 
capituleze în fața lașităţii lui. 

Nu atâta timp cât mai exista o fărâmă de viaţă în trupul ei. 

Teymur șovăi pentru o clipă. Apoi, încleștându-și maxilarul, se 
pregăti s-o înfrunte. Scoase, cu o dexteritate surprinzătoare, 
pumnalul din teacă și i-l lipi de obraz. 

— Însemni ceva pentru el, fără doar și poate, căci altfel nu te- 
ar fi lăsat în viață. 

Senzaţia rece a oțelului nu o înspăimântă. Se lăsă din nou 
cuprinsă de furie. 

— Khalid Ibn al-Rashid prețuiește prea puţine lucruri în viață. 
L-am distrat un timp. Nu căuta alte motive dincolo de acesta! Ai 
spus-o chiar tu - este un monstru, îi răspunse ea, clar și 
răspicat, îmbrăcându-și silabele în tonalități subtile de mânie. 

— Mă minţi în continuare. Vrei să spui că marelui calif al 
Khorasanului nu i-ar păsa nici cât negru sub unghie dacă o 
năpastă s-ar abate asupra ta? 

— Ti-am spus deja că nu pot să vorbesc în numele lui. 

— Vrei să cred că atotputernicul rege al lumii nu va cădea 
pradă mâniei când va afla ce s-a întâmplat astăzi? o întrebă 
Teymur, cu o grimasă disprețuitoare pe chip. 

Nicidecum. 

Khalid îti va frânge fiecare oscior din trup când va afla ce-ai 
făcut. 

— Dacă crezi că Roya îţi va tolera faptele, nu mai contează 
nimic din ce-aș putea să fac eu sau să spun, îi ripostă 
Șeherezada, privindu-l cu răceală și înfrângându-și cu greu 
dezgustul. Dar mi-e cu neputinţă să-mi imaginez că o fată cu 
inima prea plină de iubire ar îngădui așa ceva. 

Mâna cu care îi înlănţuia gâtul îşi slăbi strânsoarea în timp ce 
pe chip i se citea deznădejdea. Işi stăvilea cu greu lacrimile. 
Șeherezada văzu în clipa aceea cât de mult a iubit-o Teymur pe 
Roya. 

Cât de mult se pierduse pe sine în clipa în care își pierduse 
iubirea. 

Dar asta nu era o scuză. Nicicând nu va fi o scuză. 

Reușind, astfel, să-i distragă atenţia, Șeherezada trebuia să 
caute acum o cale prin care să-l dezarmeze. 

Își desprinse ușor o mână de pe încheietura lui. Pe când 
Teymur se lupta cu demonii săi lăuntrici, Șeherezada începu să 
pipăie podeaua cu mâna în căutarea unei arme. O piatră, un 
ulcior, un vas, un băț, orice... 

În timp ce bâjbâia cu degetele în necunoscut, dădu peste... 

O bucată de carne uscată? 

Teymur rămase adâncit în gânduri, slăbindu-i strânsoarea de 
la gât, astfel că Șeherezada reuși să-și întoarcă iute capul într-o 
parte și să scruteze cortul cu privirea. 

Chiar și în lumina difuză, văzu câteva fâșii de carne uscată pe 
care cineva i le strecurase pe sub cort. 

Exact ca cele pe care Tariq i le dădea Zorayei. 

Mi-e greu să cred că Tariq vrea să-i ispitesc astfel șoimul... 

Nu-i stătea deloc în fire să născocească asemenea planuri. 
Dacă ar fi știut ce se întâmpla dincolo de pereţii cortului, l-ar fi 
sfâșiat în bucăţi și ar fi folosit funiile ca să-l atârne pe Teymur în 
ștreang. Impulsiv cum era, Tariq n-ar fi pus niciodată la cale un 
atac pe furiș. Și în niciun caz, unul care s-o implice pe Zoraya. 

Dacă nu Tariq, atunci cine a plăsmuit un plan atât de 
nebunesc? 

Șeherezada scrută cu privirea pereţii cortului. 

Si unde e șoimul ăla blestemat? 

Un lucru era însă cert: dacă toată această intrigă era menită 
să joace rolul unei diversiuni, se va dovedi, fără doar și poate, 
extrem de interesantă. 

Șeherezada apucă cu mâna fâșia de carne uscată. 

Apoi, cu iuţeala unei manguste ce atacă o cobră, i-o strecură 
la ceafă pe sub gulerul tunicii qamis. Complet uluit pentru o 
clipă, scăpă pumnalul și își duse ambele mâini la ceafă de parcă 
ar fi vrut să zdrobească o insectă dezgustătoare. 

Într-o rafală de pene și gheare ucigătoare, Zoraya intră, 
țipând, prin deschizătura cortului, și se năpusti asupra lui 
Teymur. El se rostogoli pe podea, urlând ca din gură de șarpe. 
Șoimul continuă să-l atace, cu aripile întinse. Șeherezada luă 
încă o fâșie de carne uscată în timp ce Teymur încerca în zadar 
să se ferească de atacurile violente ale Zorayei. 

Înainte că Șeherezada să aibă șansa de a înţelege ce se 
petrece, Rahim al-Din Walad se năpusti în cort, însoţit de Irsa, 
care ţinea strâns în pumni alte fâșii de carne uscată. Rahim o 
prinse pe Șeherezada de braţ și o ajută se ridice în picioare. 

— Plecaţi! Amândouă! le spuse el, scoțându-și iataganul din 
teacă, cu o expresie gravă pe chip. 

— Nici vorbă! îi răspunse Irsa, cu un glas surprinzător de 
puternic și de ferm. Nu plec de aici până nu vă știu în siguranță 
pe tine și pe Şazi. 


VP - 43 


Șeherezada refuză și ea să se supună, aruncându-i o privire la 
fel de hotărâtă. Când Rahim începu să protesteze, îl ignoră cu 
aceeași încăpățânare. El înjură în barbă și făcu un pas într-o 
parte, cu iataganul în mână. 

— Zoraya! Încetează! Imediat! 

Pentru că șoimul refuza să-i dea ascultare, Șeherezada fluieră 
domol. 

Zoraya scoase, nemulțumită, un strigăt, dar puse capăt 
atacului.  Aplecându-se să-și ia pumnalul de pe podea, 
Șeherezada zăbovi în faţa lui Teymur, ce stătea ghemuit de 
frică. Avea gâtul și mâinile zgăriate și însângerate, iar șalvarii îi 
erau uzi în faţă. În cort, plutea un miros înțepător. Complet 
indiferentă, Șeherezada înălță în aer bucata de carne uscată. 
Șoimul o apucă cu ghearele și se așeză la picioarele ei, 
întinzându-și, protectoare, aripile-i zugrăvite în nuanţe de un 
albastru cenușiu. 

— Dacă vei mai îndrăzni vreodată să mă atingi, îţi voi tăia 
bărbăţia-ţi jalnică și i-o voi da șoimului s-o mănânce, îi spuse ea, 
scrutându-l cu o privire ucigătoare. 

Făcu apoi încă un pas, fluturându-și pumnalul prin aer. 

— Dar de îi vei mai arunca surorii mele fie și numai o 
ocheadă, te voi ucide fără șovăire. 

O POARTĂ ÎNTRE LUMI 


Șeherezada știa că visează. 

Știa, dar nici că-i păsa. 

Căci era acasă. 

Pășea cu picioarele goale pe piatra rece, străbătând 
coridoarele cavernoase spre camera ei. Cu un nod în gât, puse 
mâna pe clanţa unei uși și o deschise. 

Era întuneric. Un întuneric de un albastru-închis. Un întuneric 
ce atrage frigul, indiferent de vreme. 

Podeaua din marmură era învăluită în falduri unduioase de 
ceață. Se înălța până la brâu, ca un fum alb și gros, și se 
întindea de la un perete la altul. Când făcu un pas înainte, ceața 
se risipi în jurul ei, ca o mare fantomatică, despicată parcă de 
prora unei corăbii iluzorii. 

O lumină caldă licărea în mijlocul camerei. Deasupra alcovului 
ei - o santinelă tăcută, împrejmuită de un voal diafan de 
mătase. 

Printre straturile de perne, se afla o siluetă singuratică, 
învăluită în umbră. 

— Khalid? 

Șeherezada străbătu ceața cu pași iuți, străpungând cu 
privirea întunericul albastru și voalul străveziu... 

Încercând să surprindă chipul pe care dorea cu atâta ardoare 
să-l vadă. 

Silueta se mișcă. Dădu la o parte voalul de mătase fin ca 
pânza de păianjen. 

— Nu, Șazi-jan. Nu sunt Khalid. Dar sper să-mi ierţi venirea 
neașteptată, spuse silueta, cu un zâmbet atotcunoscător pe 
buze, în spatele căruia se ascundeau secretele trecutului, ale 
prezentului și viitorului. 

Și Șeherezada se clătină pe picioare, înăbușindu-și un strigăt. 

Râsete cristaline se auziră printre pernele zugrăvite în 
tonalități strălucitoare, râsete atât de cunoscute, pline de 
lumină și culoare, ce îi sfâșiau inima Șeherezadei. 

De câte ori nu-și dorise să le mai audă o dată? 

Și chiar să curme o viață pentru ele. 

— Shiva? șopti ea, șovăitoare, dând ocol patului și atingând 
cu mâna perdeaua de mătase. 

— Vino! o chemă Shiva, lovind ușor spaţiul gol de lângă ea. 

Șeherezada dădu la o parte, cu mâini tremurătoare, voalurile 
străvezii și se așeză în genunchi pe perne. Își privea, ca în 
transă, cea mai bună prietenă, așteptând să dispară în orice 
clipă. 

Așteptând să cadă din nou pradă pustietăţii de apoi. 

Shiva purta pe buze un zâmbet mucalit și plin de viaţă. O 
singură gropiţă i se ivea în obrazul stâng, la fel de perfectă în 
imperfecțiunea sa ca întotdeauna. 

Imaginea îi sfâșie din nou sufletul. Căci, așa cum știa că totul 
era doar un vis, era conștientă și că, la un moment dat, avea să 
se trezească. 

Și să înfrunte pustiul și minciuna. 

Gropiţa își făcu din nou apariţia când Shiva își dădu după 
ureche o șuviţă de păr negru. 

— Prostuțo! Doar pentru că totul este un vis, nu înseamnă că 
este și o minciună. 

— Te afli, așadar, în mintea mea acum? întrebă Șeherezada. 

— Firește! Întotdeauna am fost acolo, îi răspunse Shiva, 
rezemându-și bărbia pe un genunchi. Am așteptat doar să ai 
nevoie de mine. 

— Dar..., începu Șeherezada, oprindu-se însă brusc, surprinsă 
de mânia ce puse deodată stăpânire pe ea. Am avut de multe 
ori nevoie de tine, Shiva. 

— Nu e adevărat. Te-am urmărit. Te-ai descurcat de minune 
singură, îi răspunse prietena ei, cu mândrie în ochi. 

— Te înșeli, continuă Șeherezada. Am făcut atâtea greșeli! M- 
am îndrăgostit chiar de cel ce ţi-a curmat viața! 

— Așa e. Și e dureros s-o văd uneori. Mai ales, în dimineaţa 
când te-ai aflat atât de aproape de moarte. 

— Te-am trădat. 

— Nu, prostuto. Nu m-ai trădat. Ți-am spus doar - ţi-am fost 
mereu alături. Și trebuie să-ţi fac o mărturisire..., murmură 
Shiva, scrutând împrejurimile cu ochi scânteietori și gravi. În 
clipa în care l-am văzut alergând să te salveze în dimineaţa 
aceea, am știut că îl vei salva și tu cum te-a salvat și el. 

Când Shiva își puse mâna peste ale ei, Șeherezada tresări 
speriată de căldura degetelor sale. 

Totul părea atât de aievea. Dureros de aievea. 

Shiva zâmbi din nou, aplecându-se, mlădioasă și graţioasă, 
spre ea. 

— Totul îţi pare aievea pentru că și amintirile sunt aievea. Și 
mă bucur că trăiesc în sufletul tău la fel de caldă și de perfectă 
în imperfecţiunea mea, îi spuse Shiva, împletindu-și degetele cu 
ale ei și strângându-i-le cu putere. 

Pentru o clipă, nodul pe care Șeherezada îl simţea în gât o 
împiedică să vorbească. 

— Îmi pare... nespus de rău pentru că îl iubesc, Shiva-jan. Și 
pentru că n-am putut să fiu mai puternică. 

— E absurd să-ţi ceri iertare! o mustră Shiva, cu trăsăturile ei 
frumoase, ca de porțelan, înnegurate acum de mânie. Ar trebui 
să știi că nu e cazul să-ți ceri iertare pentru asemenea prostii. 
Tocmai tu ar trebui să știi cel mai bine ce se întâmplă când nu 
mi te supui. 

Shiva o ameninţă apoi cu pumnul și chicoti poznașă, 
amintindu-și numeroasele lor gâlcevi din copilărie. Șeherezada i 
se alătură veselă, umplând încăperea cu râsetele lor cristaline. 

— Nu vreau să mă trezesc, murmură ea. 

Râsul îi pieri de pe buze - numai ecoul lui, ce răzbătea dincolo 
de ușile duble ale camerei - dincolo de poarta dintre cele două 
lumi - le mai amintea de veselia de adineauri. 

— Nici eu nu vreau să te trezești, spuse Shiva. Dar, când va 
veni vremea, te vei trezi oricum. 

— Poate ar trebui să rămânem aici. 

— Nu cred, răspunse Shiva, schițând un zâmbet trist. La urma 
urmei, când ai venit aici, nu pe mine mă căutai. Ci pe el. 

Nu era o acuzaţie. Ci o simplă observaţie. Așa era Shiva - nu 
putea să-ți ascundă adevărul, dar când ţi-l împărtășea, o făcea 
fără pic de cruzime. O persoană cu totul aparte. O prietenă 
desăvârșită. 

— Nu... nu știu dacă îl voi mai putea căuta vreodată, îi 
răspunse Șeherezada, evitându-i privirea. Dacă ne gândim la 
blestemul care... 

— Atunci trebuie să-l spulberi, o întrerupse Shiva. Fără urmă 
de îndoială. Mai rămâne doar să-mi spui ce ai de gând să faci. Ai 
un plan? 

Deși Șeherezada intenţiona să-l caute pe Musa Zaragoza 
tocmai din acest motiv, nu putea să-i ofere vreun răspuns 

Shivei. Nu știa ce avea să facă. Încă de când era copilă, își 
urmase mereu instinctul. instinctul și curajul. 

Shiva era cea care concepea planuri. Căci ea vedea mereu ce 
avea să fie. 

— Vezi? spuse prietena ei, descreţindu-și fruntea. De aceea, 
am venit astăzi la tine, draga mea. Te-ai pierdut. Și asta nu e cu 
putinţă. 

Șeherezada privea cum ceața se înălța spre tavan, 
înlănţuindu-și braţele fantomatice de jur-împrejurul patului și al 
lumânării de deasupra. 

— Nu știu de unde să încep, recunoscu ea, în timp ce glasul i 
se pierdu în negură. 

— Ai putea să începi spunându-mi ce îţi dorești? 

Cum să îndrăznească să-i mărturisească așa ceva? După 
toate vieţile curmate, după toate suferințele îndurate și 
distrugerile provocate, dorința ei ar putea părea cea mai 
cumplită dovadă de egoism. 

Dorinţa de a-și clădi universul pe un lăcaș de oase. 

— Ce plictisitor! o înghionti Shiva, în glumă. E visul tău, 
prostuțo. Dacă nici în vis nu îndrăznești să-ți mărturisești 
dorinţele, atunci unde ai mai putea să le îmbraci în cuvinte? 

Șeherezada își văzu imaginea oglindită în privirea Shivei. 

O umbră a fetei de odinioară. O fată rezervată și împovărată. 
O fată singuratică și fără viaţă. Absentă din viaţa tuturor. 

— Vreau să fiu alături de Khalid, îi răspunse, în cele din urmă, 
îndreptându-și umerii. Vreau ca tata să se facă bine. Și mai 
vreau... ca blestemul să se spulbere. 

— la te uită! spuse Shiva, pe un ton amuzat. 

— Dar sunt posibile aceste lucruri? întrebă Șeherezada. Căci 
mie nu-mi par deloc așa. 

— Și atunci cum poți transforma imposibilul în posibil? 

Șeherezada ridică din umeri, cu o expresie posacă. 

— Ai avea mai mult noroc dacă m-ai întreba cum să fac o 
capră să zboare. 

— Prea bine, atunci, încuviinţă Shiva, cu un aer solemn. Cum 
faci o capră să zboare? 

— O legi de un zmeu foarte mare. 

— N-ar ajunge prea departe, căci este legată cu sfoară. 

— Hai fii serioasă! 

— Dar sunt cât se poate de serioasă! îi răspunse Shiva, 
râzând și lăsând sunetele să plutească pe aripile negurii 
împresurătoare. Dar ce-ar fi să pui capra pe covorașul zburător? 
Poate atunci chiar ar zbura cu adevărat, continuă ea, cu un licăr 
straniu în ochi. 

— Nu fi caraghioasă! 

— Era doar un gând, spuse Shiva, fluturându-și mâna printr- 
un vălătuc de fum alb. Dar, după părerea mea, cea mai bună 
cale ca să zbori este să tai sforile care te ţin legată... 

Vorbele îi păreau acum înăbușite, de parcă se afla sub apă. 
Zâmbetul îi era, însă, la fel de strălucitor. 

— Taie sforile, Șazi! Întinde-ți aripile și ia-ti zborul! 

e 

Șeherezada se trezi speriată. 

Cortul era învăluit în întuneric. Sora ei respira ușor, adâncită 
într-un somn profund. Suflarea lină a unui vânt deșertic agita 
pereţii peticiţi ai cortului. 

Avea gâtul uscat, dar inima îi fremăta de emoție. 

Pentru că visul se sfârșise deodată și multe lucruri 
rămăseseră nerostite, se aștepta să cadă din nou pradă unei 
pustiiri zdrobitoare. 

Dar nu se întâmplă așa. 

Pentru prima oară de când fugise din Rey, cu aproape o 
săptămână în urmă, nu se mai simțea atât de pierdută și de 
singură. Găsise o cale prin care să-și atingă țelul. lar misiunea ei 
nu mai părea atât de împovărătoare. 

Putea să lupte acum să-și vadă visul cu ochii. 

„Taie sforile, Sazi! Întinde-ţi aripile şi ia-ti zborul!” 

Îţi mulțumesc, Shiva. 

Pășind cu grijă ca să n-o trezească pe Irsa, Șeherezada își 
puse sandalele în picioare ca să iasă afară. Luă shahmina surorii 
ei și își înfășură capul cu șalul lung ca să se protejeze de aerul 
rece al nopţii. Se îndreptă apoi spre deschizătura cortului, 
închizând-o în urma ei... Când se împiedică de trupul unui 
bărbat ce stătea întins pe nisip. 

— UA strigă Șeherezada, prăbușindu-le la pământ. 

Nişte mâini puternice o ţintuiră pe loc. Imaginea unui soldat 
cu glugă îi trecu prin faţa ochilor. Un soldat mânios, ce purta 
simbolul scarabeului pe braţ și o armă menită să curme vieți. 

Se zbătu cu putere, încercând să scape din strânsoarea de 
fier. Lovi cu palmele un chip dăltuit parcă în piatră. Și își aţinti 
privirea în ochii argintii ca tăișul unui pumnal. 

Inima lui Tariq bătea laolaltă cu a ei. 

— Dă-mi drumul! îi spuse ea, îngrozită să-i simtă obrajii 
încinși. 

Tariq se ridică în picioare, trăgând-o după el cu o mișcare 
abilă. 

— Ce faci... 

— Ce naiba... 

ÎI îmbrânci cu putere, încrucișându-și apoi braţele pe piept. 

Tariq își scutură nisipul din păr cu un gest mânios al mâinii. 

— Începe tu prima! spuse el, pe un ton ursuz, ce-i amintea 
Șeherezadei de un Tariq mult mai tânăr. 

Un Tariq cu un zâmbet indolent, pus mereu pe șotii. 

Un Tariq pe care Șeherezada l-ar fi preferat în clipa aceea. 

— Ești curtenitor, trebuie s-o recunosc. După ce m-ai ignorat 
aproape toată săptămâna, ca un băiețandru fără minte, mai mic 
decât tine, dar mult mai fermecător. 

El strânse din buze, pendulând câteva clipe între tăcere și 
dorinţa de a-i răspunde. 

— Eşti... afurisită, Şazi. Cumplit de afurisită, îi ripostă apoi, 
frecându-și faţa cu mâna, fără să reușească însă să-și ascundă 
expresia îndurerată de pe chip ce nu-i scăpă Șeherezadei. 

Strânse din coate, refuzând să-l atingă și să-i ostoiască 
suferinţa. Indiferent cât își dorea s-o facă. Indiferent cât de 
firesc ar fi fost să-i confere alinare băiatului pe care îl iubise 
atâta amar de vreme. 

— Știu că sunt afurisită. Și atunci ce cauţi aici? 

— Mi-am pus și eu întrebarea de câteva ori... mai ales atunci 
când stau de veghe în nisipul rece, ocrotind o fată afurisită. Care 
nu cunoaște sentimentul de recunoștință și nici noţiunea de 
loialitate. 

Cuvintele se revărsară asupra ei ca iureșul unei cascade reci. 

Copleșită din nou de vinovăţie, se răsuci iute pe călcâie, cu 
obrajii încinși, și o luă la fugă. 

Tariq porni după ea, prinzând-o de braţ. 

Șeherezada se smulse din strânsoarea lui. 

— Nu mă atinge, Tariq Imran al-Ziyad! Să nu cumva să 
îndrăznești. 

Descoperi cu stupoare că ochii îi înotau în lacrimi. Nu 
plânsese nici măcar o dată în ultimele câteva zile. Nici atunci 
când îl găsise pe tatăl ei prăbușit într-o râpă sub nori negri de 
furtună. Și nici atunci când aruncase o ultimă privire spre orașul 
mistuit de flăcări. 

Nici măcar atunci când aflase de promisiunea pe care Tariq i-o 
făcuse lui Jalal de a nu o mai aduce vreodată în Rey. 

Tariq o trase spre el, fără să stea prea mult pe gânduri. 

— Încetează! îi spuse ea, lovindu-l cu pumnii în piept, în timp 
ce lacrimi mânioase îi brăzdau obrajii. Nu am nevoie de tine! 

Meriti să ai alături o persoană care te va simți aproape fără 
să-i fii în preajmă. 

Un singur băiat m-a făcut să trăiesc cu adevărat acest 
sentiment. 

— Încetează să-mi mai sfâșii sufletul, afurisită ce ești! îi spuse 
el, cu fervoare în glas. N-o să meargă. Cel puţin, nu așa cum 
speri tu. 

Lacrimi fierbinţi îi brăzdau chipul. Refuza, însă, să-și așeze 
capul pe umărul lui. Refuza să cadă pradă slăbiciunii sale. 

Oftând adânc, Tariq o cuprinse în brațe. 

Conferindu-i putere, alinare și siguranţă. 

Amintindu-i tot ceea ce iubise odinioară, pe când era tânără și 
liberă. Mirosul de nisip și sare al pielii lui; sentimentul uluitor 
creat de convingerea că - de va fi să mai cadă vreodată - cineva 
o va prinde mereu în braţe sau, cel puţin, îi va îngriji rănile; și 
prospețimea lucrurilor pe care o descoperea pretutindeni... a 
dragostei, în mod deosebit. 

— Rahim mi-a povestit ce s-a întâmplat, spuse Tariq, 
dezmierdându-i ceafa cu degetele, așa cum făcuse adesea în 
trecut, cu mulţi ani în urmă. 

Cobori tonul glasului -  învăluind-o cu tonalităţile lui 
armonioase și răsunătoare, aproape decadente. Un lux de care 
nu mai avea nevoie și pe care nici nu-l merita. 

— O să-l pedepsesc pe băiatul ăla doar și pentru simplul gând 
pe care l-a nutrit. 

Nu! 

— Nu e treaba ta, îi răspunse Șeherezada, îndepărtându-l. Am 
vorbit deja cu Teymur. Se va opri aici. 

— Nu e treaba mea? întrebă Tariq, cu ochi scăpărători. 

— Am rezolvat problema, Tariq. Nu trebuie să mai faci nimic. 
N-are niciun rost. N-ai face decât să verși și mai mult sânge. Și 
s-a vărsat îndeajuns, îi răspunse ea, încercând să treacă pe 
lângă el. 

Tariq îi aţinti însă calea, ridicându-și semeț bărbia și 
încleștându-și pumnii. 

— L-ai opri oare la fel și pe regele-băieţandru? 

— Nu te compara cu Khalid! Este o copilărie. Mult sub 
demnitatea ta. 

Tariq tresări sub impactul covârșitor al vorbelor ei, dar nu 
făcu niciun pas înapoi. 

— Răspunde-mi, Şazi! l-ai spune oare că nu e treaba lui să-și 
reverse mânia asupra acestui băiat pentru răul comis? 

— Da, îi răspunse ea, după o scurtă ezitare. 

— Și te-ar asculta? o întrebă, cu o privire încruntată și 
îndoielnică. 

— Ar... asculta. 

Si apoi ar face exact după bunul plac. 

— Minti, îi ripostă Tariq. Mi-e cu neputinţă să cred că soţul tău 
călău l-ar mai lăsa să vadă zorile zilei de mâine după tot ce ţi-a 
făcut. 

— Nu te privește pe tine ce-ar face Khalid, îi răspunse ea, 
ridicând tonul glasului. Și nu mai vreau să discut cu tine despre 
această întâmplare și nici despre soțul meu că/ău! conchise 
apoi, despicând aerul cu un gest ferm al mâinii. 

— Și îţi imaginezi acum că e treaba ta să controlezi tot ce se 
întâmplă în tabăra asta? întrebă Tarig. De asta, l-ai trimis pe 
smiorcăitul ăla înapoi la ai lui, ca un copil ce urmează să fie 
mustrat? Chiar ai crezut că... 

— Am crezut că nu ne va fi de niciun folos o altă viaţă 
curmată. Teymur a fost dus în cortul emirului din Karaj, care se 
va ocupa de el în consecinţă. Și e treaba mea să rezolv 
problema așa cum consider eu de cuviinţă. Wu e treaba ta să 
faci dreptate în numele meu! îi spuse apoi, înfigându-i degetul în 
piept. 

— Chiar îţi imaginezi cu adevărat că emirul îl va pedepsi 
pentru faptele sale? Nicidecum. Nu am nici cea mai vagă idee 
unde se află Teymur acum. Dar mă îndoiesc că diavolul ăla va 
plăti pentru ce-a făcut, așa cum îţi place ţie să crezi. A dispărut 
și, odată cu el, s-a stins orice simţ ai dreptăţii! exclamă Tariq, 


VP - 52 


întinzându-și braţele în aer, copleșit de exasperare. Ştiai că 
Teymur va deveni, prin căsătorie, membru al familiei emirului? 
Este posibil ca acest lucru să se fi întâmplat deja. 

— Nu vei căuta răzbunare în numele meu, Tariq Imran al- 
Ziyad. Îţi interzic să... 

— O să fac exact ce vreau, Șeherezada al-Khayzuran! o 
întrerupse el, apucând-o de umeri, cu glasul răvășit de durere. 
Mi-am refuzat deja o dată, împins de principii, exact ceea ce îmi 
doream cu ardoare și nu e zi în care să nu regret, cu fiecare 
fibră a trupului, decizia luată. 

Glasul suferinței sale se împletea cu aerul rece al nopții, 
pierzându-se printre stelele presărate pe cer. 

Sfâșiindu-i sufletul Șeherezadei. 

Fără să mai spună vreun cuvânt, îl luă de mână și îl duse în 
deșert, cât mai departe de așezarea de corturi. Când se întoarse 
cu fața spre el, Tariq părea să fi îmbătrânit cu un deceniu în 
doar câteva clipe. 

Se priveau unul pe celălalt peste o mică întindere de nisip 
strălucitor. Peste ani și ani de prietenie și încredere, pierduţi 
parcă dintr-odată. 

— Te mai gândești vreodată la noaptea aceea? o întrebă 
Tariq, fără să-i întâlnească privirea în timp ce își îmbrăca gândul 
în cuvinte. 

Șeherezada păstră un timp tăcerea, căci nu știa ce să-i 
răspundă. 

— Ai făcut exact ce trebuia, îi spuse, în cele din urmă, 
scrutând grăunţii de nisip, ce i se strecurau printre degetele de 
la picioare. Te-am pus într-o situaţie imposibilă. Și 
necuviincioasă. 

— Nu asta te-am întrebat. 

— Da, îi răspunse, ridicându-și privirea. M-am gândit. 

Tariq se agita pe loc, mutându-se când pe un picior, când pe 
celălalt - un băiat mereu cutezător și brav, ce îi sfâșia acum 
sufletul cu stânjeneala lui neobișnuită. 

— Aș putea să te întreb de ce-ai venit în seara aceea în 
camera mea? 

Tariq merita un răspuns sincer. Pentru toate săruturile furate 
în colțuri întunecate. Pentru toţi anii în care îi dăruise dragostea 
sa statornică. 

Pentru războiul pe care îl pornise în numele ei. 

Îi susţinu privirea, deși durerea din suflet o îndemna să fugă. 

— Pentru că am vrut să sparg zăgazul sentimentelor. 

— Șeherezada... 

— Voiam - nu, trebuia - să simt ceva, continuă ea, cu glas 
blând și ferm deopotrivă. Speram că - dacă mă voi pierde în 
braţele tale - voi putea să-mi trezesc la viață sufletul 
înmărmurit. Voi putea să plâng pierderea Shivei și să merg apoi 
mai departe. Dar ai avut dreptate să mă refuzi. Nu ţi-am purtat 
niciodată pică pentru asta. Te rog să mă crezi când ţi-o spun, 
conchise apoi, pe un ton duios. 

Tariq păstră un timp tăcerea. Durerea ce i se citea pe chip 
lăsă treptat locul unei resemnări amare. 

— Te cred. Asta nu schimbă cu nimic faptul că îmi port singur 
pică de atunci, îi răspunse el, făcând doi pași spre ea și oprindu- 
se apoi șovăitor. 

Șeherezada îi simţi șovăiala. Apucă cu mâinile faldurile 
shahminei |rsei. 

Așteaptă să-l întreb de ce. 

Și se întreabă temător ce se va întâmpla apoi. 

Strânse nisipul umed cu degetele de la picioare. 

— De ce-ţi porți pică? 

Tariq își încleștă buzele. Mușchii gâtului îi zvâcniră în clipa în 
care înghiţi în sec. Părea că își caută cuvintele înainte de a le 
rosti, lucru ce nu-i stătea deloc în fire. 

Când ochii li se întâlniră, în cele din urmă, îi susţinu privirea 
cu ardoare. 

— Pentru că știu că - dacă aș fi cedat dorințelor noastre în 
noaptea aceea - ai fi acum soţia mea, nu a lui. 

— Asta... asta credeai că vreau? îngăimă Șeherezada, 
privindu-l uluită. Că am venit în camera ta ca fiica unui 
bibliotecar sărman, urmând apoi să plec cu inelul de mireasă al 
unui viitor emir? continuă ea, mânioasă, punându-și mâinile în 
șold. Nu am avut nici cea mai vagă intenţie să te oblig să mă iei 
de soție, ticălos arogant ce ești! Dacă am fi petrecut împreună 
noaptea aceea, nu m-aș fi așteptat niciodată să-mi ceri mâna a 
doua zi! 

— Dumnezeule mare, asta ai înţeles? 

— Ce-ar fi trebuit să înţeleg când... 

Făcu încă un pas înainte și îi acoperi gura cu mâna. Rugându- 
se în tăcere ca sentinţa să-i fie suspendată. 

După un timp, Șeherezada încuviinţă din cap, deși mânia îi 
clocotea în aer. El îi luă atunci mâna de la gură, cu un licăr vesel 
în ochi - o umbră a vechiului Tariq. A unui Tariq de care îi era 
cumplit de dor în ultimele zile. 

Cu o privire încruntată, Șeherezada prinse cu mâinile capetele 
shahminei şi se înfășură mai strâns în faldurile ţesăturii. 

— Și atunci ce-ai vrut să spui? 

— Am vrut să spun, începu el din nou, că - dacă ai fi rămas cu 
mine în noaptea aceea - m-aș fi dus la tatăl tău a doua zi de 
dimineață... 

Șeherezada deschise gura să protesteze, dar o rugă din priviri 
să-l lase să continue. 

Făcu apoi încă un pas spre ea. 

— N-aș fi făcut-o însă din obligaţie, spuse Tariq, odihnindu-și 
mâinile pe umerii ei, la început șovăitor, apoi tot mai ferm. Aș fi 
făcut-o pentru că n-aș fi vrut să mai aștept nici măcar o singură 
zi... dar ar fi fost o greșeală. Verișoara mea a fost ucisă cu doar 
două săptămâni în urmă. Mătușa mea s-a aruncat de la balcon 
trei zile mai târziu. Cum aș fi putut să mă duc la tatăl tău - și la 
părinţii mei - și să le cer binecuvântarea de a te lua de soţie? 

Chipul căpătase o blândeţe aparte în timp ce vorbea, deși 
vocea îi trăda aceeași ardoare. Șeherezada își aminti în clipa 
aceea cum reușea să atragă toate privirile când intra într-o 
cameră. Cum reușea să umple tot spaţiul din jurul său, fără să 
fie conștient de fascinația pe care o stârnea. 

Își desprinse mâinile de pe umerii ei, așteptând-o să-și adune 
gândurile și să vorbească. 

Era rândul ei să se simtă acum stânjenită și uluită. 

— Nu... nu m-aș fi așteptat niciodată să faci așa ceva, îngăimă 
ea, găsindu-și cu greu cuvintele. 

— Continui să mă rănești, afurisită ce ești! îi răspunse Tariq, 
cu un licăr vesel în ochi. Căci știu prea bine că - dacă am fi 
petrecut fie și numai o singură noapte împreună - n-aș fi vrut să 
ne mai despărțim vreodată. 

Cât își dorea să-l facă să înceteze! Să nu spună ceva ce ar 
putea să regrete. 

Cum aș putea să-l crut de alte suferințe? 

Tariq îi cuprinse, însă, stăruitor, bărbia în căușul palmelor, 
țintuindu-și privirea în ochii ei. 

— Încă din ziua în care te-am văzut căzând de pe zidurile 
fortăreței din Talegan, m-am îndrăgostit inevitabil de tine. Atât 
de mult de iubesc! îi mărturisi el, rostind cuvintele cu ușurință, 
cum o făcea mereu. Dar tu nu mai poți spune același lucru 
despre mine, nu-i așa? 

Șeherezada încercă să-i evite privirea. 

— Te rog să-mi răspunzi, Şazi! E timpul să aflu adevărul. E... 
dreptul meu să-l aflu. 

Scrutându-i chipul, realiză că - în aceste ultime zile - Tariq se 
pregătise pentru acest moment. 

Deși nu le alina cu nimic suferinţa. 

— Te iubesc, Tariq, îi spuse, în cele din urmă, Șeherezada, 
oftând încet și punându-i mâna pe obraz. Dar... locul meu este 
alături de el. 

Tariq îi acoperi mâna cu a lui, încuviințând din cap. Și 
încleștându-și ușor maxilarul. Gest aproape imperceptibil, ce îi 
trăda vâltoarea sentimentelor mai mult decât ar fi făcut-o 
vreodată o cascadă de lacrimi. 

— Imi pare nespus de rău pentru suferinţa pe care ţi-am 
provocat-o, murmură Șeherezada, gâtuită de emoție și durere. 

li atinse apoi cu mâna liberă și celălalt obraz, transmițându-i 
căinţa prin mângâieri duioase. Era absurd, o știa prea bine, dar 
nu găsea altă cale prin care să îndrepte inechitatea. 

Tariq se îndepărtă ușor, cu o expresie rezervată pe chip. 

— Știam că ești îndrăgostită de el când v-am văzut împreună 
în Rey. Dar... m-am agăţat ca un nesăbuit de o speranţă 
deșartă. 

— Aș vrea să știi..., îngăimă Șeherezada, mușcându-și până la 
sânge buza de jos... că nu mi-am dorit vreodată să-ţi rănesc 
sufletul. 

— Sunt singurul vinovat pentru propria-mi suferinţă. Rahim 
mi-a povestit ce i-ai spus astăzi lui Teymur - că inima ta îmi 
aparține pe vecie. 

— Am..., bâigui ea, simțind în gură un gust de sare și aramă. 

— Ai minţit ca să-ţi salvezi viața. Te înțeleg prea bine, îi 
răspunse el, cu glas monoton. Dar trebuie să știi că Teymur îi va 
spune emirului din Karaj și zvonurile se vor răspândi cu iuțeală. 

Ea clipi din ochi, uluită de această schimbare bruscă de 
atitudine. Nici urmă de vulnerabilitate nu se mai distingea pe 
chipul lui, înlocuită fiind acum cu o privire aspră și dârză. 

Redevenise, parcă într-o clipă, o stană de piatră rece și 
distantă. 

— Vei fi mult mai în siguranţă în această tabără - mai ales, 
printre dușmanii regelui-călău - dacă vom păstra aparentele, 
conchise el. 

Deși nu avea nici cea mai mică intenţie să mai rămână în 
tabără, Șeherezada știa că trebuia să spună ceva. Dacă nu în 
apărarea ei sau a lui Khalid, atunci măcar în apărarea lui Tariq. 

Clătină din cap, înfășurându-se și mai strâns în faldurile 
shahminei. 

— Nu pot să-ţi cer să faci asta. Și nici nu ţi-o voi cere. Nu e 
drept. 

— Nu, nu este, încuviință Tariq. Trebuie să mă convingi însă 
să renunţ și la acest război. 

— Ai face asta? îl întrebă ea, cu ochi mari și uluiți. E posibil 
așa ceva? 

— Chiar dacă ar fi, n-aş accepta s-o fac, răspunse Tariq, fără 
ezitare. Când am luat o hotărâre, nu mai dau niciun pas înapoi. 
lar neglijarea responsabilităţilor mele ar știrbi nu doar imaginea 
celor din jurul meu, ci și pe a mea. 

— A celor din jurul tău? izbucni Șeherezada, copleșită din nou 
de mânie. Ştii ce oameni ai în preajmă, Tariq? îl întrebă, 
gândindu-se la santinela pe care o întâlnise de dimineaţă în fața 
cortului, ce purta pe braţ simbolul soldaţilor Fida'i. Te-ai 
înconjurat de mercenari - de proscriși și asasini plătiţi - doar din 
dorinţa de a înlătura de la putere un rege despre care nu știi 
absolut nimic! Khalid nu este... 

— Proscriși și asasini plătiţi? îi ripostă Tariq, râzând sardonic. 
Tu auzi ce spui, Șazi? Știi cine e soțul tau? N-ai auzit poveștile 
despre marele calif al Khorasanului? Nebunul criminal? l-a 
curmat sau nu viaţa Shivei - cea mai bună prietenă a ta? o 
întrebă în final, accentuând cu putere ultimele cuvinte. 

Și scoțându-i la iveală trădarea. 

— Adevărul nu e chiar atât de simplu, îi răspunse ea, 
stăvilindu-și dorinţa de a-i da o replică usturătoare. 

— Dragostea te împiedică să mai vezi adevărul. Nu mă va orbi 
însă și pe mine, îi spuse el, cu ochii înotându-i într-o mare de 
emoții. Rămâne să descoperim, așadar, un singur adevăr 
important: Este responsabil pentru moartea verișoarei mele? 

Șeherezada îl privea într-o tăcere îndurerată. 

— Da, îi răspunse ea. 

Căci acesta era adevărul. 

— Atunci, totul este cât se poate de simplu. 

— Tariq, te rog! spuse ea, întinzându-i, imploratoare, mâinile. 
Ai spus că mă iubești. Te rog să cumpănești bine lucrurile... 

El făcu un pas în spate. Încercând cu greu să-și ascundă 
durerea. 

— Da, te iubesc. Nimic nu va schimba asta. Cum nimic nu va 
schimba nici faptul că a ucis-o pe verișoara mea și mi-a furat-o 
pe fata pe care o iubesc. 

Șeherezada privea înspăimântată cum strângea cu putere 
plăselele iataganului. 

Deși aproape că se împiedică, încercând să se retragă în 
grabă, vocea îi rămase la fel de fermă. 

— Data viitoare când voi da ochii cu Khalid Ibn al-Rashid, unul 
dintre noi va muri. Să nu te îndoiești nicio clipă de asta! 

DORINTA DE A ÎNVAȚĂ 


Făcuse greșeli, o știa fără urmă de îndoială. 

Greşeli de gândire. Greşeli în conceperea planurilor. Greșeli în 
înţelegerea lucrurilor. 

S-ar putea spune că se făcea vinovat de o mândrie eronată. 

Chiar de o îngâmfare nesăbuită. 

Dar Jahandar nu plănuise turnura pe care o luaseră lucrurile. 

Când invocase pentru prima oară puterea cărţii, își imaginase 
că putea s-o domine. 

Aceasta era prima dintre numeroasele sale greșeli. 

Deoarece cartea nu avea intenţia de a se lăsa dominată. Ci, 
dimpotrivă, voia să-și impună voinţa asupra lui Jahandar al- 
Khayzuran. Și, din păcate, voinţa ei rămânea învăluită în poezia 
unei limbi străvechi, ferecate cu o broască și o cheie ruginită. 

Jahandar știa că ar fi trebuit s-o distrugă. 

O carte înzestrată cu o putere uluitoare de distrugere, căreia 
îi fusese martor în noaptea fatidică a furtunii, n-ar trebui să 
ajungă în lumea oamenilor... 

Și totuși... 

Jahandar strânse cartea cu degetele. Căldura pe care o 
răspândea îi pătrundea prin piele, iar rănile de pe mâini îi 
zvâcneau de durere. 

Căldura unei inimi fremătătoare. 

Poate că acum va reuși s-o domine. De vreme ce știa cu cine 
avea de-a face. 

Atinsese oare culmea nesăbuinţei, imaginându-și că ar putea 
face așa ceva? Încă o dovadă de îngâmfare nesocotită? 

Poate. 

Ar putea să încerce. Ceva mai mic la început. Nimic de 
amploarea greșelilor pe care le făcuse la marginea orașului. O 
știa prea bine acum. 

Și acum, după ce văzuse de ce era în stare, va păși cu mai 
multă grijă printre valurile cărții. Și mai multă cumpătare. 

În noaptea în care cartea își dezvăluise puterile, un oraș 
întreg se prefăcuse în ruine. 

Se cutremură înfiorat, amintindu-și fulgerele ce brăzdaseră 
cerul și loviseră cea mai de preț nestemată a Khorasanului. 

Orașul unde Jahandar își crescuse fiicele și își veghease 
biblioteca ce-i era atât de dragă. 

Orașul unde își îngropase soţia după ce-o privise stingându-se 
în urma unei boli nimicitoare. 

Orașul marilor sale înfrângeri. 

Își amintea dăţile când își dovedise neputinţa celor din jur - 
neputinţa de a-și salva soția din ghearele unei boli nemiloase; 
neputinţa de a-și păstra postul de vizir după moartea ei; și 
neputinţa de a pune capăt destinului crud spre care fiica lui se 
îndrepta cu pași siguri. 

Neputinţa de a schimba ceva. Neputinţa unui simplu spectator 
al vieţii. 

A unui spectator de prisos. 

Strânse din nou cartea în braţe, recunoscător pentru că 
ambele copile ale sale scăpaseră tefere și nevătămate din 
furtună... 

Când alții pieriseră. 

Jahandar deschise ochii în întunericul înăbușitor din cort. 

Așa cum era și cu o noapte în urmă. Vinovăţia îi zdrobea 
pieptul, împiedicându-l să respire. Îşi înfipse unghiile în coperţile 
cărţii, încercând să tragă aer în piept. Să stăvilească iureșul 
regretelor ce-i înecau ochii în lacrimi. 

Să înăbușe tipetele pe care le auzea încă în minte. 

Nu era vina lui! 

Nu așa plănuise făgașul lucrurilor. Își dorise să provoace doar 
o diversiune. Să-și salveze fiica mult iubită. Și să-și descopere, 
poate, adevărata chemare... 

A unui om puternic. Respectat. Și de temut. 

Dar Jahandar putea să îndrepte lucrurile. Și știa cum putea s-o 
facă. 

Îi dăruise harurile sale fiicei lui. 

O auzise pe Irsa spunând asta chiar în ziua aceea când 
pomenise de un covor fermecat. Se străduise cu greu să rămână 
nemișcat când o auzea vorbind. Să păstreze tăcerea în faţa unei 
asemenea posibilități. 

Șeherezada era cu totul aparte. Ca și Jahandar. 

Și era puternică. Chiar mai puternică decât el. O simţea ori de 
câte ori Șeherezada atingea cartea cu mâinile; îi accepta 
prezenţa. 

Și îi recunoștea capacitatea de a înfăptui lucruri mărețe. 

Aceasta era șansa lui de izbăvire. 

Când avea să-și recapete vigoarea trupului, Jahandar se va 
apuca din nou să învețe. 

De data aceasta, va reuși să domine cartea. Să devină 
vrednic de puterea ei. N-o va mai lăsa să-l stăpânească. 

Nu. Și nu va mai face nicicând asemenea greșeli. 

O va învăţa pe fiica lui să-și folosească puterile. Apoi, vor 
îndrepta împreună tot răul făcut. 

Căci o greșeală rămâne o greșeală dacă nu o îndrepţi. 

lar jJahandar era un elev de-o viață. 

Acesta era singurul lucru ce-i stârnea mereu mândria... 

Dorinţa de a învăţa. 

FLUTURELE ȘI BESTIA 


Lui Khalid nu-i plăceau surprizele. 

Le privea cu suspiciune încă de când era copil. 

Nu-și amintea să fi fost vreodată încântat de vreo surpriză. 
Din experienţa lui, surprizele erau adesea doar un preludiu 
pentru lucruri mult mai înșelătoare. Ca o otravă vicleană 
ascunsă sub chipul unui vin rafinat. Servit într-un pocal încrustat 
cu nestemate. 

Nu. 

Ura surprizele. 

De aceea, când intră în camera lui Vikram și o găsi pe 
Despina la căpătâiul gărzii sale de corp, Khalid nu se simţi deloc 
încântat. 

Cum reușise să prindă atât de repede de veste că rajputanul 
își revenise? Khalid aflase abia în zori, cu mai puţin de o oră în 
urmă. 

Se pare că servitoarea lui era într-adevăr numai ochi și urechi. 
Acesta era și motivul pentru care se dovedea o iscoadă atât de 
bună. Acest lucru își avea, fără îndoială, rădăcinile în 
capacitatea ei de a-și face prieteni și de a câștiga încrederea 
tuturor cu ușurința unui fluture. Așa cum reușise să se 
împrietenească cu oamenii sus-puși din palat. 

Dar și cu Șeherezada. 

Servitoarea se ridică în picioare și făcu o plecăciune în fața 
lui, atingându-și fruntea cu degetele mâinii drepte. 

— Sayyidi! 

— Sunt impresionat, spuse Khalid, oprindu-se la piciorul 
patului, cu chipul încordat. 

Despina zâmbi, cu ochi scânteietori, în ciuda luminii difuze ce 
pătrundea printre obloanele trase la fereastră. 

— Să-mi fie cu iertare, sayyidi, dar nu păreţi deloc așa! 

Vikram  tuși o singură dată, încercând să-și ascundă 
amuzamentul. 

— Ce-ţi face umărul? îl întrebă Khalid, fără alte introduceri. 

Formalitățile nu-și aveau locul între ei. Se antrenau împreună 
de ani de zile. Se răneau împreună. Și luptau împreună. 

Rajputanul îi era gardă de corp încă din ziua în care Khalid 
ajunsese pe tronul Khorasanului. lar prieten îi era cu mult timp 
înainte. 

Vikram nu-i răspunse. Își aţinti ochii negri într-un colţ al 
încăperii, în timp ce Khalid scrută cu privirea bandajele 
însângerate și compresele urât mirositoare ce-i înfășurau 
umărul stâng. Când se ridică în capul oaselor ca să ia paharul cu 
apă de pe măsuţa scundă de lângă el, chipul i se crispă de 
durere. Despina se aplecă să-l ajute, ignorându-i privirea 
mânioasă. 

— L-aţi pierdut la mustață pe fachir, sayyidi, spuse ea, 
punând din nou paharul pe măsuţă. A venit să ne spună... 

— Că săgețile flăcăiandrului mi-au zdrobit osul pieptului. Și 
osul umărului, continuă Vikram cu glas aspru, ce promitea 
represalii crunte în viitorul apropiat. 

Despina clipi din ochi, rămasă complet fără grai. Își reveni 
apoi iute, zâmbind și dezvăluindu-și dinţii albi. 

— Dar fachirul a mai spus că... 

Vikram o reduse însă la tăcere printr-o simplă privire. Despina 
se așeză, îmbufnată, pe scăunelul ei și își încrucișă braţele pe 
piept. 

Tabloul fluturelui cu aripile tăiate de bestia dominatoare era 
pe placul lui Khalid, pe care scenele crude nu-l lăsau indiferent. 
Dacă Șeherezada ar fi fost de faţă, ar fi adăugat și ea tabloului 
încă o pată de culoare printr-o replică usturătoare, îmbunătăţind 
și înrăutăţind deopotrivă situaţia. 

— Ai nevoie de ceva? îl întrebă Khalid, venind la căpătâiul lui 
Vikram. 

Rajputanul se rezemă de perne și îl scrută cu privirea lui 
fermă și pătrunzătoare. 

— De un braţ nou. 

— Din păcate, și eu am nevoie de amândouă, îi răspunse 
Khalid, schițând un zâmbet. 

— Pentru ce anume? mormăi Vikram, afișând o privire 
disprețuitoare. 

— Ca să lupt. 

— Minţi. Ca un păun înfumurat ce ești. 

— Nu mint niciodată, îi ripostă Khalid, ridicând din sprâncene. 

— Altă minciună, răspunse rajputanul, cu ochii săi întunecați, 
răsucindu-și mustaţa într-un zâmbet sardonic. 

— Poate că niciodată... nu e cuvântul cel mai potrivit. 

— Rareori se pretează mai bine. 

— Atunci, rareori să fie, răspunse Khalid, cu o umbră de 
zâmbet pe buze. 

Vikram oftă adânc, trecându-și degetele prin barba-i scurtă. 

— Nu mai pot să lupt, meraa dost, îi mărturisi el, cu durere în 
glas, închizând ochii pentru o clipă. 

— Acum tu ești cel care minte, îi ripostă Khalid, fără șovăire. 
Fachirul mi-a spus că umărul se va vindeca în timp. Poate că nu- 
| vei mai putea folosi ca odinioară... 

— Nu-mi simt deloc mâna stângă. 

Khalid nu agrea surprizele. De fapt, le ura cu ardoare. 

Își aţinti privirea asupra mâinii stângi a lui Vikram, ce zăcea 
printre așternuturile de in. Părea la fel ca întotdeauna. 
Necruţătoare. Îndârjită. Invulnerabilă. 

Dar nu mai era deloc așa. 

Cuvintele de încurajare nu-și aveau rostul, o știa prea bine. 
Vikram nu era un neghiob și nici de gesturi de tandreţe nu avea 
nevoie. Cu toate acestea, Khalid nu-și putea ignora tendinţa de 
a afirma lucruri evidente. 

— Este prea devreme să tragem o concluzie, spuse el, pe un 
ton indiferent, căci Vikram n-ar fi apreciat căldura glasului. Cu 
timpul, s-ar putea să-ți simţi din nou mâna. 

— Chiar de se va întâmpla asta, nu voi mai putea să lupt cum 
o făceam cândva. 

Răspunsul întruchipa o simplă expunere a faptelor - concretă 
și obiectivă, lipsită complet de sentimente. 

Despina se agită pe scaun - al doilea semn de stinghereală al 
servitoarei. 

Deși purtarea ei îl tulbura, Khalid cumpăni bine spusele lui 
Vikram. 

— Repet, este prea devreme ca să judecăm situaţia. 

— Flăcăiandrul ăla a folosit săgeți cu vârfuri din obsidian, 
răspunse rajputanul, cu fruntea încruntată și chipul brăzdat de 
mânie. Mi-au zdrobit oasele. lremediabil. 

În ciuda dorinţei sale de a aprinde scânteia războiului, Khalid 
își stăvili furia. Nu avea niciun rost să pună paie pe foc. Işi 
ascunse, astfel, freamătul lăuntric în spatele unui calm prefăcut. 
O mască pe care știa prea bine cum s-o poarte. 

— Da, am auzit. 

— Nu pot să te mai apăr cu un singur braţ, conchise Vikram, 
cu o voce răgușită. 

— Te contrazic. 

— Cum știam că o vei face, îi răspunse el, încruntat. Dar nu 
mai contează câtuși de puţin, meraa dost. 

— Şi care ar fi motivul? îl întrebă Khalid. 

Servitoarea începu să se agite din nou pe scaun. 

Vikram se adânci printre perne, îmblânzindu-și trăsăturile 
chipului. 

— Pentru că nu voi accepta să fiu mai nevolnic decât sunt 
deja. lar tu nu mă vei obliga s-o fac, îi răspunse, cu glas 
stăruitor, fără să-l mai scruteze cu privirea sa pătrunzătoare. 

— De ce ai nevoie, prietene? repetă Khalid întrebarea de mai 
devreme, deși acum avea o tonalitate cu totul diferită. 

— Vreau să părăsesc orașul, îi răspunse rajputanul, după o 
scurtă șovăire. Să încep o nouă viaţă. 

— Firește, încuviință Khalid. Orice dorești. 

— Și să-mi iau o soție. 

Alte surprize. Oare nu se mai sfârșesc? 

— Te gândești la cineva anume? îl întrebă Khalid, cu prudență 
în glas. 

Și expresiile feţei bine suprimate. 

Vikram îi aruncă suveranului său o privire aproape 
batjocoritoare. Apoi, își îndreptă încet ochii spre căpușa aflată la 
căpătâiul patului. 

Cea mai bună iscoadă a lui Khalid. 

Se pare că surprizele abia începeau. 

Indiferent cât ar fi încercat, Khalid nu reuși să-și ascundă 
uluirea ce i se citea pe chip. 

— Ești de acord cu această căsătorie? o întrebă el cu un 
murmur al glasului ca o adiere de vânt. 

Când Despina schiţă cu buzele-i fermecătoare o grimasă 
amuzată, iar ochii îi scânteiau ca niște ape înșelătoare, 
presărate de secrete neîmpărtășite, Khalid își stăpâni cu greu 
cumpătul și mânia-i nesocotită. 

— Prea bine, atunci. Deși mi-e cu neputinţă să înțeleg 
mașinațiile dragostei, spuse el, ascunzându-și uluirea și îndoiala. 
Mai doriţi ceva? 

— Da... ar mai fi ceva, mormăi rajputanul, adâncit în gânduri. 

Khalid spera că nu va mai avea parte de alte surprize. 

— În ciuda alegerii mele - începu Vikram, privindu-și viitoarea 
mireasă, care îi dărui, la rândul său, un zâmbet atotștiutor - nu 
vreau să dau apă la moară zvonurilor. 

— Înţeleg, răspunse Khalid. Nu voi discuta cu nimeni despre 
acest subiect. Ai cuvântul meu. 

— Vom pleca peste două zile, continuă Vikram, dând scurt din 
cap. Apoi, ne vom încredința soarta în mâinile zeilor. 

O durere mistuitoare îi sfâșie sufletul lui Khalid - durerea 
pierderii unei persoane dragi. Nu prezenţa ei îl tulbura. Ci 
intensitatea sa. 

— Îţi voi duce dorul, prietene. 

— Minţi, îi răspunse Vikram, tușind în încercarea de a-și stăvili 
râsul. Vei fi - în sfârșit - cel mai bun spadasin din Rey. 

— Cel mai bun spadasin dintr-un oraș năruit, îi ripostă Khalid, 
înăbușindu-și și el un zâmbet. Minunat! adăugă apoi, evitându-i 
privirea și frecându-și maxilarul cu mâna. 

— Meraa dost! 

Glasul lui Vikram trăda pentru prima oară o urmă de șovăire. 

Își îndreptă din nou ochii spre prietenul său. 

— N-ai de gând s-o aduci înapoi? întrebă rajputanul. 

— Dar ce-i asta? îi ripostă Khalid, izbucnind, în cele din urmă, 
în râs, deși își simţea inima grea. După toate împotrivirile tale? 

— În ciuda tuturor celor întâmplate, îi duc dorul micutei 
drăcușoare. Și zâmbetului pe care ţi-l stârnea pe buze. 

Și Khalid îi ducea dorul. Mai mult decât ar fi vrut s-o 
recunoască. 

— Nu e în siguranţă în Rey, Vikram, îi răspunse el. Nu sunt 
hărăzit pentru ea. 

— Și flăcăiandrul ăla e? întrebă rajputanul, cu o expresie 
încruntată. 

— Poate că da, răspunse Khalid, cuprins de o mânie 
clocotitoare. Măcar el o face să zâmbească. 

— Și tu nu? continuă Vikram, străfulgerându-l printre gene, cu 
ochi tăioși ca două bucăţi de cremene. 

Ca vârfurile din obsidian ale lui Tariq Imran al-Ziyad, ce-i 
zdrobiseră oasele. 

Sângele îi zvâcnea de mânie prin vene. De o mânie cu totul 
neîntemeiată. 

La urma urmei, doar el o lăsase pe Şazi să plece cu fiul lui 
Nasir al-Ziyad. Nu pornise pe urmele ei, așa cum își dorise s-o 

facă. Nu-i poruncise lui Jalal s-o aducă înapoi, în ciuda glasului 
implorator al inimii sale. 

Khalid luase hotărârea de a o lăsa să plece. 

Căci nu voia s-o vadă suferind alături de el - alături de Rey. 

Când va putea să facă pace cu păcatele și cu destinul său? 

Nu mai era cu putinţă. 

În ciuda încercărilor lui de a-și evita soarta, aceasta își croia 
mereu drum spre el. Prefăcând orașul în ruină. Și transformând 
în scrum tot ce îi era drag. 

Nu putea s-o vadă pe Şazi arzând împreună cu el. 

Se va lăsa mistuit în flăcări - de nenumărate ori - dar nu o va 
vedea prefăcându-se în scrum alături de el. 

— Eu nu pot s-o fac să zâmbească, spuse Khalid, în cele din 
urmă. Nu mai pot. 

Rajputanul își trecu mâna prin barbă, adâncit în gânduri. 

— Este prea devreme să judecăm lucrurile. 

— Îţi doresc multă fericire, Vikram Singh, spuse apoi Khalid, 
făcând o plecăciune adâncă în faţa lui și atingându-și fruntea cu 
degetele. 

— Și eu ţie, meraa dost - drag prieten. 

NICI MĂCAR O PICĂTURĂ 


„Taie sforile, Sazi! Întindeţi aripile și i-ati zborul” 

Cuvintele îi răsunau în minte, purtate de vânt, ca o chemare 
secretă. 

„la-ti Zborul!" 

Șeherezada stătea în mijlocul cortului, ignorând agitația de 
afară. Zgomotele provocate de noul contingent de soldați sosiți 
de curând în tabără. Zgomotele războiului iminent. Ea își ţinea 
însă privirea aţintită în pământul prăfuit, cu genunchii îndoiţi și 
picioarele încrucișate. 

In fața ei se afla cel mai urât covor din lume. 

Zugrăvit în nuanţe ruginii, cu marginea de un albastru închis 
și mijlocul împodobit cu arabescuri în alb și negru. Străjuit în 
două părţi de ciucurași murdari și îngălbeniţi de vreme. Ars în 
două colțuri. 

Un covoraș cu o poveste tainică... 

Deși era mic. Abia de încăpeau doi oameni, stând lipiţi unul de 
altul. 

Șeherezada își înclină capul într-o parte, adâncită în gânduri. 
Trase ușor aer în piept. Și își puse palma pe suprafaţa 
covorașului. 

Simţi în piept o senzaţie ciudată, ca o furnicătură. Îi străbătu 
trupul, răspândindu-i-se printre vârfurile degetelor. 

Deși știa ce avea să se întâmple, o luă prin surprindere când 
unul dintre colțurile covorului i se cuibări în mână. 

Își retrase palma și înghiţi în sec. Covorașul căzu la pământ. 

— Taie sforile, prostuțo! Ti-ai pierdut și urechile odată cu 
curajuh 

— Te-am auzit de n ori, gură spartă ce ești! răspunse, cu un 
zâmbet, glasului Shivei. 

Luă apoi de pe măsuţa din apropiere un pahar gol și un ulcior 
cu apă. Ținându-și limba între dinţi, umplu paharul cu apă până 
la jumătate și îl așeză în mijlocul celui mai urât covoraș din 
lume. 

— Și acum adevăratul test! murmură ea. 

Șeherezada își puse din nou palma pe suprafaţa covorașului. 
Simţi aceeași senzaţie ciudată în piept, apoi în braţe și degete. 
Marginile ţesăturii se îndoiră singure, apoi covorul se înălță în 
aer. Se ridică și ea în genunchi, mișcându-se cu grijă. Paharul se 
afla la locul lui; nu se vărsase nici măcar o picătură de apă. 
Expirând aerul pe nas, Șeherezada își plimbă mâna spre 
dreapta. Aflându-se la nivelul umerilor ei, covorul îi urmă 
degetele. Apa rămase la fel de neclintită în pahar ca suprafaţa 
lină a unui lac. 

Șeherezada se hotărî să mai facă un pas. 

Se ridică brusc în picioare și își înălță mâna spre tavanul 
tuguiat al cortului. Covorul avea să se încline ca să-i urmeze 
indicaţiile, credea ea, dar - deși se avântă în aer cât ai clipi din 
ochi - refuză să se lase purtat pe valuri tumultuoase. Se ondulă, 
în schimb, prin văzduh, de parcă s-ar fi aflat sub vraja unor 
adieri blânde de vânt. Urmându-i degetele, i se ridică deasupra 
capului - purtat parcă de valuri nevăzute - apoi se lăsă pe 
podea la porunca ei. Repetă figura de două ori. Sus. Jos. Sus. 
Jos. Nu pierduse nici măcar o dată contactul cu degetele ei. Și 
nici controlul. Purta paharul ca pe un călător ușor ca fulgul, 
ducându-l din tavan spre podea și invers, ca un nor plutind pe 
cer. 

Apa se clătina ușor, ajungând la buza paharului, dar nu se 
vărsa niciodată, doar se învolbura, dansând parcă în acordurile 
unei muzici lente, pe care numai ea o auzea. 

Cu ochii mari, lăsă covorul fermecat să se aștearnă din nou pe 
pământ. 

Prietena ei dragă - cea care o chema în taină - începu să râdă 
cu glasul ei frumos și cristalin. 

Tachinând-o. 

E rândul tău acum, prostuțo! 

Șeherezada zâmbi în tăcere. Mâine-seară, va pune din nou 
covorașul la încercare. 

Fără paharul cu apă. 

e 

Baba arăta mai bine în dimineaţa aceea. Cel puțin, așa credea 
Irsa. Nu mai părea atât de palid la față și nici atât de stafidit. Și 
înghiţise apa cu plante tămăduitoare cu mai multă poftă decât o 
făcuse cu o zi în urmă. 

Poate că se va trezi în curând. 

Irsa făcu o grimasă când își dădu la o parte de pe frunte 
șuviţele cleioase de păr. Începea să semene cu copiii vagabonzi 
ce împânzeau străzile din Rey. Plină de praf și nisip. Mânioasă, 
își răsuci într-un nod la ceafă cosița-i castanie. 

Dumnezeule mare! De ce cortul tatălui ei era atât de 
înăbușitor? Parcă s-ar afla într-o brutărie în toiul unei zile de 
vară. Cum putea baba să îndure căldura mistuitoare? 

Irsa îi scrută încă o dată chipul pământiu, apoi îi șterse 
sudoarea de pe frunte. 

— Trezește-te, te rog, baba! E ziua mea astăzi. Și cel mai 
frumos dar ar fi să-ți aud vocea. Sau să-ţi văd zâmbetul. 

Îl sărută pe frunte și, adunându-și lucrurile, porni spre 
deschizătura cortului. 

Pierdută în gânduri, nu observă silueta lungă și zveltă, ce 
stătea afară. 

— Irsa al-Khayzuran! 

Încremeni pe loc. Și se întoarse. Împiedicându-se de o 
sandală. Își duse apoi mâna la ochi ca să se ferească de razele 
dogoritoare. 

— Te aștept de mult timp în soare... ca să aflu dacă totul e în 
ordine după povestea de ieri, spuse încet Rahim al-Din Walad. 
Dar probabil că sunt ușor de ignorat? 

— Nicidecum, îi răspunse ea, simțind cum i se topesc 
cuvintele în gâtlej. Adică, da. Adică, n-am vrut să spun... 

— Te necăjesc, greieraș, o întrerupse el, cu un râs ce părea 
doar o spoială. 

— Nu e cazul s-o faci, îi ripostă Irsa, dregându-și glasul. 

Nu-i plăcea porecla, Rahim o știa prea bine. 

Reuși să încropească un râset cald. Un râset răgușit și aspru, 
ce semăna cu foșnetul unui pergament rupt în două, dar Irsa 
găsea alinare în aceste sunete dizarmonice. Intotdeauna găsise 
alinare în lucruri bizare. 

Ca și expresia ciudată de pe chipul lui Rahim. 

— Sunt bine, după cum vezi, îi răspunse ea, îmbujorată la 
față. Aveai nevoie... de ceva anume? 

— Oamenii vorbesc cu tine doar când au nevoie de ceva? 

De ce punea mereu atâtea întrebări? Și de ce o irita atât de 
tare? 

— Nu. Vorbesc cu mine numai când e cazul. Sau când își 
imaginează că am eu nevoie de ceva, cum faci tu de obicei, îi 

ripostă ea. Bănuiesc însă că stai în soarele torid pentru propria-ţi 
robustețe, adăugă apoi. 

Nici nu rosti bine cuvintele, că își dorea să-și fi pus lacăt la 
gură. 

Ce păţise oare? De ce se purta așa? După tot ce făcuse Rahim 
pentru ea în ultimul timp! O învățase să călărească în arșiţa verii 
când ar fi putut la fel de bine să stea cu Tariq sau cu ceilalţi 
soldaţi. Apoi, o ajutase s-o salveze pe Şazi doar cu o zi în urmă. 

Nu avea niciun motiv întemeiat să se poarte atât de urât cu 
el. 

Poate doar propria-i prostie. 

Rahim izbucni din nou în râs cu același glas aspru. 

— Dacă îmi aduc bine aminte, Şazi avea limba la fel de 
ascuţită când a împlinit cincisprezece ani. 

Știa că era ziua ei? 

— Ţi-a spus Şazi? îngăimă Irsa, copleșită de apropierea lor, 
ce-i făcea sângele să-i zvâcnească în urechi. 

Simţea aceeași căldură pe care o simţise cu o zi în urmă când 
își atinseseră mâinile în timp ce Rahim îi dădea hățurile calului. 

— Nu, îi răspunse el, strângând din buze în clipa în care o 
rafală de vânt îi spulberă nisipul prin părul presărat numai de 
bucle. Credeai că voi uita? 

— Nu. Credeam că nimeni nu-și va aminti. 

El o scrută cu privirea, fără să clipească. Aceeași privire... 
ciudat de mângâietoare. 

Sângele îi invadă din nou obrajii. Irsa își dădu la o parte părul 
încleiat de nădușeală... 

Și își aminti deodată că își legase cosiţa într-un nod la ceafă. 
Că semăna îngrozitor de tare cu un copil al străzii. Căscând ochii 
mari cât cepele, își despleti cosița și încercă să-și lege părul 
încâlcit deasupra capului. 

— Ce faci? o întrebă Rahim, clipind din genele-i groase ca 
tușeurile de pensulă. 

— Incerc să nu arăt ca o vagabondă de pe stradă. 

— Poftim? întrebă el, cu nasul brăzdat de liniuţe verticale. De 
ce? 

— Pentru că... eu... pentru că... fetele trebuie să fie frumoase! 
îi ripostă ea, ștergându-și fruntea cu mâneca. Nu să arate ca 
niște dezastre umblătoare, pline de pete de transpiraţie și 
duhnind a nădușeală. 

— E o regulă? 

— Nu, e... Eşti... exasperant! izbucni Irsa. 

Căci nu se mai putea abţine. Chiar era exasperant. Cu 
întrebările lui necontenite. Și căldura sa stăruitoare. 

— Mi s-a mai spus, îi răspunse el, cu un licăr în ochi. 

Rahim n-o privise nicicând cum o privea acum. 

— Ti-am adus ceva, îi spuse apoi, după câteva clipe de 
șovăială. 

— Ce anume? îl întrebă Irsa, ascunzându-se la umbră și 
luându-și mâna de la ochi. De ce? 

El scoase atunci, din faldurile maronii de in ale ride;' sale, un 
pergament legat cu o funie. 

— L-am împrumutat de la Omar. Va trebui, așadar, să i-l dai 
înapoi. Dar... m-am gândit că s-ar putea să-ţi placă, spuse 
Rahim, ridicând din umeri și oferindu-i pergamentul îngălbenit 
de vreme. 

Uluită, Irsa ezită să-l ia. 

El aștepta, calm, deși se pregătea să dea glas unei alte 
întrebări. 

— Ce e? îl întrebă ea, luându-i-o înainte. 

— Omar mi-a povestit despre plantele tămăduitoare și laptele 
pe care le-ai strecurat în apa tatălui tău. Acesta este un 
pergament despre plante și proprietăţile lor tămăduitoare. M-am 
gândit că s-ar putea să-ţi placă. O să-ţi aduc mâine niște 
pergament și cerneală. Ca să-l copiezi. Sau, adăugă, ridicând iar 
din umeri, aș putea să-l copiez eu dacă vrei. Deși scrisul meu 
lasă mult de dorit. 

Irsa rămase fără grai. Era ultimul lucru la care s-ar fi așteptat 
din partea lui Rahim. 

Îi adusese un dar? 

— Cred că... aș putea s-o fac. Adică, îl voi copia eu. Nu tu. 

— Cu plăcere! îi răspunse el, cu râsul lui aspru și mângăâietor 
totodată. 

Când se întoarse să plece, Irsa simţi dorinţa să-l roage să mai 
stea. 

Dar la ce bun? 

Simţindu-i parcă stupoarea, Rahim îi aruncă o privire peste 
umăr. 

— Vii... diseară la întâlnirea ce va avea loc după consiliul de 
război? 

Irsa încuviință scurt din cap, apoi se opri. 

— Șeherezada are voie să vină și ea? 

— Nu văd de ce s-ar împotrivi cineva. Atâta timp cât îl are pe 
Tariq alături. Nu se vor discuta subiecte importante în jurul 
focului. Toată lumea e curioasă s-o cunoască. Dar, dacă se va 
hotărî să vină, nu-i va fi ușor. Căci toţi ochii vor fi aţintiţi asupra 
ei, o preveni Rahim, cu grija unui prieten. 

— Voi avea grijă să-i dau de veste. Și... să nu i se întâmple 
absolut nimic, adăugă Irsa, înălțându-și bărbia și întâlnindu-i 
privirea - fermă și neșovăitoare. 

Cel puţin, așa spera să pară. Era însă convinsă că arăta mai 
mult ca o lunatică - cu părul încleiat de nădușeală și strângând 
la piept un pergament cu plante tămăduitoare. 

— Nici nu mă aștept la altceva, răspunse Rahim, șovăind din 
nou, cu ochii aţintiţi asupra ei. Tavalodet mobarak, \rsa al- 
Khayzuran! spuse apoi. Fie să te bucuri de acum înainte de alți o 
sută de ani! 

— Îţi mulțumesc, Rahim al-Din Walad. 

Făcu apoi o plecăciune în faţa ei, atingându-și fruntea cu 
mâna. Când se ridică, îi dărui același zâmbet vag, de parcă se 
afla în posesia unor lucruri importante numai de el știute. 

— Referitor la ce-ai spus adineauri... N-ai de ce să-ţi faci griji. 

— Ce vrei să spui? 

— Nu ești doar frumoasă, îi răspunse Rahim, trăgând adânc 
aer în piept. Ești captivantă. Să nu uiţi asta vreodată! 

CA UN TRANDAFIR CE-ȘI DESFACE 
PETALELE 


N-ar fi recunoscut-o niciodată cu glas tare. Nici măcar sub 
ameninţarea unui pumnal. 

Dar poate că Jalal avea dreptate. 

Califul din Khorasan n-ar trebui să dispară ore în șir, fără 
veste sau explicaţie. 

Khalid refuza să rămână însă la palat în fiecare zi. Un palat 
bântuit de prea multe povești. De povești sângeroase despre 
urgii și trădări. Singurele locuri unde Khalid se refugia, căutând 
alinare, căzuseră pradă stihiilor naturii. 

Sau de amintiri prețioase pe care nu era încă pregătit să le 
retrăiască. 

Cel puţin dincolo de zidurile palatului, poveștile erau aievea și 
pline de viață. Chiar dacă erau crude - și îi stârneau regrete 
sfâșietoare - putea să le înfrunte. 

Și să le îndrepte. 

Și, după o dimineaţă petrecută printre numeroase 
pergamente și afaceri de stat plictisitoare, Khalid trebuia să 
vadă niște rezultate palpabile. Care să-i spună că nu-și pierduse 
timpul de pomană. 

În afară de eforturile pe care le depunea ca să împiedice un 
război iminent. 

Era posibil ca în ziua aceea să fi făcut niște greșeli. 

Soarele strălucea cu putere pe treptele bibliotecii din oraș. 

Mult prea puternic. 

Aproape dureros de puternic. 

Odată cu trecerea timpului, imaginile începeau să i se 
distorsioneze. Durerea de cap devenea insuportabilă. Era mereu 
prezentă, dar orele dimineţii petrecute printre vrafuri de 
pergamente, presărate de litere minuscule, urmate apoi de 
orele toride ale amiezii, cărând pietre de granit pe niște trepte 
abrupte, nu se dovedeau deloc salutare. 

Khalid se opri pentru o clipă ca să-și dea puţin gluga pe spate 
și să-și șteargă fruntea de nădușeală. 

Nu era o pură întâmplare faptul că se oferise să dea o mână 
de ajutor reparării celei mai vechi biblioteci din oraș. Deși mulți 
contribuiau la reclădirea edificiului, participa și el de câteva zile 
la lucrările de reconstrucţie, simțindu-se atras de clădirea 
năruită din piatră. 

Căci acesta era locul unde lucrase tatăl Șeherezadei înainte 
ca familia ei să fugă din Rey. 

Un loc pe care Șazi îl iubea, ţinând seama de dragostea sa 
pentru povești. 

Era evident că biblioteca avea nevoie de reparaţii cu mult 
înainte ca furtuna de săptămâna trecută să-și pună amprenta 
asupra ei. Treptele ce duceau spre intrarea boltită erau crăpate 
și disproporţionate, iar gresia cândva strălucitoare era acum 
înnegrită în nuanțe de cenușiu și cafeniu. 

Furtuna nu făcuse altceva decât să înfăptuiască inevitabilul. 

Spulberaţi de suflarea vântului turbat, câţiva pilaștri se 
prăbușiseră la pământ sub povara timpului și a delăsării. Acum 
intrarea principală a bibliotecii era complet blocată de ruinele 
lor. 

Khalid își trimisese deja inginerii ca să fixeze grinzile ce 
stăteau să cadă. Astăzi, lucra cot la cot, în șir indian, alături de 
câţiva muncitori încordaţi și mistuiți de griji, înlăturând 
împreună molozul. 

Gluga ridei' îi păstra anonimatul. Cine și-ar fi imaginat 
vreodată că perfidul calif al Khorasanului căra pietre în fața 
bibliotecii din oraș într-o zi înăbușitoare de vară? 

Khalid înjură în barbă, fiind gata să scape piatra din mâinile-i 
năclăite de nădușeală. Cine s-ar fi așteptat, într-adevăr, să 
înfăptuiască un act atât de altruist, căci era evident că natura 
nu îl înzestrase cu o putere fizică destinată muncilor brute de 
orice natură. Ce rost aveau orele îndelungate de antrenamente 
cu sabia - și lecţiile necontenite de strategie - dacă nu era în 
stare să care nici măcar niște pietre dintr-o clădire năruită? 

Când piatra îi scăpă din mâini, se prăbuși cu zgomot la 
pământ, cât pe ce să-i cadă pe picior. 

Khalid rosti, cu glas tare și nepăsător, câteva înjurături 
piperate. 

— Ai grijă, băiete! îl sfătui un bărbat fără dinţi, cu chipul ars 
de soare și un rânjet pe buze, trecând pe lângă el cu o piatră în 
brațe. In felul ăsta, o să-ţi pierzi toate degetele de la picioare. 

Khalid își lăsă capul în pământ într-o încuviinţare tăcută. Se 
aplecă apoi să ia piatra. 

Mâna dreaptă îi sângera din nou, străbătută de o tăietură 
adâncă și purpurie. Își șterse palma pe eșarfa neagră, tikka, 
sperând să oprească sângerarea. 

— Ar fi bine să cureţi rana. Și s-o bandajezi ca să nu se 
agraveze, îi spuse bărbatul fără dinţi, trecând din nou pe lângă 
el cu o agilitate uluitoare pentru un om atât de firav. Găsești 
găleți cu apă în cealaltă parte a clădirii, adăugă apoi, arătându-i 
locul cu capul. 

Khalid își aranjă gluga ridei’ pentru a-i putea răspunde fără 
greutate. 

— İti mulţumesc, spuse el. 

— Nu-mi mulțumi! Tot nu înțeleg de ce un flăcău cu sandale 
fine din piele își dă osteneala să facă o muncă grea ca asta, îi 
răspunse el, scrutându-l pe Khalid cu ochi critici. 

— Poate că am o afinitate ciudată pentru cărțile vechi. 

— Aşa o fi, îi ripostă, cu o privire îndoielnică. În orice caz, 
trebuie să-ţi cureţi rana. Dacă se va infecta și vei pieri de febră, 
tatăl tău bogat nu va fi deloc încântat. 

Cu un zâmbet pe buze, Khalid făcu o plecăciune și se îndreptă 
spre cealaltă parte a clădirii ca să-i urmeze sfatul. 

O ceată de copii se juca printre gălețile cu apă. Câţiva băieți 
se certau pe un pocal ruginit, aninat deasupra unei fântâni 
îndoielnice, murdare de cenușă și moloz. O fată isteaţă stătea 
de pază lângă o găleată mare, plină cu apă curată. Nici urmă de 
smicele sau de praf nu se vedea pe suprafaţa ei. Fata își ridică 
privirea spre Khalid, cu chipul luminat de un zâmbet în timp ce îi 
privea sabia elegantă ce-i atârna prinsă la brâu. 

— Pot să vă servesc cu puţină apă proaspătă într-o zi toridă, 
sahib? 

Un mănunchi de împletituri colorate îi alunecă pe braţ când 
ridică o tărtăcuţă goală. 

Khalid nu reuși să-și stăvilească zâmbetul. 

— Cât costă găleata... și tărtăcuța? 

— Pentru Domnia Voastră, sahib? spuse ea, cu un licăr 
răutăcios în ochi. Numai doi dinari. 

Neputând să-și reprime strigătul de bucurie în clipa în care 
Khalid îi dădu monedele, fata o luă la fugă pe străzi, fericită că 

își încheiase ziua de muncă. Ceilalţi copii se năpustiră după ea, 
dornici să-i împartă câștigurile. 

Deși îl înșelase, Khalid o considera o cheltuială bine chibzuită. 

Se ghemui lângă găleată și își spălă palma rigidă și 
însângerată în apa călduţă. Stropindu-se apoi pe faţă, își lăsă 
gluga pe spate și, băgând tărtăcuţa în găleată, își turnă apa în 
cap. 

Khalid o lăsă să i se prelingă pe față. Ochii îl usturară la 
început, așa că își astupă nasul cu degetele, încercând să-și 
domolească senzaţia de arsură. Se ridică apoi în picioare și își 
îndreptă umerii, bucurându-se de această tihnă efemeră. 

— Ticălos ingrat ce ești! 

Nici nu apucă să perceapă bine jignirea când două mâini îl 
apucară pe Khalid de gluga mantiei și îl izbiră cu faţa de zidul 
aspru al vechii librării din Rey. Se împiedică de găleată și vărsă 
apa pe caldarâm. 

Deși ochii îi erau încă înceţoșaţi, ar fi recunoscut oriunde 
glasul vărului său. 

— Ce dracu’ faci? îl întrebă Khalid, trăgându-și sufletul. 

Jalal își înfășură pumnul în rida’ vărului său și îl răsuci cu faţa 
spre el. 

— Ştiam că ești supărat pe mine, dar nu mi-am imaginat 
vreodată că ai fi în stare să faci așa ceva, îi spuse, gâtuit de 
mânie. Nu mi-am imaginat vreodată că ai putea fi atât de 
ticălos. Dar cred că ar fi trebuit să-mi dau seama. Am dat mereu 
prea mult câștig de cauză familiei. 

Khalid clipi din ochi, încercând să găsească o urmă de rațiune 
în nebunia ce părea să-l împresoare de pretutindeni. 

— Retrage-te imediat înainte să comiţi o greșeală irevocabilă, 
căpitane al-Khoury! 

— Nu are cine să te salveze, Khalid-/an, îi ripostă Jalal, cu o 
privire ce-ar fi putut înnegura chiar și un cer fără nori. Și e 
numai vina ta. Nu-l ai alături nici pe Vikram. Nici garda 
personală. Vom fi, în sfârșit, pe picior de egalitate și o să-ţi aplic 
bătaia cruntă pe care o meriţi de peste un deceniu, 
mizerabilule! 

Deși rostea cuvintele clar și răspicat, Jalal era tras la faţă și 
avea o privire sălbatică. Nu reușise încă să-și dea jos barba 
răvășită. lar ochii îi erau străjuiţi de cearcăne adânci. 

Cearcăne de oboseală. Presărată cu mânie. 

— Poţi să încerci, prin ce mijloace binevoiești, corecte sau nu, 
îi răspunse Khalid, pe un ton tăios, în ciuda freamătului său 
lăuntric. Insist, însă, să-mi dezvălui motivul purtării tale, înainte 
de a te pedepsi aspru, căci aș vrea să știu de ce mă fac vinovat 
- cu excepţia faptului că am neșansa de a-ţi fi văr. 

Auzindu-i spusele, Jalal făcu un pas în urmă și îl lovi pe Khalid 
cu pumnul în față. 

Khalid era fiul unui suveran. A opta generaţie a familiei al- 
Rashid. Ca urmare, i se întâmpla doar pentru a treia oară ca 
cineva să-l lovească cu atâta forță. Cu o ură viscerală. 

Mai întâi, o făcuse tatăl lui. Apoi, Șeherezada. 

Și acum Jalal. 

Khalid se prăbuși la pământ, strângând praful în mâini. 
Sângele îi zvâcnea în tâmple, cu o forţă nimicitoare. Fiara, pe 
care o ţinea înlănţuită în cap, se zbătea amenințătoare, 
sfâșiindu-i ochii cu ghearele. 

Cu toate acestea, se ridică în genunchi... 

Și se năpusti asupra lui Jalal. 

Se prăbușiră amândoi în colbul străzii ca niște băiețanari 
mânioși, într-o încrengătură de braţe, picioare și teci de sabie. 
Jalal încercă să-l lovească cu pumnul pe Khalid, străduindu-se în 
același timp să se ridice. Îi atinse în treacăt maxilarul. Khalid 
reuși să-l trântească cu faţa la pământ și îl lovi cu genunchiul în 
stomac. Îi aplică apoi câteva lovituri necruțătoare în cap și piept 
înainte ca Jalal să-i pareze atacul și, scuipând puţin sânge, să-l 
izbească cu cotul în frunte... o dată... 

Și încă o dată. 

O mulţime de curioși începu să se adune în jurul lor, 
întrebându-se, fără doar și poate, ce îi îndemna pe doi tineri 
eleganţi să-și împartă pumni cu atâta violenţă. 

Khalid își cuprinse capul în mâini, încercând parcă să 
zdrobească agonia. Scântei de lumină îi întunecau vederea. lar 
sângele îi zvâcnea în tâmple. Cuprins de mânie și neputând să 
înţeleagă atacul violent al vărului său, se ridică iute în picioare și 
puse mâna pe șamșir. 

Jalal căscă ochii mari. Apoi, fără să mai stea vreo clipă pe 
gânduri, sări și el în picioare și scoase iataganul din teacă. 

— Hai, scoate șamșirul! îl provocă el. 

Pe bărbie i se prelingea o dâră stacojie. 

Khalid își încleștă degetele pe plăselele sabiei. Refuza însă s-o 
scoată din teacă. 

Refuza să se lase prins într-o luptă pe viaţă și pe moarte cu o 
persoană dragă. 

— Hai, scoate-o odată, lașule ce ești! strigă Jalal. 

Praful îi acoperea chipul ca o pulbere strălucitoare, 
conferindu-i o frumuseţe stranie. 

Chiar și din locul în care se afla - învăluit într-o tăcere 
apăsătoare și încordată - Khalid vedea în ochii lui Jalal o umbră 
de îndoială. 

Ce-i îngheţă sângele în vene. 

— Crezi că nu pot să te birui? spuse Jalal, făcând câţiva pași și 
fluturându-și iataganul prin aer. Sau te simţi mistuit de 
remușcări? Pentru altcineva în afară de tine? 

— Pentru ce anume ar trebui să mă simt mistuit de 
remușcări? îl întrebă Khalid, cu răsuflarea întretăiată, încercând 
cu greu să-și menţină cumpătul. Ce-am făcut? 

Tăcerea devenea tot mai apăsătoare. 

Jalal își plimbă limba pe buza-i sângerândă. 

— Nu m-ai iertat niciodată pentru că am alungat-o, nu-i așa? 
rupse el tăcerea, în cele din urmă, cu glas răgușit și gâtuit - 
înfrânt. Pentru că i-am cerut băiatului ăluia s-o ia cu el? 

Auzindu-i spusele, Khalid își desprinse mâna de pe șamșir. 
Deși era departe de a explica purtarea vărului său, măcar nu se 
mai aflau pe marginea prăpastiei. 

— Ti-am spus că nu am ce să-ţi iert. Și am vorbit cât se poate 
de serios. 

— Și atunci de ce-ai făcut asta? continuă Jalal, cu chipul 
contorsionat de mânie, deși lăsă mâna încleștată pe mânerul 
iataganului să-i cadă pe lângă trup. 

— Despre ce vorbești? 

Dacă avea să mai continue acest joc obscur, Khalid își va 
pierde cumpătul. 

Jalal îl scrută cu privirea, căutând o urmă de vicleșug. 

— Despre Despina. 

Totul încremeni în tăcere în jurul lui Khalid. Chiar și aerul ce îl 
împrejmuia. 

— Ai alungat-o, șopti Jalal, cu glasul pustiit. După tot ce ţi-am 
spus. Probabil că ai înţeles despre cine vorbeam. Sau poate că 
tata te-a rugat s-o alungi. Și ai făcut-o. Fără să clipești, continuă, 

făcând un pas înainte, apoi încă unul. În final, familia nu 
înseamnă nimic pentru tine. Eu... nu însemn nimic pentru tine. 

Cuvintele îi înfierau sufletul lui Khalid. 

— Niciodată n-am... 

— Nu mă minţi! îl întrerupse Jalal, cu o privire înceţoșată. Nu 
acum. 

— Dar nu te mint. Nu te-aș minţi vreodată. 

— Atunci este o pură coincidenţă? îl întrebă apoi, ridicând din 
sprâncene. Faptul că - doar la câteva zile după ce ţi-am spus că 
vreau s-o iau de soţie pe fata ce-mi poartă pruncul în pântec - 
este alungată de la palat fără nicio explicaţie? 

— Dar nu eu am alungat-o. Ea a vrut să plece, îi răspunse 
Khalid. 

Adevărul îi stătea pe buze. Voia să-i mărturisească vărului său 
întreaga poveste. Dar împrejurările păreau acum... atât de 
ciudate. Acum când știa despre ce era vorba și cunoștea 
adevărata înfățișare a dragostei lui Jalal, căsătoria pripită a 
Despinei cu Vikram părea mai mult decât îndoielnică. 

Mai mult decât avantajoasă. 

Cu atât mai mult pentru cineva care stăpânea atât de bine 
arta disimulării, a secretelor și a minciunii. 

Khalid îi scrută din nou chipul lui Jalal al-Khoury. 

Observându-i durerea pe care încerca în zadar să și-o 
ascundă. 

Nu voia să-i mai provoace alte suferințe. Până nu avea să afle 
toate răspunsurile. 

Până nu avea să afle ce ascundea Despina. 

Khalid se apropie de el și își puse, șovăitor, mâna pe umărul 
lui Jalal. 

— Dacă ţi-aș fi cunoscut adevăratele sentimente, n-aş fi lăsat- 
o niciodată pe Despina să plece. Chiar dacă mi-ar fi cerut-o 
unchiul Aref, nu i-aș fi dat niciodată ascultare. Jalal... 

— De ce nu? întrebă vărul lui, cu o privire tăioasă și rece, 
strângând din buze. Eu am alungat-o de la palat pe cea pe care 
o iubești. E firesc, așadar, să mă pedepsești și tu în aceeași 
manieră. Am știut mereu că ești iute la mânie. N-am știut însă 
că ești stăpânit și de dorinţa de răzbunare. 

— Nu sunt stăpânit de dorința de răzbunare, îi răspunse 
Khalid, spumegând de furie. 

Poate că fusese în trecut. Acum nu. Nu mai era. 

De când o cunoscuse pe Șeherezada. 

Durerea de pe chipul lui Jalal lăsă locul îndoielii. 

— Se pare că semeni mai mult cu tatăl tău decât mi-am 
imaginat. 

— Nu semăn deloc cu tatăl meu, îi ripostă Khalid, încleștându- 
și pumnii, deși se lupta din greu să-și păstreze cumpătul. 
Credeam că o știi deja. Ai făcut tot ce ţi-a stat în putință să mă 
convingi de asta. 

— lar tu ai făcut tot ce ţi-a stat în putință să mă convingi de 
contrariu. Felicitări! Ai reușit până la urmă! spuse Jalal, bătând, 
sardonic, din palme, cu iataganul între mâini. Ce spuneai în 
momentele tale lirice? „Suntem asemenea unui trandafir ce-și 
desface petalele, dezvăluindu-ne adevărata personalitate”, 
continuă, pe același ton zeflemitor. 

Mânia îl făcea necugetat. lar suferința îl făcea nesăbuit. 

— Ai pierdut o fiinţă dragă. Și ai considerat, probabil, de 
cuviinţă să pierd și eu o fiinţă dragă. Din nefericire, însă, pentru 
mine, eu am pierdut dovă - o întreagă familie. 

Cuvintele acuzatoare rămaseră plutind în aer, pline de 
amărăciune și durere. 

Necruţătoare. 

Și nimicitoare. 

Khalid știa că Jalal vorbea sub imperiul nesăbuinţei. Nu putea 
să ignore, însă, rănile usturătoare pe care i le provoca fiecare 
dintre vorbele sale... și dorinţa de a-și revărsa, la rândul său, 
veninul. 

La urma urmei, dacă tot era acuzat, fără temei, de fapte 
monstruoase, de ce să nu fie la înălțimea situaţiei? 

— Dacă te-a părăsit, nu e vina mea, îi ripostă el, aruncându-i 
lui Jalal o privire tăioasă și vorbindu-i pe tonul condescendent pe 
care vărul său îl disprețuia cu atâta ardoare. Dacă o iubeai, 
trebuia să-ţi asumi responsabilitatea de a o lua de soţie. De a 
avea grijă de ea. Și de a-i spune că o iubeşti. Era 
responsabilitatea ta să faci asta. 

— Cum i-ai spus și tu lui Șazi? îi răspunse Jalal, izbucnind într- 
un râs caustic. 

Alte cuvinte necruțătoare. Și la fel de nimicitoare. 

— Îmi cunoaște prea bine sentimentele. 

În ciuda răspunsului său tăios și rece, Khalid simţea că aerul 
devenea tot mai înăbușitor în jurul său și își încleștă mâinile în 
pumni. 

— Acum le cunosc și eu. Păzește-ţi umbra, Khalid-jan! Căci, 
pentru prima oară în optsprezece ani, nu-ţi voi mai sta alături să 
ţi-o păzesc. 

FOCUL 


În aer plutea prea multă mânie, prea multă ură. 

Aceste sentimente pun stavilă raţiunii. Dar nimeni din 
nesăbuiţii ce îl înconjurau nu părea să acorde vreo importanţă 
rațiunii. 

Omar al-Sadiqg îi scrută, încruntat, pe bărbaţii adunaţi în cortul 
său. 

Încruntat și tăcut. 

Consiliul de război pornise pe un făgaș greșit. Era evident că 
miza era mult prea mare pentru toți cei implicaţi. 

Omar asculta, însă, cu atenţie rapoartele oferite de Reza bin- 
Latief despre  regele-băieţandru al  Khorasanului. Despre 
dispariţiile sale stranii. Și despre situaţia regretabilă în care se 
afla regatul lui pustiit. 

Mulți dintre soldaţii Gărzilor Regale ale califului își pierduseră 
viața în noaptea furtunii dezlănţuite. O mare parte din armată 
fie pierise, fie fugise din Rey. Khalid Ibn al-Rashid apela acum la 
supușii de sorginte nobilă ca să-l ajute să reclădească și să 
refortifice orașul. 

Reyul - și suveranul său - erau vulnerabili. 

Auzind acestea, mulţi dintre tinerii prezenţi scoaseră un 
strigăt de bucurie. 

— Acum este momentul! Trebuie să lovim exact în inima 
Khorasanului! 

— Să-i curmăm viața ticălosului cât este încă vulnerabil! 

— De ce mai pierdem vremea aici? Trebuie să atacăm orașul 
fără întârziere! 

Omar se încruntă și mai tare. Dar continuă să păstreze 
tăcerea. Nici nu se clinti de pe pernele pe care stătea într-un 
colț al cortului. Chiar și atunci când freamătul celor prezenţi se 
prefăcu într-un vuiet. 

Nu se cuvenea ca Omar sau oamenii săi să se împotrivească 
acum. Cel mai bine era să treacă neobservat și să rămână 
nepăsător. Un observator ce privea criza din depărtare. Omar nu 
deținea toate datele. Și trebuia să afle mai multe informații 
despre războiul ce avea să se desfășoare la graniţele sale. 

Un război ce-ar putea pune în pericol viața oamenilor lui. 

Condiţiile pe care Omar i le impusese recent lui Reza nu se 
dovediseră îmbucurătoare. Doar cu câteva clipe în urmă, îi 
ceruse lui Reza să-și îndepărteze soldaţii de la graniţele taberei 
sale. Acesta avea să fie ultimul consiliu de război ţinut în cortul 
său. Ultima șansă de a urmări sămânţa discordiei. Și așa riscase 
deja prea mult oferindu-le cai și arme. 

Beduinii nu puteau fi asociaţi cu această revoltă. Nu încă. 

Nu atâta timp cât Omar nu știa încă de partea cui să fie. 

Era adevărat că nutrea o afecţiune aparte pentru tânărul 
sahib Tariq și pentru unchiul său, Reza bin-Latief. Aisha 
continua, însă, să-i atragă atenţia că niciunul dintre ei nu era 
vrednic de încredere. Unul era nesăbuit și mistuit de o iubire 
neîmpărtășită. lar celălalt se ascundea în spatele secretelor și 
mercenarilor. 

Soția lui nu se înșela niciodată când venea vorba despre 
asemenea lucruri. 

Strigătele din jurul său deveniră tot mai nestăvilite, 
întrerupându-i lui Omar șiroiul de gânduri. Soldaţii tropăiau și își 
agitau braţele prin aer, cerând să se facă auziţi. 

Reza păși, în cele din urmă, în mijlocul cortului. 

Era flancat de doi soldați cu glugă, vânjoși și ameninţători. 
Când un grup de bărbaţi se apropie de el, soldatul din dreapta 
lui Reza le aţinti calea, cu mâna pe mânerul iataganului. 

Dezvăluindu-și pentru o clipă simbolul scarabeului înfierat pe 
braţ. 

Simbolul mercenarilor Fida"i. 

Omar se cufundă printre pernele sale și își trecu degetele prin 
barbă. 

Asasini plătiţi. În tabăra lui. Aisha avea dreptate. Nu putea să 
mai îngăduie așa ceva. Familia și oamenii săi erau în pericol. 

— Prieteni! strigă Reza, ridicându-și mâinile în aer și 
așteptând să se aștearnă tăcerea. Deși s-ar părea că acum este 
cel mai bun moment ca să atacăm Reyul, totul va fi în zadar 
dacă nu vom reuși să asigurăm mai întâi graniţa dintre Khorasan 
și Parţia. Trebuie să preluăm controlul asupra ținuturilor dintre 
cele două regate, în așa fel încât să deţinem fortărețe puternice, 
care să ne ofere provizii. Vă sfătuiesc să vă stăviliți mânia - cel 
puţin, deocamdată, continuă el, schițând un zâmbet în colţul 

gurii. Şi s-o descătușaţi când va fi nevoie. Când băiatul care 
îndrăznește să-și spună rege își va primi pedeapsa. 

Cortul răsună din nou de strigăte. Ameninţătoare și mânioase. 

Omar își răsuci mustaţa printre degete și își înăbuși un suspin. 

Lista întrebărilor pe care voia să i le pună lui Reza devenea 
tot mai complexă cu fiecare clipă care trecea. Căci nu-i scăpase 
faptul că acesta reușea cu ușurință să instige la război. Și 
arunca cu aur în stânga și-n dreapta. Din păcate, însă, 
identitatea binefăcătorului, ce-l ajuta pe Reza din umbră, 
continua să rămână învăluită în mister. 

Și să-i adâncească suspiciunile. 

Prezența mercenarilor Fida'i în tabăra sa înrăutăţea și mai 
tare lucrurile. Ca și atacul înfăptuit asupra reginei Khorasanului. 
Cu atât mai mult cu cât Omar nu primise învoirea de a face 
dreptate. Nici măcar în ţinutul lui. 

Omar refuza să piardă controlul. Regina și familia ei erau 
oaspeţii săi. lar acestea erau ţinuturile lui. Și oamenii lui. 

Soldații lui Reza trebuiau să plece din tabără. Căci nu voia să 
pună în pericol viaţa oaspeţilor săi. Îl îndurera faptul că nu știa 
încă de cine trebuia să-i apere. 

Aţintindu-și ochii asupra celor prezenţi, Omar văzu un chip la 
fel de încruntat ca al său. Deși nu-i scăpase nici mai devreme 
freamătul învăluit în tăcere, acum însă îl surprindea. Căci nu 
făcea nici cel mai mic efort ca să-și ascundă confuzia... și 
numeroasele întrebări ce-i stăteau pe buze. 

Băiatul cu privirea încruntată stătea la loc de cinste în dreapta 
lui Reza. Dar nu se alătura corului de strigăte mânioase. Nu 
spunea nimic. Și nici nu părea încântat de vestea că dușmanul 
său se afla într-o poziţie vulnerabilă. 

Aplecându-se în faţă ca să descopere ce se afla dincolo de 
măștile afișate de unchiul și nepotul lui, Omar simţi că în aer 
plutea un sentiment de stupoare. O îndoială aparte. 

Poate că între ei se dădea o luptă pentru putere. Sau le era cu 
neputinţă să se înțeleagă. 

Omar trebuia să vorbească cât mai curând cu Tariq Imran al- 
Ziyad. 

o... 

Se părea că Șeherezada nu luase hotărârea cea mai corectă. 

Dar era prea târziu acum. Dacă avea să plece, zvonurile se 
vor răspândi cu iuţeală. lar veninul i se va revărsa în cale. 

Fuga le va dovedi că aveau dreptate. Le va dovedi că se 
temea de ei. 

Că privirile încărcate de ură își puneau amprenta asupra ei. 

Teama era un sentiment pe care acești soldați îl înțelegeau 
prea bine. Un sentiment pe care Șeherezada nu și-l putea 
permite acum. Cu atât mai mult dacă voia să afle cum se putea 
strecura din tabără mâine-seară. Și cum să ajungă la Musa 
Zaragoza. 

Așa că stătea cu picioarele spre foc. Sub privirile scrutătoare 
și arzătoare ce-o înconjurau din toate părțile. Ca niște lupi 
flămânzi ce așteptau comanda conducătorului haitei. _ 

Șeherezada privi cercul bărbaţilor adunaţi în jurul focului. Işi 
îndreptă apoi ochii dincolo de ei ca să observe poziţia 
santinelelor amplasate în tabără. Poziţia și numărul lor. Și de 
câte ori își făceau rondul. 

Flăcările frematătoare aruncau pretutindeni lumini și umbre 
distorsionate. 

Umbre ce-aveau să-i păstreze secretele, spera ea. 

Irsa își agita cu înfrigurare genunchiul stâng, ţinându-și bărbia 
în palmă și bătând darabana cu degetele pe obraz. 

— Ar trebui să plecăm. 

— Nu, îi răspunse Șeherezada, fără să-și miște buzele și fără 
s-o privească pe sora ei. Nu încă. 

Tot mai mulţi bărbaţi ieșeau din cortul șeicului și se îndreptau 
spre focul imens din mijlocul taberei. Așezându-se în jurul 
focului, își pasau unul altuia ulcioare cu vin aromat cu o lentoare 
deliberată - lentoare ce sugera prezența unor neînţelegeri 
recente și dorința arzătoare de a le îneca în vin. 

Consiliul de război nu urmase, se pare, făgașul dorit. Și deși 
își dorea cu ardoare să afle de ce, Șeherezada nu era atât de 
naivă încât să-și imagineze că cineva i-ar satisface curiozitatea. 

Privea, în schimb, cum bărbaţii puneau într-un vas de fier 
cărbunii pentru gha/yane!, în timp ce un bătrân cu degetele 
noduroase împacheta câteva ţevi de apă cu mu'asse/ parfumat. 
Furtunurile înfășurate în mătase erau răsucite cu grijă, ferindu-le 
astfel de scânteile focului. Câteva femei tinere stăteau în 
preajma ghalyane-lor chicotind între ele în timp ce așteptau ca 
tăciunii să ia foc. Faldurile lungi și colorate ale șalurilor 


1 Narghilele. 
2 Tutun. 

shahmina le atârnau pe umeri, protejându-le spatele de suflarea 
rece a vântului deșertic, în timp ce focul scălda aerul într-o 
căldură dogoritoare. 

Rahim se ivi din cortul șeicului beduinilor, cu o grimasă pe 
chip, urmat îndeaproape de Tariq. Fără să încetinească pasul, 
Tariq luă un ulcior de vin aromat și bău cu nesaţ din el. Se 
șterse apoi la gură cu mâna liberă și porni spre foc, în timp ce 
ulciorul i se legăna prins de degete. Ca de obicei, Tariq își purta 
emoţiile cu nesăbuinţa-i caracteristică. Tristeţe. Frustrare. 
Mânie. Amărăciune. Dorinţă. Șeherezada se gândi, pentru prima 
oară, s-o ia la fugă. Rămase însă pe loc și, ridicându-și, semeaţă, 
bărbia, îi întâlni privirea lui Tariq. 

El i-o susținu fără șovăire. 

Și nu-și dezlipi ochii de la ea. 

Șeherezada observă în treacăt că Rahim se așeză lângă Irsa, 
stârnind un nor de scântei și bombănind fără încetare. Reuși cu 
greu să-și înfrâneze dorinţa de a se îndepărta de Tariq în clipa în 
care se așeză lângă ea - mult prea aproape pentru un simplu 
prieten - lipindu-și umărul de al ei și odihnindu-și mâna în nisip 
în spatele său... 

Cu un aer trufaș și posesiv. 

Șeherezada se încordă ca un arc; și îi aruncă priviri tăioase 
printre gene. Voia să reverse o cascadă de injurii asupra lui. Și 
să-l alunge. 

Tariq știa prea bine că purtarea lui nu-i era pe plac. 

Dar Șeherezada nu putea să ignore schimbarea ce plutea 
acum în aer. 

Lupii înfometați continuau s-o privească cu ochi critici și 
tăcuţi, dar nu mai erau atât de ostili. 

Ascultând parcă de porunca lui Tariq. 

Deși nu agrea ideea că Tariq Imran al-Ziyad era îngerul ei 
păzitor, nu putea să-i conteste influenţa. 

Îl ascultă. 

Oare Tariq se afla în spatele atacului din Rey? Oare el îi 
trimisese în noaptea aceea pe asasinii Fida'i în dormitorul ei? 

N-ar fi putut să facă... așa ceva. 

Nicidecum. Chiar dacă îl dispreţuia pe Khalid, dragostea pe 
care i-o purta Șeherezadei l-ar împiedica să recurgă la violenţă. 
Să-i pună viaţa în pericol. 

Să angajeze mercenari și asasini ca să-și atingă scopul. 

Nu-i așa? 

O umbră de îndoială i se cuibări în suflet. Dar o spulberă dintr- 
o suflare. 

Șeherezada trebuia să-și păstreze încrederea neștirbită în 
băiatul pe care îl cunoștea și îl iubea de atâta amar de vreme. 

Irsa continua să-și agite, nervoasă, piciorul. Exact în clipa în 
care Șeherezada se hotărî să pună capăt agitaţiei sale 
exasperante, Rahim își puse mâna pe genunchiul fetei. 

— Dacă mai dai atâta din picior, Irsa al-Khayzuran, vei alunga 
norocul, îi spuse el, strângându-i genunchiul cu mâna’. Și s-ar 
putea să avem nevoie de el în curând, adăugă apoi, 
îndreptându-și ochii spre cortul șeicului - locul consiliului de 
razboi și al semnificaţiilor lui tainice. 

Rahim nu-și desprinse mâna de pe genunchiul Irsei. 

In ciuda luminii fremătătoare ce i se oglindea pe chip, 
Șeherezada observă nuanţa trandafirie a obrajilor Irsei. 

Și grimasa stranie de pe buzele lui Rahim în timp ce își ţinea 
ochii pironiţi în nisip. 

Doamne Dumnezeule! Irsa și... Rahim? 

Șeherezada luă ulciorul din mâna lui Tariq. 

Căldura focului încălzise vinul. Și îi intensificase miresmele de 
cuișoare și scorţișoară. Aroma de ghimbir. Dulceaţa mierii și 
savoarea piperată de cardamom. 

Avea un gust puternic și delicios. 

Tare și ameţitor. 

Bău mai mult decât ar fi trebuit. 

— Şazi! o strigă el, pe un ton nicidecum mustrător, ci autoritar 
și prevenitor. 

Țintuindu-l cu ochii, văzu că Tariq o privea pieziș, ridicând din 
sprâncenele-i dese. 

— De ce tu ai voie să bei după pofta inimii și eu nu? îl întrebă 
ea, dregându-și glasul după gustul înțepător al vinului. 

— Pentru că eu nu am nimic de dovedit, îi răspunse el, 
întinzând mâna după ulcior. 

— Ticălosule! îi ripostă ea, refuzând să i-l dea. Nu ești 
străjerul meu, indiferent cât ţi-ai dori. 

Deși cuvintele-i sarcastice își atinseră ţinta, le regretă din 
clipa în care îi scăpară de pe buze. Căci îl văzu pe Tariq 
retrăgându-se în cochilia lui. 

— Îi mulţumesc cerului pentru asta, îi răspunse, cu glas 
pustiit. 

Șeherezada se aplecă spre el, dorindu-și să-și ceară iertare, 
dar neștiind cum s-o facă. 

Tariq o prinse, pe neașteptate, de braţ și apucă ulciorul cu 
degetele sale lungi. 

— Dă-i drumul imediat, căci altfel o să ţi-l torn în cap și o să te 
las să te tăvălești în dulceaţa-i de miere! îi șopti la ureche, cu un 
glas unde ameninţarea se împletea cu desfătarea. 

Șeherezada încremeni, înfiorată, pe loc, simțind cum îi 
dezmierda pielea cu răsuflarea-i fierbinte. 

— Dacă o vei face, îmi voi înfige dinţii în mâna ta, îi ripostă 
ea. Până vei începe să ţipi ca un băieţandru. 

Tariq izbucni în râs - un murmur de sunete și aer. 

— Credeam că te-ai săturat de atâta vărsare de sânge. Poate 
n-ar fi rău să te iau în braţe - în văzul tuturor - și să te arunc pe 
umăr. 

Refuzând să capituleze fără luptă, îl pișcă de braț până când 
Tariq schiţă o grimasă de durere. 

— Lucrurile nu se termină aici, îl avertiză Șeherezada, 
cedându-i ulciorul. 

— Nu se termină niciodată, îi răspunse el, cu un zâmbet pe 
buze, luând cu nesat o înghiţitură de vin. 

Deși capitulase în această luptă, se simţea ușurată de turnura 
lucrurilor. Căci era pentru prima oară în aproape o săptămână - 
prima oară de când plecaseră din Rey - când vorbeau fără să fie 
învăluiţi în mantia suferinţei. 

Fără ca gândul trădării ei să le înnegureze sufletul. 

Era, de asemenea, pentru prima oară când Șeherezada 
credea că prietenia lor avea să supraviețuiască încercărilor 
sorții. 

Animată de această nouă speranţă, ce îi luă, parcă, o piatră 
de pe inimă, își ridică privirea spre bolta presărată de stele. 
Zugrăvită într-o nuanţă închisă de albastru, era vegheată de o 
semilună învăluită într-o pâclă de nori. Cerul părea să se întindă 
neţărmurit, contopindu-se la orizont cu nisipul. Stelele licăreau 
contrastive - unele vesele, altele maliţioase. 

Stelele din Rey nu erau niciodată atât de strălucitoare. 

„Cu cât cerul este mai întunecat, cu atât stelele sunt mai 
strălucitoare”, își aminti Șeherezada cuvintele tatălui ei. 

Și pe când începu să se piardă printre gânduri, niște hohote 
de râs o treziră din visare. 

Fetele, ce vegheau gha/yane-le, se distrau în compania unui 
grup de tineri, savurând împreună ulcioarele de vin aromat. 

— În ciuda condiţiilor impuse astăzi de bătrânul șeic, nu mai 
are nicio importanță unde ridicăm tabăra. Ce contează cu 
adevărat este asediul pe care îl pregătim asupra Reyului, spuse 
un tânăr, ameţit de aburii vinului. lar când orașul va cădea la 
picioarele noastre, voi fi primul care mă voi ușura pe mormântul 
lui Khalid Ibn al-Rashid! continuă el, ridicând ulciorul în aer. 

Fetele chicotiră vesele. Una își stăvili râsetele. Ceilalţi tineri 
închinară și ei ulcioarele în cinstea victoriei, înălțând ulcioarele 
spre cer, cu glasuri răsunătoare. 

Bucuria lor îi străpunse sufletul Șeherezadei ca tăișul unui 
pumnal. 

— Monstrul ăla nu merită să aibă un mormânt, interveni un alt 
tânăr. Capul trebuie să-i putrezească într-o ţeapă. Va avea noroc 
dacă îi vom da un strop de apă înainte de a i-l despica de pe 
trup, adăugă, printre strigăte tunătoare de încuviinţare. După 
ce-a curmat viaţa atâtor fete nevinovate, nu merită să aibă 
parte de o moarte fulgerătoare. Ar trebui să-l sfâșiem puţin câte 
puţin și să-l lăsăm pradă ciorilor. M-aș bucura să mai respire 
când păsările îi vor smulge carnea de pe oase. 

Tot mai mulţi bărbaţi se alăturau grupului de tineri, atrași de 
zarvă ca albinele de nectar. 

Șeherezada simțea cum sângele îi zvâcnea cu putere prin 
vene, iar părul i se zburlise la ceafă. 

Khalid! 

Simplele lor ameninţări, înecate în aburii vinului, reușiseră să-i 
stârnească imagini înfiorătoare. Imagini pe care nu le va putea 
uita prea ușor. 

Regele ei mândru și puternic. Monstrul ei chipeș, cu inima 
frântă. 

Băiatul pe care îl iubea mai presus de cuvinte... 

Sfâșiat în bucăţi. 

Nu-i va lăsa să se apropie vreodată de Khalid. 

Va spune minciuni peste minciuni și va înota mereu în ape 
ostile... 

Până se va îneca, de va fi nevoie, în dușmănia lor. 

Nu teama dădea naștere unor gânduri atât de nesăbuite. 

Ci furia. 

ÎI voi distruge pe cel care mai îndrăznește să spună vreun 
cuvânt. Pe cel care îi rostește numele. 

li simţea privirea lui Tariq aţintită asupra ei. Ca ochii lupilor 
din jurul focului. 

O trase mai aproape de el. Încercând s-o apere. Nu doar 
pentru că îi purta de grijă. 

Ci și din milă. 

l-o simţea în mâna duioasă ce-i atingea părul și chipul, 
asigurând-o în tăcere că... 

— Să-l întrebăm pe Șoimul cel Alb! spuse primul tânăr, 
întorcându-se spre Tariq. Presupusa noastră căpetenie! continuă 
el, spre deliciul celor din jur, care nu făceau nici cel mai mic 
efort să-și ascundă amuzamentul. Cum ai vrea să fie sfârșitul 
monstrului? 

Tariq se crispă sub imperiul cuvintelor sarcastice, apoi se 
relaxă. Işi dădu capul pe spate, afișând o expresie destinsă. Și 
plimbându-și degetele printre șuviţele negre ale Șeherezadei, în 
văzul tuturor celor prezenți. 

Arată-mi, te rog, că nu ești mânat doar de ură, Tariq! 

Arată-mi că onoarea îţi definește incă faptele! 

Că mai pot încă să ajung la sufletul tău. 

— Nu vă încuviinţez în totalitate, începu Tariq, pe un ton grav, 
ce puse stavilă iureșului din jur. Căci, după părerea mea, Khalid 
Ibn al-Rashid merită un strop de apă. 

Șeherezada rămase aproape fără suflare, în timp ce inima i se 
opri în piept, în clipa în care Tariq ridică mâna în aer, punând 
capăt unui val de proteste. 

— Și merită să aibă parte de o înmormântare 
corespunzătoare..., continuă, reducând din nou mulțimea la 
tăcere printr-un simplu gest al mâinii. 

— După ce îi înfigem capul într-o ţeapă pe care o vom expune 
în văzul lumii întregi. 

Strigătele răsunătoare se pierdură înecate în mânia și 
amărăciunea ce-i cuprinseră sufletul Șeherezadei. În glasul 
gâtuit al unei inimi sfâșiate. 

In timp ce bărbaţii continuau să savureze vinul aromat și 
tutunul din gha/yane, Tariq îi oferi Șeherezadei ulciorul său, cu 
chipul sumbru. Cerându-și, parcă, iertare. 

Sumbru, dar ferm. 

Șeherezada bău cu nesaţ, aţintindu-și privirea asupra 
focului... 

Și văzându-și speranţa mistuită în flăcări. 

e 

— N-am nevoie de ajutorul tău, îi spuse ea, respingându-l pe 
Tariq, deşi se clătina nesigură pe picioare. 

— Așa o fi, afurisito! îi răspunse el, încrucișându-și brațele pe 
piept și privind-o pe Șeherezada cum străbătea, cu paşi 
șovăitori, tabăra beduinilor, mergând în direcția opusă faţă de 
cortul ei. 

Tariq era uimit s-o mai vadă încă în picioare. Chiar și mult 
timp după ce îl consumase, resimțea încă efectele ameţitoare 
ale vinului, iar Șeherezada nu pusese vreodată vreo picătură de 
alcool în gură. 

Îi venea să râdă - și era îndreptăţit s-o facă - de situaţia în 
care se afla. De ironia sorții. De faptul că se vedea legat de 
singura persoană pe care spera s-o evite. Nu așa își imaginase 
că avea să-și încheie noaptea. Sperase că vinul îi va alina 
frustrările.  Provocate de Șeherezada și de  eschivările 
necontenite ale unchiului său. De aluziile voalate ale soldaților 
privind rolul și statutul său. Devenea tot mai evident, cu fiecare 
zi care trecea, că nu reprezenta nimic mai mult decât un nume. 
La urma urmei, ce-i oferea unchiul său cu excepţia unei puteri 
nominale? 

Tariq nu se simţea în largul lui printre acești oameni care 
doreau să distrugă, fără să clipească, și ultimii pilaștri rămași în 
picioare în Rey. Să verse sânge nevinovat pentru cauza lor. 

Sânge pe care Tariq nu era pregătit să-l verse. 

Când Șeherezada se clătină din nou pe picioare, amenințând 
să cadă, Tariq îi sări în ajutor și o prinse în brațe, gata să se 
prăbușească și el în nisip. Străduindu-se să-și recapete 
echilibrul, se sprijini de un felinar din apropiere, ce arunca o 
lumină difuză de jur-împrejur. 

— Ti-am spus că nu am nevoie de ajutorul tău! bâigui ea, 
agăţându-se însă de tunica lui în încercarea de a rămâne în 
picioare. 

Mâinile-i delicate îi atingeau pieptul. Mirosea a vin aromat și a 
primăvară. Părul încâlcit era o adevărată ispită. Ea însăși 
întruchipa ispita supremă. Încântătoare cum numai ea putea să 
fie - atrăgându-l în mreje fără să vrea. 

Ademenindu-l, în ciuda voinţei lui. 

Când își ridică ochii spre el, încercând să dea glas unei 
întrebări cu buzele-i seducătoare, Tariq făcu tot ce-i stătea în 
putinţă să nu-i răspundă cu un sărut. 

— Tu ai făcut-o? șopti ea. 

— Ce anume? întrebă Tariq, trezindu-se din visare. 

— Tu i-ai trimis pe mercenarii Fida'i? murmură Șeherezada, 
strângându-i cu mâinile gulerul tunicii. 

— Ce tot spui? 

— N-ai face asta, nu-i așa? Indiferent cât l-ai urî? Nu mi-ai face 
una ca asta, continuă ea, cu glas tânguitor, strângând și mai 
tare țesătura tunicii. 

Tariq clipi, încercând să spulbere aburii stăruitori ai vinului. 

— Şazi... 

— Ai prea multă onoare ca să faci asta, îngăimă Șeherezada, 
clătinând din cap, cu privirea pierdută, de parcă își vorbea sieși. 
N-aș putea să iubesc vreodată un băiat fără onoare. 

— Dar pe el îl iubești, îi ripostă, cu sarcasm. 

Nu pierdea nicio ocazie s-o pedepsească. 

Șeherezada îl scrută cu privirea. Un licăr de mânie îi 
străfulgeră pentru o clipă negura ce-i învăluia ochii. 

— Khalid este un om de onoare, Tariq. De-ai vrea să... 

— Nu vreau să aud cum îi justifici faptele, îi răspunse el, 
desprinzându-se de felinar, hotărât s-o ducă pe Șeherezada în 
cortul ei și să pună capăt, odată pentru totdeauna, acestei 
nopți. 

— De-ai vrea doar să mă asculţi..., îngăimă ea, urmându-l cu 
pași împleticiţi. 

Câţiva soldați dădură colţul, ivindu-se la lumină. După cum se 
purtau, păreau ameţiţi de aburii vinului și ușor irascibili. 
Mergeau aduși de spate, cu pumnii încleștaţi, căutând, parcă, 
ceva. 

Sămânţă de scandal. 

Tariq o trase din nou pe Șeherezada la adăpostul felinarului, 
ascunzându-i prezenţa într-o îmbrăţișare pătimașă. Rămaseră în 
umbră, ferindu-se de lumina palidă a lămpii. Când Șeherezada 
încercă să se împotrivească, Tariq îi înăbuși protestele, 
strângând-o la piept. 

Era de preferat ca soldaţii aflaţi în căutare de scandal să n-o 
vadă. 

Era de preferat să nu se ia la harță cu regina Khorasanului. 

Căci Șeherezada le-ar fi răspuns în aceeași manieră. 

Așteptând ca soldaţii să-și vadă de drum, o simţea tot mai 
moale în brațele sale. Atitudinea-i războinică se topea încetul cu 
încetul sub influenţa vinului. Când își rezemă capul de pieptul lui 
și închise ochii, Tariq trase adânc aer în piept. 

Simţea o durere covârșitoare - mai covârșitoare decât oricare 
alte trăiri de până atunci - pierderea unei ființe dragi. 

— Trebuie să dormi, murmură el. 

— Mmm! 

— Te duc în cortul tău, îi spuse apoi, cu un suspin, 
blestemându-se în gând. 

— Uită-te la brațele lor! îngăimă ea, simţindu-și capul tot mai 
greu. 

— Poftim? 

— Caută simbolul scarabeului! Și ferește-te de el! 

— Așa voi face, îi răspunse, dându-și ochii peste cap și 
aruncând o privire peste umăr ca să vadă dacă soldații 
dispăruseră în zare. 

O luă apoi în braţe, pierzându-și aproape echilibrul sub 
greutatea trupului ei, indiferent cât de fragilă părea. Vinul nu se 
dovedea deloc salutar. Incercând în zadar să-i spulbere efectele 
ameţitoare, Tariq porni, cu pași șovăitori, spre cortul ei. 

— Imi pare nespus de rău, murmură ea, cuprinzându-i gâtul 
cu braţele. 

Tariq de-abia o auzea. 

— Pentru ce anume? 

Izbucni aproape în râs, copleșit de ironia sorții - de 
absurditatea situaţiei. Işi cerea iertare - tocmai acum. 

— Că trebuie să mă vezi. Și să faci asta. Nu e trea... 

Deschise iute ochii și își înălță capul deodată, izbindu-se 
aproape de bărbia lui. 

— Unde e Irsa? 

— Cu Rahim. 

— O să-i dau o bătaie soră cu moartea, continuă ea, cu o 
privire încruntată. Crede-mă pe cuvânt! 

— Poftim? 

— Neghiobului ăluia deșirat, murmură apoi, rezemându-şi din 
nou capul de pieptul lui. Nu voi sta cu mâinile în sân. Il voi 

trimite pe rajputan pe urmele lui. Și îl va hăitui cu ta/warul lui 
necruţător... 

Clătinând din cap, Tariq intră în cortul Șeherezadei, 
împiedicându-se în întuneric, gata s-o scape din brațe. Nu mai 
trase după el deschizătura cortului, permițând razelor lunii să 
spulbere bezna adâncă. 

Cum era de așteptat, patul Irsei al-Khayzuran era strâns într- 
un colț al cortului. Șazi nu se deranjase să și-l aranjeze pe al ei - 
acesta trona în mijloc, cu pătura răvășită și perna mototolită. 

Amuzat de întreaga priveliște, Tariq o așeză pe Şazi pe pat, 
fără s-o mai învelească cu pătura. Ea se mișcă în somn când el 
încercă să-i așeze perna. 

— Las-o așa! murmură ea, apucându-l de braț, cu ochii ușor 
întredeschiși. 

— Altfel, ce-ai de gând să faci? o întrebă în șoaptă, schițând o 
grimasă. Ameninţările seci nu mă impresionează, Șazi-jan. 

Ea strâmbă din nas, apoi se ghemui și își acoperi fruntea cu 
mâna. 

Tariq încercă să-i așeze din nou perna sub cap. După un timp, 
realizând că eforturile sale erau în zadar, hotărî că era mai bine 
s-o lase să doarmă. 

Ridicându-se în picioare, observă pe podea o bucată de 
pergament, ce căzuse dintre faldurile veșmintelor ei. Cel mai 
probabil când se împiedicase în întuneric, fiind gata s-o scape 
din braţe. Luă pergamentul și îl privi în bătaia razelor de lună. 

Avea marginile încreţite, semn că fusese împăturit și 
despăturit de multe ori. 

Că rândurile sale erau extrem de preţioase pentru cineva. 

O privi pe Șeherezada cufundată în somn. Și șovăi pentru o 
clipă. 

Apoi despături pergamentul. 


Sazi. 

Vreau să-ți spun că prefer culoarea albastră în 
detrimentul celorlalte. Parfumul florilor de liliac din 
părul tău imi tulbură sufletul necontenit.  Urăsc 
smochinele. Și, în final, vreau să-ți spun că nu voi uita 
niciodată, atât cât voi trăi, momentele uluitoare 
petrecute aseară... 

Căci nimic - nici soarele, nici ploaia și nici măcar cea 
mai strălucitoare stea de pe bolta întunecată a cerului 
- nu se poate asemăna cu minunea pe care Creatorul 
a zămislit-o atunci când te-a creat pe tine. 


Khalid 


Cu multă grijă, Tariq împături din nou pergamentul, dorindu-și 
să-l zdrobească în pumni. Să-l rupă în mii de bucăţi. Să-l prefacă 
în scrum. 

Ştia că Șeherezada îl iubea pe regele-băiețandru. O știa încă 
din Rey. 

Și știa, de asemenea, că și regele-băieţandru ţinea la ea. 

Nu știa însă că o iubea cu adevărat. In ciuda celor spuse de 
căpitanul gărzilor în noaptea furtunii, Tariq refuzase să creadă 
că nebunul asasin era în stare să iubească pe cineva. Nu așa 
cum înțelegea Tariq dragostea. 

Cuvintele acestea însă... 

Le înțelegea. 

În toată splendoarea lor. 

În câteva cuvinte, califul din Khorasan reușise să descrie 
dragostea așa cum o înțelegea Tariq. Așa cum o simţea, dar nu 
reușea s-o exprime cu atâta elocvenţă. 

Acestea nu erau cuvintele unui nebun. 

Pentru prima oară, Tariq îl vedea pe Khalid Ibn al-Rashid prin 
ochii Șeherezadei. 

Vedea un băiat. Ce iubea o fată. Mai mult decât orice pe 
lume. 

Și îl ura cu și mai multă ardoare. 

FĂRĂ LIMITE ȘI GRANIȚE 


Șeherezada plăti scump bravada de a se lua la întrecere cu 
vinul aromat. 

Petrecu aproape toată dimineaţa stând aplecată deasupra 
unui lighean și vărsând tot ce mâncase. Avea senzaţia că în 
stomac i se formase un ghem de noduri; tresărea la cea mai 
palidă rază de lumină. Erau momente când ar fi jurat că până și 
firele de păr îi urlau de durere. 

Dacă n-ar fi fost Irsa, Șeherezada era convinsă că aceste 
simptome ar fi chinuit-o toată ziua. Plângându-se că se simţea la 
fel de rău de parcă s-ar fi aflat pe o corabie zguduită de furtună, 
Irsa începu să scotocească printre lucrurile sale, scoțând la un 
moment dat un pergament vechi. După ce-i parcurse rândurile, 
Irsa ieși din cort, unde se întoarse apoi ceva mai târziu, aducând 
o băutură din rădăcină măcinată de ghimbir și coajă uscată de 
lămâie. Deși Șeherezada protestă la început - căci fiertura avea 
un miros puternic și un gust amărui - nu putea să-i conteste 
efectele tămăduitoare. 

La rugăminţile lIrsei, Șeherezada rămase în cort, lingându-și 
rănile și bând câte o înghiţitură din leacul surorii ei. În mod 
normal, n-ar fi acceptat nici în ruptul capului să stea o zi 
întreagă în pat în timp ce Irsa copia pergamente la lumina unei 
lămpi cu ulei. În ziua aceea, însă, Șeherezada nu protestă. 

Căci, în ziua aceea, împrejurările se dovedeau salutare. Dacă 
toată lumea o credea bolnavă, o vor lăsa cu toţii să-și conceapă 
planurile în tihnă. 

Și nu-i vor observa lipsa când va fugi din tabără după căderea 
întunericului... 

Cu ajutorul covorașului fermecat. 

Era timpul să-l caute pe Musa Zaragoza. 

Era timpul să vadă ce putea face - împreună cu covorul 
fermecat. 

e 

Șeherezada îşi îndesă, în tăcere, pumnalul la brâu și trecu 
ușor pe lângă patul surorii ei, adâncite în somn. Își acoperi 
umerii cu o shahmina înainte de a lua covorașul fermecat. leșind 

afară, rămase în umbra cortului, în timp ce inima i se zbătea în 
piept ca o pasăre în colivie. 

Dacă cineva avea s-o găsească furișându-se noaptea prin 
tabără, doar la câteva zile după venirea ei aici, vor bănui că 
încearcă să fugă sau că pune la cale planuri mult mai 
primejdioase. Nu-i va fi deloc ușor să spulbere îndoielile celor 
din tabără. Și va fi și mai rău dacă avea să dea peste un băiat ca 
Teymur. 

Gândul îi stârni fiori de teamă. 

Șeherezada se strecură, cu pași șovăitori, printre corturi, 
evitând lumina  felinarelor. Scrută cu privirea posturile 
santinelelor pe care le observase cu o noapte în urmă. Răsuflă 
ușurată când ajunse la marginea taberei beduinilor și păși pe 
întinderea nețărmurită de nisip. 

Întâmplarea făcuse să aleagă o noapte fără vânt - o noapte în 
care fiecare sunet pe care îl scotea avea să se audă clar și 
răspicat. Dacă va cădea, va scoate vreun țipăt sau va face ceva 
ce-ar putea atrage atenţia, secretul ei nu va mai fi secret pentru 
nimeni; defăimătorii săi vor avea astfel dovada că îndoielile le 
erau întemeiate. 

Și ar putea s-o alunge din tabără, împreună cu tatăl ei rănit și 
sora sa nevinovată. 

O vor găsi, cel puţin, singură în deșert, cu un pumnal și un 
covor. Și o vor bănui de trădare. Împiedicând-o să-și ducă 
misiunea la bun sfârșit. 

Nu avea de ales. Așteptase deja prea mult. 

Deși primul instinct o îndemna să se ducă la Khalid, 
Șeherezada știa că avea să fie și mai greu să plece din Rey 
odată ce s-ar fi întors. Și acum nu era momentul să plaseze 
propriile dorinţe mai presus de nevoile familiei sale. 

Mai presus de nevoile tatălui ei. 

Șeherezada trebuia să-l găsească pe Musa. După baba, era 
singura persoană pe care o cunoștea înzestrată cu haruri 
magice. S-ar putea să depășească sfera posibilităţilor, dar poate 
că va găsi o cale ca să-l ajute pe tatăl ei. 

Sau să spulbere un blestem cumplit. 

Străbătu mai departe deșertul, încercând să găsească o 
ridicătură de nisip care să-i ascundă prezenţa de ochi iscoditori. 

Găsi, în curând, o dună mare, potrivită nevoilor sale. Se simţi 
însă ridicolă în clipa în care întinse covorul ponosit pe nisipul 
mătăsos. 

Făcu un pas înapoi. Scrută din nou țesătura de lână. 

Ce fac? Ce... ridicol! E complet ridicol. 

Privirea îi deveni tăioasă. 

Sunt o gâsculiță. Shiva n-ar încuviința purtarea mea 
șovăielnică. 

ȘI nici Khalid. 

Inchise ochi. 

„Nu cunosti limite și granițe. Nimic nu-ți stă în cale”. 

În timp ce cuvintele sale îi stăruiau în minte, Șeherezada își 
scoase sandalele și le prinse de eșarfa tikka. Apoi, își legă încă o 
dată cosița și se așeză pe covoraș. 

Nu mai avea timp să se gândească la ridicolul situaţiei. 

De fapt, nu mai avea timp să se gândească la nimic altceva. 

Șeherezada își imaginase că va trebui să-și plimbe mâinile pe 
suprafața covorașului. Dar nici nu atinse bine țesătura de lână 
cu picioarele goale, că simţi în piept aceeași senzaţie de 
furnicătură, caldă și fremătătoare. 

— O! strigă ea încet, așezându-se pe covoraș, cu genunchii la 
piept. 

Fiorii îi străbătură apoi mâinile și picioarele, cu același 
freamăt tulburător. Covorul se ridică în aer, îndoindu-și colţurile. 
Plutea deasupra nisipului ca un zmeu purtat pe aripile vântului. 

Două sentimente se luptau pentru supremație în sufletul 
Șeherezadei. 

Prima era teama. 

lar celei de a doua nu îndrăznea să-i dea un nume. 

In timp ce covorașul continua să se înalțe încet în aer, 
senzația de căldură îi străbătea tot trupul, ajungându-i în vârful 
degetelor. Simţea furnicături în nas și în lobii urechilor. 

Putere. 

O putere cum nu cunoscuse vreodată. 

Uitându-se de jur-împrejur, văzu că se afla mult deasupra 
nisipurilor argintii. Atingând aproape cel mai înalt turn din 
Taleqan. 

Teama continua să-i bântuie sufletul, dar avea să fie în curând 
umbrită de celălalt sentiment căruia nu îndrăznea să-i dea un 
nume. 

Ştia, fără să mai zăbovească prea mult cu gândul, cum să 
dirijeze covorașul, cu instinctul unui pește născut în apă, care 
știe să înoate încă din primele clipe de viață. 

„Îti va purta pașii spre locul după care inima-ţi tânjeşte”. 

Acasă. La Khalid. 

Șeherezada strânse cu mâinile marginile covorului. 

— Nu. Du-mă la Musa Zaragoza! șopti ea. 

Simţi din nou în piept senzaţia de furnicătură și căldură, ce-i 
străbătu apoi tot corpul, smulgându-i un strigăt de pe buze. 

Dar și un zâmbet neașteptat. 

Covorul se înălță și mai sus în aer, formând un arc lent. Spre 
culmile neatinse ale celui mai înalt parapet din Rey. Pierzându- 
se printre stelele strălucitoare de pe cer. Lumea dispăru 
înghițită de o cascadă de lumini fremătătoare. 

Teama pierdu acum lupta. 

Euforia ieși învingătoare. 

Șeherezada începu să râdă în noapte, mângâiată de adierea 
vântului. Se ridică în genunchi. Și își întinse brațele în aer. 
Lăsându-se dezmierdată - nu cuprinsă - de fiorii reci ai nopţii. 

Nu se gândi niciun moment că ar putea să cadă de pe 
covoraș. 

Dansa, ca apa din pocal, pe ritmurile unei muzici pe care 
numai ea o auzea. 

Și sus în văzduh - mai sus decât își imaginase vreodată că ar 
putea să ajungă - vântul o purta pe aripile sale, în timp ce totul 
se pierdea în negură. 

Nu simţea încă nici urmă de teamă. 

Căci, aici sus, Șeherezada zbura în vânt. 

Nu mai exista nici pământul. Nici cerul. 

Aici nu cunoștea nici limite, nici graniţe. 

Teama nu va mai pune niciodată stăpânire pe ea. 

BĂIATUL DE LA MALUL MĂRII 


Covorul o purtă peste deșert spre un lanţ de munți. 

Când văzu marea strălucind în zare, făcu ochii mari cât 
cepele. 

Străbătuse o distanţă uluitoare într-un timp foarte scurt. 

Covorul începu să încetinească, apropiindu-se de un 
promontoriu ce dădea spre o fâșie de nisip. Luna stătea încă de 
veghe sus pe cer, reflectându-și imaginea în valurile înspumate 
ale mării ce se spărgeau de țărm. Șeherezada trase adânc aer în 
piept. Aerul, dens și greoi, era presărat cu miresme sărate. In 
timp ce covorașul plutea deasupra stâncilor, o structură de 
piloni cu o cupolă din piatră vărgată se ivi din spatele unui zid 
din rocă cenușie. Coloane de marmură, din care ţâșneau limbi 
de foc, stăteau de veghe din colț în colț. Câteva trepte mari 
coborau spre un bazin dreptunghiular cu apă aflat la marginea 
promontoriului. 

Covorul poposi deasupra unei ridicături line de piatră, aflate 
lângă bazinul cu apă. Șeherezada mângâie cu piciorul gol 
țesătura de lână. 

lar covorașul se așternu lin pe pământ. 

Își puse sandalele și scrută împrejurimile cu privirea. 

Bazinul era împrejmuit, de-o parte și de alta, de arcade în 
formă de trifoi. Între aceste arcade, se aflau statui de marmură, 
înfățișând bărbaţi și femei, ce vărsau apă aurie în bazin sau 
mânuiau obiecte ciudate, pe care Șeherezada nu le mai văzuse 
nicicând. Unul dintre acestea era un glob ce părea să conţină 
vârtejuri de foc - sau poate de vânt? O altă statuie părea să 
răsucească un vârtej de... nisip? 

Fumul albastru-cenușiu de tămâie, ce ardea în vasele de 
aramă așezate de jur-împrejurul bazinului, se împletea cu 
miresme puternice de smirnă. Tabloul era întregit de un mozaic 
strălucitor din lapis lazuli. ` 

Șeherezada răsuci cu grijă covorașul. Il legă la spate cu 
ajutorul shahminei, apoi făcu, șovăitoare, câţiva pași. 

Structura de piloni părea să fie un templu. Dată fiind ora 
târzie a nopţii, nu era de mirare că nu se vedea în preajmă nici 

țipenie de om. Șeherezada își ţinu însă mâna pe plăselele 
pumnalului în timp ce dădu ocol bazinului și vaselor de aramă în 
care ardea tămâia, îndreptându-se, precaută, spre treptele largi 
din faţa ei. 

Nu-și încetini pasul când o siluetă familiară își făcu apariţia în 
capul scărilor. 

Era înalt și purta o mantie lungă, ce mătura pământul cu 
faldurile-i colorate. Avea mâinile înfășurate în manșete de piele 
mankalah. Era complet pleșuv, iar ochii căprui îi licăreau calzi și 
scânteietori. 

— Chiar mă întrebam când aveai de gând să mă vizitezi, o 
întâmpină Musa Zaragoza, cu un zâmbet binevoitor pe buze. 

Își întinse braţele spre ea și îi făcu semn să urce treptele. Un 
băiat și o fată, cam de aceeași vârstă cu ea, se iviră în dreapta 
lui Musa, din spatele coloanelor încununate cu foc. Fata ţinea în 
mână un sfeșnic din lemn de trandafir, cu trei lumânări, a căror 
ceară i se prelingea pe încheietură în dâre de culoarea fildeșului. 

Amândoi purtau săbii scurte și încovoiate, prinse de șoldul 
stâng. 

Șeherezada se opri în capătul scărilor. Și puse mâna pe 
pumnal, fără să mai stea vreo clipă pe gânduri. 

— Eşti printre prieteni aici, steluța mea, îi spuse Musa, cu un 
zâmbet generos și înțelegător. De prea puţine lucruri preţioase 
te pot asigura în această lumea. Acum însă pot să-mi pun zălog 
propria-mi viaţă: ești în siguranţă aici. 

— Să-mi fie cu iertare, Musa-effenai! îi răspunse ea, fără să-și 
desprindă mâna de pe pumnal. Sunt momente când uit ce 
înseamnă să fii în siguranţă. 

— Nu am ce să-ţi iert, o asigură el, cu un gest nepăsător al 
mâinii. 

— Sper că n-am adus jigniri nimănui, spuse Șeherezada, 
îndreptându-și privirea spre santinelele lui tăcute. Și nici n-am 
provocat necazuri venind aici pe neașteptate. 

Fata își înclină într-o parte capul încadrat de bucle, privind-o 
pe Șeherezada cu ochii mari. Și iscoditori. Băiatul, cu părul drept 
și răvășit, căscă obosit, de parcă tocmai s-ar fi trezit din somn. 

— N-ai provocat niciun necaz. Parissa și Masrur sunt de strajă 
în seara asta. Mas ar prefera să doarmă, ca de obicei, dar 
Parissa este mânată de o curiozitate debordantă. Este extrem 
de dornică să te cunoască, deoarece a auzit multe despre tine. 

Musa izbucni în râs, pielea din jurul ochilor încreţindu-i-se. Și 
le aruncă o privire peste umăr celor două santinele. 

— Îmi cer iertare că am venit în toiul nopţii, spuse 
Șeherezada, urcând treptele, cu un zâmbet palid pe buze, și 
desprinzându-și, în cele din urmă, mâna de pe pumnal. 

Parissa ridică sfeșnicul, luminându-i calea Șeherezadei, în 
timp ce Mas părea că picotește. 

— Bănuiam că ești pe drum, spuse Musa, cu un zâmbet 
atotcunoscător. Stelele i-au spus Parissei că vom avea un 
vizitator în seara asta, iar ea m-a anunţat ceva mai devreme. 

Uluită să afle vestea, Șeherezada aproape că se împiedică pe 
trepte. 

— Stelele? îngăimă ea, aruncându-i o privire fetei cu ochi de 
căprioară, ce o scruta cu ardoare. 

Știe să citească în stele! 

Auzise că erau oameni care puteau să facă asta. Dar nu 
cunoștea pe nimeni înzestrat cu acest har aparte. 

Parissa nu se mai uita acum la ea. Căci ochii îi erau atrași de 
covorașul pe care îl ţinea la spate și pe care îl studia cu o privire 
tulburător de invidioasă. 

Privire ce o făcu pe Șeherezada să cadă pe gânduri. 

— Dacă accepţi să bem împreună un ceai, îţi voi oferi toate 
răspunsurile dorite, spuse Musa, cu glas duios și liniștitor, ca un 
pârâu ce-și croiește drum printre pietre zgrunţuroase. 

— Mi-e teamă că nu am timp să beau ceai, îi răspunse 
Șeherezada, oprindu-se, șovăitoare, pe trepte. Trebuie să mă 
întorc înainte de ivirea zorilor. 

Înainte ca cineva să-mi observe lipsa. 

Înghiţi în sec, sperând să-i transmită doar din priviri nevoia de 
discreţie. 

— Am înţeles, încuviință magul, cu agerimea-i caracteristică, 
deși o privea cu ochi întrebători. Vrei să... 

— Am nevoie de ajutorul Domniei Voastre, Musa-effenai, îi 
mărturisi ea, ajungând în capul scărilor și privindu-l semeață, cu 
umerii drepţi, fără să mai ţină seama de rang sau etichetă. 
Pentru tata... și pentru Khalid. 

Indiferent cât de necuviincios era să-și descătușeze salva de 
întrebări, Șeherezada știa că nu avea de ales. Nu putea decât 
să-și pună sufletul pe tavă. Nu mai avea timp pentru altceva. 

Ca și cei pe care îi iubea. 

Din fericire, Musa nu insistă. Îi luă mâna într-a sa fără urmă de 
șovăire. 

— Ce vrei să afli, steluța mea? 

La rugămintea tăcută a Șeherezadei, Musa îi eliberă din 
posturile lor pe Parissa și Masrur, trimițându-i la culcare. Mas o 
privi recunoscător, dar Parissa părea îmbufnată. Aruncă o ultimă 
ocheadă covorului, apoi se îndepărtă, lăsând în urmă o dâră de 
ceară. 

Musa ascultă povestea Șeherezadei, cu chipul rigid, stând pe 
treptele de piatră ale Templului de Foc. Doar de două ori 
trăsăturile sale căpătară o căldură parte. O dată când 
Șeherezada pomeni despre cartea tatălui ei. Și apoi când o auzi 
vorbind despre Khalid. În clipa în care îi mărturisi dragostea pe 
care i-o purta fiului Leilei - fiul ce-și văzuse mama pierind de 
mâna unui tată necruţător - Șeherezada bănuia că magul 
înzestrat cu haruri neobișnuite îi era mai mult decât un simplu 
aliat. 

După ce-și încheie povestea, Musa căzu pe gânduri, cu 
privirea aţintită asupra flăcărilor fremătătoare de deasupra 
coloanei de marmură din apropiere. 

— Știaţi că aceste lucruri aveau să se întâmple? întrebă ea, în 
cele din urmă, rupând tăcerea. Parissa mi-a citit viitorul în stele? 

— Nici vorbă de așa ceva, îi răspunse el, clătinând din cap, cu 
un zâmbet în colţul gurii. Viitorul tău nu este gravat în piatră, 
draga mea steluţă. O monedă se răsucește de nenumărate ori 
până cade la pământ. 

— Cât mi-aş dori să cred asta, Musa-effendi, îi răspunse 
Șeherezada, oftând adânc. Dar întâmplările petrecute în ultimul 
timp mi-au dovedit că nu e deloc așa. Viitorul lui Khalid pare 
gravat în piatră. Și cu el, e și al meu. 

— Ai venit, așadar, aici în speranţa că aș putea să spulber 
acest blestem înfricoșător? întrebă Musa, aplecându-se în faţă, 
cu coatele pe genunchi. 

— E posibil? șopti ea, strângând în mâini țesătura șalvarilor. 

— Din păcate, îi răspunse el, cu o privire tristă, magia în 
lumea noastră este un har tainic și misterios. Un har greu de 
stăpânit și nelipsit de sacrificii. Nu cunosc magia ce-a abătut 
asupra noastră această năpastă și, chiar de-aș cunoaște-o, nu 
multe sunt descântecele îndeajuns de puternice ca să pună 
capăt unui blestem. Tot ce aș putea să fac este să-ţi dau un 

talisman care să alunge, pentru scurt timp, nopţile albe ale lui 
Khalid. Dar nu am puterea de a zădărnici un blestem, draga 
mea. Singurul mod prin care poţi spulbera un blestem este să-l 
împlinești. 

Auzindu-i spusele, Șeherezada îl privi cu ochi abătuţi și 
pustiiţi. Ş 

— Dar aș putea să-l ajut pe tatăl tău, continuă Musa. In 
privinţa cărții de care nu se desparte. Spui că are multe arsuri 
pe mâini? Şi răspândește în jur o căldură neobișnuită? 

— Da, aproape că m-a ars când m-am apropiat de ea zilele 
trecute. 

Șeherezada strânse din buze, amintindu-și valul straniu de 
căldură pe care îl simțea ori de câte ori se apropia de cartea 
aflată în braţele tatălui ei. 

— Și vorbea într-o limbă necunoscută când l-aţi găsit pe 
dealurile de la marginea orașului? 

Șeherezada încuviinţă din cap. 

Musa își apăsă buzele cu degetul arătător, adâncit în gânduri. 

— Știu că nu vrei să împărtășești povestea și altora, dar cred 
că ar trebui să cerem sfatul și altcuiva în această privinţă. 

— Cunoașteţi pe cineva care ar putea să ne ajute? întrebă 
Șeherezada, cu speranţă în glas. 

— Poate că da. Cunosc pe cineva care știe mai multe decât 
mine. Dacă bănuielile îmi sunt întemeiate, va putea, cel puţin, 
să-ţi ofere niște răspunsuri legate de această carte, deși s-ar 
putea dovedi o misiune... interesantă să le obţii. 

Șeherezada se agită neliniștită pe treaptă, odihnindu-și 
mâinile pe piatra rece. 

— Pot să... putem să... avem încredere în el? N-am împărtășit 
nimănui secretul blestemului, cu excepţia Domniei Voastre, și 
nici n-aș vrea să-l împărtășesc altcuiva. Asemenea informaţii ar 
putea fi periculoase dacă ar ajunge în mâinile cui nu trebuie. 

— Încrederea devine un aspect extrem de interesant când e 
vorba despre Artan. Nu o va încredința niciodată celor care nu 
reușesc să i-o câștige de la bun început. In orice caz, decizia îţi 
aparține. 

Chipul îi trădă pentru o clipă o umbră de confuzie, apoi 
dispăru de-ndată, lăsând locul certitudinii. 

— Dar indiferent care îţi va fi alegerea, nu te va trăda, de asta 
sunt ferm convins, adăugă apoi, ridicându-se în picioare și 
întinzându-i mâna. Vino cu mine, domniţa mea! 

Șeherezada porni pe urmele lui Musa în timp ce acesta cobori 
treptele și ocoli bazinul de apă. Deși era neîncrezătoare, îl urmă 
pe mag spre capătul promontoriului. 

Când ajunseră la marginea stâncilor, în faţă li se iviră alte 
trepte ce se pierdeau într-un întuneric fără margini. Săpate 
direct în stâncă, erau zigzagate și nesigure. Nu exista 
balustradă. Și nici alte puncte de sprijin. Bănuia că duceau spre 
faleza de nisip ce se întindea la picioarele lor, dar nu știa exact 
unde, căci dispăreau din vedere în drumul lor sinuos și zigzagat. 

Niște trepte ce confereau o altă semnificaţie noţiunii de 
credinţă. 

Te-ai fi așteptat să găsești vreo torță în apropiere. 

Mai ales, într-un Templu al Focului. 

— Ai prefera să folosești covorul fermecat? o întrebă Musa, 
netulburat, cu un zâmbet pe buze. 

— De ce nu un pod făcut din raze de lună? mormăi ea. 

Magul râse cu nesat și îi întinse mâna. Fără vreun alt cuvânt, 
îl lăsă să-i călăuzească pașii pe treptele periculoase de piatră 
spre întunericul cavernos de la picioarele lor. 

Vuietul valurilor ce se spărgeau de țărm devenea tot mai 
răsunător odată ce se apropiau de malul mării. 

La început, Șeherezada nu înţelegea de ce străbăteau în toiul 
nopţii o faleză întunecată. Razele lunii, ce dansau printre valuri, 
nu trădau prezenţa altor oameni, cu excepţia ei și a magului 
înveșmântat în straie colorate. 

Dar, în timp ce traversau întinderea unduitoare de nisip, 
Șeherezada observă o formaţiune stâncoasă ce intra în mare. 

lar pe o piatră plată din mijloc stătea întinsă silueta 
singuratică a unui tânăr. 

Un val mângâia baza stâncii, stropindu-i șalvarii cu spuma-i 
albă. Tânărul nu se clintea însă din loc. 

Musa se opri la marginea apei susurătoare, la câţiva pași 
depărtare. Rămase în așteptare, adoptând o ţinută tăcută și 
senină. 

După un timp, Șeherezada își pierdu răbdarea. Băiatul de pe 
stânci se purta necuviincios cu Musa-effendi. Căci știa, fără doar 

și poate, că se aflau acolo. Semiluna de pe cer îi învăluia chipul 
în umbrele lor lungi și subțiri, trădându-le prezența. 

Tuși de două ori. 

Băiatul nu-și clinti nici măcar un mușchi. Se mulțumi doar să 
clipească. Și să ofteze. 

Măcar nu era mort. 

Pușlamaua! 

Musa trase adânc în piept aerul sărat. 

— Artan! îl strigă el. 

Băiatul își rezemă un picior pe un genunchi și își puse mâna 
sub cap. Apoi, căscă cu zgomot. Ostentativ. 

— Artan Temujin! îl strigă Musa din nou, fără să confere 
glasului său un ton imperativ. 

Era evident că zeii îl înzestraseră pe mag cu răbdarea a 
douăzeci de oameni. Și seninătatea multor suflete luminate. 

Șeherezada, însă, își stăpânea cu greu dorinţa de a-l azvârli 
de pe stânci. Lăsându-l să se zvârcolească puţin printre valurile 
tumultuoase ale mării. 

Dar s-ar putea să aibă nevoie de ajutorul lui. 

In curând, însă, avea să se trezească ea însăși printre valurile 
mării. 

Băiatul ridică o mână în aer deasupra pieptului. Își îndoi 
degetele și în palma-i deschisă îi apăru o minge de foc de 
mărimea unui pumn. Ridică și mai sus văpaia ca s-o vadă pe 
Șeherezada într-o lumină mai puternică. Apoi, cu un gest iute al 
mâinii, aruncă în valuri mingea de foc. Aceasta sfârâi în apă, 
apoi dispăru într-o spirală albă de fum. 

In tot acest timp, Șeherezada își stăpâni cu greu icnetele. 

N-o să mă las impresionată de pușlamaua asta. Indiferent cât 
de impresionant ar putea să fie. 

Când se ridică în capul oaselor, îl văzu clătinându-se într-o 
parte. Alunecă apoi de pe stâncă și căzu în apa adâncă până la 
genunchi... 

Răsturnându-se cu totul și chicotind frenetic. 

E beat! 

Șeherezada își încrucișă braţele, stăvilindu-și indignarea. ÎI 
privi pe Musa, care nu părea deloc deranjat de starea băiatului. 
Ci mai degrabă resemnat. 

Ca și când s-ar fi așteptat să fie așa. 

Când băiatul se așeză din nou pe stâncă și își înălţă chipul în 
bătaia razelor de lună, Șeherezada observă multe lucruri de 
seamă. 

Ca și Musa, băiatul era complet pleșuv. Avea lobii urechilor 
împodobiţi cu cercei mici din aur. Pielea îi era zugrăvită în 
nuanțele blănii de samur, iar ochii negri și migdalaţi, străjuiţi de 
pleoape elegante, îi trădau sorgintea orientală. Nu era chipeș în 
sensul clasic al cuvântului, dar era înzestrat cu un farmec 
aparte. Căci frumuseţea sa își avea rădăcinile în suma 
defectelor sale - un maxilar mult prea proeminent, un nas rupt 
și vindecat în diverse locuri și o cicatrice ce-i străbătea în 
diagonală buza de jos. Din locul în care stătea, pielea îi părea 
Șeherezadei la fel de lină ca suprafaţa unei oglinzi. Nu purta 
tunică, iar șalvarii păreau să fi văzut lumina zilei cu multe luni în 
urmă, fiind ponosiţi și neîngrijiți. 

Ca și stăpânul lor. 

Odată ce băiatul își regăsi echilibrul, Șeherezada descoperi că 
nu era cu mult mai înalt decât ea, deși avea trunchiul vânjos - 
era puternic și voinic. 

— E frumoasă, îngăimă el, cu un accent deosebit, schițând o 
grimasă sardonică. 

Șeherezada îi răspunse în aceeași manieră. 

— Dar nu îndeajuns de frumoasă, adăugă apoi, râzând cu 
poftă. 

— Ce bine că natura te-a înzestrat cu alte talente! Și că nu 
ești un arbitru al frumuseții, îi ripostă ea, cu același zâmbet 
caustic pe buze. 

— O, dar te înșeli! exclamă el, ridicându-și degetul arătător, 
lung și zvelt. Chiar sunt arbitrul suprem al frumuseţii pe acest 
mal al râului Shan K'ou. Au fost vremuri când trebuia să le aleg 
pe cele mai seducătoare patru fete virgine care... 

— Artan! îl mustră Musa, cu chipul brăzdat de riduri 
dezaprobatoare. 

Băiatul izbucni din nou în râs, prăbușindu-se în apă. Se lăsă 
purtat de valurile leneșe, cu braţele întinse și picioarele larg 
depărtate. 

— E beat, murmură Șeherezada, ţuguindu-și buzele. Și un 
mincinos fără seamăn. 

— E adevărat, îi răspunse băiatul. Nu erau virgine, adăugă 
apoi, făcându-i cu ochiul. Deși cuvântul mincinos îmi pare puţin 

cam exagerat. Îmi place doar să înfrumusetez întrucâtva 
adevărul. 

— Te rog să te ridici puţin în picioare! interveni Musa, 
frecându-și fața cu mâna. Să-mi faci o favoare și să te porți într- 
o manieră corespunzătoare rangului tău! 

Auzindu-i spusele, băiatul pufni din nou într-un râs isteric. 

— Îmi pare rău, Musa-effendi... dar nu este în stare să ne 
ofere vreun ajutor. lar eu nu am timp de pierdut, spuse 
Șeherezada, întorcându-se pe călcâie, copleșită de frustrare 
pentru că sperase să obţină sprijinul unui băiat atât de grosolan 
și indolent. 

— Șeherazada-/an... 

Băiatul sări în picioare, împroșcând apa în jur. 

— Becaţa asta obraznică este regina Khorasanului? întrebă el, 
manifestând prima reacţie sinceră de când stăteau de vorbă. 

Mă cunoaște? 

— Dar tu cine ești? îl întrebă Șeherezada, întorcându-se spre 
el, cu pumnii încleștați. 

— Artan Temujin, îi răspunse băiatul, făcând, ironic, o 
plecăciune în faţa ei, deși era cât pe ce să cadă din nou în apă. 

— Și numele ăsta ar trebui să-mi spună ceva? continuă ea, cu 
o privire încruntată și aspră. 

— Dă-mi mâna și îţi voi explica! îi răspunse el, presărându-și 
cuvintele cu tonalități onctuoase și perfide. 

— Mai degrabă aș săruta un șarpe. 

— Un lucru înţelept din partea ta! îi ripostă, râzând. Te-ai 
sărutat, însă, cu un nebun criminal..., continuă, etalându-și în 
toată splendoarea pieptul vânjos, brăzdat de stropi de apă. Nu e 
oare același lucru? 

— Ticălosule! exclamă Șeherezada, năpustindu-se asupra lui, 
copleșită de mânie. 

Cu o grimasă de satisfacție pe buze, Artan o trase în apă 
lângă el. Pierzându-și echilibrul, se sprijini de braţul lui stâng. 

Mai multe lucruri o năuciră deodată. 

Avea pielea uluitor de caldă, de parcă suferea de febră, în 
ciuda faptului că stătea de ore bune pe malul mării. Palmele îi 
erau aspre și bătătorite, iar un braț purta amprenta unor răni 
cumplite... 

Ca și mâinile tatălui ei. 


A 

Cel mai uluitor lucru era însă fiorul ce-i străbătu trupul în clipa 
în care îl atinse. Asemănător cu senzațiile pe care i le provoca 
atingerea covorului. Furnicăturile ce-i înfiorau mai întâi inima și 
porneau apoi prin tot corpul. 

— Ei bine..., începu Artan, scrutând-o cu ochii lui negri și 
sfredelitori. Se pare că nu te-ai înșelat, Musa-abagha. 

Șeherezada îl auzi pe mag oftând în spatele lor. 

— la-ţi mâinile de pe mine! îi porunci ea, cu glas tăios, 
hotărâtă să nu-și trădeze freamătul lăuntric pe care îl stârnise 
atingerea lui. 

Pentru că șovăia s-o elibereze din strânsoare, îl îmbrânci cu 
putere. Se înclină într-o parte, gata să cadă, apoi o apucă cuo 
mână de încheieturi. 

— Ce temperament! exclamă el, admirativ, izbucnind în râs. 
Ar trebui să te previn, micuță becaţă: ultima fată care a încercat 
să mă supună voinţei sale s-a trezit a doua zi cu privirea 
încețoșată, continuă Artan, făcându-i semn să se apropie, de 
parcă Șeherezada ar fi avut de ales. l-am deviat ochii în două 
direcţii diferite. 

— Ha, ha! râse ea, pe un ton caustic. Dar ca să faci așa ceva, 
n-ar trebui să stai drept în picioare? 

— Ar trebui să te temi de zilele în care pot să stau drept în 
picioare. A fost un timp când am pus pe fugă o întreagă flotă 
de... 

— Destul! îl întrerupse Șeherezada, îmbrâncindu-l. Am 
încercat să mă înarmez cu răbdare doar pentru că Musa-effenai 
crede că mi-ai putea fi de ajutor, dar mă îndoiesc că acest lucru 
mai este cu putinţă. Răspunde-mi la o singură întrebare și te las 
în pace! Știi ceva sau nu despre o carte care te arde la atingere? 

Artan clipi din ochi, vădit uluit. 

— Cum... arată? 

— Veche. Ponosită. Cu coperţile legate în piele neagră și fier 
ruginit. 

— Cu o încuietoare la mijloc? o întrebă apoi, dregându-și 
glasul în timp ce încerca cu greu să-și adune gândurile. 

— Da. 

Șovăi. Când pe fruntea-i lină îi apărură încreţituri adânci, 
chipul lui Artan căpătă o expresie... înfricoșătoare. Primejdioasă. 

— A deschis-o cineva? 

Sub privirile lui neașteptat de severe, Șeherezada își stăvili cu 
greu fiorii de teamă. 

— Cred că tatăl meu a făcut-o. 

— Vorbește graiul ciagatai? 

— Nu... știu. 

— Cred că ţi-ai călcat pe mândrie ca să recunoști asta, spuse 
Artan, cu glas batjocoritor. 

Șeherezada îi evită privirea, simțind cum obrajii îi iau foc. 

Trebuie să-i accept vorbele de ocară. Cel puțin, deocamdată. 

— Tatăl tău e cumva un nesăbuit? continuă el. 

— Nicidecum! îi răspunse ea, privindu-l fără grai, căci își 
pierduse cuvintele sub imperiul mâniei. 

— Numai un nesăbuit ar deschide o carte ca asta, spuse 
Artan, cu glas tăios și necruţător. Este o carte de magie neagră 
și străveche. O magie sângeroasă. Pentru care plătești cumplit 
de scump... dacă tatăl tău nesăbuit n-a plătit deja. 

Șeherezada se întoarse spre Musa. 

— De ce băiatul ăsta îngrozitor ar putea să... 

— Strămoșii mei au scris cartea, o întrerupse Artan, fără 
îngâmfarea pe care Șeherezada ar fi așteptat-o în urma unei 
asemenea mărturisiri. Dacă tatăl tău are necazuri, familia mea 
este singura care știe ce cale trebuie să urmeze. 

Simţi cum inima i se oprește în piept. 

Sfinte Dumnezeule! Chiar ne-ar putea fi de ajutor. 

Mistuită de neliniște, începu să-și muște interiorul obrazului. 

Poate că își forțase norocul cu Artan Temujin. 

Khalid avea dreptate. Voi avea mereu de suferit pentru că nu 
sunt în stare să-mi țin gura. 

Șeherezada știa prea bine că va trebui să câștige simpatia 
pușlamalei, în ciuda purtării ei de până acum. Aţintindu-și ochii 
asupra băiatului din faţa ei, văzu că o scruta cu o privire 
tulburător de sfredelitoare pentru cineva ameţit de aburii 
alcoolului. 

Cu o expresie dominată de indolenţă. Și subjugată de 
insolenţă. 

Dar cu un chip interesant. Nu putea să conteste asta. 

— Ai vrea să... ai putea să mă duci să vorbesc cu familia ta? îl 
întrebă ea, încercând să afișeze un aer de umilinţă. 

In asemenea împrejurări, poate că nu era sub demnitatea ei 
să-l și implore. 

— Nu, draga mea regină a unui ţinut de care nu-mi pasă nici 
cât negru sub unghie, îi răspunse Artan, râzând de propria-i 
glumă. Nu am de gând să fac asta. 

— Artan, fiu al lui Tolu..., se auzi de pe mal vocea răsunătoare 
a lui Musa Zaragoza. 

Nici imperativă, nici stăruitoare. 

Artan își frecă însă nasul cu dosul palmei, încruntându-se, 
copleșit de frustrare. Scoase un suspin mult prea puternic decât 
ar fi fost cazul. 

Musa pronunţase doar o serie de nume. Nume încărcate însă 
de semnificații adânci. 

— Te rog! spuse Șeherezada, spulberându-și șovăiala și 
făcând un pas spre el. Am nevoie de ajutorul tău. 

— N-ar trebuie să te ajut, îi răspunse Artan, ducându-și, 
exasperat, mâna la frunte. N-am nici cea mai vagă dorinţă să 
plec undeva cu o becață ca tine. 

— Te rog! repetă ea, mușcându-și buza. 

— Cel puţin, până nu înveţi să te aperi, nici nu se pune 
problema. Semeni cu o mânză abia născută; nu știi să faci 
absolut nimic, doar să dai din gură, continuă el, răsuflând cu 
zgomot. Vino din nou mâine-seară! Când vei învăţa noţiunile de 
bază ale magiei, te voi duce la mătușa mea. Nu acceptă să ajute 
pe cineva care nu reușește să-i câștige respectul. Și te va 
alunga râzând în hohote. Înainte de a te azvârii în flăcări. 

Artan aruncă spre țărm o ultimă privire mânioasă, apoi lovi 
apa cu piciorul, stârnind de jur-împrejur o pâclă înspumată și 
sărată. 

Rămasă în continuare fără grai, Șeherezada privea cum 
băiatul își revărsa mânia asupra mării stoice. 

— iți mulțumesc, îi spuse ea, domol. După purtarea mea 
grosolană de mai devreme, știu prea bine că nu merit... 

— Dar stai fără grijă! Căci te voi face să plătești cu vârf și 
îndesat, îi răspunse Artan, aruncându-i o privire piezișă. Și obțin 
întotdeauna ce-mi doresc. 

Felul în care o privea o făcu pe Șeherezada să regrete decizia 
de a-i cere ajutorul. Senzaţia de pericol pe care o simţea în 
preajma lui părea tot mai intensă. Ca spaima pe care o trăiești 
când te afli pe marginea unei prăpăstii. 

— De ce... ce te-a determinat să te răzgândești? 

— Rugămintea lui Musa-abagha. lar Musa-abagha cere foarte 
puțin în schimbul sălașului pe care mi-l oferă. Nu te teme! 
adăugă apoi, rânjind batjocoritor. N-ai reușit să-mi stârnești 
interesul. Îmi plac fetele cumsecade, iar tu nu ești deloc așa. 
Ești egoistă și răzbunătoare. 

Uluită de descrierea lui, Șeherezada începu să protesteze. 

— Dar nu sunt... 

— Nu mă înțelege greșit! Sunt chiar încântat. Pentru că asta 
înseamnă că am putea fi prieteni într-o bună zi. 

— Și de ce mi-aş dori să-ţi devin prietenă? 

Artan se prăbuși din nou în apă, cu un zâmbet satisfăcut pe 
buze. 

— Pentru că și eu sunt la fel de egoist și de răzbunător ca 
tine. 

ACOLO UNDE EXISTĂ O RUINĂ: 


Mingea de foc străpunse întunericul. 

Indreptându-se direct spre ea. 

Șeherezada se străduia. 

Se străduia cu adevărat. 

Dar, în ultimul moment, cuprinsă de teamă, se aruncă în 
nisipul strălucitor ce i se întindea la picioare. 

— E în zadar! răsună o voce profundă din apropiere, 
șfichiuind-o ca un bici. O pierdere de vreme. 

Il urăsc... cu ardoare. 

Scrâșnind din dinţi, Șeherezada strânse nisipul în pumni, 
dorindu-și cu disperare să-l arunce în faţa lui Artan Temujin și 
să-i șteargă rânjetul îngâmfat de pe buze. 

— Eşti supărată, micuță becață? continuă el. Foarte bine. Căci 
și eu sunt. Asta e a doua - nu, stai puţin! - a treia oară când îmi 
strici o seară pe care aș fi putut s-o petrec sub clar de lună. 

— Te rog să mă ierți că ţi-am stricat o seară care s-ar fi putut 
dovedi extrem de productivă, îi ripostă ea, ridicându-se în 
picioare și ștergându-și mâinile de nisip. 

— Mă bucur că ești de acord cu mine. Căci luna mi-ar fi oferit 
mai multe satisfacţii decât încercările tale lamentabile de a face 
acte de magie, spuse el, răsuflând cu zgomot. Atâtea haruri... 
irosite de pomană! 

Ticălosule! 

— Dacă aș avea o minge de foc, ţi-aș arunca-o între picioare, 
îi spuse ea, mânioasă, cu obrajii încinși. Mă tem, însă, că nici n- 
ar avea ce să ardă. 

Artan izbucni într-un râs răsunător și nepăsător. 

— Măcar te distingi printr-un simţ al umorului cu totul aparte. 
Deși nu m-au atras niciodată fetele mânioase și slabe ca un ţâr, 
adăugă apoi, aruncându-i o privire întrebătoare. Oare califului 
din Khorasan îi place cum arăţi? 

— Firește! 


4 „Acolo unde există o ruină, există și speranţa unei comori”, citat aparţinând lui Jalal 
al-Din Rumi, 1207-1273, unul dintre cei mai cunoscuţi mistici persani și islamici, 
întemeietor al Ordinului Mevlevi.) 

— Sărmanul neghiob! exclamă el, rezemându-se pe călcâie. 
Frumuseţea se duce. Și rămâi cu pacostea pe cap. 

— Ha, ha! Bănuiesc că știi ce spui. 

— Fără urmă de îndoială, îi răspunse Artan, ţinând în palmă o 
altă minge de foc. Și, dacă aș fi în locul tău n-aș ţine seama de 
asta, adăugă apoi, râzând și agitându-și sprâncenele. 

Când ea o luă din nou la fugă, Artan scoase un suspin. 

— E adevărat ce se spune, Șeherezada al-Khayzuran: fugim 
numai de lucrurile care ne înspăimântă cu adevărat. 

— Atunci, sunt realmente înspăimântată de foc, Artan 
Temujin. 

— Încearcă să-și stăvilești teama! o sfătui el, cu un alt suspin. 
Încearcă să faci ceva în privinţa asta! 

În ciuda zbuciumului ei, Șeherezada încercă să invoce 
senzaţia de căldură pe care o simţea ori de câte ori atingea 
covorașul. ` 

Dar nu reușea. li era cu neputinţă. 

De parcă voia să atingă stelele. 

Încerca de două nopţi la rând. Și singura concluzie pe care 
putea s-o tragă era faptul că puterea nu sălășluia în trupul ei. Ci 
o absorbea din universul înconjurător. 

Când îi sugerase acest lucru lui Artan, el izbucnise în râs, cu 
capul dat pe spate și gura căscată ca o prăpastie adâncă. Apoi, 
o atacase cu o salvă de foc. Voia s-o determine să se apere. 

Să respingă mingile de foc. Sau să pună alte obiecte în calea 
lor. 

Doar prin simpla-i voință. 

Era rândul ei să râdă, dându-și capul pe spate într-o manieră 
la fel de exagerată. 

Artan credea că, dacă se lăsa dominată de gândul pericolului 
iminent, trupul ei avea să reacționeze din instinct. Astfel, de 
două nopţi, stăteau ţintuiţi pe țărm. El o ameninţase la început 
cu mingiuțe de foc. Șeherezada fugea, înspăimântată, din calea 
lor. Acum stârnea vârtejuri de foc - mult mai greu de evitat. 

Dar, cu excepţia rănilor căpătate în urma îndelungatelor 
plonjări în nisip, Șeherezada nu se alegea cu nimic după aceste 
lecții. 

Și, în afară de nemulțumiri, nici Artan nu se alegea cu altceva. 

— Ești un dascăl îngrozitor! strigă ea. Metoda a fost 
imperfectă de la bun început, adăugă apoi, apropiindu-se de 
valurile ce se spărgeau de țărm și încetinind pasul. 

— Dacă vrei să spui că sunt imperfect, atunci ai dreptate. 

— Lecţia de astăzi s-a terminat, îngăimă ea, cu răsuflarea 
întretăiată, oprindu-se pe loc. 

— N-aș prea zice. 

Se întoarse spre el, tulburată de tonalitatea glasului său. 

Și avea dreptate să fie îngrijorată, căci Artan începu să 
reverse asupra ei altă salvă de foc. Vârtej după vârtej ţâșnea din 
palmele-i deschise. 

O spaimă cumplită puse stăpânire pe Șeherezada. Nu avea 
nicio șansă să le evite pe toate. 

— Nu mai fugi din calea lor! îi strigă Artan. Încearcă să le 
alungi cumva! Vreau să cred că nu voi arunca o mieluţă în cușca 
lupilor când te voi duce la mătușa mea. 

— Nu pot, strigă ea, înspăimântată de numărul copleșitor al 
sferelor de foc ce o urmăreau. 

Neștiind ce să facă, Șeherezada se năpusti în mare și plonjă în 
valuri. Își ţinu răsuflarea cât putu de mult, mergând pe sub apă. 
Apoi, nevoită să ia aer, ţâșni printre valuri și se ridică în picioare 
în apa ce-i ajungea doar până la brâu... 

— Șeherezada! 

Își dădu la o parte părul de pe faţă exact în clipa în care o 
ultimă minge de foc se îndrepta spre ea. 

Nu mai avu timp să reacționeze. 

Mingea se izbi de abdomenul ei, arzându-i tunica. 

Pentru o clipă, șocul o ului cu totul. 

Îl auzi pe Artan strigând ceva de pe mal într-o limbă stranie. 
Mingea se întoarse din cale și se prefăcu într-un nor de fum. 

Nu reușea nici măcar să ţipe. În aer, mirosul de carne arsă se 
împletea cu miresmele sărate ale mării. Genunchii începură să-i 
tremure când un val se izbi de ea. 

Atingerea apei sărate pe pielea-i goală îi provocă o durere 
cumplită. 

Agonizantă. 

Șeherezada se prăbuși în apă, încercând în zadar să ţipe. 

— Neghiobule! se mustră Artan, luând-o în braţe și purtând-o 
spre țărm printre valurile înspumate ale mării. Eşti complet 
nesăbuit, murmură apoi. 

Șeherezada tremura ca varga. Și începu să clănțăne din dinţi. 

— Am... am... luat... foc, îngăimă ea, înfigându-și degetele în 
brațele lui. Pielea.. „mea... a... a... 

Așezându- -se în genunchi pe mal, Artan o întinse pe nisipul 
dens. 

— Ce nesăbuinţă! 

— În... încetează! N-am... n-am putut să... 

— Nu la tine mă refer! 

Apoi, fără alte cuvinte, Artan îi sfâșie țesătura arsă a tunicii. 

De data aceasta, Șeherezada reuși să ţipe. 

— Taci, taci! murmură Artan, trăgând de un cercel, cu o 
expresie îndurerată pe chip. Stai cuminte și o să-ţi vindec rănile! 
Îți jur că o să le vindec. 

Deși vorbele-i păreau absurde, expresia de pe chip era bine 
cumpănită. Avea maxilarul încleștat. lar cicatricea ce-i străbătea 
în diagonală buza de jos era albă. O strânse cu mâinile de 
umeri, încercând să-i stăvilească tremurul. Un fior îi străbătu 
trupul din cap până în picioare. 

Pupilele negre ale lui Artan i se dilatară ca un strop de 
cerneală vărsată în apă. Își desprinse mâinile de pe umerii ei și 
poposiră deasupra abdomenului. 

Din vârfurile degetelor se revărsa o lumină fremătătoare. 

Fără să fie, însă, caldă. 

Un fior rece ca gheaţa îi cuprinse stomacul. Pielea i se făcu de 
găină. Străbătându-i apoi șira spinării, de parcă aerul din jurul 
lor era presărat cu mii de ace. 

Cerneala din ochii lui Artan începu să-și schimbe culoarea. 
Căpătând o nuanţă cenușie ca norii de furtună. 

Își stăvili un strigăt de durere. Apoi, se lăsă pe călcâie. 

Când Șeherezada se ridică în capul oaselor, își privi 
abdomenul. Zări doar o dâră roșie și urâtă. Nici urmă de arsura 
pe care se aștepta s-o vadă, iar durerea nu era mai intensă 
decât cea pe care o simţea după ce stătea câteva zile în bătaia 
soarelui torid. 

Nu-i trebui mult ca să înțeleagă ce se întâmplase. 

Căci Artan Temujin purta pe abdomenul gol, exact în același 
loc, o arsură asemănătoare cu a ei. 

Doar că a lui era mult mai gravă. 

Presărată cu bășici. Și răni de jur-împrejur. 

Răni ce-ar fi trebuit să fie ale ei. 

Artan le transferase cumva pe trupul lui. 

— Nu... nu trebuia să faci asta, îngăimă ea, cu buzele-i 
învăluite într-o șuviţă sărată de păr. 

Era un lucru ridicol. Și evident. Dar simţea nevoia să i-l spună. 

— Cu plăcere, îi răspunse el, schițând un zâmbet contorsionat 
ca o seceră. 

— Îţi mulțumesc, îi spuse ea, găsindu-și cu greu cuvintele. 

După câteva clipe de liniște tulburătoare, Artan se prăbuși în 
nisip, sfâșiat de un fior de durere. 

— Se pare că, în final, o dăm mereu în bară, nu-i așa? 

— Așa se pare. 

— Nu merge, îi spuse apoi, cu răsuflarea întretăiată, 
arătându-i rănile. 

— Nu, îi răspunse ea, rezemându-se într-un cot, cu o expresie 
posacă. Nu merge. 

— Păcat! murmură Artan, pierdut în gânduri, cu ochii ațintiți 
spre cer. Mătușa mea te va mânca de vie. 

— De ce... de ce crezi că mătușa ta mă va mânca de vie? 
întrebă Șeherezada, cu glas șovăitor. Și dacă știai asta, de ce ai 
acceptat să mă duci la ea? 

Care este motivul real pentru care mă ajuţi, Artan Temujin? 

Când se hotărî, în sfârșit, să vorbească, privirea îi rămase 
pironită printre stele. 

— Ai auzit vreodată povestea „Fetei care a prins luna”? 

— Firește. Toţi copiii o cunosc. 

— Spune-mi-o așa cum o știi tu! 

— La ce bun... 

— Ca să mă înveselești, îi răspunse el, arătându-i rănile de pe 
abdomen. Doar acum. 

— Doar acum, încuviință Șeherezada, cu o privire încruntată, 
ațintindu-și ochii spre cer. A fost odată ca niciodată o fată care 
trăia într-un turn de piatră, vegheată de balauri albi, ce-i 
îndeplineau orice dorință. Când voia o anumită prăjitură, nu 
trebuia decât să dea glas dorinţei sale. Când voia să doarmă, 
balaurii întunecau cerul doar cu o simplă zbatere de aripi. 
Soarele se preschimba în lună doar la un simplu răget. Deși 
dorinţele ei erau complet neîntemeiate, continua să-și dorească 
tot mai multe lucruri. Dar mai mult decât orice altceva, își dorea 
să aibă putere. În concepţia ei, balaurii aveau mai multă putere 

decât orice altă fiinţă din lume, deoarece puteau să-i 
îndeplinească orice dorinţă. 

Artan își ţinu răsuflarea pentru o clipă. Uluită de purtarea lui 
stranie, Șeherezada se opri. 

Văzându-i, însă, privirea piezișă, reluă firul povestirii: 

— Într-o noapte, când unul dintre balauri îi aduse un colier din 
aur masiv, pe care îl ceruse dintr-un ţinut îndepărtat, fata simţi 
miresmele ciudate ce învăluiau cutia înveșmântată în mătase a 
colierului și își spuse că nu mai putea să trăiască mistuită de 
dorinţa de a căpăta puterea balaurilor. Trebuia să fie a ei. Fata îi 
ceru astfel balaurului să-i dezvăluie sursa magiei sale. Acesta își 
îndreptă privirea, cu chipul vădit îndurerat, spre luna plină de pe 
cer. Ea îi ceru stăruitoare s-o poarte spre lună ca să-i capteze 
puterea. Porniră, așadar, în zbor spre astrul strălucitor al nopţii, 
stârnind în urma lor o pulbere de stele. Fata adună stelele și 
făuri din ele o funie. Apoi, în ciuda ultimelor poveţe ale 
balaurului, aruncă funia de stele de jur-împrejurul lunii, râzând 
cu glasu-i strident ca un dangăt în noapte. 

Șeherezada se opri și îl privi pe Artan, apoi continuă: 

— Dar, ca multe alte lucruri înzestrate cu putere, luna refuză 
să se lase cucerită. 

Auzindu-i spusele, Artan schiță un zâmbet. Dar nu un zâmbet 
amuzat. Ci un zâmbet ce ascundea taine întunecate și profunde. 

— Luna o luă la fugă pe cer. Desprinzându-se de pe spatele 
balaurului, fata se agăţă de funia de stele. Îl rugă disperată pe 
astrul nopţii să-i îndeplinească dorinţa sau s-o elibereze. Luna îi 
răspunse cu glasul tăios al unui vânt mușcător: „Vrei să ai 
putere? Atunci, te voi purta în umbra mea. Vei fi o lună a 
stelelor rătăcitoare. Dar va trebui să plătești un preţ”. Fata îi 
răspunse fără șovăire, râzând încântată: „Nu mă interesează 
prețul. Poţi să-mi iei toate lucrurile lumești, căci nu voi mai avea 
nevoie de ele odată ce voi căpăta o putere atât de mare”. 
Cuvintele lunii străbătură aerul îngheţat al nopţii: „Prea bine, 
atunci. Imi doresc de mult o tovarășă de drum”. Apoi, într-un 
vârtej de pulbere de stele, luna o prefăcu pe fată în umbra ei, 
vitregind-o de lumină. Înlănţuind-o de ea pentru totdeauna. 
Această lună aflată în umbra astrului nopţii - luna nouă - 
strălucește cu putere pe cer doar câteva nopţi pe an. Dar nu are 
o putere îndeajuns de mare ca să se elibereze din lanţurile 
stăpânei sale. 

— De aceea ni se pare că luna dispare, încheie Artan, cu glas 
domol. Căci este umbrită. Eclipsată. 

— Și îl urmează fără încetare pe adevăratul astru al nopţii, 
spuse Șeherezada, încuviințând din cap. 

O tăcere adâncă se așternu între ei, tulburată doar de vuietul 
îndepărtat al valurilor. 

— De ce te afli aici, micuță becaţă? o întrebă Artan. Doar ca 
să-l ajuţi pe tatăl tău? 

— Da, îi răspunse ea, mult prea repede. 

— Doar pentru asta? 

Șeherezada șovăi de această dată. Firește că se afla aici ca 
să-l ajute pe tatăl ei. Dar mai avea un motiv. Un motiv ce 
trebuia să rămână învăluit în mister. 

— De ce mă întrebi? 

— Pentru că știu că mai există un temei, îi răspunse Artan, 
țintuind-o cu privirea. Știu că ești regina unui oraș în ruină și a 
unui regat aflat în pragul războiului. Și mai știu că regele tău 
este un monstru. E 

Șeherezada păstră tăcerea. Işi plimbă degetele pe abdomenul 
gol, mângâindu-și, șovăitoare, rana. Era fierbinte la atingere. Își 
aminti cum, doar cu câteva clipe în urmă, chipul lui Artan 
Temujin își pierduse orice urmă de prefăcătorie. 

Trădându-și regretele și sentimentele mult mai profunde, 
adânc ferecate în sufletul său. 

„Increderea devine un aspect extrem de interesant când e 
vorba despre Artan. Nu o va încredința niciodată celor care nu 
reușesc să i-o câștige de la bun început”. 

Poate că era timpul să-i arate puţină încredere. 

— Khalid nu este... un monstru. Nicidecum, îi spuse apoi, cu 
inima fremătătoare, copleșită de amintirile-i dragi. 

— Serios? o întrebă Artan, scrutând-o cu intensitate. Și atunci 
cum l-ai defini? 

— De ce ești atât de curios? îi întrebă, la rândul ei, privindu-l 
printre gene. De ce ai acceptat să mă ajuţi, Artan Temujin? 

— Povestea pe care tocmai mi-ai depănat-o..., murmură el, 
după o scurtă șovăire. Este povestea familiei mele. 

— Poftim? îngăimă Șeherezada, încercând cu greu să-și 
ascundă stupoarea. 

— Nu mă înţelege greșit! Anumite fațete ale poveștii tale sunt 
absurde. Infrumusețate de trecerea timpului. Dar povestea 

conţine, în esenţă, și un sâmbure de adevăr. O străbună din 
familia mea a furat un izvor puternic de lumină ca să capete 
puteri nemăsurate și să îndeplinească orice dorinţă. Dar cel care 
i-a acordat aceste puteri a prins-o în lanţurile robiei. Prefăcând-o 
într-un duh puternic, închis în tăișul gol al unei săbii, îi spuse el, 
cu o expresie pe cât de amară, pe atât de veselă. 

— Am..., îngăimă ea, nevenindu-i să-și creadă urechilor. 

— Ai vrut să știi de ce am acceptat să te ajut. In mare parte, 
am făcut-o la rugămintea lui Musa-abagha. Dar și pentru că sunt 
obligat de  nesăbuința străbunei mele. Sunt obligat să 
îndeplinesc dorințe. Musa-abagha mi-a oferit adăpost în toţi 
acești ani. Salvându-mă de cei care m-ar încătușa în lanțurile 
robiei. Prefăcându-mă într-un balaur care le aduce coliere de aur 
fetițelor ingrate, continuă el, râzând amar. Musa Zaragoza mă 
protejează de blestemul familiei mele; ne ascunde - pe mine, pe 
Parissa, pe Mas și pe alţii - în sălașul lui și ne învaţă să ne 
dominăm puterile. Ne ocrotește pe toţi aici, în Templul Focului. 
Aici, când trebuie să ne folosim harurile, o facem doar după 
bunul nostru plac. Aici, nu suntem niciodată sclavii magiei 
noastre. 

— Dar de ce trebuie să te protejeze Musa-effendi de familia 
ta? 

— Familia mea este la fel de însetată de putere ca și fata din 
povestea ta. Sunt niște monștri înzestrați cu haruri stranii. 
Mătușa mea îi ţine închiși într-o fortăreață din munţi. Dar..., se 
opri, cu o expresie înverșunată pe chip... a făcut și greșeli. 
Părinţii mei au căzut pradă aroganței sale. Au fugit din 
fortăreață, căutând o cale prin care să rupă lanţurile robiei. Dar 
harurile lor magice au pogorât asupra lumii năpaste cumplite. 
Ca urmare, mătușa mea vrea să mă supună voinţei sale. Să 
devin sclavul dorințelor ei. Așa că am fugit, continuă Artan, 
scrutând-o cu ochi sfredelitori în timp ce vorbea. Autoritatea 
mătușii mele este o altă formă de sclavie. 

Șeherezada îi susținu privirea, formulându-și cu grijă 
următoarea întrebare. 

— Mătușa ta... este într-adevăr foarte puternică? 

— Ar putea să dea foc templului doar printr-o simplă râgâială, 
îi răspunse el, fornăind pe nas. Şi ar putea să aprindă toate 
lumânările din Khorasan trăgând doar un vânt. 

— Fii serios! 

— Da, e într-adevăr puternică, îi răspunse Artan, râzând cu 
poftă. Și, ca și tine, n-are pic de simţ al umorului. 

Șeherezada păstră un timp tăcerea, ascultând vuietul 
valurilor, ce devenea tot mai răsunător, ca și gândurile ei. 

— Este oare îndeajuns de puternică pentru a-i vindeca pe cei 
suferinzi? îl întrebă ea, mușcându-și buza. Îndeajuns de 
puternică... pentru a spulbera un blestem? 

— Aha! exclamă el, aruncându-i o privire gravă, lipsită de 
orice umbră de veselie. Despre asta este vorba, așadar! Tu ești 
cea lovită de blestem? 

Șeherezada închise ochii, apoi clătină din cap. 

— Trebuie să vorbească cu cel lovit de blestem, continuă 
Artan. Și va trebui să știe magia înfăptuită. 

— Dar dacă nu știm? îl întrebă în șoaptă. 

Artan își puse mâinile sub cap și își împleti degetele. 

— Va trebui să-l aduci cu tine, Șeherezada, îi răspunse apoi, 
după un timp, cu glas duios. Pe regele tău. Va trebui să 
vorbească în carne și oase cu mătușa mea dacă vrei să-l ajute. 

Teama i se cuibări în suflet. Deși își dorise să-i ceară ajutorul - 
lucru ce presupunea mărturisirea adevărului - își simţea inima 
sfâșiată auzindu-l acum îmbrăcat în cuvinte. 

— Uneori, mi-e cu neputinţă să te urăsc, murmură ea. 

— O știu prea bine, îi răspunse Artan, zâmbind, cu ochii 
ațintiţi încă la stele. 

Continuară să scruteze cerul nopţii, învăluiţi într-o tăcere 
caldă și prietenoasă, până când sunetul unor pași în nisip îi trezi 
din visare. 

— Șeherezada-jan! o strigă Musa, spulberând liniștea cu 
glasul lui răsunător. 

— Da, îi răspunse ea, ridicându-se în picioare, străfulgerată de 
un fior de durere în zona abdomenului. 

— Aș vrea să-ţi vorbesc pentru o clipă..., îi spuse el, scotocind 
printre faldurile mantiei. Ți-am adus ceva. 

Tinea în mână o piatră pătrată de jad, cât jumătate din palma 
lui, prinsă de un șnur subţire de piele neagră, menit să fie purtat 
la gât. Suprafaţa lustruită a pietrei verzi era încrustată cu tot 
felul de semne încâlcite. 

— Talismanul despre care ţi-am vorbit, spuse Musa, încet. 

Cel hărăzit să alunge noptile albe ale lui Khalid. 


VP - 122 


— Nu știu dacă îi va fi de vreun folos, murmură Musa. E 
posibil să diminueze pentru scurt timp efectele blestemului. Dar 
m-am gândit să încerc să-l ajut, indiferent cât de neînsemnate 
îmi sunt puterile. 

Auzindu-i spusele, Artan căscă cu zgomot. Șeherezada îi 
aruncă o privire mânioasă înainte de a-și înălța ochii spre silueta 
înaltă din faţa ei. Magul o privea cu sprâncenele-i încruntate, 
brăzdate de îngrijorare. 

— Vă mulţumesc, Musa-effendi. Mi-aţi dăruit mai mult decât 
aș fi putut să nădăjduiesc. 

— Te rog să-i spui lui Khalid că îmi pare nespus de rău că m- 
am dovedit nevolnic cu mulţi ani în urmă, murmură Musa, 
încuviinţând din cap. Că l-am lăsat singur. Dar mă găsește acum 
aici, de va avea vreodată nevoie de mine. 

Spunând acestea, puse talismanul în mâna ei și făcu o 
plecăciune adâncă, atingându-și fruntea cu degetele. 

Mângâind cu degetul mare încrustaţiile de pe suprafaţa 
pietrei de jad, Șeherezada încercă să ignore povara de 
netăgăduit ce i se așternea pe umeri. 

Povara realizării. 

Dar și bucuria certitudinii. 

Mă duc acasă. 

CHIȚĂITUL UNUI ȘORICEL 


Semiluna ce se înălța pe cer era zugrăvită în nuanțe de 
alabastru. Nori negri se adunau ameninţători, înnegurând bolta 
în depărtare. 

La fel ca și ghemul de nervi pe care Irsa îl simţea în stomac. 

Din păcate, nu era un „copoi” prea bun. Căci se împiedica de 
tot ce întâlnea în cale. 

În faţa ei, cam la câţiva metri distanţă, Șeherezada mergea 
din umbră în umbră, cu pași siguri și neșovăitori, pentru care 
Irsa ar fi invidiat-o dacă n-ar fi fost atât de iritată. 

Și atât de mânioasă. 

Își strânse și mai mult mantia de jur-împrejur... 

Și își prinse glezna într-o altă funie ce fixa un cort. 

Rostind în barbă una dintre înjurăturile preferate ale 
Șeherezadei, Irsa își scoase sandala și scrută întunericul. 

Sora ei dispăruse. 

Fără să mai stea vreo clipă pe gânduri, Irsa o luă la fugă. 

Când dădu colțul următorului cort, un braţ se ivi deodată din 
întuneric și o prinse de mână. 

— De ce mă urmărești? 

Era deopotrivă o întrebare, cât și o acuzație. 

Irsa icni. lar ochii Șeherezadei scăpărau scântei. 

Revenindu-și din stupoare, Irsa simţea cum sângele îi zvâcnea 
acum prin vene. Sub imperiul unei mânii copleșitoare. 

— Unde te duci? o întrebă ea, cu glasul gâtuit de furie, 
smulgându-și braţul din strânsoarea surorii ei. 

Șeherezada rămase cu gura căscată. 

Nu se așteptase ca Irsa să fie atât de mânioasă. 

— Eu..., îngăimă Șeherezada, cu o privire tăioasă. Eu ţi-am 
adresat prima întrebare. 

— Nu-mi pasă! Spune-mi unde te duci! Nu te-ai învăţat minte? 
După povestea cu Teymur, n-ai înţeles că e primejdios să pleci 
aiurea de una singură? Nu pot să pricep de ce... 

— Irsa! murmură sora ei, cu glas implorator și împăciuitor. 

— Nu! exclamă ea. Nu vreau să mai aud altă scuză lungă cât 
o zi de post. Vreau să-mi spui unde te duci și de ce. Acum! 

— Dintre toate nopţile, tocmai în seara asta aș fi dat orice să 
nu mă urmărești, spuse Șeherezada, cu un suspin adânc, 
scrutând deșertul cu o privire visătoare. Dă-mi voie să plec 
acum, te rog! Îţi promit că mâine te voi lua cu mine. Îţi jur că 
așa voi face. 

— Nu... nu te cred, îi ripostă Irsa, cu ochii umezi. 

Își stăvili cu greu noianul de lacrimi, blestemându-și firea 
cumplit de sensibilă. 

— De ce te-aș crede? N-ai fost nici pe la baba astăzi. Nici 
măcar o dată. Ştiai că a deschis ochii când i-am dat să bea 
fiertura în după-amiaza asta? Te căuta cu privirea... și tu nu erai 
acolo! A trebuit să născocesc o minciună, în timp ce tu dormeai, 
Șazi. Ca și ieri. Și alaltăieri. 

— Îmi pare nespus de rău, spuse Șeherezada, luându-i mâna 
și strângându-i-o cu tandreţe. 

— Nu poți să faci doar ce-ţi trece prin minte și să-i lași pe cei 
din jur să te aștepte fără să știe nimic de soarta ta. De parcă n- 
am avea nimic mai bun de făcut. De parcă asta ne-ar fi menirea. 

— O știu prea bine. Și nu asta mi-a fost intenţia, răspunse 
Șeherezada, mușcându-și buza de jos. Dar... n-am putea să mai 
vorbim și mâine? adăugă apoi, aţintindu-și din nou ochii asupra 
deșertului. 

Gestul ei stârni din nou revolta Irsei, care îi aruncă o privire 
mânioasă. 

— Hai, du-te! izbucni ea, eliberându-se din mâinile surorii ei. 
Du-te în locurile unde dispari în fiecare seară! In locurile pe care 
le consideri mult mai importante ca noi toți. 

— Îţi promit că voi..., îngăimă Șeherezada, luându-i din nou 
mâna într-a sa. 

— De acum încolo, încearcă să faci făgăduieli pe care să le și 
înfăptuiești! Și ai grijă de tine, Şazi! Te rog! Ai grijă să te ferești 
de pericole! 

Șeherezada ezită o clipă, cu chipul rigid, apoi se pierdu printre 
umbre, fără să mai arunce nici măcar o privire în urmă. 

Irsa își simţea picioarele greoaie, ca de plumb, în timp ce își 
croia drum prin tabără. Fiecare pas pe care îl făcea părea 
independent de voința ei. Își țâra degetele prin nisip, lăsând 
dâre în urma ei. Când își ridică din nou privirea, Irsa realiză că 
stătea în faţa unui cort ce nu era alei. 

Ce făcea oare? 

Irsa se afla în faţa cortului lui Rahim al-Din Walad ca o 
nătăfleață fără judecată. 

Fără judecată! 

Atunci luă o hotărâre. Și își drese glasul. 

— Rahim! 

Glasul îi semăna cu un chiţăit de șoricel. 

Irsa adoptă o ţinută semeaţă și încercă din nou. 

— Rahim! 

Mult mai bine. Deși nu aducea nicidecum cu răgetul unui leu. 

Tresări și se răsuci pe călcâie în clipa în care cortul se 
deschise și în prag apăru silueta deșirată a lui Rahim. 

— Ce s-a întâmplat? întrebă el, buimac de somn. 

Ce s-a întâmplat? 

De ce se afla Irsa aici? 

— Aisha mi-a spus o poveste, răspunse ea, pe neașteptate, 
fără să mai stea pe gânduri. Vrei s-o auzi? 

— Poftim? îngăimă el, cu o privire uluită, trecându-și mâna 
prin părul răvâășit. Irsa, doar nu vorbeşti serios! E miezul nopții. 

— Las-o baltă! spuse ea, cu același glas firav de șoricel, 
pregătindu-se să plece. 

— Stai, stai! o opri Rahim, atingându-i cotul cu mâna. Spune- 
mi povestea! 

Irsa își înălţă capul spre el, pierzându-se în ochii lui străjuiţi de 
pleoape seducătoare și gene ca tușul de negre. Oare mereu a 
fost atât de... înalt? 

— Mi-a spus că deșertul acesta a fost cândva o mare, începu 
Irsa, oprindu-se pentru o clipă ca să-și dreagă vocea. Și trăiau 
aici tot felul de pești, ce dansau printre valurile strălucitoare ale 
mării și înotau în bătaia razelor calde de soare. Până într-o zi, 
când un peștișor, nemulțumit de traiul pe sub apă, își dori să 
zboare. Se duse, așadar, să vorbească cu Vrăjitoarea Mării, care 
îi ceru să-i aducă toate florile albe de pe cele mai îndepărtate 
maluri. Din petalele lor avea să-i făurească aripi. Când peștișorul 
îi aduse vrăjitoarei o pânză ţesută din urzici, plină de flori albe, 
ea spuse o vrajă și o umbră întunecată acoperi soarele. Ca și 
când s-ar fi așternut noaptea. Apele mării secară și peștii 
încântători începură să dispară rând pe rând până când nu mai 
rămase decât peștișorul singuratic cu aripi din petale albe. Când 
soarele se ivi din nou pe cer, peștișorul, mistuit de remușcări 
pentru faptele sale, se înălţă spre razele dogoritoare ale astrului 

ceresc și își arse aripile. Acum, când priveşti deșertul și țărmul 
mării, îţi dai seama ce preţ neasemuit a plătit pentru aripile sale 
- cochiliile albe, frumos încrustate cu flori. 

Irsa își încheie povestea într-un iureș de cuvinte, toate rostite 
dintr-o singură suflare. 

Rahim îi zâmbi răbdător. 

— Nu sunt o povestitoare prea bună, șopti Irsa, în timp ce o 
lacrimă i se prelingea pe obraz. 

El întinse mâna și i-o prinse cu degetul mare. 

Irsa se retrase, stânjenită. 

Făcuse o greșeală să vină aici. 

Nu-i așa? 

O adiere blândă de vânt o învălui în miresme de ulei de in și... 
portocale? 

Probabil că înainte de culcare, Rahim mâncase portocale. 
Minunat! 

— Ce s-a întâmplat, Irsa-/jan? 

— Mă lasă mereu de izbeliște, îi răspunse Irsa, încet. Toată 
lumea mă lasă de izbeliște. Și îmi fac griji pentru ea. Dar cel mai 
tare mă macină singurătatea. 

Fără vreun alt cuvânt, Rahim se așeză în fața cortului și bătu 
ușor nisipul cu mâna, făcându-i semn să se așeze lângă el. 

Irsa se supuse, strângându-și genunchii la piept. 

Rahim o scrută cu o privire stăruitoare. 

— Acum nu mai ești singură. 

Irsa își rezemă, zâmbind, capul de umărul lui. 

Și era îndeajuns. 

CLIPA UNUI ECHILIBRU PERFECT 


Ploaia începu să cadă în clipa în care porțile orașului Rey se 
iviră la orizont. Picături mari și durdulii de apă se prelingeau pe 
umerii Șeherezadei și pe colțurile covorului fermecat. 

Simţise ameninţarea furtunii în timp ce plutea printre norii ce 
se adunau pe cer. Mirosul ploii se împletea cu suflarea vântului, 
ce i se juca printre plete... 

Purtând-o pe aripile sale. 

Și făcându-i sângele să-i zvâcnească prin vene. 

Khalid! 

Pe când se apropia de porțile orașului, o pală de vânt înălţă 
covorașul în aer, purtând-o pe lângă parapetele scăldat în 
lumina torțelor, dincolo de privirile santinelelor ce stăteau de 
veghe. 

Orașul cufundat în somn părea la fel cum îl lăsase... 

Și totuși se schimbase. 

Anumite porţiuni din giuvaierul Khorasanului păreau zdrobite 
de un pumn gigantic. Altele pieriseră mistuite în flăcări. 
Deznădejdea i se cuibări în suflet. 

Apoi, începând să coboare, văzu primele semne de speranţă. 

Strălucirea noilor pietre de granit. Miresmele de lemn 
proaspăt șlefuit. Molozul strâns în grămezi organizate. Mirosul 
greu al gunoaielor arse. 

Orașul ce i se întindea la picioare nu părea deloc părăsit. 

Jumătate în ruină. 

Jumătate renăscut. 

Priveliștea îi spulberă deznădejdea. Căci oamenii din Rey nu 
fugiseră cu coada între picioare. 

Și nici Khalid. 

Șeherezada îndrumă covorașul spre un palat năruit, din granit 
și marmură, ce strălucea în bătaia primelor picături ale unei ploi 
de vară. 

Spre un palat năruit, căruia îi spunea cămin. 

Un fior de teamă îi străpunse inima, stârnind un iureș de 
întrebări. 

Khalid e la fel de încăpățânat ca și mine. Dacă nu va avea 
încredere în Artan sau în familia lui Artan? 

Dacă le va refuza ajutoruh Dacă s-a resemnat cu gândul de a- 
și petrece restul vieţii bântuit de blestem? 

Apoi, întrebarea cea mai egoistă - cea pe care refuzase s-o 
îmbrace până acum în cuvinte - începea să-i tulbure gândurile: 

Dacă e mânios pe mine pentru că am plecat din Rey? 

Pentru că l-am părăsit fără vreun simplu cuvânt. 

Picăturile durdulii de apă deveneau lungi și subţiri pe măsură 
ce ploaia se înteţea. Norii se sparseră pe neașteptate, prăvălind 
asupra orașului un potop argintiu. O păclă se ridică deasupra 
orașului când ploaia scăldă în șuvoaie pământul părjolit. 

Șeherezada cobori pe balconul din fața antecamerei lui 
Khalid. 

Rămase un timp în tăcere, în timp ce sângele îi zvâcnea în 
urechi. Tremura ca varga, în ciuda adierii calde de vară, sub 
imperiul unui freamăt lăuntric covârșitor. 

Khalid se afla atât de aproape. La o azvârlitură de băț. 

Șeherezada nu se încumeta încă să deschidă paravanele 
sculptate în lemn. 

Îl părăsise. Chiar dacă o făcuse ca să-l apere - ca să apere 
dragostea pe care amândoi o împărtășeau - îl lăsase singur. Și 
luase hotărârea fără să-l consulte. 

Khalid nu fugise de îndatoririle sale. Era evident din 
priveliștea pe care i-o oferea orașul Rey. li descoperea prezența 
pretutindeni - spiritul de organizare și inteligența-i tăcută - în 
toate aspectele lucrărilor de restaurare. Geniul în inginerie. Și 
atenţia pentru detalii. 

Își punea amprenta peste tot. Chiar dacă nimeni nu observa 
acest adevăr cât se poate de simplu, Șeherezada îl vedea prea 
bine. 

Plecase, fără să mai arunce o privire înapoi, lăsând în urmă un 
oraș în flăcări. Lăsându-și iubitul singur, sub greutatea unor 
poveri covârșitoare. 

Cum o va privi acum? Cu ochi critici? Înneguraţi de gândul 
trădării? 

Sau o va privi cu aceiași ochi ca întotdeauna? 

Ochi ce-i răsfrângeau propria-i imagine - numai a ei, nu a 
altcuiva. 

Era udă până la piele acum. Din părul îmbibat în ploaia 
înmiresmată se prelingeau stropi de apă. Tunica i se lipea de 
trup, iar eșarfa tikka, de un albastru închis, mătura podeaua de 
onix printre picioarele-i încălțate în sandale. 

Cât timp irosise pe balcon, bântuită de temeri și îndoieli? 

Destul. 

Îndreptându-și umerii, Șeherezada porni spre paravanele din 
lemn... 

Acestea se deschiseră în faţa ei. 

Încremeni pe loc, refuzând să-și ridice privirea. 

Știa că era Khalid. Îi simţea prezenţa înainte de a-l vedea. 

Cum se întâmpla mereu. Ca un trandafir ce-și înălța petalele 
spre soare. 

Genunchii îi tremurau ca varga. Și un fior rece îi străbătu șira 
spinării. 

— Șeherezada? 

Murmură el cu glas domol și rezervat. Cu glasul lui 
inconfundabil. Când Șeherezada îi întâlni privirea, totul se topi în 
preajma ei. Chiar și ploaia încremeni deodată. 

O clipă suspendată în timp. Sub privirea unor ochi scăldaţi în 
nuanţe de chihlimbar. 

Și teama se risipi numaidecât. Ca și neliniștea. Și freamătul 
lăuntric. 

Genunchii nu-i mai tremurau. lar inima își încetă bătăile 
năvalnice. 

Și în clipa aceea - clipa unui echilibru perfect - înţelese totul. 
Liniștea ce-o cuprinse deodată? Temerile ce dispărură ca prin 
minune? 

Ea și Khalid formau un întreg. El nu-i aparţinea ei. Și ea nu-i 
aparţinea lui. Nu despre asta era vorba. 

Ci despre faptul că erau meniţi să fie împreună - că erau două 
jumătăţi ale unui întreg. 

Șeherezada se îndreptă spre el, cu capul sus. 

Khalid o privea fără să clipească. 

— Şazi! 

— Da, îi răspunse, cu glas ferm și puternic - exact așa cum se 
simțea. 

El închise ușor ochii, aproape imperceptibil. Precaut, de parcă 
nu-i venea să creadă ce vedea. De parcă nu era vrednic de 

frumusețea acestei apariţii. Gestul era dureros de familiar, încât 
Șeherezada își stăvili cu greu dorinţa de a i se arunca în brațe. 

Căci era udă până la piele, iar Khalid arăta la fel de impecabil 
ca întotdeauna. Părul negru ca abanosul era aranjat fără cusur. 
Trăsăturile tăioase ale chipului evocau imaginea unui șoim 
surprins în zbor. Avea privirea sfredelitoare, dar rece și distantă. 
Evaluându-și prada doar dintr-o singură ocheadă. Țesătura fină 
a veșmintelor îi scotea în relief trupul zvelt al unui războinic călit 
în luptă. 

Ochii îi străluceau, zugrăviți în nuanțele aurului topit. Și 
spuneau totul fără cuvinte. 

Șeherezada își aruncă într-o parte cosiţele-i ude, stropindu-i 
picioarele cu apă. 

— Îmi cer iertare! murmură ea, strâmbând din nas. N-am vrut 
să... 
El o cuprinse în brațe, strângând-o la piept și înfigându-și 
mâna în părul ei. Bătăile frenetice ale inimii lui îi răsunau cu 
putere în urechi. Singura măsură a timpului ce conta acum cu 
adevărat. 

Șeherezada elimină aerul din plămâni ca să-i absoarbă 
parfumul. Ca să se îmbete cu miresmele lui. Miresme de santal 
și raze de soare. Își plimbă degetele pe pielea lui, retrăind 
amintiri uluitoare. Amintirea mâinilor unui spadasin desăvârșit. 
A unor buze seducătoare. A unei inimi suverane. 

— Khalid! 

e 

După primele clipe ale îmbrăţișării lor pasionale, Khalid păstra 
acum distanţa. 

Deși purtarea lui îi umplea sufletul de frustrare, îi înțelegea 
prea bine raţiunea. _ 

N-o făcea ca s-o pedepsească. Ci ca s-o protejeze. I| cunoștea 
mult prea bine ca să realizeze acest lucru. lar Șeherezada 
trebuia să-i dezvăluie motivul întoarcerii sale. 

Poate că era mult mai important să stea acum de vorbă. 

Deocamdată. 

Khalid o asculta - cu o expresie rigidă și încruntată - în timp 
ce Șeherezada îi povestea istoria covorașului fermecat. A 
abilităţilor stranii pe care le avea și pe care trebuia să înveţe să 
și le controleze. Dar, cu excepţia emoţiilor pe care chipul i le 
trădă pentru câteva clipe, Khalid continua să păstreze tăcerea. 

Îi oferi, însă, câteva haine de schimb și, când își scoase 
veșmintele ude, el se întoarse cu spatele, lucru supărător la 
culme. 

Își stăvili cu greu dorinţa de a-i da o replică usturătoare. 

Căci erau căsătoriți, la urma urmei. 

Dar îi înțelegea motivul și de această dată. 

Acum se proteja pe sine. 

Astfel, în loc să reverse asupra lui Khalid o cascadă verbală, 
se hotărî să abordeze o cale ceva mai ocolită, preferând să 
poarte doar tunica largă de in pe care i-o oferise... și nimic 
altceva. La urma urmei, șalvarii erau mult prea mari. Ambele 
veșminte erau croite pentru un bărbat. Tunica îi acoperea 
suficient trupul, căci îi ajungea până la genunchi. 

Mai mult decât decent. 

Deocamdată. 

Gândul o făcu să schițeze un zâmbet indecent. 

Când se întoarse cu faţa spre ea, Khalid se încruntă din nou. 

Apoi oftă, îndelung și încet. 

— S-a întâmplat ceva rău? îl întrebă ea, cu glas inocent, deși 
expresia de pe chip trăda cu totul altceva. 

Șeherezada se așeză apoi pe marginea patului, ridicat pe o 
platformă, îndoindu-și picioarele într-o parte. 

— N-aș putea spune că rău este exact cuvântul potrivit, îi 
răspunse el, pe un ton răstit, presărat însă cu o nuanţă de umor. 

Khalid străbătu încăperea slab luminată, cu mișcări fluide, ca 
cele ale unei umbre conturate în fum. Șeherezada îl urmări cu 
privirea, ca un prădător ce-și urmărește vânatul. 

Luă un divan mic și capitonat din faţa biroului său de abanos 
și îl așeză în fața patului la o distanță bine marcată... 

Distanţă pe care Șeherezada nu avea cum s-o ignore. 

— Duci lucrurile puţin cam prea departe, nu gândești așa? îl 
întrebă ea, încruntată. 

— De-ar fi să mă mai gândesc, aș spune că nu. Nu e îndeajuns 
de departe, îi răspunse Khalid, rezemându-se de spătarul 
divanului, cu ochi scăpărători. 

Fermi. Și neșovăitori. 

Nu. Șeherezada nu mai era acum prădătorul. Nicidecum. 

Prea bine, atunci. 

încercă, nervoasă, să se ridice în picioare. 

— Serios, am... 

— Şazi! spuse Khalid, ridicând mâna ca s-o oprească. Nu poţi 
să... n-ar trebui să rămâi. 

Era pentru prima oară când îl vedea căutându-și cuvintele. 

— Nici nu rămân. 

El se cufundă în divanul îmbrăcat într-o mătase de culoarea 
fildeșului. Apoi, încuviinţă din cap. 

— Dar am de gând să rămân... în cele din urmă, continuă 
Șeherezada, ridicându-și bărbia cu un aer imperativ. De fapt, 
vreau mai mult de-atât. Vreau să prind rădăcini și să înfloresc. 
Odată ce vom spulbera blestemul. 

Lăsă cuvintele să plutească, sfidătoare, în aer. 

Chiar și în lumina difuză a felinarului dantelat de deasupra, 
Șeherezada văzu cum pe chipul rigid al lui Khalid se așterne o 
umbră caldă și duioasă. 

— Dacă aș ști că există o cale prin care să spulber 
blestemul... 

— Poate că există, interveni ea. Dar trebuie să ai încredere în 
mine. Și să nu te lași pradă mâniei când vei auzi ce vreau să-ţi 
spun. 

— Am încredere în tine. 

— Dar te vei lăsa pradă mâniei? 

Khalid păstră tăcerea. Strângând ușor din ochi. 

Cântărindu-și, fără doar și poate, opţiunile. Sau concepând 
strategii. 

Unele lucruri nu se schimbă niciodată. 

— Ai o fire îngrozitoare, îi reproșă Șeherezada. 

— Ca și tine, regina mea, îi răspunse el, cu un zâmbet vag pe 
buze. 

— Nu defectele mele le analizăm acum, îi ripostă ea, fornăind 
pe nas. Promite-mi că îţi vei păstra cumpătul până voi termina 
tot ce am de spus! 

O întâmpină aceeași tăcere. 

— Khalid! 

Dădu, în cele din urmă, o singură dată din cap. 

— Am fost la Templul Focului ca să vorbesc cu Musa 
Zaragoza. 

Khalid se crispă. Șeherezada îl și vedea expunându-și 
obiecțiile, așa că se avântă într-o cascadă verbală, 
împiedicându-l să spună vreun cuvânt. 


VP - 133 


— Știu că nutrești gânduri amare în privinţa lui pentru că... n- 
a venit în ajutorul mamei tale. Dar este dornic să-ţi fie acum de 
folos. El este cel care mi-a oferit cunoștințele și mijloacele de a 
veni aici fără știrea nimănui. 

— Îi sunt recunoscător pentru că te-a ajutat, Șeherezada. 
Nespus de mult. 

O spunea însă cu un glas ce trăda cu totul altceva. Cu 
excepţia căldurii cu care îi rostise numele, celelalte cuvinte erau 
îmbrăcate în tonalități reci și indiferente. 

Descumpănită de incapacitatea lui de a-l ierta pe Musa, 
Șeherezada îi aruncă o privire nimicitoare. Khalid i-o susţinu cu 
aceeași stăruinţă, apoi, înfrânt, oftă adânc și îi dădu voie să 
continue. 

— Unul dintre discipolii săi de la Templul Focului are o rudă 
înzestrată cu puteri vrăjitorești. Ar putea să ne ofere o cale prin 
care să spulberăm blestemul. 

— Această magie este însoţită de obicei de un anumit preț. 
Un preţ pe care nu sunt dispus să-l plătesc, îi răspunse iute 
Khalid, cu fermitate în glas. 

— Te rog! insistă Șeherezada, îndreptându-și umerii învăluiţi 
în cosițele-i ude. Vino măcar cu mine ca să afli care ar putea să 
fie acest preţ! 

— Nici vorbă! îi răspunse, pe un ton decisiv. 

Șeherezada refuza însă să capituleze. 

— Khalid... 

— Nu-i cunosc pe acești oameni; și de aceea, nu sunt vrednici 
de încredere. 

— Ai spus însă că ai încredere în mine. 

— Am încredere oarbă în tine. Dar ar fi o nesăbuinţță din 
partea mea să-mi încredinţez viața în mâinile lui Musa Zaragoza 
sau ale așa-zișilor lui discipoli, îi răspunse, tăios, Khalid. Și mai 
puţină încredere am când e vorba de viața ta. 

— Nu mai fi atât de încăpățânat! continuă ea, punându-și 
picioarele goale pe podeaua din onix. Nu încerca să mă faci să 
te implor! Pentru că nu o voi face. Cel mult, îmi voi pierde 
cumpătul sau voi izbucni în plâns. Și i-am disprețuit mereu pe 
cei ce încearcă prin lacrimi să-și atingă scopul. Dar dacă mă 
obligi s-o fac, Khalid Ibn al-Rashid, voi recurge și la lacrimi. Și te 
asigur că sunt foarte frumoasă când plâng, adăugă, 
încrucișându-și braţele și țuguindu-și buzele. 

— Dar nu ești deloc frumoasă când plângi, îi răspunse el, cu o 
grimasă în colțul gurii. 

— Minti! 

— Nicidecum! îi ripostă, susținându-i privirea. Rareori mint. 

Șeherezada bănuia de mult că nu apela la vicleșuguri. Dar nu 
rezistă ispitei de a tatona terenul. 

— Nu m-ai mințit niciodată? îl întrebă ea. 

— O singură dată, îi răspunse, după o scurtă șovăire. 

— Serios? continuă, arcuindu-și sprâncenele subțiri. Și când s- 
a întâmplat asta? 

— În suk. Atunci când ţi-am răspuns că nu îmi amintesc 
ultimul vis pe care l-am avut. 

— Și nu era adevărat? 

Khalid clătină din cap. 

Șeherezada trase adânc aer în piept, întrebându-se dacă era 
înțelept să sondeze și mai mult terenul. 

— N-ai vrea să-mi spui ce s-a întâmplat în vis? 

— La vremea respectivă, nu-mi părea deloc un vis, ci mai 
degrabă un coșmar, ce-mi bântuia nopţile fără încetare, îi 
răspunse Khalid, scrutând-o câteva clipe cu ardoare. Visam că 
dorm alături de o fată în dormitorul meu. Nu-mi amintesc chipul 
ei. Nu-mi amintesc nimic despre ea. Imi amintesc doar 
sentimentele pe care le trăiam. 

— Și care erau aceste sentimente? 

— Pacea..., îi răspunse, cu ochi tot mai sfredelitori. 

Și tot mai tăioși. 

— Aha! murmură ea, evitându-i privirea în timp ce se juca cu 
mâneca tunicii ei împrumutate ca să-și ascundă îmbujorarea din 
obraji. 

Khalid m-a mintit în seara aceea la suk, deoarece și-a 
închipuit că eu eram fata din vis. 

— Ultima oară când am avut visul ăsta a fost în noaptea de 
dinaintea venirii tale la palat, continuă el. Îmi amintesc bine 
acest lucru pentru că m-am trezit deodată, căutând ceva ce... 
nu era acolo, murmură, cu ochii aţintiţi în peretele de alabastru, 
pierdut în gânduri. 

Pierdut într-o pustietate ce îi era binecunoscută Șeherezadei. 
O pustietate pe care spera să n-o mai revadă vreodată. 

Se îndreptă spre el, cu pași fermi. 

— Pacea pe care o cauţi este aici, îi șopti Șeherezada. Trebuie 
să lupţi pentru ea. Voi lupta alături de tine. Voi face tot ce îmi va 
sta în putință, adăugă, încleștându-și mânecile cu degetele. 
Când mă aflam în deșert, mă trezeam în fiecare zi și îmi 
continuam viaţa, dar nu era viaţă cu adevărat; ci doar pură 
supravieţuire. Vreau să trăiesc cu adevărat. lar tu ești viaţa 
mea. 

Khalid o privea, cu chipul enigmatic... 

Incitând-o să se revolte. 

— Am dus dorul tăcerii cu care mă asculţi, murmură ea, cu un 
zâmbet palid pe buze. Nimeni nu mă ascultă cum o faci tu. 

Pe chip îi apăru acum o expresie întrebătoare. 

— Nu ești nerăbdător să vorbeşti, îi explică apoi. Asculţi cu 
adevărat. 

— Numai pe tine, îi răspunse el, cu blândeţe în glas. 

Șeherezada întinse mâna spre el. Apoi se opri, cerându-i 
parcă încuviințarea. Khalid își înclină capul, iar ea își plimbă 
degetele printre șuvițele-i mătăsoase. El o prinse cu mâna și o 
trase mai aproape. 

— Hai să luptăm împreună! 

Pentru că refuza să-i răspundă, Șeherezada îl apucă de păr și 
îi dădu capul pe spate, obligându-l să se uite în ochii ei. 

— Vreau să trăiesc alături de cei pe care îi iubesc, în siguranță 
și fericire. Tu ce-ţi dorești? 

— Să trăiesc... cu pasiune. 

— Ce altceva? 

— Să sorb cu nesat fiecare suflare de aer, îi răspunse, 
plimbându-și mâna pe piciorul ei. 

Un fior de căldură îi străbătu șira spinării. 

— Ce altceva? continuă, cu glas fremătător. 

— Să adorm în fiecare seară alături de tine. 

Șeherezada îi cuprinse chipul în căușul palmelor. 

— Atunci, luptă pentru asta! 

Khalid își pierdu cumpătul. Se ridică iute în picioare, 
strângând-o la piept. 

— Accepţi să vii cu mine? îl întrebă, icnind în clipa în care 
începu să-i exploreze trupul cu mâinile. 

El încuviință din cap. 

Khalid o strânse și mai tare, zdrobindu-i gura cu a lui. Îi 
depărtă apoi buzele cu limba, iar ea îi murmură numele în timp 

ce el porni spre pat, trăgând-o după el. Se prăbușiră amândoi 
printre faldurile de mătase ale așternuturilor. 

Șeherezada nu va înceta niciodată să-i admire... 

Privirea, șoaptele, suspinele... 

Cuvintele îi păreau niște scântei, ce-i ațâțau simţurile. lar 
trupul îi luă foc sub atingerile sale. 

Șeherezada își ridică tunica deasupra capului, iar Khalid se 
rezemă în genunchi și i-o scoase. Scrutând-o cu privirea... 

Apoi, totul încremeni într-o tăcere apăsătoare. 

Își încleștă maxilarul. lar încheieturile degetelor i se albiră. 

Era mânios. 

Peste măsură de mânios. 

Chipul îi oglindea furia. O furie tăcută și mistuitoare. Și mai 
cumplită când era învăluită în tăcere. 

Cum nu-și desprindea ochii de pe trupul ei, Șeherezada 
înțelese motivul mâniei. 

Rănile. Arsura. 

— Khalid... 

— Cine ţi-a făcut asta? o întrebă, cu glas domol. 

Primejdios de domol. 

Conștientizarea pericolului iminent îi stârni fiori din cap până 
în picioare. 

Khalid nu știe să ierte - nu uita asta! 

Pentru el, violența atrage după sine tot mai multă violență. Și 
așa va fi mereu. 

— Nu te lăsa pradă mâniei! îi răspunse Șeherezada, cu 
blândeţe în glas. Să nu distrugem puţinele momente petrecute 
împreună! Nu mă doare nimic. lar rănile sunt consecinţa 
propriilor greșeli. Nu m-aș da în lături să le îndur din nou, pentru 
că m-au făcut mult mai puternică. Și mi-au îndrumat pașii spre 
tine. 

— Șeherezada... 

Ea îi atinse ușor cu mâna cicatricea de pe claviculă. Și 
vânătaia de pe maxilar. Își plimbă apoi degetele pe rănile 
proaspete de pe mâini. Pe tăietura din palmă ce nu se vindecase 
încă. 

— Nici mie nu-mi plac rănile tale, murmură Șeherezada. Dar 
pielea-i piele, fie că vorbim despre un bărbat sau de o femeie. Și 
durerea e durere. Nu-mi deplânge rănile, cum nu ţi le deplâng 
nici eu! Și nu trebuie să te îndoiești că - de voi îndura vreodată 

o nedreptate - vei fi primul care va afla, continuă ea, sărutându- 
i palma rănită. Și o vom îndrepta împreună. 

Șeherezada îi luă apoi mâna și i-o așeză pe rana de pe 
abdomen. 

— Te asigur că nu mă doare, îi spuse apoi, tachinându-l cu un 
zâmbet fermecător. 

— Minţi, îi răspunse el, cu o privire încruntată. 

Șeherezada îl trânti atunci pe spate. 

Și se așeză deasupra lui, printre șuvițele-i lungi de păr, ce o 
învăluiau ca într-o mantie. 

— Deși iubesc trandafirii, nu sunt o floare fragilă. 

— Da, o știu prea bine, îi răspunse Khalid, arcuindu-și ușor 
gura. 

— Ştii de ce ador trandafirii? îl întrebă ea, desfăcându-i, cu o 
lentoare deliberată, nodul eșarfei tikka. l-am iubit mereu pentru 
frumuseţea și parfumul lor, dar... 

— Și pentru spinii lor, o întrerupse el, crispându-se sub 
atingerile ei. Pentru că ascund mai mult decât vezi la prima 
vedere. 

Cu același zâmbet pe buze, Șeherezada îi dezmierdă cu 
degetele șoldurile unduioase. 

— Ştii oare cât de mult ţi-am dus dorul? 

— Da, știu, îi răspunse Khalid, trăgând adânc aer în piept și 
plimbându-și degetul mare pe buzele ei. Dar tu știi oare că, 
datorită ţie, viaţa merită trăită de mii de ori? 

— Da, știu, îngăimă ea, gâtuită de emoție, cu gâtul uscat. 

Ochii lui Khalid îi căzură asupra șnurului ce-i atârna la gât. Și 
prinse inelul cu mâna. 

— Nu l-am mai putut purta pe deget, îi explică Șeherezada. 
Dar n-am vrut să... 

O trase spre el și o sărută în tăcere. 

Buzele li se contopiră într-un sărut pătimaș. Și începură să 
danseze pe acordurile unei pasiuni răvășitoare. 

Căutând clipa unui echilibru perfect. 

O clipă suspendată în timp. 

O clipă în care nu mai ţineau seama de nimeni și nimic. O 
clipă unde nu exista durere. Și nici răni. O clipă unde blestemul 
se pierdea în negura vremurilor. 

Aici, timpul se oprise în loc și nimic nu mai conta. Doar ei și 
clipa prezentă. 

— Te iubesc, îngăimă Șeherezada, cu răsuflarea întretăiată. 
Ești întruchiparea existenţei mele. 

— lar tu ești întruchiparea viitorului meu. 

Aici, timpul își pierduse însemnătatea. 

Aici, nu exista nici trecut, nici viitor - doar clipa de faţă. 

e 

— E târziu, spuse Khalid. Ar trebui să dormi. 

— Ce tot spui? N-am de gând să mă culc. 

— Nu mai zâmbi și încearcă să dormi! 

— De unde știi că zâmbesc? Nici nu te uiţi la mine. 

— Îţi simt zâmbetul de pe buze, Şazi. 

Râsul ei cald și cristalin îi mângâie trupul, înseninându-i chiar 
și cele mai întunecate colțuri ale sufletului. 

Stătea întins pe burtă, cu ochii închiși, încercând să-și aline 
durerea copleșitoare de cap. Faptul că fiara se dezlănţțuia 
tocmai acum era dovada sorții sale potrivnice. 

Sau poate dovada unui umor negru al zeilor. 

Pernele foșniră lângă el. Șeherezada se întinse deasupra lui, 
acoperindu-l cu trupul ei firav. El îi simţea obrazul lipit de umeri. 
Apoi, cu atingeri ușoare ca fulgul, începu să-i maseze ceafa. 

— Vrei să mă opresc? îl întrebă ea, realizând că încercările ei 
de a-i alina suferinţa erau zadarnice. 

— Nu. 

— Ce-ai vrea să fac? îl întrebă, pe un ton jucăuș. 

Khalid căzu o clipă pe gânduri, încercând să alunge imaginile 
pe care cuvintele ei i le evocau. 

— Să-mi spui, poate, o poveste? îi răspunse, zâmbind, în 
ciuda durerii covârșitoare. 

— Orice poveste? 

Khalid încuviinţă din cap, cu ochii închiși. 

— Un tânăr străbătea o pădure când auzi glasul măiastru al 
unui porumbel, începu ea, aplecându-se deasupra lui ca să-i 
șoptească la ureche. Zăbovi un timp ca să asculte trilurile 
fermecate ale păsării. Rămase fără grai în clipa în care 
porumbelul își încetă cântarea și începu să-i vorbească. 

Khalid avea senzaţia că Șeherezada era întruparea unui vis. 
Un vis din care nu mai voia să se trezească. 

Îi simţi din nou zâmbetul pe buze. 

— „Tinere - spuse porumbelul - pari să ai gusturi rafinate. Aș 
vrea să-ți împărtășesc un secret. Dacă vei urma această cărare, 

vei da peste o ușă roșie, lăcuită, cu mâner de lemn. În faţa ei, 
sălășluiesc cei din tribul Oamenilor Care Plâng. Nu-i întreba de 
ce plâng! Treci doar pragul ușii și vei găsi bogății 
inimaginabile!” Uimit să întâlnească un porumbel care știa 
graiul oamenilor și încântat de promisiunea unor bogății 
inimaginabile, tânărul urmă îndrumările porumbelului cu glas 
măiastru. 

— Nesăbuinţa tinereţii, murmură Khalid. 

Șeherezada izbucni în râs, iar sunetele ei cristaline îl învăluiră 
ca faldurile unei mantii. 

— Așa cum îi spusese porumbelul, tânărul întâlni în cale un 
luminiș, unde se afla o singură ușă, dată cu lac roșu și închisă cu 
un mâner de lemn. In faţa ei, se aflau cei din tribul Oamenilor 
Care Plâng. Tânărul îi ignoră și se îndreptă direct spre ușă. 
Apăsă pe mânerul de lemn și trecu apoi pragul. Înaintea lui, se 
întindea o grădină suspendată. Dar nu era o grădină cu flori sau 
cu fructe; ci o grădină cu nestemate de o frumuseţe rară. În 
locul livezilor de meri, se afla un pâlc de smaralde. În locul 
fructelor de pădure, creșteau rubine cât degetul lui mare. În 
locul portocalelor, vedeai pietre galbene de jasp. Ametiste 
strălucitoare luau locul zambilelor. Diamante și perle 
scânteietoare împodobeau ramurile de iasomie. Tânărul își 
îndesă buzunarele cu nestemate, râzând cu gura până la urechi. 

Șeherezada își împleti degetele cu ale lui, continuând să-și 
depene povestea. 

— După ce străbătu grădina suspendată, ajunse într-un sat 
frumos, ce dădea spre o mare cu apă cristalină. Cumpără 
imediat cea mai frumoasă casă pe care o găsi. La marginea 
satului, dădu peste o altă ușă lăcuită, cu mâner tot din lemn. O 
deschise și intră în piaţa unui oraș magnific, presărat din belșug 
cu metale preţioase, bunuri și delicatese apetisante. Reuși, în 
scurt timp, să strângă o cantitate impresionantă de aur. 
Valoarea nestematelor sale nu-și găsea pereche, iar iscusinţa cu 
care făcea negoț nu cunoștea limite. Indiferent unde se ducea, 
norocul părea să-i surâdă pretutindeni. Când trecu pragul unei 
alte uși cu mâner de lemn, o întâlni în cale pe cea mai frumoasă 
femeie din lume. Cu mâinile împletite, străbătură împreună o 
altă priveliște de vis, presărată cu pajiști verzi și pârâuri 
strălucitoare. Tânărul nu aruncă niciodată vreo privire înapoi. Se 
uita numai înainte. Căutând următoarea ușă. Apoi, mulţi ani mai 

târziu, când tânărul nu mai era atât de tânăr, dădu peste o altă 
ușă cu mâner de lemn și îi trecu, fără șovăire, pragul, fără să-i 
pese de ce avea să întâlnească în cale. 

Tăcerea din cameră era spulberată doar de răsuflările lor 
contopite într-una singură. 

Glasul Șeherezadei căpătă acum o tonalitate melancolică. 

— Se trezi cutreierând o pădure. Și intrând într-un luminiș 
binecunoscut. Străjuit de cei din tribul Oamenilor Care Plâng. 
Ușa lăcuită din faţa lui nu avea mâner. În clipa aceea, tânărul, 
ce nu mai era atât de tânăr, înțelese totul. Se așeză alături de 
oamenii din tribul său... și începu să plângă. 

O tăcere apăsătoare se așternu atunci printre ei. 

— De ce ai ales povestea asta? o întrebă Khalid, în cele din 
urmă. 

— Pentru că mă tem uneori... că îmi doresc prea mult, îi 
răspunse Șeherezada, după alte clipe de tăcere. 

— Nu e cu putinţă. Căci meriţi tot ce îţi dorești și poate chiar 
mai mult de-atât. 

Ea își lăsă capul pe umărul lui, stârnindu-i lui Khalid fiori de 
durere. 

— Te doare atât de tare? îl întrebă apoi, gâtuită de îngrijorare. 

Ar fi vrut să-i spună o minciună ca să-i cruţe neliniștile. Dar nu 
vedea rostul. Minciunile își atingeau rareori scopul. Nu făceau 
altceva decât să atragă alte minciuni. 

— Da, recunoscu el. Dar o să supraviețuiesc. 

— Am un leac ce s-ar putea să te ajute, îi spuse ea, 
sărutându-i umerii cu subînţeles. 

In ciuda durerii covârșitoare, ce nu-i dădea pace, Khalid se 
gândi la propunerea Șeherezadei. Părul ei negru și strălucitor îi 
dezmierda umerii ca un voal mătăsos. Răspândind în jur 
miresmele ploii. O vedea cum își depărta buzele când o săruta 
pe gât. Cum îi mângâia pielea cu răsuflarea-i catifelată. Cum 
mâinile-i subțiri... 

Imaginile îi smulseră un suspin. 

— Leacul tău e încântător, dar l-am încercat de câteva ori în 
seara asta. 

Alte hohote cristaline de râs umplură încăperea. Se ridică de 
pe spatele lui, lăsându-l pradă fiorilor reci de frig. Khalid 
deschise ochii și o văzu scotocind printre veșmintele-i aruncate 
pe podea. 

Când se întoarse, ţinea în mână o piatră de jad, prinsă de un 
șnur de piele. 

— E un talisman. Musa-effenai mi-a spus că s-ar putea să-ţi 
alunge nopțile albe. 

— Musa-effendi? mormăi Khalid, întorcându-se pe o parte, 
vădit iritat. 

Ultimul lucru pe care și-l dorea era un dar din partea magului 
laș pe care îl cunoscuse pe când era copil. A mișelului care nu 
mișcase niciun deget ca s-o salveze pe mama lui, ce se înecase 
în propriu-i sânge. 

— Gata! Ajunge! spuse Șeherezada, punându-i mâna pe piept 
ca să-i stăvilească împotrivirile. Acceptă ajutorul atunci când ţi 
se oferă, Khalid-jan! Puterea adevărată nu înseamnă 
suveranitate. Inseamnă să recunoști că ai nevoie de ajutor și să 
ai curajul să-l accepți. 

Deși ochii îi ardeau de durere, Khalid o scruta cu ardoare în 
timp ce vorbea. Incercând, parcă, să-i întipărească pentru 
totdeauna chipul în minte. Bărbia-i obraznică. Ochii scăpărători 
ca nestematele și păru-i rebel. Nimeni nu-i putea tăgădui 
frumusețea. Dar nu doar frumuseţea îl captiva peste măsură pe 
Khalid. 

Ci și ţinuta ei semeață. 

Puterea ei uluitoare. 

— Eşti foarte înțeleaptă, Șeherezada al-Khayzuran. Poate ar 
trebui să cârmuiești Khorasanul. Și să mă lași să lâncezesc în 
pat până vei avea nevoie de mine. 

— Poate că așa ar trebui, îi răspunse, întinzându-se lângă el. 
Dar nu m-am născut băiat. 

— Nu cred că acest mic amănunt ar putea fi un impediment, îi 
spuse el, așezându-i un picior peste al lui. 

— Vei încerca măcar să vezi dacă talismanul are vreo putere? 

Fără să-i ofere vreun răspuns, Khalid își ascunse faţa în 
cascada șuvițelor ei negre, sorbind cu nesaț miresmele de liliac 
și de ploaie. Ea oftă adânc, copleșită de exasperare. 

— Eşti... 

— ÎI voi încerca, îi spuse, cu chipul lipit de gâtul ei mătăsos. 
Acum încearcă să dormi! 

Șeherezada i se cuibări la piept, odihnindu-și capul pe braţul 
lui. 

— Khalid! 

— Da, îi răspunse, stăvilindu-și un zâmbet. 

— Nu trebuie să-mi spui că mă iubești. O știu prea bine. Dar... 
aș putea să te întreb de ce refuzi să rostești aceste două 
cuvinte? 

Khalid îi simţea bătăile inimii. O simţea zbătându-i-se frenetic 
în piept. Și îl durea faptul că îi oferise motive ca să se îndoiască 
de afecțiunea lui. Știa însă că îi datora o explicaţie. 

De fapt, îi datora mai mult de-atăt. 

Firește că voia să-i cunoască raţiunea. Ea spunea mereu tot 
ce-i trecea prin minte și își revărsa cu generozitate sentimentele 
asupra celor vrednici de ele. După tot ceea ce făcuse - cât și 
după tot ceea ce nu reușise să facă - îl uimea încă faptul că îl 
considera vrednic de dragostea ei. 

— La mormântul Avei, am jurat că le voi arăta prin fapte ce 
simt celor pe care îi iubesc, fără să mai rostesc vreodată 
cuvintele, îi mărturisi el, strângând-o în braţe. Am promis că voi 
face pentru alţii ce n-am reușit să fac pentru ea. Nu să-mi declar 
dragostea. Ci s-o arăt prin fapte concrete. 

Rămaseră un timp învăluiţi în tăcere. Deși nu-i vedea chipul, 
Khalid o simţea adâncită în gânduri. Analizându-i promisiunea. 

Poate că era absurd să-și țină făgăduiala. Făcută unei fete ce 
nu mai trăia. O fată ce suferise cumplit în timpul vieții. Și murise 
cu vorbele lui pe buze. 

Vorbe mincinoase de iubire. Singurul lucru pe care ea i-l 
ceruse. 

Singurul lucru pe care el nu încercase să i-l ofere. 

Khalid o dezamăgise întrutotul pe Ava. Dar voia să-și ducă la 
îndeplinire făgăduiala. 

Și nu făcea ușor făgăduieli. 

— Înţeleg, spuse Șeherezada. 

— Şazi... 

— De vreme ce nu poți să-mi spui că mă iubeşti, ai putea 
măcar să-mi spui cât de mult mă iubeşti? 

Khalid îi dezmierdă urechea cu vârful nasului, schițând un 
zâmbet recunoscător pe buze. 

— Până la stele și dincolo de ele. 

ODATĂ PENTRU TOTDEAUNA 


Șeherezada se strecură tiptil în cortul ei exact când zorile se 
iveau la orizont. 

Se simţea norocoasă pentru că reușise să se întoarcă pe furiș. 
Plecase din Rey în ultimul moment. Deși își dorea cu ardoare să 
rămână alături de Khalid și să privească împreună cum cerul ia 
foc sub vâlvătaia soarelui, nu putea să riște ca cineva s-o vadă. 

Știa, de asemenea, că trebuia să-i ofere și niște răspunsur 
Irsei. 

Imediat ce intră în cort, Șeherezada se întoarse spre sora ei și 
o văzu stând în pat în capul oaselor, cu ochii înroșiți și străjuiţi 
de cearcăne. 

Era evident că Irsa nu dormise bine. Și s-ar putea să fi vărsat 
și câteva lacrimi. 

Șeherezada își înăbuși un suspin. 

— Irsa, am... 

— l-am spus lui Rahim că ai plecat, o întrerupse ea, cu glas 
răgușit, presărându-și cuvintele cu o nuanță de insolență. 

— Poftim? îngăimă Șeherezada, scăpând aproape din mână 
covorașul fermecat. 

— De vreme ce n-ai mai venit nici măcar o dată să iei micul 
dejun, răspunse Irsa, mușcându-și buza, bănuia deja că pui ceva 
la cale, așa că... 

— Așa că i-ai mărturisit pur și simplu că am plecat? 

— După ce ţi-ai văzut de drum, m-am dus să vorbesc cu el..,, 
continuă Irsa, dregându-și glasul, în timp ce se juca cu marginea 
păturii. Ştie că nu ești bolnavă. Și mai știa că îţi ocupi cu ceva 
timpul în aceste ultime nopți. Astfel, când m-a însoţit în cort și a 
văzut că nu ești aici... 

Șeherezada nu se putea supăra pe ea. Și nici nu voia să se 
supere. Irsa se dovedise un adevărat bastion de putere pentru 
sora ei. Oferindu-i înțelegere și susţinere, când nimeni n-ar fi 
îndrăznit s-o facă. lar Șeherezada nu merita nimic din toate 
acestea. Căci, de fiecare dată când Irsa o rugase să-i confere 
încrederea ei, ea șovăise să i-o încredinţeze, știind că tainele ei 

erau mult prea primejdioase pentru o făptură atât de sinceră și 
de sensibilă. 

Și avea acum dovada că era îndreptăţită să nu-i dezvăluie 
secretele. Căci, la insistenţele lui Rahim, Irsa nu reușise să-l 
mintă, mărturisindu-i că sora ei pleca în fiecare noapte. Dacă ar 
fi știut unde se afla, Irsa i-ar fi spus totul fără umbră de îndoială. 

Și ce s-ar fi întâmplat atunci? Simplul gând îi stârni fiori reci 
prin tot trupul. 

Nu. Nu se va supăra pe sora ei pentru nesocotinţa sa. N-ar fi 
avut niciun rost. 

Așa era Irsa - debordant de sinceră. 

Cu toate acestea, scrutând-o cu privirea, Șeherezada își 
stăvilea cu greu cumpătul. 

— Știu că ești supărată pe mine, continuă Irsa, cu glas 
fremătător. Nu i-am divulgat însă secretul tău în mod 
intenţionat. Numai tu porți întreaga vină - ăsta e adevărul. La ce 
te așteptai? De o săptămână întreagă, nu mai vii să iei micul 
dejun. Nu știu ce-i cu tine în ultimul timp. Ai devenit nesăbuită. 
Ești cu gândurile aiurea. 

Mânia mocnită ameninţa să se prefacă într-o vâlvătaie. 
Mistuitoare. 

— Ai... ai de gând să pleci și diseară? întrebă Irsa. 

Glasu-i șovăitor căpăta tot mai mult tăișul unui pumnal. 

— Da, raspunse Șeherezada, cu o voce amenințător de 
sfidătoare. 

— Chiar dacă devine tot mai greu să-ţi ascunzi secretul? 

— Nu ești nevoită să minţi pentru mine. 

— Ba eu cred că da, îi ripostă Irsa, dând la o parte pătura 
zdrenţăroasă și ridicându-se în picioare. Eşti sora mea. Dar 
prietenii tăi își fac griji pentru tine și în curând, grijile lor se vor 
preface în suspiciuni, continuă ea, cu chipul brăzdat de neliniște. 
Te rog să nu mai pleci diseară! Te implor! 

Șeherezada se gândi iute. Își făcuse deja planuri să-l ducă pe 
Khalid la Templul Focului ca să se întâlnească cu Artan și Musa 
Zaragoza. Dacă nu avea să se întoarcă în Rey, așa cum 
promisese, Khalid se va lăsa cuprins de temeri. lar cei de la 
Templul Focului îi vor aștepta în zadar; nu avea cum să le dea 
de știre. 

Inghiţi în sec, știind că aceste aspecte păleau în comparaţie 
cu adevărata problemă. 

Hai, fii sinceră! 

Adevărul era că Șeherezada nu avea nici cea mai mică 
intenţie de a pierde fie și o singură clipă petrecută alături de 
Khalid doar ca să domolească neliniștile surorii sale. Era o 
dovadă de egoism din partea ei, o știa prea bine. Dar absenţa 
lui devenise o prezenţă stăruitoare. Și se săturase să stea cu 
mâinile în sân, să nu facă nimic ca să schimbe împrejurările. Să 
aștepte în deșert ca viaţa să urmeze un alt făgaș. 

Toate acestea se vor sfârși diseară. Destinul era apanajul 
nesăbuiţilor. Șeherezada nu va aștepta ca viaţa să urmeze un 
alt făgaș. 

Îi va creiona cu mâna ei acest făgaș. 

— Vom lua împreună micul dejun și vom petrece apoi după- 
amiaza alături de baba, spuse ea. Voi avea grijă ca toată lumea 
să mă vadă. Voi reuși astfel să-ţi mai domolesc puțin temerile? 

Irsa se încruntă și mai tare, oglindindu-și și mai mult 
amprenta îngrijorării. Ducea un adevărat război lăuntric. 

— Este chiar atât de important ceea ce faci? 

— Da, îi răspunse Șeherezada, fără șovăire. 

Sora ei își lăsă capul în pământ, înfășurându-și pe degete 
vârful cosiţei. 

— Diseară... e periculos să-ţi asumi riscuri. 

— Și care ar fi motivul? 

Irsa ezită, încă șovăitoare. Își aţinti apoi privirea asupra 
Șeherezadei. 

— Vino cu mine! spuse ea, luând-o de mână și conducând-o 
afară. 

Străbătură labirintul de corturi până ajunseră la marginea 
așezării. Acolo, în depărtare, unde soldații își mutaseră tabăra, 
Șeherezada văzu un grup mare de bărbaţi care puneau șeile pe 
cai. 

Și își strângeau armele. 

În fruntea grupului stătea Tariq, călare pe armăsarul lui 
negru, cu mantia agitându-i-se în bătaia vântului. Stindardul 
Șoimului Alb flutura în apropiere. 

— Organizează primul lor atac, spuse Irsa. Plănuiesc să plece 
cam pe la amiază. 

— Poftim?! exclamă Șeherezada, simțind cum spaima i se 
cuibărea în suflet. 

Un... atac? 

— Tariq se află în fruntea unui contingent de trupe, destinat 
să atace diseară o fortăreață din apropiere... cu intenţia de a-l 
înlătura pe emir de pe tron și de a prelua controlul asupra 
cetăţii, continuă încet Irsa. 

— De unde știi toate astea? strigă Șeherezada. 

— Mi-a spus Rahim. 

— Ce fortăreață? 

— Asta nu mi-a mai spus, mărturisi Irsa. La urma urmei, încă 
împart cortul cu regina Khorasanului. 

Șeherezada se zbătea din nou într-un iureș de gânduri. Dacă 
Tariq se afla în fruntea unei armate de soldaţi și avea să 
pornească un atac asupra frontierei dintre Khorasan și Partia, 
încercau probabil să preia controlul asupra frontierei respective. 

In acest caz, frontiera se afla în pericol. Devenind vulnerabilă 
atacurilor din exterior. Atacurilor lui Salim Ali el-Sharif, sultanul 
însetat de putere al Parţiei. 

Poate că asta și urmăresc. 

Un fior rece îi străbătu deodată trupul. 

Șeherezada trebuia să-i dea de-ndată de veste lui Khalid. 
Trebuia să ajungă în seara aceea în Rey ca să împiedice un 
eventual război cu Parţia, înainte ca alți oameni nevinovaţi să-și 
piardă fără motiv viaţa. 

In timp ce să se zbătea în negura gândurilor, se simţi cuprinsă 
de un nou val de vinovăţie. Purta responsabilitatea acestui 
dezastru iminent. Căci, de n-ar fi fost ea, Tariq nu ar fi pornit 
niciodată în această căutare nesăbuită a dreptății. 

In această aventură nesăbuită de a-și răzbuna iubirea. 

— Șeherezada! o strigă Irsa, scuturând-o de umăr și 
smulgând-o din tumultul gândurilor. Ai auzit vreun cuvânt din 
tot ce ţi-am spus? 

— Poftim? 

— Nu e... periculos, nu-i așa? întrebă Irsa. Nu e periculos... ce 
faci, nu-i așa? 

Șeherezada izbucni în râs - un râs presărat însă de tonalități 
încordate și false. Se răsuci pe călcâie și se îndepărtă de soldaţi 
și de săbiile lor strălucitoare. Cele două surori se întoarseră la 
cort. 

Fără să mai spună vreun cuvânt, Șeherezada turnă apă în 
ligheanul de aramă. Mâinile îi tremurau, tulburând imaginea din 

apă. Încleștându-și maxilarul, își scoase peste cap tunica boţită, 
hotărâtă să se spele și să-și vadă apoi de treburile zilei. 

Să-și ducă misiunea la bun sfârșit, indiferent de consecințe. 

— Șeherezada! ţipă Irsa, albă la faţă ca varul. 

Blestemate fie rănile astea nenorocite! Ca și Artan Temujin! 

— Nu-ţi face griji! îi spuse ea, încercând să-i înlăture spaima 
cu un gest nepăsător al mâinii. Nu sunt răni grave. 

Cuvintele ei se loveau însă de urechi surde. Și ochi îndoielnici. 

Ar trebui oare să-i mărturisească lrsei cum le căpătase? Să-i 
spună totul în speranţa că sora ei îi va păstra secretul pentru 
câtva timp? 

La pastele cailor! 

Era mult prea riscant. Mai ales acum când Irsa avea atâta 
încredere în Rahim. Dacă avea să-i scape vreun cuvânt, Rahim 
ar putea să-i spună totul lui Tariq. lar Tariq nu trebuia să știe 
nimic despre vizitele pe care Șeherezada i le făcea lui Khalid. 

Pericolul era mult prea mare. lar ura mult prea înverșunată. 

Nu. Era mai bine ca Șeherezada să nu-i destăinuie nimic Irsei. 

Se întoarse apoi cu spatele la sora ei și începu să se spele, 
frecându-și trupul cu o bucată de săpun Wabu/si și clătindu-se 
apoi cu apă. 

Când își ridică braţul, simţi parfumul stăruitor de santal. 

Khalid! 

Spaima i se cuibări în suflet. Și simţi un nod în gât. 

Strângând din dinţi, își stăvili freamătul lăuntric și continuă să 
se spele. 

Nu e timpul să cad pradă temerilor. 

La urma urmei, dacă totul avea să meargă așa cum 
plănuiseră, își vor primi în curând răspunsurile. Imediat ce 
Șeherezada și Khalid vor descoperi cum să pună capăt 
blestemului, toate tainele vor ieși la iveală. 

Toată lumea va afla adevărul. 

Vor afla cu toţii că cel ce-i cucerise inima nu era monstrul pe 
care și-l închipuiau. Că era - și avea să fie - marele suveran de 
care regatul lor avea atâta nevoie. Marele suveran pe care 
Șeherezada îl vedea ori de câte ori zbura deasupra orașului lor. 

Dar până atunci, trebuia să păstreze tăcerea. Căci nu va fi de 
niciun folos dacă regele-băiețandru, pe care toată lumea îl 
disprețuia cu atâta fervoare, avea să cârmuiască un regat 
urgisit și bântuit de blesteme. Armata adunată împotriva lui 

Khalid va prinde și mai multe aripi dacă soldaţii vor afla că nici 
norocul nu îi mai surâdea. 

Dar odată ce Șeherezada va găsi o soluție, îi va mărturisi 
adevărul lui Tariq. 

Poate că atunci ura pe care i-o purta lui Khalid se va risipi. 

Și vor putea urma împreună o cale a împăcării. 

Căci spulberarea blestemului nu însemna doar încheierea 
suferinței lor. 

Șeherezada trebuia, de asemenea, să găsească o cale prin 
care să pună capăt războiului pe care îl stârnise. 

Nu era vorba doar de iubire. Ci era o problemă de viaţă și de 
moarte. 

Și voia să îndrepte lucrurile, o dată pentru totdeauna. 

e 

Jahandar deschise un ochi. Apoi îl închise. Și îl deschise din 
nou. 

Se mustră în tăcere când își dădu seama ce greșeală făcuse. 

— Te-ai trezit, prietene? răsună, în întuneric, o voce caldă. 

Jahandar încercă să rămână nemișcat, sperând că bărbatul ce 
îl veghea la căpătâi avea să plece. 

Un râset domol răsună în apropiere. 

— Te-am văzut deschizând un ochi, continuă vocea. Știu că 
te-ai trezit și ieri, și ceva mai devreme astăzi. Hai, Jahandar! N- 
am venit să te judec. Vreau doar să vorbesc cu un prieten drag. 

Jahandar trase cu teamă aer în piept, supărat pentru că nu 
avusese prezența de spirit să rămână nemișcat. Simţise 
prezenţa cuiva în cort cu doar câteva clipe în urmă și, crezând 
că era fie Irsa, fie Șeherezada, deschisese ochii, dornic să 
vorbească din nou cu copilele lui. Nu era însă pregătit să 
vorbească cu altcineva. 

Și cu atât mai puţin cu Reza bin-Latief. 

Răul era însă deja făcut. Jahandar nu se mai putea preface că 
doarme ca nu cumva cineva să bănuiască adevărul din spatele 
bolii sale misterioase. 

Sau, mai bine spus, minciuna. 

Jahandar deschise, așadar, ochii. Prietenul său de-o viaţă 
stătea în faţa lui, scăldat în lumina unei lămpi de alamă. 

— Arăţi jalnic, îi spuse Reza, cu un zâmbet îngăduitor pe buze. 

Jahandar izbucni într-un râs ce se încheie într-un acces de 
tuse. 

— Timpul a fost mai blând cu tine, fără doar și poate. Dar nu 
te-a cruțat prea mult. 

Era adevărat. Jahandar îl văzuse pentru ultima oară pe Reza 
bin-Latief la scurt timp după moartea soției și fiicei sale, ce 
pieriseră doar la câteva zile depărtare una de cealaltă. Tragedie 
pe care nimeni n-ar trebui s-o îndure. Și care își pusese, fără 
îndoială, amprenta. 

Reza slăbise. Părul i se împuţinase în creștetul capului, iar la 
tâmple căpătase nuanțe argintii. Mustaţa îi părea mai deasă și 
purta acum și barbă. Nu mai avea înfățișarea unui om care se 
bucura de viaţă. Cutele ce îi brăzdau chipul nu erau trasate nici 
de încântare, nici de satisfacţie. 

Ci de gânduri. Sau poate de calcule? 

— Cam cât e vremea? întrebă Jahandar, cu glas aspru și 
răgușit. 

— Cam pe la amiază, îi răspunse Reza, oferindu-i niște apă. 

— Fiicele mele vor veni în scurt timp, spuse el, luând, absent, 
o înghițitură. 

Nici nu rosti însă bine cuvintele, că își dori să și le înghită. 

Cât de crud și nechibzuit putea să fie! 

Reza nu părea însă să observe. 

— Eşti norocos. Să ai niște copile atât de iubitoare. Am înţeles 
că Irsa vine deseori să te vadă. 

— Și Șeherezada a venit astăzi de două ori, răspunse 
Jahandar, luând încă o înghiţitură. 

— Mă bucur să aud asta, spuse Reza, punându-și o mână sub 
barbă. Mi s-a spus că a fost bolnavă în ultimele zile. 

— Bolnavă? repetă Jahandar, cu o privire încruntată. 

— Prietene..., spuse Reza, cu un zâmbet pe buze, aplecându- 
se spre el. N-am venit să-ţi irosesc timpul de pomană și nici să 
te necăjesc de prisos. Știu că trebuie să te întremezi. lar diseară 
am o problemă urgentă pe care trebuie s-o rezolv. Dar aș putea 
să-ți pun o întrebare? 

— Firește. 

— Am auzit... multe zvonuri contradictorii referitoare la 
întâmplările petrecute în Rey în noaptea furtunii. 

Jahandar se crispă. Strânse cartea la piept cu mâna liberă. Era 
caldă la atingere, deși nu îl mai ardea cu aceeași intensitate. 
Cheia rece de metal îi atârna la gât cu greutatea unei ancore 
prinse de fundul mării. 

Reza îi observă reacţia în tăcere. Apoi, insistă, fără urmă de 
șovăire. 

— Nu poţi să-mi spui ce s-a întâmplat? 

— Nu... nu-mi aduc aminte, îngăimă Jahandar, înfigându-și 
unghiile în coperţile ponosite de piele ale cărții. 

— Chiar așa? 

Jahandar încuviinţă din cap. 

— Nu sunt un oarecare din norodul mare, Jahandar-/an, spuse 
Reza, oftând, vădit reticent. Ne leagă o prietenie îndelungată. 
Ți-am fost alături când s-a născut Irsa. Și ţi-am fost alături și 
când... a murit Mina, continuă el, cu blândeţe în glas. Am făcut 
tot ce mi-a stat în putinţă și mi-am dorit mereu să fi putut face 
mai mult. 

Jahandar simţi un nod în gât. Era adevărat. Reza își adusese 
medicul personal la căpătâiul soţiei lui bolnave, deși eforturile 
sale se dovediseră zadarnice. Și avusese grijă de Șeherezada și 
de Irsa în zilele următoare, când Jahandar căzuse pradă propriei 
nevolnicii. 

— Știu, drag prieten, șopti el. Și nu voi uita niciodată ce-ai 
făcut pentru noi. 

— Din păcate, aceste vremuri grele nu vor putea fi uitate 
vreodată, îi răspunse Reza, cu un zâmbet trist pe buze. Dar aș 
prefera să ne amintim ce pot face prietenii în momente de 
restriște, adăugă, oprindu-se apoi pentru ca vorbele sale să aibă 
efectul scontat. La fel cum și eu știu prea bine poti să faci, chiar 
dacă prea puţini sunt conștienți de asta. 

Și acest lucru era adevărat. Reza știa că natura îl înzestrase 
pe Jahandar cu abilităţi unice. 

— Prietene, furtuna din noaptea aceea este cumva lucrătura 
ta? îl întrebă apoi Reza, împreunându-și mâinile sub bărbie și 
țintuindu-l cu privirea. 

Putea oare să aibă încredere în Reza bin-Latief? Putea oare 
să-i încredinţeze secretul său? 

— Dacă este într-adevăr așa, insistă Reza, coborându-și 
glasul, vreau să știi că nu te voi judeca. De fapt, chiar te voi 
ridica în slăvi. Căci știu că n-ai vrut să faci rău nimănui. lar dacă 
nu ești străin de tot ce s-a întâmplat, atunci ai înfăptuit un lucru 
uluitor. 

Jahandar înghiţi în sec. 

— Un lucru care ne-ar putea fi de un real folos, conchise Reza. 

De un real folos? Jahandar i-ar putea fi de folos lui Reza? 

— Dacă ai înfăptuit singur un lucru de o asemenea amploare, 
continuă el, cu un licăr în ochii săi căprui, îţi imaginezi ce-ai 
putea înfăptui cu ajutorul unei armate de soldați? O armată 
aflată la cheremul tău? 

Jahandar scrută cu privirea chipul lui Reza bin-Latief. Cutele-i 
trasate de gânduri profunde. Și, evident, de calcule. 

Îi vedea prea bine jocul. Și i-l înţelegea. 

l-I înțelegea... și nici că îi păsa. 

Jahandar realiză că, pentru prima oară după ani îndelungaţi - 
pentru prima oară după moartea Minei, când ce-și pierduse 
poziția la palat - Reza îl vedea cu adevărat. Așa cum era când 
se cunoscuseră. Vizir al califului din Khorasan. 

Un om influent și puternic. 

Un om vrednic de admiraţia lui Reza. 

Cu glas scăzut, Jahandar începu să vorbească. Și nu se mai 
opri. 

Până când Reza bin-Latief îi zâmbi satisfăcut. 

Ca în vremurile de odinioară. 

SARPELE ÎNARIPAT 


Șeherezada nu intenţionase să-l tachineze pe Khalid cu 
covorașul fermecat. 

Cel puţin, nu la început. 

Dar o căutase cu lumânarea. Chiar asta făcuse. 

În clipa în care califul din Khorasan îi spuse - cu aroganta-i 
regală - că numai un copil s-ar teme să zboare, Șeherezada 
înţelese că era o provocare pe care trebuia s-o accepte. 

O provocare din care trebuia să iasă înfrântă. 

La urma urmei, și ea se temuse la început. Dar Khalid nu 
trebuia să știe asta. 

Imediat ce el se așeză pe covoraș, Șeherezada îl făcu să-și ia 
zborul pe neașteptate. 

O salvă de blesteme îi scăpă lui Khalid printre buze. Acestea 
deveniră și mai înverșunate când Șeherezada călăuzi covorașul 
deasupra orașului, plutind pe aripile unui vânt șuierător. Răzând 
în întuneric, dădu „pinteni” covorașului, făcându-l să zboare și 
mai repede, apoi se ridică în genunchi. În momentul în care 
Khalid încercă s-o tragă spre el - cu ochii scăpărând scântei - ea 
îi aruncă peste umăr o privire batjocoritoare. 

— Stai jos! strigă Khalid, în șuieratul vântului, prinzând-o de 
brâu. 

— Eşti o adevărată pacoste! 

— O să cazi. 

— Nu, nu voi cădea, îi răspunse ea, întinzându-și brațele în 
aer. 

— De unde știi? 

— Știu pur și simplu. 

— Stai jos! insistă el, încleștându-și maxilarul. Te rog! 

— De ce? 

— Pentru că mă omori încetul cu încetul! 

Șeherezada se așeză, mormăind, pe covoraș. Khalid o strânse 
cu putere la piept, mângâindu-i gâtul cu răsuflarea-i fierbinte. 

Se simţea ușor vinovată. 

Dar și trufașă. 

Așa-i trebuie! Poate că data viitoare suveranul suveranilor nu 
va mai fi atât de arogant. 

Zâmbi în tăcere. Era puţin probabil ca regele Khorasanului să 
se vindece de orgoliu, cum nici ea nu avea de gând să renunţe 
la jocurile provocatoare. Era mult prea simplu. Și mult prea 
distractiv ca să nu-l mai incite. 

— Ai început, în sfârșit, să respiri mai firesc? îl întrebă ea, 
tachinându-l. Trebuie să-ţi mărturisesc că purtarea ta mi se pare 
stranie, dat fiind că ai spus că numai un copil s-ar teme să 
zboare. 

— Nu mi-a fost teamă, răspunse Khalid, strângând-o cu brațul 
său vânjos. 

— Minţi, îi ripostă ea, aruncându-i o privire îndoielnică. 

— Nu mi-a fost teamă, repetă el. Am fost de-a dreptul 
înspăimântat. 

Când Șeherezada izbucni în râs, Khalid îi dărui, cu ușurinţa-i 
caracteristică, un zâmbet fermecător. Un zâmbet ce transforma 
întunericul în lumină. 

Un zâmbet ce-o făcea să uite cât de mic era covorașul pe care 
se aflau. 

— Eşti frumos, murmură ea, cu glas duios. 

Khalid o strânse și mai tare de mijloc. 

— Nu ţi se pare că îţi însușești cuvinte rezervate în mod 
obișnuit unui bărbat? 

— Ești liber să spui alte lucruri mai puţin obișnuite, răspunse 
Șeherezada, pe un ton afectat, în timp ce inima îi fremăta în 
piept. 

— Ca de pildă? 

— Eşti un băiat isteț. Sunt convins că vei găsi tu ceva. 

— Am și găsit, îi răspunse Khalid, plimbându-și buzele de jur- 
împrejurul urechii ei și stârnindu-i fiori de plăcere din cap până 
în picioare. 

Ce păcat că suntem ocupați acum! 

Căci altfel și-ar fi descătușat dorințele fără să clipească. 

Pluteau deasupra unui deșert aflat în apropierea unui lanţ 
muntos. Străbăteau întinderea întunecată a nopţii, presărată 
doar cu câteva stele singuratice. Khalid se obișnui în curând cu 
suflarea rece a vântului, ce-i bătea în faţă, iar umerii încordați 
păreau să i se destindă încetul cu încetul. După un timp, aerul 

se îmbogăți cu miresme sărate, iar marea se ivi, strălucitoare, în 
zare. 

Covorașul încetini în clipa în care se apropiară de 
promontoriu, apoi cobori lângă bazinul cu apă din faţa templului. 
Șeherezada prinse covorașul la spate, în timp ce Khalid scoase 
șamșirul din teacă, cu mișcările unei feline sălbatice. 

— Este de prisos, îi spuse ea, dându-și ochii peste cap, deși se 
purtase la fel cu doar câteva nopţi în urmă. Ca să nu mai spun, 
jignitor. 

— Îți cer iertare pentru că nu mă simt nicăieri binevenit, 
murmură el. Și pentru că nu-mi asum riscuri inutile. 

Clătinând din cap, Șeherezada îl luă de mână și își împleti 
degetele cu ale lui. 

— Șeherezada-/jan? spuse Musa, ivindu-se printre statuile 
ciudate ce străjuiau bazinul cu apă. 

Khalid nu șovăi nici de această dată. Deși îl recunoscuse pe 
mag, o trase pe Șeherezada mai aproape și își ridică șamșirul. 

Musa îi zâmbi, dezvăluindu-și dinţii strălucitori ca niște perle 
presărate pe un lemn de abanos. 

— Nu credeam că aveai să vii. 

— Soţia mea poate fi extrem de convingătoare, îi răspunse 
Khalid, după câteva clipe de tăcere, ţinându-și în continuare 
sabia ridicată în aer. 

— Mă bucur să te revăd, spuse magul, îngustându-și ochii. A 
trecut atâta amar de vreme! 

Khalid păstră tăcerea. 

_ Musa se apropie câţiva pași. Părea să-l studieze pe Khalid. 
Incercând, poate, să distingă pe chipul tânărului din faţa lui 
trăsăturile băiatului de odinioară. 

— Semeni... 

— Cu tatăl meu, interveni Khalid, cu glas tăios. Mi-au spus-o 
mulți alții. 

— Așa este. Dar descopăr câte ceva și din mama ta. Mai ales 
în priviri. 

— N-ai de ce să mă măgulești. Minciuna nu-ţi face cinste. 

— Nu te mint, răspunse Musa, dând ocol bazinului. Deși ochii 
tăi au aceeași culoare ca cei ai tatălui tău, sunt convins că vezi 
lumea prin prisma Leilei. Vezi totul. Tatăl tău vedea doar foarte 
puţin, adăugă, cu o grimasă pe chip. 

— Tata vedea suficient, îi ripostă Khalid, privindu-l printre 
gene. 

Tâlcul cuvintelor sale era evident. 

Un tată care vedea suficient cât să distrugă universul unui 
băiețel. 

— Nu, spuse Musa, oprindu-se în faţa lor, măturând cu 
mantia-i colorată piatra cafenie de pe caldarâm. Vedea numai 
ceea ce voia să vadă. Fără să dea șansa cuiva să-i arate și alte 
fațete ale lumii. 

Și tâlcul cuvintelor sale erau evidente. 

— N-am venit aici ca să iau lecţii de la dascălul mamei mele, 
ripostă Khalid. Și nici ca să-ţi ofer șansa de a-mi intra pe sub 
piele, Musa Zaragoza. 

— Nici nu mă aşteptam s-o fac peste noapte, răspunse magul, 
dând din cap. Dar... 

— Nu te aștepta să-mi câştigi simpatia! spuse Khalid, cu 
răceală în glas. Căci n-ai s-o faci vreodată. 

— Khalid-jan? șopti Șeherezada, trăgându-l de mână într-un 
gest tăcut de dezaprobare. 

Deși nu părea nici pe departe mistuit de remușcări, Khalid o 
strânse și el, recunoscându-i mustrarea tacită. 

— Îmi pare nespus de rău, micule pah/ang, spuse Musa, cu un 
zâmbet trist pe buze. Pentru tot. 

Șeherezada îl simţi pe Khalid crispându-se din cap până în 
picioare. 

Micule pahlang. Micule tigru! 

— Nu ţi-am acordat îngăduinţa de a-mi spune în felul acesta, 
murmură Khalid, cu chipul dăltuit parcă în piatră. Pentru tine 
sunt doar califul din Khorasan. Nimic mai mult. 

În clipa aceea, Șeherezada îl revăzu pe Khalid cu ochii unei 
fete înspăimântate, ce trăia cu teama că nu va mai apuca zorile 
zilei de mâine. Cu ochii unei fete ce vedea un băiat plămădit din 
gheaţă și piatră, ce curma viaţa mireselor sale fără scuze sau 
temei. 

Cu ochii unei fete a cărei singură armă de apărare erau 
poveștile scăldate în ură. 

Imaginea pe care Khalid o întruchipa acum îi sfâșia sufletul. O 
carcasă goală din ce era cu adevărat. 

O umbră din ce putea să fie. 

— Mii de scuze, sayyidi, spuse Musa, făcând o plecăciune și 
atingându-și fruntea cu degetele. 

Aruncându-i o privire ucigătoare lui Khalid, Șeherezada își 
smulse mâna din strânsoarea lui. 

— Musa-effendi, vă rog să nu... 

— Nu mă simt cu nimic jignit, draga mea steluță, răspunse 
Musa. Cunosc prea bine motivul pentru care tânărul calif mă 
disprețuiește atât de tare. N-am făcut nimic când mi-a cerut 
ajutorul. Și acest lucru îmi bântuie gândurile de foarte mulţi ani. 

— Dar n-aţi fi putut să faceți nimic, strigă Șeherezada. Dacă 
ați fi încercat să-i săriţi în ajutor, aţi fi pierit, de bună seamă. 

— Nu, răspunse Musa, cu o grimasă în colțul gurii. Când 
suntem puși în fața celor mai întunecate temeri, inerția este 
apanajul celor nevolnici sau deznădăjduiţi. Intotdeauna putem 
să spunem sau să facem ceva. Deși cuvintele singure... 

— Sunt doar niște mâzgăleli pe o foaie de hârtie, continuă 
Khalid, cu glasul tot mai rece. Puterea lor sălășluiește în sufletul 
celui care le rostește. 

— Ţi-ai amintit, murmură Musa, încremenit pe loc, cu un 
zâmbet șovăitor pe chip. Acest lucru îmi conferă multă alinare. 
Deși n-o merit, îți mulțumesc. 

— Și eu... îti mulțumesc, răspunse Khalid, îngândurat. Pentru 
tot ce-ai făcut pentru Șeherezada. 

— Sayyidi, spuse Musa, făcând altă plecăciune, apoi, 
întorcându-se spre ea, continuă, cu o expresie caldă pe chip: 
Dascălul vostru vă așteaptă cu nerăbdare în locul cunoscut, 
stăpână. 

o... 

Creatura ce-i aștepta pe mal nu era Artan Temujin. 

Era de cinci ori mai lungă decât un om. Și de două ori mai 
solidă. Dar nu aceste trăsături o tulburau pe Șeherezada. Ce o 
înspăimânta cel mai tare era asemănarea sa cu un șarpe. 
Acoperit cu solzi multicolori și strălucitori. Și un capișon imens. 

Și... aripi? 

Șeherezada scoase un țipăt înăbușit. Khalid își scoase iute 
sabia, cu un scrâșnet ameninţător. 

— Unde aţi fost? întrebă Artan, ivindu-se deodată din spatele 
monstrului șerpuitor. 

— Ce naiba e... ăsta? îngăimă Șeherezada, încercând cu greu 
să nu tipe. 

Animalul se încolăci de jur-împrejur, creând un curcubeu de 
culori, în timp ce aripile-i din piele îi străluceau în bătaia razelor 
de lună. 

— Cine? Shesha? întrebă Artan, cu un zâmbet maliţios pe 
buze. E inofensiv. 

Șarpele își dezvălui colții, de parcă ar fi înțeles. Și voia, cu 
orice preț, să-i contrazică. 

— Este doar un șarpe înaripat și nătâng, spuse Artan, 
fluturându-și, nepăsător, mâna prin aer. Care adoră să sperie 
oamenii. Și - la fel ca orice tiran demn de propriul renume - 
înfățișarea sa înspăimântătoare este doar de fațadă. Este foarte 
drăguţ... în majoritatea timpului. 

Pe parcursul acestui schimb de replici, Khalid nu-și schimbase 
poziția. Stătea încremenit pe loc, cu șamșirul lângă el și trupul 
ca o pavăză între Șeherezada și monstrul ameninţător... 

Cu ochii aţintiţi asupra lui Artan. 

Acum, se întoarse, cu sabia în mână, spre băiatul cu capul 
pleșuv și îi aruncă o privire nimicitoare. 

— Bănuiesc că acesta este soțul tău blestemat, spuse Artan, 
râzând zgomotos. 

Oare nesăbuitul ăsta n-a auzit nimic din tot ce i-am spus 
despre temperamentul lui Khalia? 

Înainte ca Șeherezada să intervină, Artan sări în nisip peste 
coada șarpelui. 

— N-ai deloc simţul umorului, după cum bine am înţeles din 
vorbele soţiei tale, continuă el, privindu-l pieziș. Dar n-am ce să 
fac în privinţa asta. 

Altă jignire. 

— Să-ţi spun Khalid? insistă el. Căci practic nu ești suveranul 
meu. Dar nu mai contează. Eu sunt Artan Temujin și - după 
multă muncă de convingere - am acceptat să te salvez de 
propriu-ţi destin. Dar numai după ce soţia ta m-a rugat cu cerul 
și cu pământul. În genunchi, firește, continuă, rânjind. Îmi place 
când se ploconește. 

Nu salva de replici sarcastice îi stârni însă reacţia. Ci 
priveliștea arsurilor de pe bratele lui Artan. Șeherezada tresări 
când îi văzu expresia de pe chip. Numai cineva care îl cunoștea 
foarte bine pe Khalid ar fi observat. 

Spasmul aproape imperceptibil din jurul unui ochi. Ce apărea 
și dispărea într-o clipită. 

Sub imperiul recunoașterii. 

Și al înțelegerii. 

O, Doamne! 

Artan îi făcu apoi cu ochiul lui Khalid. Și îl bătu pe umăr. Un 
gest regretabil. 

Jignirea supremă. 

Șamșirul străluci în întuneric... 

Cât pe-aici să-i taie beregata. 

Păstrându-și tot timpul zâmbetul pe buze, Artan își ridică 
mâinile în aer, într-un gest, parcă, de capitulare. Apoi, palmele îi 
luară foc. 

— Recunosc că am încercat să te provoc, spuse Artan, fără 
umbră de teamă. Așa mă distrez eu. Șeherezada mi-a spus că ai 
un temperament vulcanic. Lucrurile au luat însă o turnură 
neobișnuită mai repede decât am intenţionat. Ce-ar fi să... 

— Tu i-ai făcut rănile alea? 

Deși broboane de sudoare îi brăzdau gâtul, Khalid nu se clinti 
din faţa sferelor de foc. 

Artan căscă ochii mari cât cepele. Spre deosebire de Khalid, el 
nu putea să-și ascundă reacţiile. Se înroși până în vârful 
urechilor, copleșit de vină. 

— Ei bine... 

— Încetaţi, amândoi! interveni Șeherezada, apucându-l pe 
Artan de gulerul tunicii și trăgându-l cât mai departe de Khalid. 
Ce faci? îl întrebă, cochetând pentru o clipă cu ideea de a-i arde 
lui Artan un pumn în nas. Ai înnebunit de-a binelea? lar tu ai fost 
respingător toată seara, spuse apoi, întorcându-se spre Khalid. 
Mai întâi, cu Musa-effendi și acum cu Artan. Încearcă să ne 
ajute, Khalid! 

În ciuda mustrărilor ei, șamșirul nu se clinti de sub beregata 
lui Artan. lar sferele de foc continuau să se învârtească 
amenințătoare. 

— Încetaţi duelul ăsta prostesc, nesăbuiţi ce sunteţi! insistă 
Șeherezada. Acesta este motivul pentru care lumea ar fi un loc 
mult mai bun dacă ar fi cârmuită de femei. 

— Printr-un loc mult mai bun vrei să spui mai puţin interesant, 
răspunse Artan, rânjind din nou, deși își retrase armele. Nu îmi 
împărtășești părerea, suveran al suveranilor? 

Khalid lăsă sabia în pământ, dar continuă să-l privească pe 
Artan cu ochi reci și sfredelitori. 

— Hmm! murmură Artan, îngândurat. Dacă n-am fi avut 
schimbul de replici scurt, dar fermecător de la începutul întâlnirii 
noastre, aș tinde să cred, cu îngrijorare, că te-ai căsătorit cu un 
mut, micuța mea becaţă. Aș înțelege, ţinând seama cât de mult 
vorbești tu, dar trebuie să marturisesc că sunt puţin uimit. 

— Nu e mut, răspunse Șeherezada. Dar nu poate să sufere 
neghiobii. 

— De aceea, nu mai are nimic de spus în preajma ta, îi ripostă 
Artan, făcându-i cu ochiul, apoi, punându-i brațul pe umeri, o 
trase mai aproape. 

— Vorbește numai dacă cei din jur merită această favoare, 
ticălos ce ești, replică Șeherezada, îmbrâncindu-l cu mâna. 

— Cum de mai supraviețuiește, înconjurat de atâţia neghiobi? 

— li „aranjez” pe rând, răspunse, încet, Khalid, băgându-și 
sabia în teacă cu un șuierat ameninţțător. 

Auzindu-i spusele, Artan își dădu capul pe spate și izbucni în 
ras. 

— Imi place, micuță becaţă. Nu vorbește el prea mult, dar 
spune drept ceea ce spune. Poate să rămână. 

— Să rămână? întrebă Șeherezada. Am crezut că mergem să 
ne întâlnim cu mătușa ta. 

— Așa vom face, răspunse Artan, trăgând de un cercel. Doar 
că Shesha e un pic cam îndărătnic în momentul de față. 

Se răsuci apoi în nisip și făcu câţiva pași spre o colină. Le 
aruncă apoi două mantii străjuite cu blană. 

— Incercaţi să le găsiţi cumva un loc pe covoraș! Căci veţi 
avea nevoie de ele. 

Șeherezada privi mantiile ce le zăceau la picioare. 

— Artan... unde mergem? îl întrebă ea, cu îndoială în glas. 

— Spre o fortăreață tainică, îi răspunse, ridicând din 
sprâncene. Săpată în munţi. 

FATETA ÎNTUNECATĂ UNEI OGLINZI 


Era cea mai lungă călătorie pe care Șeherezada o făcea pe 
covorașul fermecat. 

Călătoriile anterioare nu duraseră mai mult de o oră. Dăduse 
„pinteni” covorașului - e adevărat - străbătând cu iuțeală 
întinderea de stele, în timp ce priveliștile se contopeau unele cu 
altele - dar avusese mereu senzaţia că știa unde merge. 

De data aceasta, însă, nu avea nici cea mai vagă idee. 

Covorașul se îndrepta spre est de mai bine de două ore. Apoi, 
când la orizont se ivi un lanţ de munţi - mai înalţi și mai 
impunători decât cei din Khorasan - covorașul începu să se 
înalțe. 

Aerul devenea tot mai rece și mai tăios. 

Fără să spună vreun cuvânt, Khalid o luă în braţe și se 
înfășurară cu una dintre mantiile îmblănite. Frigul nu-i 
pătrundea prin piele Șeherezadei - nu o deranja, de fapt, 
niciodată, datorită căldurii pe care i-o confereau abilităţile sale 
magice - dar nu voia să irosească șansa de a-i simţi din nou 
trupul lui Khalid lipit de al ei. Schiţă un zâmbet în timp ce i se 
cuibări la piept și își plimbă degetul prin palma lui, scrutând 
silueta munţilor din depărtare. 

Șeherezada îi ceruse covorașului să pornească pe urmele 
șarpelui înaripat, dar nu se simțea deloc în largul ei privind cum 
monstrul șerpuitor plutea printre nori. Nu văzuse nicicând o 
vietate atât de stranie. Deși auzise povești despre existenţa 
unor asemenea făpturi, le considerase mereu doar simple 
născociri. Basme spuse din bătrâni. 

Scăldate în lumina stelelor, mustăţile lungi și argintii, ce 
străjuiau botul ascuţit al șarpelui, păreau niște panglici subțiri, 
bătute de vânt. Forma lor ciudată și ochii, ce îi licăreau 
ameninţători și roșii ca niște pietre de rubin, îi confereau o 
expresie tulburătoare. 

În curând, Shesha o luă la stânga, spre vârfurile înzăpezite ale 
unui munte din depărtare. Acesta era un munte cu totul 
neobișnuit. Spre vest, crestele i se întindeau plate, retezate 
parcă de tăișul unei săbii imense. Stâncile erau zugrăvite într-o 

nuanţă cenușie, presărată cu tonalități albăstrui. Păreau negre 
sub pătura unui cer înnegurat de nori. Atât de negre încât 
păreau să absoarbă toată lumina înconjurătoare. Niciun petic de 
zăpadă nu le acoperea suprafaţa lină. 

După ce ocoliră crestele ciudate ale muntelui, Șeherezada 
văzu că cele dinspre est se înălțau asimetric ca niște degete 
ridicate spre cer. 

Shesha se îndreptă spre formațiunile stâncoase cele mai 
joase, apoi plonjă deodată, strângându-și pe lângă trup aripile-i 
de piele. Covorașul fermecat îl urmă și un vânt rece ca gheaţa îi 
șfichiui obrajii Șeherezadei, lăsând-o aproape fără suflare. 

intre degetul mare și cel arătător al muntelui, se înălța o 
clădire în trepte, săpată direct în stâncă. Dacă n-ar fi știut 
despre existența ei, Șeherezada nici n-ar fi observat-o. Cele 
patru acoperișuri ale sale cu frontoane se ridicau în scări, unul 
deasupra celuilalt. Deasupra intrării, se afla o plăcuţă de lemn, 
scrijelită într-o limbă necunoscută cu semne aurii. 

Când coborâră în curtea din faţa clădirii, o pală de vânt agită 
câţiva clopoței de alamă, agăţaţi de bârnele casei. Aceștia 
scoaseră niște sunete stranii și triste. Ca acelea ce-ţi răsună în 
minte mult după ce acordurile lor se pierd în vânt. 

Se armonizau perfect cu pustietatea îngheţată din jurul lor. Și 
cu vasul din piatră pentru foc din mijlocul curţii. O pată de 
albastru și portocaliu în toată întinderea aceea de negru și alb. 

— Fermecător, nu-i așa? spuse Artan, acoperindu-și capul 
pleșuv cu gluga îmblănită a mantiei. 

— E... cu totul aparte, îi răspunse Șeherezada, strângându-și 
mai tare mantia pe trup. 

— Ar trebui s-o vezi iarna. 

Auzindu-i spusele, Khalid își stăvili cu greu un zâmbet. 

Cei trei se îndreptară spre intrare, în timp ce Shesha porni, 
șerpuitor, spre foc. Se treziră în faţa unor uși scunde și a unui 
prag înalt de piatră. Artan își scoase sandalele, iar Șeherezada și 
Khalid îl urmară îndeaproape. 

Nu le veni nimeni în întâmpinare. 

Lucru ce-i stârni Șeherezadei alte presimţiri sumbre. 

Podelele erau acoperite cu o hârtie groasă și lăcuită, perfect 
întinsă. Suprafaţa lor era ciudat de caldă. Încălzită, parcă, de un 
foc nevăzut. În aer plutea un miros vag de mentă. Cel puţin, așa 

credea Șeherezada. Mentă amestecată cu lămâie. Sau era, 
poate, lemn de agar? 

Artan străbătea coridoarele înguste cu ușurința și iuţeala 
dobândite de-a lungul anilor petrecuţi acolo. Drumul le era 
luminat de felinare înfășurate în pergament cerat. Urcară câteva 
trepte și ajunseră într-un alt labirint de coridoare. Când 
pătrunseră pe un hol întunecat... 

O creatură se ivi din întuneric, șuierând la Artan. 

Era albă și semăna cu o șopârlă. Cam de mărimea unei feline 
mai mici. Cu gheare ascuțite și pielea presărată cu pete negre. 
Își etala ghimpii de pe spate și își agita, amenințătoare, coada. 
În timp ce sâsâia, câteva picături de salivă îi căzură pe podea, 
arzându-i suprafaţa. Dâre de fum argintiu se înălțau din găurile 
făcute în pardoseală. 

— Ferește-te din calea mea, pacoste ce ești! spuse Artan, 
ridicându-și, ameninţător, mâna. 

Deși nu văzu nimic, Șeherezadei i se păru că aude scânteia 
unui foc ce se preface în vâlvătaie. Șopârla continuă să șuiere 
spre Artan, arcuindu-și și mai tare spinii și privindu-l cu ochii ei 
galbeni și strălucitori. 

Râsul domol al unei femei răsună la celălalt capăt al 
coridorului. 

— S-a întors cumva fiul lui Tolu? 

Glasul femeii nu era plăcut. Dar nu era nici neplăcut. 

Șeherezada se apropie de Khalid. lar el strânse cu degetele 
plăselele sabiei. 

— Cheamă-ţi santinela asta jalnică și îţi voi răspunde la 
întrebare! spuse Artan, fornăind pe nas. 

Un cuvânt aspru, rostit într-o limbă pe care Șeherezada nu o 
înțelegea, răsună în întuneric. Șopârla se retrase. Nu înainte de 
a mai sâsâi, amenințătoare, spre Artan și scuipând salivă lângă 
picioarele lui goale. 

— Sunt în siguranță? Pot să-mi continui drumul, mătușă 
Isuke? întrebă Artan, vădit amuzat. 

Râsul ei domol răsună încă o dată. 

— Pe cât se poate, fiu al lui Tolu. 

După ce schimbară priviri îngrijorate, Șeherezada și Khalid îl 
urmară pe Artan într-o cameră spațioasă, al cărei tavan era 
susținut de grinzi din lemn de tec. Podeaua era acoperită cu 
împletituri din papură. La o masă scundă, aflată în mijloc, stătea 

o femeie zveltă, pe care Șeherezada o asemui cu o pasăre. Nu 
cu o păsare cântătoare și nici cu o pasăre aflată în zbor. 

Ci mai degrabă cu o pasăre de pradă. 

Stătea cu spatele întins ca un arc, iar ochii îi scânteiau ca 
două bucăţi de cremene. Părul lung îi atârna în valuri pe umeri 
ca o mantie argintie și strălucitoare. O șuviță împletită cu un 
șirag de mărgele de sticlă îi cădea după o ureche. Tunica îi era 
tivită cu blană și legată cu un șiret de piele. 

Nu zâmbi când îi văzu. Își răsuci doar capul, vădit curioasă. Îi 
privea cu ochi ageri și stăruitori. 

— Ai venit însoțit de prieteni, spuse ea, scrutându-l mai întâi 
pe Khalid. 

Când acesta rămase încremenit pe loc, cu chipul dăltuit în 
piatră, Isuke își îndreptă, iscoditoare, privirea spre Șeherezada. 

— |lmi place să cred că sunt prieteni, răspunse Artan, 
zâmbind. Dar s-ar putea să nu fie. 

— Fata îţi împărtășește părerea, confirmă Isuke. Băiatul nu, 
adăugă apoi, adulmecând aerul, de parcă le putea citi gândurile 
cu ajutorul mirosului. 

— Nu încă. 

— Asta am ghicit și eu, răspunse Artan, râzând. 

— Băiatul nu are însă prieteni, continuă Isuke, înălțându-și 
capul în cealaltă direcție. Nu își poate permite acest lux, adăugă 
apoi, clipind încet din ochi. Căci este învăluit în întuneric. 

Khalid o strânse cu putere de mână pe Șeherezada. Ea înghiţi 
în sec și îi întâlni privirea lui Artan. 

— Nu fi atât de impresionată, micuță becaţă! o tachină el. Aș 
fi putut să-ți spun aceste lucruri din prima clipă când l-am 
cunoscut pe regele tău. Nu-i place să zâmbească și nu râde 
niciodată. Nu e greu să intuiești, așadar, că nu are prieteni. 

— De ce i-ai adus la mine? întrebă Isuke. Ca ofrandă? 

Auzindu-i spusele, Șeherezada puse mâna pe pumnal, gata să 
se apere, în timp ce Khalid scoase, fără șovăire, șamșirul din 
teacă. 

Artan oftă din rărunchi. 

— Nu te obosi, băiete! îi spuse Isuke lui Khalid, cu glasul 
presărat deopotrivă cu blândeţe și fermitate. Dacă aș fi vrut să 
vă curm viaţa, aţi fi deja morți. Aţi venit însoţiţi de nepotul meu. 
Și acest lucru este suficient ca să-mi stârnească interesul. Prin 
venele fetei curge un sânge mistic, pe când sufletul îţi este 

învăluit într-un nor negru. O să vă ascult povestea înainte de a 
vă hotări soarta. 

Deoarece Khalid refuza să lase sabia în pământ, Artan se 
întoarse spre el și îl ţintui cu privirea. 

— Îți promit că nu i se va întâmpla nimic rău Șeherezadei cât 
timp vom rămâne aici, îi spuse, cu o expresie gravă pe chip. Îţi 
jur pe mormântul tatălui meu. 

Isuke se încordă. 

Promisiunea lui Artan o jignise. Sau o făcuse curioasă. 
Șeherezada nu putea s-o spună cu certitudine. Dar niciuna 
dintre variante nu-i oferea prea multă alinare. 

Khalid nu părea să-i împărtășească însă părerea. Îl ţintui un 
timp pe Artan cu aceeași privire stăruitoare și - exact în clipa în 
care Șeherezada credea că lucrurile urmau un făgaș 
amenințător - Khalid se relaxă deodată. Mușchii maxilarului 
încetară să-i mai zvâcnească. 

Și lăsă sabia în pământ. 

— De ce i-ai adus aici, fiu al lui Tolu? întrebă Isuke, cu glasul 
și mai domol. 

Periculos de domol. Licărul din ochii ca de cremene deveni 
tăios ca obsidianul. 

— Și de ce faci promisiuni în folosul lor? 

— Băiatul este blestemat, mătușă Isuke. Au nevoie de ajutorul 
tău ca să spulbere blestemul și să găsească o cale prin care să 
redea vigoarea tatălui ei, răspunse Artan, ezitând ușor. Voi 
considera că îmi faci o favoare personală dacă le vei asculta 
povestea. 

— O favoare? 

— Da. 

— Sunt chiar atât de importanţi pentru tine? întrebă Isuke, 
privind-o din nou pe Șeherezada, cu vădit interes. 

— Ti-am spus că sunt prietenii mei, răspunse Artan, șovâind 
apoi doar cât ai clipi din ochi. Și s-ar putea să știe câte ceva 
despre... fărădelegile părinţilor mei. 

Deși își îmbrăcase gândul în cuvinte alese cu grijă, 
Șeherezada tresări, auzindu-i spusele. Khalid îl privea, la rândul 
său, cu o expresie înnegurată. 

O umbră ciudată îi învălui chipul lui Isuke. Ce dispăru înainte 
ca Șeherezada s-o poată defini. 

— Prea bine atunci. Ca o favoare pentru tine, le voi asculta 
povestea, încuviință ea, cu o privire tăioasă. Dar mă aştept să 
dai dovadă de aceeași bunăvoință atunci când va veni vremea. 

Artan făcu o scurtă plecăciune în faţa ei, fără să spună nimic. 
Șeherezada se așeză apoi pe împletiturile din papură, în faţa lui 
Isuke, în timp ce Artan se lăsă în genunchi, în stânga ei. Își ridică 
apoi privirea spre Khalid, iar el se așeză, în cele din urmă, lângă 
ea, ţinându-și șamșirul la îndemână. 

Vrăjitoarea ascultă cu atenţie în timp ce Șeherezada depănă 
povestea tristă a Avei și a lui Khalid. Povestea căsătoriei lor 
aranjate și a pierderii nimicitoare a pruncului lor. A deznădejdii 
Avei și a morții sale. A tatălui ei, ce-l ademenise pe Khalid la el 
acasă, unde își luase apoi viața în schimbul unui blestem 
sumbru aruncat asupra lui Khalid. 

Când Șeherezada își încheie povestea, vrăjitoarea se întoarse 
spre Khalid. El îi spuse apoi, în termeni lapidari, cum împlinise o 
vreme blestemul, dar refuza acum să se mai lase subjugat de 
capriciile unui lunatic răzbunător. 

În tot acest timp, vrăjitoarea se mulţumi doar să dea din cap 
ca o pasăre. Când terminară, luă de pe masă, cu o lentoare 
deliberată, un mănunchi de hârtii. 

— Blestemul întruchipează plata unei datorii - a unui târg 
încheiat, indiferent cât de nedrept ar părea, începu Isuke. In 
acest caz, un om și-a vărsat propriul sânge pentru ca blestemul 
să prindă viaţă. Dacă vrem să-l spulberăm, trebuie să aducem o 
ofrandă de aceeași valoare. 

— Atunci... trebuie să mor, spuse Khalid, cu resemnare în 
glas. 

De parcă s-ar fi așteptat la asta. 

Șeherezada se încordă ca un arc. O salvă de proteste îi stătea 
pe buze. 

Isuke schiță o grimasă, ce voia să pară un zâmbet. 

— Nu. Nu am spus asta. Dacă ar fi fost atât de simplu - viaţă 
pentru viaţă - blestemul s-ar fi spulberat cu mult timp în urmă. 
Blestemele sunt, însă, rareori atât de simple. 

Puse apoi pe masă o oglindă ovală cât două mâini de mare. Și 
o încadră cu palmele. 

Oglinda părea să se mărească după bunul ei plac. Captă 
imaginea Șeherezadei și a lui Khalid, apoi începu să se rotească 
ușor, prinsă parcă de tavan cu un fir invizibil. 

— Vreau să spun, continuă Isuke, că magia își oglindește 
propria-i putere și intenţie. Ca toate oglinzile, și magiile au o 
latură întunecată. O latură ce poate fi făcută să vadă ce își 
dorește să vadă, spuse ea, amuzată de propriile-i cuvinte. In 
magie, ca și în viaţă, înșelăciunea se dovedește adesea cea mai 
bună cale de a-ţi înfrânge dușmanii. 

Oglinda se învârtea. Încet. Și leneșă. Străluci în nuanţe argintii 
când îi întâlni chipul Șeherezadei, înainte de a-i capta imaginea 
lui Khalid. Apoi, sub puterea laturii sale întunecate, aruncă alte 
jocuri de lumini și umbre. 

Șeherezada clipi din ochi. Îndreptându-și privirea spre Khalid, 
îi văzu chipul încruntat și îngândurat. De parcă oglinda ar fi 
devenit o enigmă pe care încerca s-o descâlcească. 

— Așadar, continuă Isuke, cu glasul șoptit ca o adiere de vânt, 
dacă vreți să puneţi capăt acestui blestem, trebuie să pătrundeţi 
dincolo de suprafaţă. 

Nu... nu înțeleg. 

Oglinda rotitoare îi atrase din nou atenţia Șeherezadei. 
Scânteia la fiecare întoarcere. Creând lumini și umbre. Redând 
imaginea ei, apoi pe cea a lui Khalid. lar. Și iar. 

Șeherezada începu să ameţească. Miresmele de lămâie și 
mentă îi invadară nările și pieptul. Pleoapele îi cădeau de parcă 
ar fi fost de piatră. O mantie grea părea s-o învăluie deodată și 
abia își mai ţinea ochii deschiși, părând gata să adoarmă. Avea 
senzația că plutește în lumea viselor, fiind conștientă de tot ce 
se petrece în jurul ei, fără să controleze însă nimic din tot ce se 
întâmpla. 

În clipa aceea, când părea înlănţuită între două lumi, o 
prezență nedorită îi pătrunse în gânduri. 

O siluetă cu glugă se plimba prin dormitorul ei și îi scotocea 
printre lucruri ca un hoţ în puterea nopţii. Când nu reuși să 
găsească ce căuta, se întoarse spre ea. 

Șeherezada icni, cuprinsă de teamă. 

Silueta nu avea chip. Trăsăturile feței erau ascunse în spatele 
unei măști ovale, de culoarea fildeșului, ca nuanțele cojilor de 
ouă lustruite. Intrusul fără chip se îndreptă spre ea, apoi o 
conduse printr-un coridor înceţțoșat, privind ușile deschise ce 
străjuiau holul de-o parte și de alta. 

Camerele erau pline de amintirile Șeherezadei. De momentele 
când se certa cu Shiva sau cu Irsa. Când îl tachina pe Rahim. 

Când asculta poveștile depănate de mama ei. Când dispărea ca 
să fure o clipă de tandreţe în brațele lui Tariq. Când citea cărți 
alături de tatăl său. Sau plângea singură în odaia ei. 

Intrusul șovăi în pragul unei camere ce adăpostea momentele 
petrecute alături de Khalid. Amintirile nopţilor când îi depăna 
povești la lumina felinarului. Când îi împărtășea gândurile 
romantice, în timp ce rupea pâinea în bucățele. Când îl săruta - 
pe aleile întunecate și printre voalurile străvezii și diafane ca 
pânza de păianjen. Intrusul zăbovi o clipă când îi văzu 
sărutându-se pentru prima oară în suk. 

De parcă ar fi înţeles deodată ce înţeleseseră și ei atunci. 

Intrusul părea să manifeste un interes aparte pentru 
amintirile legate de tatăl ei. Privea, cu chipul său fără ochi, cum 
Jahandar îi oferea bobocul de trandafir cules din grădina lui în 
ziua în care Șeherezada ajunsese la palatul din Rey. Urmărea - 
cu ardoare - cum Jahandar suflă viaţă trandafirului ca apoi să-l 
ucidă printr-un gest nevinovat al mâinii. 

Intrusul porni apoi pe coridoarele înceţoșate în căutarea lui 
Jahandar al-Khayzuran. Descoperi, în curând, amintirile zilelor 
trecute, când Șeherezada îl rugase pe tatăl ei să-i spună ce se 
întâmplase în noaptea furtunii din Rey. 

Cum își rănise mâinile. Cum își arsese părul. Cum își găsise 
sfârșitul calul Irsei. 

Cum izbucnise furtuna. 

Jahandar îi arătase, cu ochi arzători, cartea pe care o ţinea 
strâns la piept de atâta amar de vreme. Scosese de la gâto 
cheie neagră... 

Și deschisese volumul... 

Răspândind în jur o lumină argintie. 

Prin vălătucii albi de ceaţă, intrusul o apucă pe Șeherezada de 
mână cu degetele-i reci ca gheața. 

Strângând-o cu putere. 

Șeherezada își înăbuși un țipăt. 

— Mătușă Isuke! strigă Artan, cu glas tunător. Gata, ajunge! 

Zgomotul de sticlă spartă spulberă călătoria Șeherezadei între 
cele două lumi, readucând-o cu picioarele pe pământ. 

Deschise brusc ochii. Și se trezi învăluită într-un fum alb. 

Observă imediat urmele unor degete pe încheietura ei. Urme 
roșii și aievea. Șeherezada clipi din ochi. Când își ridică privirea, 
simţi o strângere de inimă. 

Khalid și Artan erau amândoi în picioare. 

Sabia lui Khalid stătea înfiptă într-unul dintre pereţii camerei, 
într-un unghi ciudat, în timp ce plăselele-i încrustate cu 
nestemate îi fremătau încă sub puterea impactului. 

Oglinda amenințătoare a lui Isuke zăcea acum spartă în 
bucăţi. 

Khalid o făcuse ţăndări - Șeherezada o știa prea bine. Reușise 
cumva să spulbere controlul pe care vrăjitoarea îl avea asupra 
lui și distrusese oglinda în încercarea de a pune stavilă 
dominaţiei sale covârșitoare. Ca urmare, vrăjitoarea împlântase 
sabia în perete, cât mai departe de Khalid, în așa fel încât să nu 
ajungă prea ușor la ea. 

Artan stătea acum între Khalid și mătușa sa. 

N-a mișcat un deget cât timp mătușa lui mi s-a strecurat 
printre gânduri. Cui îi este loial cu adevărat Artan Temujin? 

Își imaginase iniţial că Artan se așezase între Khalid și mătușa 
lui ca o pavăză împotriva atacurilor lui Khalid. 

Realiză însă că era posibil să se fi înșelat. Artan părea mai 
degrabă tentat să li se alăture lor, nu mătușii sale. Stătea cu 
spatele la Khalid și numai un neghiob și-ar trata dușmanul cu 
spatele. lar Artan nu era un neghiob. Pe chipul lui, hotărârea se 
împletea acum cu remușcarea. De parcă își recunoștea 
greșelile. 

Așadar, Artan nu se așezase în faţa lui Khalid ca să-l 
oprească; ci ca să-/ salveze. 

Preferase să se alieze cu un băiat pe care abia îl cunoscuse în 
defavoarea familiei sale. 

Dar de ce? 

Șeherezada o scrută cu privirea pe vrăjitoarea din faţa ei. 

Este evident că Isuke a vrut să-mi răpească gândurile. Dar 
care i-a fost scopul? 

Vrăjitoarea rămase cu spatele întins ca un arc, ţinându-și 
mâinile pe masă. Fără să pară că regretă. 

— Ai promis, spuse Artan, cu glas acuzator. Ai promis că te 
vei mulțumi doar să cauţi cartea. Ai pro... 

— N-am promis nimic, îi ripostă Isuke, cu glas domol, dar 
mușcător. Tu ai promis. Oricum, fata e teafără și nevătămată. 

— Minţi, șopti Khalid, cu glas înverșunat. A ţipat de durere. 

— N-am păţit nimic. M-am speriat doar, interveni Șeherezada. 
Aș vrea să știu însă... 

— Nu mă interesează ce vrei să știi, o întrerupse Isuke. Dar 
cartea pe care o are tatăl tău... nu poate rămâne în mâinile sale. 

— Nu înţeleg, îngăimă Șeherezada, cu o expresie nedumerită 
pe chip. Acesta este motivul pentru care tata... 

— Rănile tatălui tău se vor vindeca cu timpul. Dar a 
descătușat puteri mult prea distrugătoare asupra lumii tale, 
răspunse vrăjitoarea, schimbându-și culoarea ochilor, de la 
nuanțele cremenii la cele ale obsidianului. Dacă vei distruge 
cartea, voi pune capăt blestemului celui pe care îl iubești atât 
de mult. Voi achita datoria rămasă neplătită. 

Deși Șeherezada își dorea cu ardoare să dea glas tuturor 
întrebărilor ce-i bântuiau gândurile, o alese pe cea mai 
imperioasă: 

— De ce trebuie să distrug cartea? 

Trebuia să-i cunoască motivele, căci nu avea încredere în 
argumentele ei. Și nici nu avea de gând să dea crezare spuselor 
cuiva, care știa totul despre ea, fără să-i ofere nimic în schimb. 

Isuke șovăi, adâncită în gânduri. 

— Cartea aceea pogoară numai năpaste asupra celui ce-o 
posedă. Ar trebui să te simţi mândră că îi aduci sfârșitul. 

— lartă-mă, dar acesta nu e un răspuns! ripostă Șeherezada, 
pe același ton tăios. Ce legătură are cartea asta cu tine? 

— Motivele mele n-ar trebui să te intereseze, atâta timp cât îţi 
atingi scopul, dar îţi voi spune doar atât: cartea are legătură cu 
părinţii lui Artan. Când o vei distruge, îl vei elibera de datoriile 
lor. 

— De ce natură sunt... aceste datorii? întrebă Khalid, privindu- 
| pe Artan. 

— Cartea a adus suferințe și distrugeri fără seamăn. Moartea 
în cele mai cumplite forme, răspunse Isuke, cu ochi scăpărători. 
Când i-a fost dăruită unui rege nesăbuit cu mulţi ani în urmă, am 
crezut că s-a pierdut și ne-am bucurat. Acum vreau să piară, 
odată pentru totdeauna. 

Șeherezada o scrută cu privirea pe femeia din faţa ei, 
copleșită de îndoieli. 

— Dacă știi unde este cartea acum, de ce n-o distrugi cu 
mâna ta? 

— Pătrunzându-ţi în gânduri, mi-am dat seama că nu ești atât 
de neghioabă cum mi-am imaginat la început, răspunse Isuke, 
schițând un zâmbet. 

— Nu, spuse Artan, râzând, deși nu părea nici pe departe 
amuzat. Nu e deloc neghioabă. 

— Nu pot să distrug cartea, mărturisi Isuke. Cum niciun alt 
membru din familie nu poate s-o facă. Este o carte zămislită 
dintr-o magie care ne curge prin vene. Doar sângele vărsat de 
bunăvoie poate s-o distrugă. Nu poate fi, însă, sângele nostru. 

— Trebuie să fie al meu, spuse Șeherezada, încuviințând din 
cap, cu o expresie sumbră. Și trebuie să-l vărs de bunăvoie. 

— Nu, interveni Khalid, cu chipul rigid. Nu voi... 

Șeherezada se întoarse spre el, pregătită să i se 
împotrivească cu propriile-i arme. 

— Dacă există o cale prin care putem să spulberăm 
blestemul, atunci sunt dispusă să fac orice. Și nu mă vei opri. 

— Şazi... 

— Nu e decizia ta, Khalid. E numai și numai a mea. 

— Eşti liberă să faci ce vrei, îi ripostă, încleștându-și pumnii. 
Ca și mine. Dar nu trebuie să faci totul de una singură... 

— De fapt, decizia îţi aparține, băiete, interveni Isuke, cu 
aceeaşi grimasă contorsionată pe chip. Căci, în cele din urmă, tu 
trebuie să distrugi cartea, de vreme ce blestemul a fost aruncat 
asupra ta. Șeherezada trebuie s-o fure de la tatăl ei, împreună 
cu cheia care o deschide. Apoi, trebuie să ţi le dea ţie ca să 
distrugi cartea și să pui capăt blestemului. 

— Și... ce-ar trebui să facă? întrebă Șeherezada, mușcându-și 
buza de jos. 

— Blestemul a fost plătit cu sânge, răspunse Isuke. Sângele 
va fi și de această dată modalitatea de plată. Și acum, și în 
momentul distrugerii cărţii. Dar nu trebuie să vă faceți griji; este 
importantă semnificaţia sângelui, nu cantitatea vărsată. Și, mai 
întâi, va trebui să găsesc o cale prin care să fac asta..., continuă 
ea, privind pumnalul de la brâul Șeherezadei. Dă-mi arma! îi 
porunci apoi. 

Șeherezada se supuse fără tragere de inimă. Isuke scoase 
pumnalul din teacă și începu să murmure în barbă. Lama căpătă 
o strălucire de un alb incandescent. În timp ce vrăjitoarea 
continua să murmure într-o limbă ce-i părea cunoscută, 
simboluri micuţe se iviră de jur-împrejurul pumnalului. 

Apoi, odată ce simbolurile se materializau unul câte unul, 
scăldate într-o strălucire stranie, Isuke își îndreptă privirea spre 
Khalid. 

— Dă-mi mâna! 

Șeherezada privea cu dinţii încleștaţi cum Khalid se supuse 
fără să crâcnească. Niciun mușchi nu-i tresări în clipa în care 
Isuke îi făcu o crestătură în palmă, deasupra celei existente. 
Când stropii stacojii de sânge atinseră lama pumnalului, tăișul 
se prefăcu dintr-un albastru incandescent într-un roșu purpuriu. 
Zvâcnea ca o inimă fremătătoare, învăluit în lumina stranie a 
simbolurilor. 

Totul în jurul lor se întunecă deodată. 

Cu chipul lipsit de orice expresie, Isuke șterse lama de sânge 
și băgă pumnalul în teaca încrustată cu nestemate. l-I întinse 
apoi Șeherezadei, fără să-și desprindă însă mâna de pe el. 

Când Șeherezada atinse cu degetele teaca de metal, o simţi 
rece ca moartea. 

— Folosește cheia ca să deschizi cartea, dar numai atunci 
când vei fi pregătit s-o distrugi! îi spuse vrăjitoarea lui Khalid, cu 
glas tainic. Repetă ritualul pe care l-ai văzut: fă-ţi o crestătură 
cu pumnalul și presară-i pe lamă câteva picături de sânge! 
Străpunge paginile cărții cu tăișul cuţitului și arunc-o în flăcări! 
continuă Isuke, oprindu-se apoi, adâncită în gânduri. Cartea ţi se 
va împotrivi, își reluă ea firul gândurilor. Va ţipa. Fă tot ce-ţi stă 
în putinţă ca să-i dai foc! Căci focul va spulbera blestemul odată 
ce vântul va purta cenușa cărții în cele patru zări. ți jur, pe 
numele meu și pe numele străbunilor mei, că asta se va 
întâmpla. 

Isuke îi strânse apoi, cu degetele-i ca niște gheare, 
încheietura Șeherezadei, în locul unde încă se mai vedeau 
urmele strânsorii de mai devreme. Numai atunci chipul îi trădă o 
urmă de emoție. Un rânjet îi apăru în colţul gurii. Și două linii 
verticale i se iviră de-a lungul punţii nazale. 

— Fă tot ce-ţi stă în putință, fetițo! Distruge cartea și 
eliberează-ne de o povară cumplită! De vei da, însă, greș, 
povara nu va mai fi doar a familiei mele..., spuse vrăjitoarea, cu 
ochii zugrăviți în nuanțele obsidianului. Ci și a ta. 

TRUCURI ȘI TERTIPURI 


Șeherezada se simţea pierdută. 

Încerca de trei zile. 

De trei zile, se prefăcea interesată de cartea tatălui său. Îi 
stătea alături, în cortul micuţ, și îl asculta în timp ce îi explica 
originile magiei ascunse în paginile ei. Îi zâmbea cu amărăciune 
pe când el îi descria munca istovitoare pe care o depusese ca s- 
o traducă. Și ca să memoreze rândurile așternute pe hârtie. 

Totul sub pretextul dorinţei de a o salva. 

De a o salva? 

O poveste verosimilă. 

Cu atât mai mult acum când Șeherezada știa de ce tatăl ei 
preţuia cartea atât de mult. De ce o proteja, chiar și prin negura 
delirului său. Acum când realiza că răul pe care îl putea provoca 
pălea în comparaţie cu puterile ei tainice. 

Cu puterea de a dobori un regat. 

De a-i subjuga pe alţii fără teamă. 

Șeherezada n-ar fi crezut vreodată că tatăl ei ar putea fi atât 
de fascinat de gândul puterii. Dovada îi stăruia, însă, 
netăgăduită, înaintea ochilor. Chipul tatălui ei se lumina deodată 
ori de câte ori îi vorbea cu fervoare despre ea, mângâindu-și cu 
palmele-i rănite capul pleșuv și ars, de parcă ar fi căutat ceva 
care să-i amintească cele petrecute. 

Care să-i amintească urmările faptelor sale. 

Deși Jahandar susţinea că nu intenţionase să pogoare o 
asemenea năpastă asupra orașului Rey - nu-și dorise decât s-o 
salveze - Șeherezada se simţea cuprinsă de îndoială. 

Căci tatăl ei îi evita privirea când îi spunea aceste lucruri. 

Ca urmare, își stăvili cu greu groaza când îl auzi dezvăluindu-i 
faptul că Reza bin-Latief îi ceruse ajutorul pentru anumite 
planuri viitoare. 

Planuri viitoare? Ce fel de planuri? 

Gândul îi stârni fiori reci pe șira spinării. 

Trupele lui Tariq reușiseră deja să cucerească două fortărețe 
situate de-a lungul frontierei dintre Khorasan și Parţia. 
Șeherezada îl înștiințase aseară pe Khalid și, deși își chemase în 

Rey, cu câteva săptămâni în urmă, supușii de sorginte nobilă, 
asediul orașului împiedica organizarea unei armate care să 
recucerească frontiera. Trupele rămase loiale în Rey erau 
dezorganizate și haotice. Khalid avea nevoie de timp ca să 
lanseze o contraofensivă. 

Timp pe care nu îl aveau. 

Șeherezada continua, așadar, să-l îmbrobodească pe tatăl ei, 
încercând să-l convingă să-i dea cartea. 

Ca să pună capăt blestemului înainte de izbucnirea războiului. 

Din păcate, însă, Jahandar n-o scăpa nici măcar o clipă din 
ochi. Dormea ţinând cartea lipită de piept și cheia prinsă la gât 
cu un lănţișor. 

Cum avea să reușească să i-o dea lui Khalid dacă tatăl ei nu 
se despărțea de ea nici în ruptul capului? 

Ar trebui să-i mărturisesc adevărul lui baba. Și să-l rog să-mi 
dea cartea. 

Șeherezada se gândise deseori la asta. Mai ales, în prima zi. 
Își dorea cu ardoare să creadă că tatăl ei era dispus să facă tot 
ce îi stătea în putinţă ca să-i dăruiască fiicei sale dragostea și 
fericirea de care el nu avusese parte. 

Dar când îl privea în ochi în timp ce îi vorbea cu venerație în 
glas - descriindu-i menirea pe care cartea i-o conferea - știa că 
nu avea să accepte prea ușor. Chiar dacă preţul avea să fie 
fericirea Șeherezadei. 

Acest lucru o durea mai mult decât voia să recunoască. 
Deoarece tatăl ei fusese mereu un om bun. Un om cumsecade. 
Un om înțelept. 

Un om care avea de ce să fie mândru. Un om căruia destinul îi 
dăruise două fiice ce-l iubeau nespus. Și o viaţă ce merita încă 
trăită. Șeherezada știa, însă, că mintea tatălui său căzuse pradă 
propriilor minciuni. Ajungând să le creadă. 

Așadar, în această după-amiază, Șeherezada se apucă să 
pregătească pâinea pentru masa de seară într-o negură de 
temeri și neliniști. 

— Şazi? o strigă Irsa de alături. 

— Hmm... 

— Ce faci? o întrebă sora ei, oftând resemnată. 

— Pregătesc aluatul pentru barbari. 

— Văd. Doar că... foloseşti faina pentru sangaF. 


5 Lipie din grâu integral. 

Când Șeherezada privi aluatul lipicios și își înțelese greșeala, 
se abţinu cu greu să nu dea cu el de pereţii peticiţi ai cortului. 
Știa, însă, că gestul ei nu i-ar fi domolit freamătul lăuntric și n-ar 
fi făcut decât mizerie. Îl azvârli, în schimb, pe jos, dintr-o singură 
lovitură. Măcar așa îl putea strânge într-o clipită. Era un lucru 
copilăresc, dar în clipa în care aluatul atinse pământul, scoase 
un sunet extrem de satisfăcător. 

— Cred ne-ar prinde bine un moment de tihnă, spuse Irsa, 
luând două cești și câteva rămurele de mentă, pe care i le dădu 
Șeherezadei. 

Se îndreptă apoi spre o masă plină de legume și luă de sub o 
împletitură de nuiele, presărată cu plante puse la uscat, un 
platou mic cu prăjiturele rotunde, făcute din migdale măcinate 
și caise confiate, acoperite cu un strat de zahăr. 

Cele două fete se așezară pe jos lângă aluatul dizgraţios. 
Șeherezada zdrobi rămurelele de mentă în cești și turnă ceaiul. 
Luă apoi o prăjiturică de migdale. 

— Ce te frământă? o întrebă Irsa, rupând o prăjitură în două. 

— Nimic, răspunse, ursuză, Șeherezada. 

— Bine. Nu te frământă nimic, spuse Irsa, lingând zahărul de 
pe degete. Într-o bună zi, voi înceta să te mai întreb și va fi doar 
vina ta. 

— Ai devenit sarcastică. Poate ar trebui să nu mai petreci 
atâta timp alături de Rahim al-Din Walad, îi ripostă Șeherezada, 
zâmbind. 

— lar tu ai devenit o mincinoasă, răspunse Irsa, aruncându-i o 
privire sfredelitoare. Ai făcut numeroase făgăduieli. Pe care 
trebuie să le împlinești. 

Șeherezada trase adânc aer în piept. Spusele lIrsei erau 
adevărate. Refuza de multă vreme să-i încredinţeze tainele sale. 
O făcuse însă mânată de cele mai bune intenţii. | se părea astfel 
o greșeală s-o implice acum pe Irsa când Șeherezada se afla 
într-un impas de unde nu știa cum să iasă. 

In trecut, însă, mândria îi adusese aproape pieirea. Căci din 
cauza refuzului ei de a vedea adevărul printre ițele poveștilor, 
fusese gata să piardă dragostea lui Khalid. Dacă îi va mărturisi 
acum totul surorii ei, poate că Irsa îi va oferi ajutorul de care 
avea atâta nevoie. Poate că două minţi vor reuși să răzbată 
acolo unde una singură a dat greș, cum le spunea mama lor. 

Sau poate că Șeherezada avea să regrete ziua în care, 
împinsă de egoism și de propriul câștig, pusese în pericol viaţa 
surorii ei. 

Sorbi încet din ceai și încercă să-și spulbere îndoielile printre 
miresme de mentă și zahăr. 

Nu pot să mai continui în felul ăsta. Ceva trebuie să se 
schimbe. 

Poate că eu trebuie să mă schimb. 

— Trebuie să iau cartea și cheia lui baba..., mărturisi ea, 
țintuind-o cu privirea pe sora ei. 

Irsa se încruntă și o privi cu ochi întrebători. 

— Fără să știe că i le-am luat. Cel puţin, nu imediat, conchise 
ea. Ai putea să găsești o cale? 

— In pergamentul plantelor vindecătoare, pe care mi l-a adus 
Rahim, am găsit reţeta unei poţiuni de dormit, răspunse Irsa, 
ronţăind, îngândurată, prăjitura de migdale. Crezi că ar merge? 

Șeherezada își ţugui buzele, adâncită în gânduri. 

E periculos. Dar n-am reușit să găsesc o soluție mai bună în 
tot timpul ăsta. 

— S-ar putea. 

— Dar trebuie să-ţi atrag atenţia, continuă Irsa, că baba nu va 
adormi imediat. Şi nu știu cât de eficientă e poţiunea, căci mai 
întâi va trebui s-o încerc, adăugă apoi, luând o înghiţitură de 
ceai. De ce vrei cartea asta, Şazi? Și de ce nu i-o ceri pur și 
simplu? 

Șeherezada își ascunse chipul în spatele unei liniști aparente. 
Ar fi fost o imprudenţă din partea ei să-i destăinuie Irsei tot ce 
știa. O imprudenţă s-o tulbure și mai mult, mărturisindu-i 
detaliile dureroase ale faptelor comise de părintele lor. 

— Nu contează de ce o vreau... 

— Nu! o întrerupse Irsa, strângând din buze. Dacă vrei să te 
ajut, trebuie să-mi dezvălui motivele. Să-mi spui adevărul. 

— Adevărul nu e... 

— Frumos? Simplu? Cum pare la prima vedere? izbucni Irsa, 
cu glas tăios, chiar sardonic. Câţi ani crezi că am, Şazi? Cât un 
prunc în scutece? Sau cât o femeie care poate să pregătească o 
poțiune de dormit? Hotărăște-te, căci nu pot întruchipa ambele 
imagini! 

Șeherezada clipi din ochi, surprinsă de adevărul spuselor 
surorii ei. Irsa avea dreptate. Nu putea să aleagă doar imaginea 

care îi plăcea. Și nici nu mai putea s-o ocrotească. Indiferent cât 
și-ar fi dorit s-o facă. 

Dacă Irsa era îndeajuns de matură ca s-o ajute - și să-și 
petreacă timpul cu Rahim al-Din Walad - atunci era îndeajuns de 
matură ca să afle de ce Șeherezada avea nevoie de cartea 
tatălui lor. 

— Ai dreptate. Oricât mi-aș dori s-o neg, nu mai ești o copilă. 
E timpul să-ţi spun adevărul, murmură Șeherezada, trăgând 
adânc aer în piept. 

Și începu să-și depene povestea. 

lar de această dată, nu mai lăsă nimic deoparte. Cu o voce 
lină și șoptită ca o adiere de vânt, Șeherezada îi împărtăși 
surorii sale istoria blestemului. A faptelor pe care băiatul ce îi 
cucerise inima fusese nevoit să le săvârșească pentru a-și 
proteja poporul. Și a lucrurilor pe care trebuiau acum să le facă 
pentru a pune capăt unei domnii a terorii instituite de un părinte 
înnebunit de durere. 

Irsa o asculta cu ochii mari cât cepele. 

Când Șeherezada îi descrise misiunea descurajatoare pe care 
trebuiau s-o ducă la bun sfârșit, Irsa se aplecă spre ea și o privi, 
îngândurată, printre gene. 

— Așadar, trebuie să-i iau cartea lui baba în timp ce doarme și 
să i-o dau lui Khalid ca s-o distrugă și să pună capăt blestemului, 
dar și acestui război de prisos, conchise Șeherezada, cu umerii 
gârboviţi sub povara tainelor împărtășite. 

Irsa păstră un timp tăcerea. 

— Îţi asumi un risc imens. Mai ales acum când atâţia ochi 
ostili stau aţintiți asupra ta, spuse ea, în cele din urmă. lar 
lucrurile ar putea să meargă mult mai ușor dacă te-ar ajuta 
cineva. Ce-ar fi să-i iau eu cartea lui baba cât timp te duci tu în 
Rey ca să-l aduci pe Khalid? 

— Nu, se împotrivi Șeherezada, clătinând din cap. E mult prea 
primejdios. 

— Nu, nu e, insistă Irsa. Și apoi e mult mai firesc s-o fac eu. 
Baba nu-și va imagina nicio clipă că aș manifesta vreun interes 
pentru carte. O să-i strecor poţiunea de dormit în ceaiul pe care 
i-l voi da diseară. Voi aștepta, mai întâi, să adoarmă și apoi ne 
vom întâlni în deșert. 

— N-aș putea îndura gândul că ţi s-ar putea întâmpla ceva. 

— Ce-ar putea să mi se întâmple? întrebă Irsa, încruntându- 
se. Doar nu înfrunt o armată de soldaţi. Transport numai o carte, 
stărui ea, rezumând lucrurile scurt și la obiect. Ce zici să ne 
întâlnim la fântâna aflată în partea de est a taberei? Este la 
mică depărtare de aici. Voi împrumuta calul Aishei și îţi voi 
aduce acolo cartea și cheia, scutindu-te astfel de efort și timp 
pierdut. Poţi pleca spre Rey imediat ce îi voi fi dat ceaiul lui 
baba, continuă ea, cu glas tot mai înflăcărat, presărându-și 
cuvintele cu tot mai multă certitudine. 

Șeherezada își mușcă obrazul, încă refractară, dar încântată 
de idee. 

Propunerea ei e cât se poate de logică. Și ar fi frumos să 
lucrăm din nou împreună. 

— Nu-ţi face griji, Șazi! o sfătui Irsa, cu un zâmbet cald pe 
buze. O să aştept ca baba să adoarmă și apoi o să-ți aduc 
cartea. Nu mă paște niciun pericol. 

În ciuda îndoielilor sale, Șeherezada îi zâmbi și ea. 

Poate că sora ei avea dreptate. 

Preluau frâiele destinului lor. Refuzau să-și lase viitorul în 
mâinile sorții. Poate că vâltoarea în care Șeherezada se zbătea 
în ultimul timp era consecinţa încercărilor ei de a înota împotriva 
unui curent năvalnic. Poate că ar trebui să se lase purtată de 
valuri, fără să se mai împotrivească. 

— Prea bine, încuviinţă Șeherezada. Să trecem la treabă! 

— Împreună, spuse Irsa, cu un zâmbet și mai larg pe buze. 

— Împreună, consimţi sora ei. 

e 

Tariq n-ar fi putut să spună ce îl determinase să pornească, în 
seara aceea, pe urmele Irsei al-Khayzuran. 

Din tot ce ar fi trebuit să facă, acesta era ultimul lucru la care 
ar fi trebuit să se gândească. Ar fi trebuit să plănuiască 
următorul atac. Sau să conceapă măcar o strategie, împreună 
cu unchiul său, în ciuda îndoielilor pe care le nutrea referitoare 
la obiectivele lui Reza bin-Latief. 

Străbătea, în schimb, deșertul, alături de Rahim... 

Încercând să păstreze tăcerea. 

Aveau noroc că Irsa nu știa să se furișeze. Și nici nu stătea cu 
ochii în patru. Căci orice soldat care se respectă le-ar fi observat 
prezența în depărtare. 

Și ar fi pus capăt acestei urmăriri ridicole cu mult timp în 

urmă. 
_ Dar Tariq își făcea griji pentru Șeherezada de câtva timp. 
Incerca de câteva zile să afle ce pune la cale. O văzuse ceva mai 
devreme strecurându-se în deșert cu o bocceluță în spate. Dar 
până să se desprindă din rândul soldaţilor ca să pornească după 
ea, Șeherezada dispăruse fără urmă. 

Acum, în lipsa unei alte soluții mai bine, era nevoit s-o 
urmărească pe Irsa. Căci, dacă știa cineva ce se ascundea în 
spatele dispariţiilor misterioase ale Șeherezadei, aceea era sora 
ei mai mică. 

Tariq era dispus să recurgă la subterfugii dacă putea, astfel, 
să afle motivul comportamentului ei din ultimul timp. Era mai 
mult decât dornic să cutreiere deșertul sub clar de lună în 
căutarea unei siluete cu glugă. 

lar Rahim? 

Devenea tot mai evident faptul că Rahim ar fi urmat-o oriunde 
pe Irsa al-Khayzuran. 

Irsa purta cu ea doar un pachete! înfășurat într-o pânză de in 
închisă la culoare, pe care îl ţinea strâns la piept. Nu era 
îmbrăcată pentru o călătorie îndelungată. Shahmina subţire pe 
care o purta pe umeri nu o proteja de vântul deșertic. 

Acest lucru i se părea ciudat lui Tariq, deoarece Irsa al- 
Khayzuran era extrem de sensibilă. Și n-ar fi constituit vreodată 
un motiv de îngrijorare. Nicicând n-o făcuse. Și nici n-ar fi putut 
s-o facă. 

Era previzibilă. Plăcută. Și agreabilă. 

Exact antipodul Șeherezadei. 

Tariq își ţinea, însă, la îndemână arcul recurbat, pentru orice 
eventualitate. 

Pentru orice i s-ar putea ivi în cale. 

După o jumătate de oră de mers călare, se apropiară de 
fântâna din așezarea părăsită unde Tariq îl întâlnise, în urmă cu 
câteva luni, pe Omar al-Sadid. Își aminti în treacăt cum bătrânul 
șeic scăpase cu greu din ghearele Zorayei. Se bucura că nu o 
luaseră cu ei, căci le-ar fi trădat, fără îndoială, prezenţa până 
acum. 

Rahim și Tariq coborâră de pe cai și se ascunseră în spatele 
unei clădiri năruite din piatră. Rămaseră în întuneric în timp ce 
Irsa își legă armăsarul de un pilon din apropierea fântânii. 

Tariq era curios, trebuia s-o recunoască. 

Cu cine se întâlnea oare micul greieraș? 

Nu vedea nici urmă de Șeherezada prin apropiere. 

Rahim trase aer pe nas. Chiar și de la câţiva pași depărtare, 
Tariq simţea neliniștea prietenului său de parcă era a lui. 

— De ce ești atât de îngrijorat? murmură Tariq. 

Rahim privea silueta zveltă a Irsei al-Khayzuran în depărtare. 

— Nu e în pericol, continuă el, cu un rânjet pe buze. Se 
întâlnește, fără doar și poate, cu cineva cunoscut. Ți-e teamă că 
ar putea fi un alt băiat? 

— De ce m-ar interesa dacă s-ar întâlni cu un alt băiat? 
ripostă Rahim. Vreau doar să mă asigur că nu e în pericol. 

— Firește că nu ţi-ar păsa nici cât negru sub unghie dacă s-ar 
întâlni cu un alt băiat, spuse Tariq, dându-și ochii peste cap. De 
aceea o urmărești în toiul nopţii ca un soț încornorat. 

Rahim scoase un sunet exasperat. 

— Știm amândoi prea bine de ce ne aflăm aici și nu are nicio 
legătură cu... 

Tariq îl reduse la tăcere, punându-i mâna pe umăr. 

Două siluete se apropiau de Irsa. Una era ușor de recunoscut. 
O cunoștea mult prea bine. Căci petrecuse mult timp 
întipărindu-i formele în minte. Trupul mic și fragil. Și părul 
răvășit de vânt. 

Cealaltă siluetă era înaltă. Şi purta glugă. Era bărbat. 

Nu era atât de ușor de recunoscut. 

Tariq știa însă cine era - înainte ca silueta să-și dea pe spate 
gluga ridei', înainte de a-și pune mâna pe spatele Șeherezadei. 

Ura puse stăpânire pe sufletul lui Tariq. Întunecându-i mintea. 
Și provocându-i un nod în stomac. In urechi îi răsunau propriile-i 
cuvinte. 

„Data viitoare când voi da ochii cu Khalid Ibn al-Rashid, unul 
dintre noi va muri. Să nu te îndoiești nicio clipă de asta!” 

Tariq nu stătu prea mult pe gânduri. Nu șovăi nicio clipită. 

Nu avea să se lase orbit de iubire, ignorând adevărul. 

Spumegând de furie, îl îmbrânci pe Rahim, care încercă să-l 
oprească... 

Și luă o săgeată. 

o... 


Șeherezadei nu-i plăcea locul acesta. 

Când zburase, alături de Khalid, pe deasupra așezării pustii, o 
presimţire nefastă îi sfâșiase inima. 

Și în timp ce străbăteau acum pustietatea, sentimentul deveni 
și mai apăsător. 

Toate clădirile din jurul lor erau abandonate. Multe dintre 
acoperișurile din lut și paie se prăbușiseră, dând naștere unor 
cratere ce adânceau și mai tare senzaţia sumbră și 
amenințătoare a locului... avertizându-i pe cei ce îndrăzneau să 
zăbovească prin aceste părți că timpul nu avea să fie îngăduitor 
cu ei. 

Și în ciuda pledoariei ferme și convingătoare, făcute ceva mai 
devreme de sora ei, Șeherezada vedea prea bine că Irsa era 
nervoasă. Se învârtea într-un cerc lângă fântână, strângând la 
piept un pacheţel înfășurat într-o pânză de in Cercul pe care Irsa 
îl desena în nisip devenea tot mai mic... 

Simţea și ea în aer aceeași ameninţare. 

Singurul lucru ce îi conferea Șeherezadei senzaţia că totul va 
fi bine în curând era atingerea mâinii lui Khalid. 

Prezenţa caldă și încurajatoare a băiatului ce îi stătea alături. 

Khalid vede totul. Nu-i scapă nici cel mai nesemnificativ 
detaliu. 

Nu va îngădui ca Irsa să pățească ceva. 

Șeherezada își îndreptă umerii. Khalid va distruge în curând 
cartea tatălui ei. Vor putea apoi să îndrepte tot răul făcut. Și nu 
va mai avea motive de îngrijorare. 

In timp ce se îndreptau spre fântână, o rafală de vânt suflă 
deodată printre clădirile pustii, așezate în formă de potcoavă, 
șuierând sumbru printre construcţiile goale de piatră. 

Un sunet familiar răsună în urma sa. 

Șeherezada încremeni pe loc. 

Ce-a fost asta?... Un cal 

Avea senzaţia că auzise în depărtare un tropot de copite. 

Khalid se opri și el lângă ea. Făcu apoi câţiva pași înainte, 
încercând parcă să descâlcească misterul. Calul Irsei stătea 
priponit de un pilon în apropiere. 

Nimeni altcineva nu mai știa unde se aflau. 

Vântul încetă brusc. Spirale de nisip i se așternură la picioare. 

Dar ceva nu era în ordine. Și acest lucru era evident. 

Șeherezada simţea o ameninţare în aer. 

Și zări niște umbre mișcându-se în apropierea unei clădiri din 
dreapta. 

Și înţelese. O înțelese cu certitudinea ameţitoare a unui om 
care se clatină pe marginea unei prăpăstii. 

Căci se antrenase ani de zile și stăpânea bine arta tragerii cu 
arcul. Acum era momentul ideal. 

Vântul încetase. Spulberându-se în depărtare. Simţea aproape 
penele săgeții printre degete. Și auzea pocnetul arcului întins la 
maximum. 

Dar și sunetul săgeţii ce-și luă zborul. 

Fără să mai stea o clipă pe gânduri, Șeherezada îl îmbrânci pe 
Khalid. 

O SĂGEATĂ ÎNFIPTĂ ÎN INIMĂ 


Săgeata șuieră prin întuneric, trecând pe lângă Irsa în drumul 
ei letal. 

Lumea din jurul său părea să încetinească deodată. 

O văzu pe sora ei năpustindu-se asupra califului din Khorasan 
în încercarea de a-l feri din calea săgeţii. 

În același moment, însă, califul o prinse în braţe, încercând s- 
o protejeze cu trupul său. Doi îndrăgostiţi încăpăţânaţi, ce voiau 
să se apere unul pe celălalt de aceeași ameninţare. 

Ce duceau aceeași luptă deja pierdută. 

El o prinse exact în clipa în care ea îl îmbrânci. Și totul era 
acum în zadar. 

Săgeata se înfipse în spatele Șeherezadei. 

Apoi, la fel cum i se păruseră că încetinesc, lucrurile începură 
să se deruleze deodată cu o viteză ameţitoare. 

Irsa îl văzu pe calif strângând-o pe Șeherezada la piept. Deși 
chipul îi era lipsit de expresie, ochii îi trădau furtuna din suflet. O 
furtună nimicitoare de vară. Un soare împresurat de nori 
învolburați. 

Un strigăt de uluire scăpă printre buzele surorii ei. 

Văzând cum săgeata tremura, înfiptă în spatele Șeherezadei, 
Irsa ţipă înspăimântată. 

Strigătul ei despică în două cerul nopții. 

— Şazi! ţipă Irsa, năpustindu-se spre ea. 

Șeherezada se ţinea cu mâinile de faldurile ridei'” negre a 
califului. Niciunul dintre ei nu rostea vreun cuvânt. Se priveau 
pierduţi unul în ochii celuilalt. Irsa nu înțelegea nimic din 
această conversaţie tăcută. Se prăbușiră amândoi la pământ, în 
timp ce califul o strângea în continuare pe Șeherezada la piept. 
Irsa căzu în nisip, cu inima bătându-i frenetic în piept. 

— Trebuie... trebuie să facem ceva! strigă ea. Trebuie să... 

Zgomotul de pași ce se auzi în spatele lor îl determină pe calif 
să treacă la acţiune. l-o pasă pe Șeherezada Irsei și sări în 
picioare aproape în același timp. Irsa o luă pe sora ei în brațe, 
privind cu disperare rana sângerândă de la umăr. Intrebându-se 
ce-ar trebui să facă, ce-ar putea să facă... 

Șuieratul ameninţător al unei săbii trase din teacă o trezi pe 
Irsa din iureșul gândurilor. Pentru prima oară de când săgeata o 
ocolise în drumul ei primejdios, zăbovi pentru o clipă ca să-l 
scruteze cu privirea pe califul din Khorasan. 

Nebunul din Rey. Regele-băieţandru, ce presăra moartea în 
jurul său. 

Soțul surorii ei. 

Era înalt. Nu cât Rahim, dar mai înalt decât se așteptase. 
Poate că avea momente când l-ai fi putut considera atrăgător. 
Nu era însă cazul acum. Acum, trăsăturile sale erau tăioase și 
aspre. Necruţătoare. Trădându-i intenţiile ucigătoare. Singura 
emoție pe care Irsa o distingea era furia. 

Și promisiunea de a răspândi moartea în preajma sa. 

Era înspăimântător. 

Un monstru cu adevărat. 

Imaginea califului cu sabia în mână, gata în orice clipă să 
ucidă, o făcea pe Irsa să-și dorească să se ascundă într-un colț, 
ca un șoricel speriat, rol pe care îl întruchipa mereu în cele mai 
cumplite coșmaruri ale sale. 

Cum putea oare Șeherezada să-l iubească? 

Înainte ca Irsa să-și adune gândurile, califul apucă plăselele 
șamșirului între palme și îl desprinse în două. Acum ţinea în 
mâini două săbii gemene. Două arme letale, menite să provoace 
de două ori mai mult rău. Fără să-și desprindă nicio clipă ochii 
de la misiunea lor ucigătoare, se așeză în faţa Șeherezadei și a 
Irsei, protejându-le cu trupul său. 

Zgomote de pași răsunară în clipa aceea prin nisip. 

— Şazi! 

— Dumnezeule mare! 

Irsa își întoarse privirea, uluită să audă cele două glasuri. 

Rahim și Tariq? Ce căutau tocmai aic? Cum de... 

Șeherezada apucă, cu mâinile tremurânde, shahmina Irsei. 

— Şazi? 

Înlăturându-și nedumerirea, Irsa se aplecă deasupra surorii ei, 
încercând să audă ce voia să-i spună. 

— Irsa, îngăimă Șeherezada, cu glas gâtuit, agățându-se cu 
degetele de țesătura subțire a șalului ei. 

Buzele își pierduseră culoarea, iar vocea îi era doar o șoaptă. 

— Trebuie să-l oprești. 

— Ce vrei să spui? strigă Irsa. 


VP - 184 


— Îl va ucide, murmură ea, tremurând acum ca varga. 

Irsa avea mâinile încleiate de sânge. 

— Eu... Ce-aș putea să... 

— Oprește-i! bâigui Șeherezada. Trebuie să-i oprești! 

Rahim își scosese iataganul și se așezase în poziţie de luptă în 
faţa lui Tariq. Acesta purta pe umăr o tolbă cu săgeți. 

Tariq trăsese săgeata? Tariq era autorul acestei tragedii? 
Probabil că ţinta fusese califul. Doar că o nimerise pe 
Șeherezada. Dumnezeule mare! Cum se întâmplase una ca 
asta? 

Și cum putea ea să-i oprească? Nici surorii ei nu reușise să-i 
capteze atenţia prea ușor. Cum avea să-i ţină calea unui băiat 
nesăbuit ca Tariq, înarmat până în dinţi și animat de glorie și 
răzbunare? 

Cu atât mai puţin avea să stăvilească mânia unui monstru 
precum califul din Khorasan. 

— Vă... vă rog! strigă Irsa, cu glasul timid al unui șoricel. 
Încetaţi! 

Chipul lui Tariq căpătase o nuanţă aproape cadaverică. 

— A murit? îl întrebă pe calif, trecându-și, deznădăjduit, 
degetele prin păr. 

Irsa realiză atunci că Tariq nu purta nicio armă, în afara tolbei 
cu săgeți prinsă la spate. Nu avea nici arc. Nici iatagan. Nici 
măcar un pumnal prins în eșarfa de la brâu. 

Era complet neputincios în fața unui monstru înarmat cu două 
săbii. 

Dar lui Tariq nu-i păsa, Irsa o știa prea bine. Nu-i păsa nici cât 
negru sub unghie. 

Căci era limpede ca lumina zilei că nu mai era în toate mințile. 

Califul din Khorasan păstră tăcerea. Își învârtea săbiile prin 
aer, creând cu o precizie uluitoare arce care îi trădau intenţiile 
punitive. 

Făcu câţiva pași în față. 

Fără să spună vreun cuvânt, Rahim se pregăti să-l apere pe 
Tariq. 

Irsa scoase un țipăt în clipa în care califul își îndreptă săbiile 
împotriva lui Rahim. O simțea pe sora ei luptându-se să-și tragă 
sufletul, să se ridice în capul oaselor și să se împotrivească... 

— A murit? întrebă din nou Tariq, cu glasul frânt de durere. 
Răspunde-mi la întrebare, ticălosule, și apoi poţi să-mi faci ce 
vrei! 

— De ce ţi-aș face favoarea asta? răspunse califul, tăios și 
maliţios. 

— Căci, dacă a murit, nici că-mi mai pasă de propria-mi 
soartă! 

— Atunci, suntem măcar de acord asupra a două lucruri. 

Spunând acestea, califul își îndreptă atenţia asupra lui Rahim, 
în timp ce săbiile îi străluceau în lumina lunii. 

— Vă rog! strigă Irsa. Vă rog să încetați... 

— Irsa, îngăimă Șeherezada, cu chipul contorsionat de durere 
și glasul gâtuit. Trebuie să... ţipi la Khalid. Ridică-te în picioare! 
Oprește-l! Fă ceva! 

Irsa clătină din cap. Era marele calif al Khorasanului! Cum ar fi 
îndrăznit un șoricel să-i stea în cale? 

— Irsa! 

Zgomote de săbii încleștate răsunară în deșert, spulberând 
tăcerea nopţii. 

Irsa rămase pe loc, înmărmurită de spaimă. De parcă raţiunea 
i-ar fi dispărut într-o clipită. 

Lupta se încheie după patru lovituri. Nu aveau sorţi de 
izbândă. Califul din Khorasan era un demon, instruit să 
mânuiască arme făurite în focurile iadului. 

Rahim se prăbuși în nisip, căutându-și sabia pierdută. 

Irsa privea scena cu inima cât un purice. 

Simţi fiori de spaimă când realiză ce avea să se întâmple. 

Califul nu se va mulțumi doar să-l dezarmeze pe Rahim. Nu 
orbit de mânie, cum era acum. Monstrul din Rey îl va ucide pe 
Rahim ca să ajungă la Tariq. 

Ca să-l distrugă pe Tariq pentru că pusese în pericol viaţa 
Șeherezadei. 

Și Irsa nu putea să trăiască într-o lume - refuza să trăiască 
într-o lume - unde se petrecuse o asemenea grozăvie, iar ea 
stătuse cu mâinile în sân. 

Așadar, în cele din urmă, nu rugăminţile șoptite ale surorii ei o 
convinseră să treacă la fapte. Nici teama ce-i îngheţa sângele 
prin vene. Nu. Nicidecum teama. Ci un sentiment mult mai 
profund. 

Un sentiment mai străvechi decât deșertul însuși. Un 
sentiment ce puse capăt domniei șoricelului. Odată pentru 
totdeauna. 

— Khalid Ibn al-Rashid! strigă Irsa, cu glas răsunător. 

Toţi ochii se îndreptară asupra ei. 

— Încetează imediat! Căci, de nu o vei face, îţi promit că 
Șeherezada nu te va ierta niciodată! 

Inima îi bătea frenetic în piept în timp ce ochii îi căzură asupra 
băiatului prăbușit în nisip. 

A băiatului ce punea mereu întrebări pertinente. A băiatului 
ce o făcea să se simtă mai mult decât frumoasă. A băiatului ce îi 
conferea puterea unui leu. 

— lar de îi vei face rău lui Rahim, nici eu nu te voi mai ierta 
vreodată, încheie Irsa, adevărul spuselor ei fiind mai tăios decât 
lama săbiilor. 

Chiar și nisipul părea să cedeze în faţa ei. Părea să se retragă, 
oftând ușurat. 

Califul din Khorasan o privi pentru o clipă, fără să clipească. 
Chipul lui dăltuit în piatră părea să-și fi pierdut din severitate. Işi 
îndreptă umerii. 

Și lăsă săbiile în pământ. 

Apoi, ca și când nu s-ar fi întâmplat nimic, califul se îndreptă 
spre Irsa, contopindu-și săbiile într-una singură. Rahim se ridică 
în picioare și, luându-și iataganul, porni cu teamă pe urmele 
califului, urmat îndeaproape de Tariq. 

Califul se așeză în genunchi lângă Șeherezada și încercă s-o ia 
în braţe. Ea schiță o grimasă de durere. Chipul îi căpătase o 
paloare cadaverică, iar fruntea îi era presărată cu broboane de 
sudoare. 

— Trebuie... s-o ducem în tabără, spuse Irsa, încercând să-și 
păstreze stăpânirea de sine, în ciuda vâltorii ultimelor 
întâmplări. Căci nu cred că ar fi bine să-i scoatem săgeata aici. 
Rana nu pare foarte adâncă, dar pierde mult sânge, iar Tariq 
folosește... 

— Vârfuri de săgeți din obsidian, încheie califul, cu privirea 
încă învăluită în negura mâniei. 

— Este posibil să se agraveze cu fiecare mișcare pe care o 
face, continuă Irsa, încuviințând din cap. Trebuie să facem ceva. 
Și cât mai repede. 

— Şazi! o strigă califul, cu blândeţe în glas. 

Tandreţea pe care o afișa deodată avea un efect ciudat de 
tulburător asupra lIrsei. Părea brusc o cu totul altă persoană. 

— Trebuie să rup coada săgeţii înainte de a te lua de aici. 

Șeherezada încuviință din cap printre faldurile shahminei 
Irsei. 

— O să te doară, murmură califul, șovâind. 

— Fă-o odată și nu mai vorbi atâta, nătărăule! îi răspunse ea, 
cu glas șoptit, lingându-și buzele. 

Irsa era uluită deopotrivă de cutezanţa surorii ei, cât și de 
expresia ușor amuzată ce se citea pe chipul califului. O trase 
mai aproape, cu aceeași grijă, și rupse apoi, cu un gest iute al 
mâinii, coada săgeţii, cât mai aproape de rană. Șeherezada 
scoase un strigăt înăbușit și începu să tremure și mai tare. 

— Nu va mai rămâne mult timp conștientă, îi spuse, încet, 
califul Irsei. Soldaţi căliţi în luptă au cedat cu mult înainte. 

— În... încetaţi să mai vorbiţi despre mine de parcă n-aş fi 
aici! îi mustră Șeherezada, clănțănind din dinți. 

— Tabăra se află la mică depărtare, spuse Irsa. Dacă am... 

— Luaţi unul dintre caii noștri! interveni Rahim, în spatele lor. 
Și porniţi spre tabăra beduinilor însoţiţi de Tariq! Nimeni nu vă 
va lua la întrebări în compania lui Tariq, atâta timp cât veţi avea 
chipul acoperit. Eu mă întorc cu Irsa. 

Califul îi aruncă o privire peste umăr. Rahim rămase 
încremenit pe loc sub ochii scrutători ai lui Khalid. Câteva clipe 
mai târziu, califul se ridică în picioare, purtând-o pe Șeherezada 
pe braţe. Așteptară cu toţii în tăcere întoarcerea lui Tariq. Când 
acesta aduse caii, încercă să-l ajute pe calif s-o așeze pe 
Șeherezada în șa, dar Rahim îl opri, punându-i mâna pe piept, 
apoi îl ajută singur pe Khalid. În scurt timp, califul stătea călare 
pe un armăsar negru, strângând la piept trupul vlăguit al 
Șeherezadei. 

Învăluit în aceeași tăcere deplină, califul își trase pe cap gluga 
ridei" și dădu pinteni calului, de parcă ar fi vrut să plece fără ei. 
Apoi se întoarse și îi țintui cu ochi scânteietori ca niște tăciuni 
aprinși. 

— Tariq Imran al-Ziyad! îl strigă califul, cu glas mânios, 
rostindu-i numele ca pe o vorbă de ocară. 

Irsa îl văzu pe Tariq încleștându-și pumnii. 

— la-o înainte... înainte să mă răzgândesc și să te ucid pe loc! 

UN FRATE ȘI UN CĂMIN 


Irsa nu știa ce să creadă despre soțul surorii ei. 

Era plămădit dintr-un aluat tulburător al extremelor, învăluit 
în faldurile ridei' sale negre. 

În prezenţa tuturor celorlalți, părea dăltuit din piatră și 
gheaţă. În prezenţa surorii sale, era blând ca adierea unui vânt 
de vară. 

Din păcate, însă, acest lucru nu domolea spaima pe care Irsa 
o simţea pentru el. Căci era convinsă că l-ar fi ucis pe Tariq nu 
mai puțin de trei ori de când se întorseseră în tabăra beduinilor. 

Primul incident se petrecu la scurt timp după ce intrară în 
cortul lui Tariq. Deși, de această dată, Irsa credea că ostilitatea 
califului era oarecum îndreptăţită. 

Imediat ce trecură pragul cortului, Irsa încercă să-i scoată 
Șeherezadei tunica pătată de sânge ca să-i vadă rana. Firește că 
nu se cuvenea ca Tariq s-o ajute în această privinţă. Mai ales, în 
prezența soțului surorii ei. Irsa era convinsă că Tariq îi 
împărtășea părerea. Și atunci nu înțelegea de ce încercase s-o 
facă. 

Din naivitate, în cel mai bun caz. Sau din dorinţa de a muri, în 
cel mai rău. 

Și în prezența unui asasin lunatic? 

Dornic oricând să răspândească moartea în diverse forme și 
culori. 

Apoi, după ce îi curăţară rana, ea și califul încercară să-i 
scoată vârful de săgeată. Cum niciunul dintre ei nu era iscusit în 
asemenea chestiuni delicate, misiunea se dovedea extrem de 
anevoioasă, cu atât mai mult cu cât Șeherezada se împotrivea 
cu toate puterile. În cele din urmă, se văzură nevoiţi să-i ceară 
părerea lui Tariq, de vreme ce el făurise vârful de săgeată. 

Cu scopul de a provoca cât mai mult rău cu putinţă. 

Și cu intenţia de a sfâșia pielea și de a zdrobi oasele. 

Irsa era convinsă că această mărturisire i-ar fi adus moartea 
lui Tariq, fără urmă de îndoială. Din păcate, nu îl ajută prea mult 
nici când îi încredinţară misiunea de a-i scoate vârful de 
săgeată. La urma urmei, el îi cunoștea cel mai bine forma. Ca să 

nu mai pomenim faptul că avea mâinile ferme precum un arcaș 
iscusit. Reuși să scoată intact vârful de săgeată, lucru pentru 
care Irsa îi era extrem de recunoscătoare, în ciuda operaţiei 
extrem de anevoioase. 

Șeherezada mușcă o bucată ponosită de piele, cu obrajii 
brăzdaţi de lacrimi. Deși Şazi revărsă apoi asupra lui Tariq o 
cascadă de sudălmi - lucru ce sugera faptul că rana avea să se 
vindece - califul își dorea cu aceeași ardoare să-i facă rău lui 
Tariq, Irsa era convinsă de asta. 

Ultimul incident unde Tariq scăpă ca prin urechile acului de o 
moarte timpurie se petrecu la scurt timp după ce Irsa curăţă 
încă o dată rana Șeherezadei cu un amestec de vin vechi și apă 
călduță. La scurt timp după ce Irsa realiză că nu reușeau să 
oprească sângerarea. 

Când își dădu seama că trebuia închisă cu fierul încins. 

Șeherezada nu era genul care să se piardă cu firea în fața 
unei alte încercări. Și nici să se văicărească din cauza unei 
zgârieturi. 

Irsa știa, însă, că nu avea să fie o misiune ușoară. Dar era 
necesară. Șeherezada pierduse deja foarte mult sânge. Incă 
puţin, și lucrurile vor lua o întorsătură urâtă. Când Irsa îi înfățișă 
situaţia surorii ei, Șeherezada le spuse să nu mai irosească 
timpul cu discuţii inutile. 

Hotărâră să folosească pumnalul khanjar al lui Rahim, 
deoarece, datorită vârfului său subţire, avea să lase doar o mică 
cicatrice. Califul avea să facă operaţia. Sub îndrumarea Irsei. 

Șeherezada își pierdu cunoștința. Irsa se bucura însă. Căci fie 
și numai mirosul de carne arsă era îndeajuns să-i facă rău. 

Tariq scăpă din nou de moarte ca prin urechile acului. Irsa era 
convinsă de asta. 

Căci, după ce închiseră rana cu fierul încins - iar Șeherezada 
își pierduse cunoștința - califul îl apucă, cu mâna stângă, pe 
Tariq de gulerul tunicii, ţinând în mâna dreaptă pumnalul înroșit 
în foc. Ura ce plutea în aer se împletea cu senzaţia de istovire ce 
pusese stăpânire pe Irsa. Singurul care reuși să-l împiedice pe 
calif să-și ducă la bun sfârșit dorinţele ucigașe fu Rahim. 

Rahim îl îmbrânci pe Tariq. Obligându-l să plece. Apoi, îl urmă 
și el, cerându-le iertare din priviri. 

Tariq se supuse, dispărând în întuneric, cu chipul mistuit de 
regrete. Dar - datorită lui Rahim - Tariq era măcar în viaţă. 

Acum, alături de Șeherezada, rămăseseră doar Irsa și califul. 
Singuri în cortul lui Tariq. 

Irsa, singură... cu cel ce curmase viaţa unor tinere. 

Spălă, într-un vas cu apă călduţă, cârpa de in murdară de 
sânge și se ridică în picioare, încercând să înlăture oboseala tot 
mai apăsătoare. Califul rămase la căpătâiul Șeherezadei, 
scrutându-i rana înfășurată în bandaje curate. 

— Când se va trezi, îi voi aduce niște ceai de orz cu rădăcină 
de valeriană. Îi va scădea febra și îi va mai alina durerile, 
ajutând-o să doarmă, spuse Irsa, mușcându-și, îngândurată, 
buza. 

Califul nu-i răspunse și nici nu-și îndreptă privirea spre ea. 
Rămase, în schimb, cu ochii ațintiți asupra lui Șazi, cu o expresie 
impenetrabilă pe chip. 

Irsa nu-și putea ignora dorinţa de a spulbera tăcerea 
chinuitoare. 

— Deși pare o prostie, îngăimă ea, mă bucur... că săgeata a 
nimerit-o într-un unghi atât de ciudat, deoarece nu i-a provocat 
o rană atât de adâncă. O va chinui câteva zile, iar umărul o va 
durea câtva timp, dar... ar fi putut fi și mai rău. 

Califul își desprinse, în cele din urmă, privirea de la 
Șeherezada și o scrută pe Irsa cu indiferență. 

— Da, încuviinţă el. Ar fi putut fi și mai rău, adăugă, 
îngustându-și ochii. Dacă n-ai fi intervenit tu, lucrurile ar fi putut 
să ia o turnură mult mai urâtă. Îţi mulțumesc, Irsa al-Khayzuran. 

Se îmbujoră toată la faţă, gâtuită de emoție. La urma urmei, 
nu se întâmpla prea des ca suveranul Khorasanului s-o 
considere o enigmă pe care voia s-o descâlcească. 

— Rahim... v-a adus câteva haine de schimb, spuse Irsa, 
trăgând adânc aer în piept ca să se liniștească. În ulciorul de 
colo găsiţi apă curată și - dacă mai aveţi încă nevoie - nu 
departe de aici se află un izvor. Probabil că vreţi să vă spălați... 
de sânge. Pot să ies din cort dacă doriţi... sayyidi. 

Califul ezită să-i răspundă, de parcă și-ar fi adunat gândurile. 
Irsei îi era cu neputinţă să spună ce îi trecea prin minte, căci era 
imposibil să-i străpungă masca pe care o purta pe chip. 

Era imposibil în toate privinţele. 

— Nu trebuie să-mi spui așa. 

Cuvintele lui o surprinseră pe Irsa, care încetă să-și mai 
frământe mâinile. 

— Dar... 

— Aș vrea să-mi spui Khalid, continuă califul, rezemându-și 
coatele pe genunchi. De vreme ce oricum m-ai certat în stilul 
tipic familiei al-Khayzuran, nu cred că ar trebui să fie prea greu, 
adăugă el, cu o umbră de umor pe chip. 

— Imi... îmi cer iertare, îngăimă Irsa, îmbujorându-se până în 
vârful urechilor. N-am fost în toate minţile. 

— Mă văd nevoit să te contrazic. Cred că - dintre noi toţi - ai 
fost singura în toate mințile. 

Privirea stăruitoare cu care califul o ţintuia - de parcă ar fi 
încercat să pătrundă cu ochii până în colţurile cele mai tainice 
ale sufletului ei - îi adânci și mai tare Irsei sentimentul de 
stânjeneală. Işi dădu la o parte șuviţele de păr ce-i căzuseră pe 
faţă. 

— Cred că ați fost puţin cam... impulsiv. 

Un zâmbet vag se ivi pe buzele califului. 

— O greșeală pentru care sunt convins că voi plăti cu vârf și 
îndesat, spuse el, privind-o pe Șeherezada adâncită în somn. Și 
pe bună dreptate. 

— Da, răspunse Irsa, schițând un zâmbet, în ciuda stânjenelii 
ei. Probabil că așa se va întâmpla - deși, cum reușește 
Șeherezada să dojenească pe cineva pentru firea sa iute la 
mânie, mi-e cu neputinţă să înțeleg. 

Auzindu-i spusele, califul zâmbi cu generozitate. Surâsul îi 
îndulci chipul aspru, conferindu-i trăsături aproape... copilărești. 
Aproape frumoase. 

Mai puţin monstruoase. 

Acest lucru o luă pe Irsa prin surprindere. Era pentru prima 
oară când înțelegea cu adevărat faptul că suveranul 
Khorasanului era doar cu câţiva ani mai mare decât ea. 

Că era doar un băiat. 

Un băiat cu o poveste de viață mult mai captivantă decât 
legendele înspăimântătoare ce îl învăluiau. 

Irsa își încolăci cosița printre degete, adâncită în gânduri. 

Tăcerea se așternu din nou. 

— iți înţeleg stânjeneala pe care o simţi în preajma mea, 
spuse, încet, califul. Purtarea mea de mai devreme este 
condamnabilă. Și aș vrea să-ţi cer iertare. 

De data aceasta, Irsa se îmbujoră la față dintr-un motiv cu 
totul diferit. 

— Sper că, într-o bună zi, vei putea să mă ierţi, continuă el. 

Ea încuviinţă din cap, căutând cuvintele potrivite. 

Califul își frecă gâtul și se aplecă ușor, ferindu-se de lumină. 
Aproape șovăitor. 

— Pot să te întreb unde este cartea tatălui tău? 

Deși vorbea în șoaptă, Irsa își aţinti privirea asupra intrării 
cortului înainte de a-i răspunde. 

— E aici, murmură ea. In bocceluţa mea. 

Trăsăturile califului își pierdură o umbră de rigiditate. O scrută 
din nou pe Irsa, cu chipul brăzdat de gânduri nerostite. 

— Nu..., începu el, șovăitor, respirând pe nas. N-am avut 
niciodată o soră, mărturisi apoi, cu privirea învăluită într-o 
umbră întunecată. Și n-am încetat niciodată să mă întreb cum ar 
fi fost dacă aș fi avut. Tu ai încetat să te mai întrebi cum ar fi 
fost dacă ai fi avut un frate? 

— Ei bine... nu am vreun frate. 

_ Adevărul era, însă, că Irsa își dorise mereu să aibă un frate. 
Incă de când era doar o copilă, se întreba cum ar fi fost să aibă 
un frate pe care să-l admire, așa cum numai o soră ar fi făcut-o. 
Un frate care s-o tachineze. Care să aibă grijă de ea și s-o 
cicălească și când trebuia, și când nu trebuia. 

Mult timp, Irsa se gândise să-i încredinţeze acest rol lui Tariq. 
Dar el era mereu ocupat cu alte lucruri mai importante - arcuri 
și săgeți, rămășaguri și șoimi. Ca și Șeherezada. Dar Irsa nu-i 
purtase pică. Sperase adesea că lucrurile aveau să se schimbe 
odată ce vor crește. 

Sperase că Tariq avea s-o vadă ca pe o soră. Și, în timp, avea 
să-i devină frate cu adevărat. 

Califul își înclină capul, îngândurat. 

— Astăzi, când ai ţipat la mine, am înțeles pentru prima oară 
ce înseamnă să ai o soră. 

— Și cum vi s-a părut? șopti Irsa. 

— Mi-a plăcut. 

— Chiar dacă am tipat la Domnia Voastră? îl întrebă, cu gura 
căscată. 

— Adevărul e că tocmai asta a făcut diferenţa. 

— Serios? îngăimă Irsa, clipind uluită. Dumnezeule, cât sunteţi 
de ciudat! V-a mai spus cineva asta? 

Zâmbi din nou, la fel de fermecător și de misterios. Apoi... 

Califul din Khorasan începu să râdă. 

Luând-o din nou prin surprindere, căci nu se așteptase să 
audă... 

Un râset relaxat. Lin și melodios. Deși era evident că nu 
obișnuia s-o facă prea des, nu era un râs stângaci și timid. Ci un 
râs ce amintea de vremuri mult mai senine. De vremuri când un 
băieţel râdea cu poftă de lucruri frumoase și vesele. 

Irsa avea senzaţia că era martora unei întâmplări uluitoare. 

— Îmi cer iertare, spuse ea, încercând să afișeze o atitudine 
cât mai cuviincioasă cu putință, deși știa prea bine că purtarea 
ei înlătura până și simpla noţiune. N-am vrut să insinuez că 
sunteți ciudat. 

— Ai făcut mai mult decât să insinuezi; ai spus-o direct. 

Ochii califului licăreau scânteietori, fără să pară, însă, 
ameninţători. 

— Da, îi răspunse ea, jucându-se cu mâneca tunicii. Cred că 
aveți dreptate. : 

— În orice caz, să nu crezi că mă simt jignit. Îşi sunt 
recunoscător pentru tot ce-ai făcut. Și cred că ar trebui să ţi-o și 


spun. 
Irsa căscă ochii mari. Nu va înceta oare niciodată s-o 
surprindă? 
— iți mulţumesc..., spuse el, cu o expresie gânditoare, 


chibzuind parcă asupra unui lucru însemnat. Irsa, adăugă apoi. 

Irsa se trezi și ea pierdută în gânduri. Luă apoi deodată o 
hotărâre irevocabilă. 

— Cu plăcere... Khalid. 

Schiţă un surâs din colţul gurii, uluită de tot ce se întâmpla, 
înainte de a se îmbujora din nou, luă hainele oferite de Rahim și 
i le întinse lui... Khalid. 

El se ridică în picioare și își desprinse de pe umeri rida’ pătată 
de sânge. Apoi, se îndreptă spre ulciorul cu apă, fără să mai 
spună vreun cuvânt. 

Tulburată de faptul că începea acum să înţeleagă iubirea pe 
care sora ei i-o purta acestui presupus monstru, Irsa scotoci prin 
lucrurile din bocceluţă. Și îi dădu lui Khalid cartea înfășurată 
într-o pânză de in. Apoi, ieși în fugă din cort, cufundată într-un 
iureș de gânduri. 

Se făcu nevăzută în întuneric. 

Și îl văzu pe Rahim pășind de colo-colo. 

— Ce faci? îngăimă ea, icnind și făcând un pas în spate. 

El se opri pe loc când o văzu. 

— Eu... eu... 

Își plimbă mână de la ceafă la maxilar. Vocea lui avea o 
răgușeală aparte. Mai stridentă ca de obicei. De parcă ar fi ţipat 
la ceruri zile de-a rândul. 

— Cred că te așteptam, conchise Rahim, cu glasul la fel de 
ferm ca și expresia de pe chip. 

Când clipi din ochi, genele-i negre ca cerneala îi fluturară 
deasupra pleoapelor cu o lentoare aproape senzuală. 

— Voiam să văd dacă ești teafără. 

— Aha! murmură Irsa, încercând să nu-și trădeze entuziasmul 
- în zadar, însă. 

— Aha? 

— De ce n-ai intrat în cort? îl întrebă ea, răsucindu-și cosița pe 
degete. 

— Nu mă agreează prea tare, îi răspunse Rahim, cu un 
zâmbet trist pe buze. 

— Nu cred că agreează prea mulţi oameni. 

— Pe tine te place, răspunse el, cu același zâmbet. 

— Așa crezi tu? 

— Sunt convins, spuse Rahim, încuviințând din cap. Te-a 
ascultat. Și nu mi se pare că ar face asta prea des. 

Deschise gura ca să mai adauge ceva, apoi o închise, 
răzgândindu-se brusc. 

Irsa nu mai putea să îndure. Nu mai putea să îndure freamătul 
lăuntric în care se zbătea - faptul că nu cunoștea până și cel mai 
neînsemnat gând al lui Rahim. Gândurile pe care le nutrea 
oriunde și oricând. Era conștientă că dorinţele ei depășeau sfera 
realităţii, dar voia să-i cunoască întregul univers lăuntric. 

Măcar acum motivul dorințelor ei avea și un nume. 

Dragostea. 

Irsa aproape că își mărturisise sentimentele în deșert. Și 
credea că Rahim îi împărtășea o bună parte dintre ele. Cel puţin, 
ținea foarte mult la ea. 

Dar trebuia să-și spună cuvântul. 

Irsa își umezi buza de jos cu vârful limbii, simţindu-și deodată 
gâtul uscat. 

— Voiai... să-mi spui ceva? 

— Da... și nu, răspunse el, trăgând aer în piept. 

— Cum adică? 

— Cam asta se întâmplă, spuse Rahim, oftând adânc. Când 
mă aflu în preajma ta, mă faci să uit. 

— Să uiţi? repetă Irsa, cu o expresie iritată pe chip. 

— Dar să-mi și amintesc. 

— Mă  zăpăcești, Rahim al-Din Walad, spuse Irsa, 
încrucișându-și brațele pe piept, de parcă ar fi vrut să-și 
ascundă bătăile frenetice ale inimii. 

Rahim își trecu, zâmbind, mâna printre buclele-i cumplit de 
crețe, stârnind în jur un nor de nisip. 

— Aş vrea să-ți spun foarte multe lucruri, Irsa al-Khayzuran. 
Aş trebui să-ți mulțumesc pentru că m-ai salvat astăzi. Pe mine 
și pe cel mai bun prieten al meu. Dar..., continuă Rahim, făcând 
un pas spre ea... nu asta vreau să fac. 

— Dar... ce vrei să faci? șopti ea. 

Rahim făcu încă un pas. Prea aproape și totuși mult prea 
departe. 

— Vreau să-ți cer ceva. 

— Cere-mi atunci! 

Miresmele calde de portocale și ulei de in îi îmbătau simţurile, 
ademenind-o să se apropie. Cerându-i să rămână. 

Rahim înghiţi în sec, gâtuit de emoție. 

— Pot să te sărut? 

— De ce îmi ceri voie? murmură Irsa. Nu spulberi astfel... 
vraja momentului? 

— Nu, îi răspunse, cu un zâmbet presărat cu tâlcuri ascunse. 
Căci nu este doar un simplu sărut. 

— De ce spui asta? 

— Pentru că, atunci când te voi săruta, vreau ca buzele tale 
să fie primele... și ultimele pe care le voi săruta vreodată. 

— Aha! spuse ea din nou. 

Pentru ultima oară. 

Era un suspin și o încuviinţare totodată. 

— Așadar..., continuă Rahim, dându-i la o parte părul de pe 
faţă... pot să te sărut, Irsa al-Khayzuran? 

Inima i se opri în loc, apoi începu să bată din nou, cu și mai 
multă fervoare. 

— Da. 

Purtând o expresie gravă pe chip, Rahim se aplecă spre ea, 
ridicându-i capul spre el. Irsa îi simţi freamătul trupului când îi 

atinse buzele cu ale sale, ușor și duios la început. Apoi, își 
contopi frenetic gura cu a ei, iar Irsa înţelese, în sfârșit. 

Întelese ce înseamnă să te simţi acasă oricând și oriunde te-ai 
afla. Ce înseamnă sentimentul de apartenenţă. 

Căci, în clipa aceea, desfătându-se cu savoarea buzelor lui 
Rahim și dulceaţa-i limbii, ce îi aprindea simţurile, făcându-i 
sângele să-i zvâcnească prin vene, Irsa știa că va fi mereu 
acasă. 

Cu Rahim. În acest moment. Și în acest loc. 

Și că inima ei nu va mai cunoaște niciodată singurătatea. 

Tariq străbătuse de două ori întreaga tabără a beduinilor. 
Mergea de parcă ar fi fost în transă. Zbătându-se într-un iureș 
de regrete și resentimente. De mânie și durere. 

Nu știa ce să facă. 

Nu-și dorise nicicând să-și vadă iubirea răpusă de propria-i 
săgeată. De propria-i furie oarbă. 

Dar o văzuse. Văzuse totul. 

Nu avusese tăria să-și vadă mai departe de drum. 

Căci era vina lui. 

Tariq realizase asta din clipa în care eliberase săgeata. Din 
clipa în care aceasta își luase zborul. 

Își dorise cu disperare s-o oprească. 

Firește că Șeherezada sărise în faţa regelui-băiețandru. 
Întotdeauna dăruise totul celor pe care îi iubea. Așa cum își 
riscase propria-i viaţă ca să răzbune moartea Shivei. Faptul că 
Șeherezada se aruncase, fără șovăire, în faţa califului din 
Khorasan n-ar fi trebuit, așadar, să surprindă pe nimeni - cu atât 
mai puţin pe Tariq. 

Tariq nu se așteptase însă ca regele-băiețandru să acţioneze 
la fel. Nu se așteptase să-și pună viaţa în pericol ca s-o salveze 
pe a ei. Fără urmă de ezitare. 

Cu toate acestea, îl văzuse apărând-o cu propriul trup. 

Cum ar fi făcut și Tariq. 

Realiză atunci - cum realizase și în clipa în care citise 
scrisoarea pe care Șeherezada o ţinea ascunsă în mantie - că 
dragostea lor nu era un simplu foc de paie. 

Adevărul era că Tariq știa încă de atunci că nu avea sorți de 
izbândă. Că avea să piardă această luptă. 

Numai un nesăbuit și-ar fi imaginat altceva. 

Dar Tariq preferase să fie un nesăbuit. 

Și o știa prea bine acum, cu o certitudine rece și stăruitoare. 
Cu aceeași certitudine pe care o simţise și sub Marele Portic 
când realizase pentru prima oară că Șeherezada îl iubea pe 
regele-băieţandru. Ignorase adevărul în acea zi fatidică. Acum, 
însă, în ciuda viselor nesăbuite ale lui Tariq, a gândurilor sale 
deznădăjduite că, într-o bună zi, dacă Șeherezada și regele- 
băiețandru se vor despărți îndeajuns de mult... Tariq știa că 
dorințele nu să i vor împlini vreodată. 

Șeherezada nu se va întoarce niciodată cu el în Talegan. 

Căci locul ei nu era acolo. 

Locul ei era într-un palat de marmură și piatră. O regină cu 
drepturi depline. Alături de un rege-băieţandru, care o iubea cu 
aceeași pasiune răvășitoare ca și ea. Alături de regele- 
băiețţandru, a cărui prezenţă o căuta mereu. Ca și aseară. Mai 
întâi, când o lovise săgeata, apoi, copleșită de dureri cumplite, 
când avea să îndure atingerea fierului înroșit în foc... 

Șeherezada căutase alinare în braţele unei singure persoane. 

Și asta îi sfâșia sufletul lui Tariq. Îi sfâșia amintirile anilor 
petrecuți împreună. Ale clipelor când o aștepta să se întoarcă la 
el. Convins fiind că erau meniţi să fie împreună. 

Că regele-băiețandru nu însemna nimic pentru ea. 

Șeherezada și califul din Khorasan erau împreună doar de 
câteva luni. Despărţiţi fuseseră și mai puţin. Și cu toate acestea, 
amândoi erau dornici să-și dea viaţa unul pentru celălalt. 

In timp ce Tariq ar fi vrut să-l ucidă pe regele-băiețandru doar 
dintr-o singură privire. 

Cum de-au ajuns în situaţia asta? 

Cum se prefăcuse dragostea în ură doar cât ai clipi din ochi? 

Imaginea Șeherezadei prăbușită la pământ sub impactul 
săgeţii lui îi trecu fulgerător prin minte. Tariq se opri pe loc. Și își 
aminti numeroasele promisiuni făcute tuturor zeilor din ceruri. 

Promisiuni încărcate de fervoare: Dacă o veti lăsa în viață, mă 
voi supune, fără crâcnire, voinței voastre. 

Promisiuni nesocotite, făcute în timp ce alerga într-un suflet 
spre Șeherezada, fără să-i pese de nimic altceva, cu excepţia 
dragostei lui, ce zăcea fără vlagă în nisip. 

Fără să-i mai pese de nimic altceva - nici măcar de propria-i 
ură. 

Tariq se opri în faţa cortului său. Trebuia să vorbească cu 
regele-băieţandru - cu califul. Trebuia să vadă lucrurile prin 

prisma Șeherezadei. Să înțeleagă ce vedea ea dincolo de masca 
lui Khalid Ibn al-Rashid. Căci un monstru nu putea să iubească 
așa cum iubea califul din Khorasan. Cu tandreţea pe care Tariq o 
văzuse în seara aceea. 

De asta, era ferm convins. 

Tot mai hotărât, Tariq intră în cort. 

Irsa se afla înăuntru, lângă trupul fără vlagă al surorii ei, în 
lumina aurie a unei singure lumânări. 

Califul nu se zărea nicăieri. 

— Tariq! îngăimă Irsa, uitându-se, agitată, de jur-împrejur. 

— Unde e? 

— S-a dus să se spele nu cu mult timp în urmă, răspunse ea, 
ridicându-se în picioare. Tocmai i-am dat Șeherezadei niște ceai 
care s-o ajute să doarmă, adăugă, scrutând, în continuare, 
împrejurimile, vădit stingherită, în timp ce își masa umărul. Nu 
cred că ar fi înțelept să rămâi aici. Khal... califul se va întoarce în 
curând... 

Se opri, lăsând cuvintele suspendate în aer. Tâlcul vorbelor ei 
era la fel de clar ca și intenţia lor. 

Deși Tariq știa că era bine intenţionată, preferă să-i ignore 
avertismentul. 

— Doarme, atunci? 

Irsa încuviinţă din cap. 

Stăvilindu-și un suspin, Tariq se ghemui lângă patul său înalt - 
patul în care dormea acum Șeherezada, cu bărbia îndesată în 
pernă și rana înfășurată în bandaje. Irsa se așeză în genunchi, în 
fața lui, cu ochii încărcaţi de frustrare și compasiune. 

— Îmi pare nespus de rău pentru tot ce s-a petrecut, 
greierașule, spuse el, întâlnindu-i, după un timp, privirea. Te rog 
să mă crezi când îţi spun că n-am vrut nicicând să se întâmple 
una ca asta. 

— Știu că n-ai vrut. Dar nu mie trebuie să-mi ceri iertare, 
răspunse, încet, Irsa. 

— Știu. 

— Atunci, cred că ar fi înţelept din partea ta să analizezi bine 
situaţia și să faci ceva în privinţa asta. 

Spunând acestea, Irsa luă pachețelele cu plantele 
vindecătoare din care îi făcuse ceaiul Șeherezadei și se retrase 
într-un colț al cortului. 

Tariq îi luă mâna Șeherezadei într-a sa. Și își împleti degetele 
cu ale ei. Avea palma moale, cu excepţia bătăturilor căpătate 
după ani întregi de tras cu arcul. După ani întregi petrecuţi 
împreună pe terenul de antrenamente. Încurajând-o să sfideze 
soarta. Să nu-și accepte doar rolul de soţie. Să-și impună voinţa, 
așa cum numai ea putea s-o facă. Așa cum o făcea, încă din ziua 
în care Tariq realizase că era - și avea să fie - singura lui iubire. 

Singura. Pentru totdeauna. 

Chiar dacă știa că nu era bine ce face, Tariq îi mângâie 
degetul arătător cu degetul său mare. Ştia că nu va mai avea 
nicicând șansa s-o mai atingă în felul acesta. Dar voia s-o facă. 

Pentru ultima oară. 

— Imi pare nespus de rău, Șazi-jan, murmură el. Dumnezeule 
mare, dacă aș putea să dau timpul înapoi, n-aș mai face așa 
ceva pentru nimic în lume! Aș înfrunta mii de săgeți pentru tine, 
continuă Tariq, aplecându-și capul deasupra ei. Când am crezut 
că te-ai stins, mi-am dorit cu disperare să fi oprit săgeata. Îmi 
cer iertare, dragostea mea. Nu pot să-mi stăvilesc ura cum o 
faci tu. Nu sunt ca tine. Dar îţi jur că data viitoare te voi asculta. 
Indiferent cât de dureroase îţi vor fi cuvintele. Te voi asculta, 
Şazi. 

Tariq se ridică în picioare, apoi se aplecă și îi sărută tâmpla. 

— Iţi jur pe propria-mi viaţă că nu-ţi voi mai face niciodată 
rău, îi spuse el la ureche, dându-i la o parte o buclă rebelă. 

Un strigăt înăbușit, ce răsună din celălalt capăt al cortului, îl 
făcu să se ridice în picioare. Și să se întoarcă. Irsa al-Khayzuran 
purta pe chip o expresie înspăimântată. Și stătea cu ochii ţintuiţi 
asupra intrării cortului. 

In pragul căruia se afla califul din Khorasan... 

Cu privirea aţintită asupra lui. 

Tariq nu citea nimic pe chipul său. Nici măcar o umbră de 
emoție. Nici cel mai vag indiciu că i-ar fi auzit spusele. Califul 
aşteptă o clipă înainte de a intra. Acoperindu-și apoi fața în 
gluga ridei”, luă, în tăcere, cu gesturi lente și deliberate, arcul 
recurbat al lui Tariq și tolba lui cu săgeți. 

Apoi, îl așteptă la intrare. 

Fără să rostească vreun cuvânt, Tariq îl urmă în deșert. Califul 
se opri ca să-i dea arcul și săgețile, apoi se îndepărtă douăzeci 
de pași. 

La fel de calm ca liniștea de dinaintea unei furtuni, califul își 
scoase șamșirul şi îl desprinse în două. 

— Trei săgeți, spuse el, spulberând tăcerea deșertului, fără ca 
vorbele să-i trădeze însă vreun sentiment. Îţi ofer șansa să tragi 
de trei ori, Tariq Imran al-Ziyad. Nu-ţi va sta nimeni în cale. 
Nimeni nu mă va apăra aici. Îți dau trei săgeți. Trei șanse să 
termini ce-ai început lângă fântână. 

— De ce trei? îl întrebă Tariq, cu același glas imperturbabil, 
punându-și tolba pe umăr. 

— Una pentru verișoara ta, îi răspunse el. 

Califul aruncă una dintre săbii în nisip, captând razele lunii cu 
plăselele-i încrustate cu nestemate. Pe cealaltă o flutură prin aer 
cu un gest amplu al mâinii. 

— Una pentru mătușa ta. Și una pentru dragostea ta. 

Tariq îl scruta cu aceeași privire sfredelitoare. 

Chiar și de la depărtare, ochii califului erau învăluiţi într-o 
lumină aproape ireală. 

— Dar când vei da greș - și sigur vei da greș - nu vei mai 
repeta niciodată scena pe care tocmai am văzut-o. 

— Să înţeleg că ești gelos? strigă Tariq, cu glas răsunător, 
peste întinderea rece de nisip. 

O pătură subţire de nori plutea pe cer, stârnind ușoare temeri, 
fără să prevestească însă ameninţarea unei furtuni. 

Dacă avea să vină, furtuna de mâine se va ivi pe neașteptate. 

— Gelozia este un sentiment copilăresc și meschin, răspunse 
califul, mutând șamșirul în mâna stângă dintr-o singură mișcare. 
Nu sunt gelos. Ci doar mânios. 

Tariq șovăi o clipă. Cuvintele regelui-băieţandru erau în vădit 
dezacord cu acţiunile sale. Dădea, în sfârșit, dovadă de 
slăbiciune? O slăbiciune ce îi conferea trăsături mult mai umane, 
estompându-le cumva pe cele ale unui monstru? 

— Te temi din cauza mea, Khalid Ibn al-Rashid? 

Califul ezită ușor, apoi îi oferi un răspuns mai elocvent decât 
toate cuvintele laolaltă. 

— A fost un timp când m-am temut. Dar faptul că ai atins-o 
numai când te-ai convins că era adâncită în somn îmi dă de 
înțeles că n-ar fi încuviințat gestul tău. Nu voi mai tolera 
nicicând o asemenea lipsă de respect faţă de ea. Sau faţă de 
mine. 

— N-am vrut să dau dovadă de lipsă de respect, răspunse 
Tariq, legănând arcul pe lângă picioare. Și nici nu încerc să-i 
recâștig inima, adăugă, trăgând aer în piept. Știu că... am 
pierdut. 

Samșirul spintecă din nou aerul. 

— Și cu toate astea, vrei în continuare să mă ucizi. 

Nu era o întrebare. 

Dar Tariq preferă să-i răspundă: 

— Firește. 

— Atunci ai șansa s-o faci. 

— Nu pare să am vreo șansă de vreme ce susţii că o să pierd. 

— Așa se va și întâmpla, răspunse califul, luând cealaltă sabie 
din nisip și fluturându-le apoi pe amândouă prin aer. Ești naiv de 
crezi că voi accepta o luptă fără sorți de izbândă. 

— De aceea îți dorești o confruntare pe câmpul de luptă, 
ticălos arogant ce ești? 

— Parţial, răspunse califul, schițând un zâmbet ambiguu în 
colțul gurii. 

— Și ce alte motive ai mai avea? întrebă Tariq, scoțând o 
săgeată din tolbă. 

— Nu-mi cunosc încă dușmanul, Tariq Imran al-Ziyad. Și, spre 
deosebire de tine, nu mă lupt de bunăvoie cu ceva ce nu-mi 
este cunoscut. 

— Știu cine ești, ripostă Tariq. 

— Nicidecum. Îţi închipui doar că știi cine sunt. 

— Poate ar trebui să te străduiești să-mi schimbi părerea. 

— Poate că da, răspunse califul, răsucindu-și săbiile în arce 
elegante. Ai trei săgeți. Țintește cum trebuie! 

Tariq trase adânc aer în piept. Fixă săgeata pe coardă. Și 
întinse arcul. 

Ar trebui să-i ţintească inima. Căci, în ciuda insolenței și a 
încrederii pe care le afișa cu atâta emfază, nimeni n-ar putea să 
scape de trei săgeți trase într-o succesiune rapidă. Poate că va 
reuși să evite una dintre ele. S-o pareze pe cea de a doua cu o 
lovitură măiastră de sabie. 

Dar nu și pe cea de-a treia. Nu putea să fie un spadasin chiar 
atât de iscusit. Nimeni nu era. Gândul era de-a dreptul absurd. 
Învăluit într-o cutezanţă ce îi provoca Șeherezadei multe 
necazuri. 

Semănau în această privință. Şazi și regele-băiețandru. 

Aroganţi. Și cutezători. 

Dar fermi în convingerile lor. Și cinstiţi. 

Tariq ar trebui să-i săgeteze inima. Și să-l doboare. Pentru 
Shiva. Pentru mătușa lui. 

Și pentru el însuși. 

Simţind cum sângele îi zvâcnea de mânie, Tariq întinse și mai 
tare arcul. Auzea cum coarda îi vibrează la ureche. Și simţea 
printre degete penele moi de gâscă, ce îi șopteau o promisiune 
în vânt. 

Făgăduindu-i să pună capăt suferinţei sale. 

Soarta îi surâdea. Căci aroganţa regelui-băiețandru îl făcea 
slab. Il făcea să creadă că Tariq nu putea să comită un act atât 
de violent. Că nu avea iscusința necesară. 

Tariq privi capătul săgeţii. Vârful din obsidian strălucea 
ameninţător în lumina lunii. 

Işi aminti vârful săgeţii pe care îl scosese din rana 
Șeherezadei. Stacojiu. 

Pătat de sângele marii lui iubiri. Singura iubire a vieţii sale. 

Părea că trecuse doar o clipă de când Tariq îi făgăduise 
Șeherezadei că nu îi va mai face niciun rău. 

O clipă. Lungă cât o viaţă. 

Și acum? Ce-avea de gând să facă acum? Fapta lui nu îi va 
străpunge doar inima Șeherezadei. O va distruge cu totul. Îi va 
provoca o suferință sfâșietoare. Mai presus de cuvinte. Mai 
presus de timp. Aceeași suferință pe care i-ar fi provocat-o și 
moartea lui Tariq. Cum îi spusese într-o noapte, nu cu mult timp 
în urmă, când se temea că Tariq avea să piară ucis de mâinile 
califului din Khorasan. 

Suferința nu va mai cunoaște margini. 

Doar dacă cineva va reuși să-i pună capăt. 

Tariq lăsă arcul în pământ. 

— Vântul îmi e potrivnic. 

— Vântul n-ar trebui să însemne nimic pentru un arcaș iscusit 
ca tine. 

— Da, n-ar trebui, răspunse, simplu, Tariq. Dar înseamnă. 

Califul lăsă și el săbiile în pământ. 

— Poate că nu ești arcașul pe care mi l-am imaginat. 

— Poate că nu, ripostă el, ţintuindu-l cu privirea. Sau poate că 
aștept un vânt prielnic. 


VP - 203 


O umbră învălui ochii regelui-băieţandru și un mușchi i se 
încordă pe chip. 

— Să nu uiţi vreodată, Tariq Imran al-Ziyad, că ţi-am oferit o 
șansă! Astăzi, ai încercat să-mi curmi viaţa... și ai nimerit-o pe 
Șeherezada, cea care, pentru mine, întruchipează mai mult 
decât viața însăși. Data viitoare, când vei mai încerca să faci 
asta în prezența ei, te voi jupui de viu și îţi voi arunca hoitul 
câinilor. 

— Și eu care începeam să cred că poate nu ești un monstru 
chiar atât de înspăimântător, răspunse Tariq, cu o privire 
încruntată. 

— Sunt fiul tatălui meu - iar prin vene îmi curge sângele unui 
monstru, ripostă califul, cu glasul rece, în ciuda focului mocnit 
ce îi mistuia cuvintele. Nu fac ameninţări deșarte. Ar fi bine să 
nu uiţi asta. 

— Dar vrei să mă convingi că ești vrednic de iubirea 
Șeherezadei. Că ești bărbatul ideal pentru ea, spuse Tariq, 
stăvilindu-și cu greu o grimasă sarcastică. 

— N-aș îndrăzni niciodată să fiu atât de arogant. Dar vreau să 
te asigur că voi ţine seama de părerea ta doar atunci când luna 
va lua locul soarelui. Și mai vreau să știi că voi lupta până la 
ultima suflare pentru tot ceea ce iubesc mai mult decât propria- 
mi viaţă. 

— Și eu o iubesc pe Șeherezada mai mult decât orice pe 
lume. 

Auzindu-i spusele, califul schiţă din nou un zâmbet sardonic. 

— Mă văd nevoit să te contrazic. Pe tine te iubești mai mult. 

Indignarea puse stăpânire pe sufletul lui Tariq. 

— Nu... 

— Dacă nu vei învăța să-ți stăvilești ura, te vei iubi mereu 
numai pe tine. 

— Dar tu poţi să susţii sus și tare că nu mă urâăști? ripostă 
Tariq, cu glas tăios și usturător, izbucnind într-un râs sarcastic. 

— Nu, nu te urăsc, răspunse califul, după o scurtă ezitare. Dar 
îți detest trecutul mai mult decât o pot exprima în cuvinte, 
continuă el, atașând săbiile una de cealaltă și făcând câţiva pași 
înainte. Știi de câte ori aș fi putut să te ucid, Tariq Imran al- 
Ziyad? De câte ori mi-am dorit, în adâncul sufletului, să dispari 
de pe fața pământului? Știu de foarte mult timp cine ești și îți 
cunosc familia la fel de bine. Tatăl meu te-ar fi ucis doar pentru 

felul în care o priveşti pe Șeherezada. Și eu ţi-aș fi curmat 
bucuros viața. Dar n-am făcut-o, din cauza ei, adăugă, băgându- 
și, cu un zgomot metalic, șamșirul în teacă. Și nici n-aş fi făcut-o 
vreodată, dacă seara asta nu ar fi avut niciodată loc, spuse apoi, 
ca pe un gând tardiv. 

Tariq își încleștă mâna pe mânerul arcului, analizând 
mărturisirea califului. Indiferent cât de greu îi era s-o 
recunoască, nu credea că suveranul Khorasanului minţea. Căci 
nu părea atras de arta disimulării. Lucru ce punea sub semnul 
întrebării multe dintre suspiciunile pe care Tariq le nutrea în 
privința lui. Suspiciuni ce-aveau nevoie de răspunsuri. 

Nu mai puteau rămâne în umbra mistuitoare a urii sale. 

— De ce i-ai curmat viaţa verișoarei mele? întrebă el, cu glas 
tăios. 

— Pentru că nu am avut de ales, răspunse, precaut, califul. 
Pentru că cineva m-a osândit să îndur aceeași suferință 
covârșitoare pe care a îndurat-o și el. Pentru că m-a blestemat 
pentru nesăbuința mea, continuă, trăgând, șovăitor, aer în 
piept. Condamnând familiile din Rey să-și piardă fiicele în zorii 
fiecărei dimineţi. Blestemând, astfel, întregul Khorasan. 

O umbră învălui pentru o clipă privirea califului - o umbră ce 
trăda o suferinţă tainică. Răspundea de parcă s-ar fi așteptat s-o 
facă mulţi ani de acum încolo. De parcă știa că niciun răspuns 
nu avea să fie îndeajuns. 

— Un... blestem? Ai ucis-o pe verișoara mea din cauza unui 
blestem? îngăimă Tariq, cu îndoială în glas și privirea încețoșată, 
căscând ochii mari cât cepele. 

— M-am înșelat crezând că nu am de ales, continuă, încet, 
califul, făcând încă un pas spre Tariq. Amarnic chiar. Și nu voi 
putea îndrepta niciodată răul înfăptuit. Cum nu voi putea să alin 
nici suferinţa provocată familiei tale. Dar promit să-mi 
răscumpăr greșelile dacă îmi vei oferi această șansă. 

Tariq scrâșni din dinţi. În ciuda mărturisirii sale - și a faptului 
că înţelegea acum ce încercase Şazi să-i spună în tot acest timp 
- răspunsul califului nu era un răspuns în adevăratul sens al 
cuvântului. Era doar un șir de promisiuni deșarte. 

Nimic concret. 

— Făgăduielile tale sunt doar niște cuvinte goale, îi ripostă 
Tariq. Rostite mult prea târziu. 

— Făgăduielile mele nu sunt doar niște cuvinte goale, spuse 
califul, oprindu-se la câțiva pași depărtare. Deși o făgăduială nu 
înseamnă nimic dacă nu este susţinută de încredere. 

— Șeicul acestei tabere mi-a spus cândva că încrederea 
trebuie câştigată, nu dăruită orbește, răspunse Tariq, 
încleștându-și maxilarul. Și, deocamdată, n-ai reușit să mi-o 
câștigi. 

— Mi-ar plăcea să-l cunosc pe acest șeic, spuse califul, cu un 
zâmbet reticent pe buze. 

O tăcere apăsătoare se așternu apoi înainte ca Tariq să-i 
ofere un răspuns la fel de reticent. 

— Deși nu-mi face nicio plăcere s-o recunosc, cred că te-ar 
agrea. 

— De ce spui asta? 

— Îi plac poveștile frumoase de dragoste, răspunse Tariq, 
oftând resemnat. 

— Nu sunt sigur că aceasta este o poveste frumoasă de 
dragoste. 

Cuvintele îi trădau o vulnerabilitate aparte, ascunsă cu grijă în 
spatele unei măști arogante. Dezvăluind omul din spatele 
monstrului. 

Tariq zăbovi cu gândul la regele-băieţandru pe care îl 
disprețuia de atâta amar de vreme. Căruia își dorise de atâtea 
ori să-i curme viața cu propriile-i mâini. 

Și văzu, pentru a doua oră, ceva... cu totul aparte. 

Ceva ce nu-i plăcea. Ceva ce nu avea să-i placă vreodată. 

Ceva ce, însă, nici nu ura. 

— Mi-aș dori, pentru bine tău, să fie o poveste frumoasă de 
dragoste, șopti el. 

Auzindu-i spusele, califul din Khorasan făcu o plecăciune în 
fața lui Tariq Imran al-Ziyad, atingându-și fruntea cu mâna. 

După câteva clipe, cu o ușoară strângere de inimă... 

Tariq îi întoarse gestul. 

O CALE GREȘITĂ 


Când Șeherezada se trezi a doua zi de dimineaţă, simţea o 
durere ameţitoare de cap, iar umărul îi era greu ca de plumb. | 
se părea cu neputinţă să articuleze vreun cuvânt și fiecare 
mușchi o durea cumplit. 

Dar îi era cald. Mai cald decât își amintea să-i fi fost vreodată. 

Se trezi, pentru prima oară în viață, în braţele cuiva. 

Khalid dormea strângând-o la piept. 

Șeherezada stătea întinsă pe burtă, răsfirată peste el, cu 
mâinile și picioarele împletite cu ale lui. 

Încremeni, pentru o clipă, pe loc, convinsă că se afla pierdută 
într-un vis stârnit de fierturile dezgustătoare ale Irsei. 

Cum de reușise Khalid să adoarmă? 

Il privea nedumerită, buimacă încă de somn. Văzu apoi că 
avea la gât un șnur de piele, de care era prins ceva de metal. 

Purta talismanul dăruit de Musa Zaragoza. 

Khalid arăta mereu impecabil, scos parcă din cutie. Priveliștea 
pe care i-o oferea, însă, acum era... cu adevărat fascinantă. 

Părea un dezastru tulburător. 

Părul negru îi era complet răvășit. Avea un obraz murdar de 
praf. Cicatricea de sub ochi îi era presărată cu grăunţi de nisip. 
Tunica pe care o purta nu i se potrivea, căci nu era a lui. Era 
mult prea strâmtă și avea mânecile prea lungi. 

Șeherezada îl scruta în tăcere, cu ochi vigilenţi. Ritmul lent al 
respirației sale, ce îi legăna ușor pieptul, o ademenea din nou în 
lumea viselor, dacă avea să-și lase iarăși capul pe umărul lui. 

Preferă, în schimb, să-și sprijine bărbia în palme și să-l 
studieze în voie. 

Tabloul pe care Khalid i-l oferea dormind era de-a dreptul 
captivant. Treaz, fiecare umbră părea adâncită de masca rece a 
indiferenţei - a mândriei și irascibilităţii - pe care o purta în fața 
lumii ca să-și ascundă adevăratele sentimente. Acum, în timp ce 
se odihnea, trăsăturile sale, dăltuite, parcă, în piatră, păreau 
modelate din cel mai bun lut. Işi ţinea buzele ușor depărtate. 
Rugând-o, parcă, să le atingă. Sprâncenele - de obicei, 
încruntate și severe - păreau acum tihnite, fără să mai fie 

nevoite să-i redea expresia amenințătoare a rațiunii sale. 
Genele-i lungi și bogate, ondulate și negre, îi atingeau pielea 
catifelată a pomeților. 

Cât e de frumos! 

— Un tablou ar fi mai potrivit. 

Vorbele-i șoptite o lăsară aproape fără suflare. 

Khalid abia își mișcase buzele. lar ochii îi rămaseră închiși. 

— Nu am nevoie de tablouri, îi răspunse ea, dregându-și 
glasul. Și nici nu-mi doresc. 

Deși încercase să adopte un ton indiferent, vocea-i aspră și 
răgușită îi trădă freamătul lăuntric. 

Ar putea să o atribuie orei crude a dimineţii. Sau poate 
încercărilor prin care trecuse. 

Sau oricăror... 

— Minti. 

Simțindu-şi obrajii încinși, își întoarse capul... și icni cu putere. 

O durere covârșitoare îi străpunse umărul și spatele. 
Șeherezada își mușcă fără milă buza de jos. 

Khalid deschise imediat ochii. Îi apucă bărbia în căușul mâinii 
și îi scrută chipul cu privirea. Luă apoi un pocal de lângă pat și i-l 
oferi. 

— Ce e asta? îl întrebă ea, dregându-și glasul. 

— O poţiune pregătită de sora ta ca să-ți aline durerile. 

Șeherezada bău lichidul. Gustul amar îi stărui în gură. Făcu o 
grimasă. Deși Irsa încercase să estompeze amărăciunea băuturii 
cu miere și mentă proaspătă, aceasta avea în continuare un 
gust înfiorător. 

În timp ce înghiţea poţiunea, ceva se mișcă în colţurile 
întunecate ale cortului. Tariq își făcu, în curând, apariţia, cu 
părul răvășit și pleoapele greoaie de somn. 

— S-a întâmplat ceva? 

— Nu, răspunse Khalid. Nimic deosebit, cu excepția 
încăpăţânării de dimineaţă. 

— Nu te-a întrebat nimeni nimic, îi ripostă Șeherezada. 

— Ba da, chiar l-am întrebat, spuse Tariq, căscând. Căci este 
mult mai ușor să obţin un răspuns sincer din partea lui decât din 
partea ta. 

Șeherezada îl ţintui cu privirea, dornică să-l înfrunte, în ciuda 
condiţiei sale. 

— Acum vorbești cu el? Nu mai încerci să-l ucizi? 

— Fii cuminte, Șazi! răspunse Tariq, cu dezinvoltură. Doar l- 
am lăsat să doarmă în cortul meu. 

Suntem în cortul lui Tariq. Și am reușit să supravietțuim o 
noapte aici. 

Șeherezadei îi venea greu să creadă. Se întreba din nou dacă 
nu suferea încă urmările întâmplărilor petrecute cu o seară în 
urmă. Căci i se părea cu neputinţă să descopere în glasul lui 
Tariq o nuanţă de umor. Și nici umbră de încordare în vocea lui 
Khalid. 

S-a întâmplat, fără îndoială, ceva între ei. 

Dincolo de încercările de a-și curma viața unul altuia. 

Șeherezada nu era, însă, convinsă că totul era așa cum părea. 

Se uită, precaută, când la soțul ei, când la prima sa iubire. Și 
apoi din nou la Khalid. 

Cum de nu se mai simțea Tariq rănit doar de simpla existenţă 
a lui Khalid? Și cum de nu-și mai dorea Khalid să-l distrugă pe 
Tariq doar dintr-o singură privire? 

Nu voi înțelege niciodată bărbații. 

Nu avea, însă, de gând să-și pună norocul la îndoială. Cel 
puţin, nu acum. 

— Cât e ora? întrebă ea, cu glasul mai răgușit ca de obicei. 

Părea că ceaiul pe care îl băuse la insistențele Irsei îi întuneca 
mintea. Sau poate că vinovată era poţiunea de lângă pat. 
Indiferent de motive, nu se putea supăra însă pe băuturile 
tămăduitoare. Căci îi alinau durerile, care altfel ar fi fost, fără 
îndoială, crunte. 

Tariq privi razele palide de lumină ce pătrundeau printre 
cusăturile cortului. 

— Mai e puţin până în zori. 

— Aha! îngăimă Șeherezada, închizând ochii. 

— Dar nu cred că mai putem rămâne mult timp în cort, spuse 
Tariq, îngândurat și șovăielnic, de parcă nu știa ce cale să 
urmeze. Nu știu dacă îl mai pot apăra dacă cineva îi va 
descoperi identitatea. La urma urmei, continuă el, cu glasul și 
mai grav, armata îi este potrivnică. 

Șeherezada se aștepta să-l audă pe Khalid dându-i, după cum 
îi era obiceiul, o replică usturătoare. Tăioasă și sardonică, 
menită să-l provoace pe Tariq. 

Cum acesta păstra tăcerea, Șeherezada profită de ocazie și 
răspunse, încuviințând iute din cap: 

— Are dreptate. Ar trebui să ne întoarcem în Rey cât mai 
degrabă, Khalid. 

Inăbușindu-și un icnet de durere, se așeză pe o parte, 
pregătindu-se să se ridice în picioare. 

— Pot să plec și singur, răspunse Khalid. 

— Nu, spuse ea. Nimeni nu știe că ai plecat, iar shahrban-ul 
se va înfuria dacă își va imagina că ai păţit ceva. Ca să nu mai 
vorbim și de Jalal. Ar trebui să ne întoarcem cât mai iute cu 
putinţă. 

lar covorașul fermecat reprezintă cea mai bună cale. 

— Unchiul meu va fi oricum mânios. lar Jalal - e puţin probabil 
să-mi observe lipsa, răspunse Khalid, crispându-se ușor la auzul 
numelui vărului său. 

— Firește că va observa. 

— Eu n-aș fi atât de sigur. 

Incordarea de pe chip - și tristețea-i din glas - o determinară 
pe Șeherezada să-și întoarcă ochii spre el. Chiar și în lumina 
palidă a dimineţii, schimbarea stării sale de spirit era de 
netăgăduit... dacă îl cunoșteai îndeajuns de bine. 

Ce s-a petrecut oare între Khalid și Jalah 

Când văzu privirea pe care Khalid i-o aruncă, rugând-o să fie 
cu băgare de seamă, Șeherezada se hotărî să nu mai descoasă 
lucrurile. Cel puţin, nu în prezenţa lui Tariq. 

Încercă, în schimb, să se ridice în capul oaselor, stăvilindu-și 
un strigăt de durere în clipa în care simţi cum un junghi îi 
străbătu braţul stâng. Partea dreaptă a corpului îi era complet 
amorțită. Işi încleștă și descleștă pumnul ca să pună sângele în 
mișcare. 

— Şazi! spuse Tariq, îndreptându-se spre ea, cu chipul 
brăzdat de îngrijorare. Nu cred că artrebui să... 

— Să nu-ţi imaginezi că îmi pasă ce crezi! îi ripostă ea, cu o 
privire tăioasă, respingându-l cu braţul zdravăn. Cu atât mai 
mult cu cât ești singurul vinovat pentru tot ce s-a întâmplat. 

— Nu am cum să te contrazic în această privinţă, răspunse 
Tariq, tresărind ușor. Și, deși nu am cuvinte ca să-mi exprim 
regretul, vreau să-ţi spun că îmi pare rău. Nespus de rău. 

— Știu că îţi pare rău. Cu toţii regretăm cele întâmplate, 
spuse ea, cu glas irascibil. Acum, însă, nu e momentul să-mi 
spui ce să fac, ţinând seama de propriile-ţi greșeli. 

Aruncându-i apoi o altă privire tăioasă, Șeherezada continuă 
să-și încleșteze și să-și descleșteze pumnul ca să-și pună 
sângele în mișcare, în ciuda durerii mistuitoare pe care i-o 
provoca fiecare gest în parte. 

— N-ai de gând s-o oprești? îl întrebă Tariq pe Khalid, cu 
exasperare în glas. 

— Nu, răspunse, impasibil, califul, stând încă întins în pat într- 
o liniște grăitoare. Nicidecum. 

Șeherezada îl privi pe Tariq cu ochi triumfători. 

— Dar vrei să-mi împrumuţi un cal și suficiente provizii ca să 
mă întorc în Rey? îl întrebă Khalid pe Tariq, ridicându-se în 
picioare cu o eleganţă desăvârșită - sfidând-o, parcă, pe 
Șeherezada pentru neputinţa ei. 

— Khalid! 

— Nu te voi împiedica să faci ce vrei, îi ripostă el, întorcându- 
se spre ea. Cum nici tu nu mă vei împiedica să fac ce vreau. 

Tariq zâmbi, vădit amuzat să vadă că cineva o înfrunta pe 
Șeherezada. 

— Sunt încântat să-ţi împrumut un cal și provizii. Dar aştept 
plata integrală a datoriei. Cu dobândă, căci îţi permiţi, fără doar 
și poate. Nu-ţi mai dau, însă, calul meu. Nici acum. Nici altă 
dată, adăugă, după o scurtă șovăire. 

— Îți accept condiţiile, răspunse Khalid, stând în faţa lui Tariq. 

Deși califul era cu o idee mai scund, cei doi păreau să fie pe 
picior de egalitate. 

Un rege aflat la același nivel cu nobilul său. 

Încuviinţând din cap cu o expresie aproape binevoitoare, Tariq 
își îndreptă privirea spre Șeherezada. 

— Mă duc să fac rost de provizii, apoi vă aştept pe amândoi 
afară. 

Și, afișând un zâmbet generos, menit să-i ascundă tristețea, 
Tariq ieși pe ușa cortului. 

Ne-a lăsat singuri. 

Ne-a oferit puțin timp între patru ochi. 

Fie acceptase situaţia, fie juca teatru cu măiestria celui mai 
talentat artist ambulant din Rey. 

Îi oferea oare încuviințarea lui tacită? 

Tariq îi dădea oare șansa lui Khalid de a-i dovedi că se înșală? 

Redusă pentru o clipă la tăcere, Șeherezada rămase 
încremenită pe marginea patului înalt, în timp ce Khalid se duse 
să se spele în ligheanul din apropiere. 

— Ce s-a întâmplat între tine și Tariq? începu Șeherezada, 
fără preambul, coborând apoi tonul glasului. Și unde este cartea 
tatălui meu? 

— Tariq a tras cu arcul și te-a rănit, îi răspunse Khalid, cu 
glasul lui melodios, continuând să se spele. Și a rămas în viaţă, 
adăugă, ţintuind-o cu privirea. Cât privește cartea, nu mai e 
cazul să-ţi faci griji din cauza ei. Ai trecut deja prin numeroase 
încercări. 

— Khalid! 

Stropindu-se cu apă pe faţă și pe gât, califul păstră un timp 
tăcerea. 

— Eu și Tariq Imran al-Ziyad am ajuns la un soi de înțelegere, 
spuse apoi, luând dintr-un vas de lemn un pumn de mentă 
măcinată și sare grunjoasă zdrobită ca să se spele pe dinţi. 

— Atunci, nu mai am de ce să-mi fac griji? 

— Nu pot să fac promisiuni în numele fiului lui Nasir al-Ziyad, 
răspunse Khalid, întorcându-se, în cele din urmă, și întâlnindu-i 
privirea. Dar nu mai e cazul să-ţi faci griji din cauza mea. Îți 
promit. 

Ultimele cuvinte rămaseră suspendate în aer, învăluite într-o 
semnificație tangibilă. 

Șeherezada trase încet aer în piept. 

Khalid nu va căuta răzbunare pentru întâmplările petrecute cu 
o seară în urmă. Ceea ce însemna că nu nutrește resentimente 
tainice faţă de Tariq pentru că încercase să-l ucidă. Și nici nu 
dorea să-i facă rău pentru că o rănise, în schimb, pe 
Șeherezada. 

Speranţa împăcării începea să se întrezărească din nou. 

— Nu vrei să te duc în Rey? îl întrebă ea, profitând de acest 
nou crâmpei de speranţă. 

— Nu, nu vreau, îi răspunse, cu glas ferm, încheind astfel 
orice discuţie pe această temă. 

Șeherezada strâmbă, nemulțumită, din nas, în timp ce Khalid 
își șterse bărbia de apă. 

— Aș vrea să nu mai fii atât de încăpățânat. 

— Și eu aș vrea să nu te fi văzut aseară sărind în faţa săgeţii. 
Dar dorinţele sunt apanajul duhurilor din lămpi și al nesăbuiţilor 

care cred în astfel de povești, îi ripostă el, presărându-și 
cuvintele cu o tonalitate mânioasă, ce îi făcu Șeherezadei să-i 
zvâcnească sângele prin vene. 

Doar nu e supărat pe mine pentru că i-am salvat viața! 

— Crezi că eu am vrut să cad pradă unei săgeți? îl întrebă ea, 
cu glas acuzator. Doar nu ești supărat pe mine din cauza asta, 
Khalid Ibn al-Rashid. N-am avut de gând să... 

— Știu, răspunse Khalid, așezându-se în genunchi în faţa ei și 
străjuind-o cu braţele de-o parte și de alta. Nici n-am vrut să 
insinuez altceva. Dar..., se opri deodată, lăsând cuvintele 
suspendate în aer, în timp ce trăsăturile-i aspre se topeau 
văzând cu ochii. Nu poţi să mai faci așa ceva. N-aș mai putea 
îndura altă experiență asemănătoare, Şazi. 

Văzându-i expresia îndurerată de pe chip, Șeherezada simţi 
un nod în gât. Și gândul îi zbură spre un moment îndepărtat din 
trecut când un băieţel își văzuse mama pierind chiar sub ochii 
săi. 

Khalid îi cuprinse bărbia în căușul palmei și îi mângâie 
maxilarul cu degetul mare. 

— Ştii cât de aproape ţi s-a înfipt săgeata de inimă? murmură 
el. Cât de aproape te-ai aflat de moarte? 

— Dacă nu te-aș fi dat la o parte din calea săgetții, Tariq te-ar 
fi ucis, îi răspunse ea, acoperindu-i mâna cu a ei. Sorbindu-i 
mângâierile și atingerile. 

— Mai bine m-ar fi ucis pe mine decât pe tine. 

— Dacă ar fi să repet figura, aș face-o din nou, îi ripostă ea, cu 
o privire tăioasă. Fără urmă de îndoială. 

— Şazi, nu poţi să mai faci așa ceva, spuse Khalid, cu glas 
șoptit și aspru. Promite-mi că nu o vei mai face vreodată! 

— Nu pot să-ți promit asta. Nu-ţi voi promite niciodată așa 
ceva. Nu atâta timp cât îmi e sortit să mai trăiesc. Nu am de 
ales în această privinţă, cum ai spus cândva. Nu am ce să fac. 

Khalid trase adânc aer în piept. 

— Aș vrea să nu mai fii atât de încăpăţânată, îi răspunse el, 
repetându-i cuvintele, în timp ce îi dezmierda obrazul cu degetul 
mare. 

Privind-o cu ochii încărcaţi de emoție. 

— Ești un duh al lămpii sau un nesăbuit? îl întrebă ea, cu un 
surâs pe buze. 

— Un nesăbuit. Așa sunt mereu când e vorba de tine. 

— Măcar o recunoști. 

— Firește, îi răspunse, schițând un zâmbet în colțul gurii. Dar 
numai în fața ta. 

Șeherezada îi cuprinse chipul în mâini. Și îi mângâie bărbia cu 
degetele, explorându-i barba nerasă. Inchise ochii pentru o 
clipă. 

Nu era momentul potrivit. Niciodată nu era momentul potrivit. 

Dar nu avea nicio importanţă. 

Nici măcar poţiunea liniștitoare nu-i putea stinge focul ce îi 
aprindea simţurile. Îl trase spre ea și își contopi gura cu a lui. 

Îi sorbi cu nesaţ apa de pe buze, aroma de mentă și 
miresmele ameţitoare după care tânjea în clipele de 
singurătate. Întruchipa tabloul desăvârșit al deșertului scăldat în 
soare și parfum de santal. Al palatului din Rey și al dunelor de 
nisip străbătute de beduini - toate laolaltă. 

Atingerile sale îi aminteau deopotrivă de tușeul catifelei și 
asprimea oțelului. Îi încingeau și îi îngheţau sângele în vene în 
egală măsură. Săruturile lui erau pe cât de duioase, pe atât de 
înverșunate. Dezlănţuite și înfrânate totodată. 

Când încercă să-l tragă și mai aproape, Khalid se împotrivi. 
Prudent. Mult prea prudent. 

Șeherezada voia, ca de obicei, și mai mult. Se agăță cu 
degetele de țesătura tunicii lui împrumutate, exprimându-și 
dorinţele fără cuvinte. El o opri, cuprinzându-i chipul în căușul 
palmelor. 

Șeherezada oftă adânc, blestemându-și rănile în tăcere. 

— Nu mă încântă deloc ideea că nu te pot însoți. _ 

— Nici mie nu-mi place că trebuie să te las aici. In tot acest... 
haos, îi răspunse Khalid, încordat ca un arc. 

Auzindu-i spusele, își aminti de un lucru la fel de imperios, de 
care aproape că și uitase. 

— Unde este, Khalid? îl întrebă ea, scrutând împrejurimile cu 
privirea. 

Cartea tatălui său. Motivul acestui haos și al atâtor vieti 
curmate. 

Khalid se aplecă și luă de sub pat bocceluţa surorii ei. 

— Mi-a dat-o Irsa aseară, îi explică el, încet. Am ţinut-o la 
îndemână, alături de sabia mea și de hangerul tău. 

— Irsa? spuse Șeherezada, cu un zâmbet pe buze, încântată 
de familiaritatea pe care o trădau cuvintele lui. Te-a lăsat să-i 
spui așa? 

— Oarecum, murmură el, dându-i părul după ureche. 

— Mi-ai spus cândva că nu aveai nici cea mai mică intenţie să 
câştigi dragostea semenilor tăi, Khalid Ibn al-Rashid. Dar ai 
reușit să câștigi inima unora dintre cei mai severi critici ai tăi 
într-o singură seară, spuse Șeherezada, zâmbind cu gura până 
la urechi. 

— Irsa era unul dintre cei mai severi critici ai mei? întrebă el, 
ridicând o sprânceană. 

— Firește. Doar e sora mea. 

Umbra unui surâs apăru pe chipul lui Khalid. Priveliștea era un 
adevărat balsam pentru sufletul Șeherezadei. 

Behăitul răsunător al unei capre îi readuse cu picioarele pe 
pământ. 

— Ar trebui să plec, spuse Khalid, dând la o parte bandajele 
murdare de sânge de pe podea și aplecându-se pentru a doua 
oară. 

Scoase apoi de sub pat sabia lui și hangerul ei și le așeză 
lângă cartea tatălui său, înfășurată încă într-o pânză cafenie de 
in. 

— Și cheia? îl întrebă ea, în șoaptă. 

Khalid îi arătă lanţul de argint pe care îl purta la gât. Cheia 
neagră îi atârna deasupra inimii, alături de talismanul de jad. Un 
fior rece îi străbătu șira spinării. 

Acoperi cu mâna cheia ce se odihnea pe pieptul lui Khalid. 

— Distruge-o cât mai curând cu putinţă! Diseară, dacă poți. 
Nu mai irosi nicio clipă! 

— Îmi văd de drum toată ziua și o voi distruge la apusul 
soarelui, îi răspunse el, dând din cap. Mă voi întoarce să te iau 
de aici cât pot de repede. 

— Nu. O să vin eu la tine. 

Khalid îi zâmbi, apoi îi atinse din nou gâtul cu buzele într-un 
sărut răvășitor. În final, își îndesă pumnalul în eșarfa tikka și 
dispăru în deșert. 

O suflare rece pătrunse în cort. 

Și abia atunci realiză cât de întuneric era încă afară. 


Frigul îl trezi și pe Jahandar. 

Nu-și mai amintea când simţise pentru ultima oară un frig atât 
de copleșitor. 

Avea mintea încleiată și înceţoșată, de parcă s-ar fi luptat 
vreme îndelungată cu valurile învolburate ale mării. Își simţea 
gâtul uscat și înăbușit parcă de fire nevăzute. Dezorientat și 
ametit, Jahandar bâjbâi pe întuneric în căutarea cărții, dornic să- 
i simtă căldura. 

Dar nu era pe pieptul lui. 

Cuprins de spaimă, deschise iute ochii. 

Se ridică în capul oaselor, iar păturile ponosite și inutile 
căzură pe podea ca foile de ceapă. Cortul era încă învăluit în 
mantia nopţii. Abia se crăpase de ziuă și raze palide și frânte de 
lumină pătrundeau timide prin cusăturile cortului. 

Jahandar își plimbă mâinile pe pat. Apoi pe podeaua de sub el. 
Și tot mai departe prin întuneric. 

Dar nici urmă de carte. 

Copleșit de gânduri negre, căută cu mâna cheia de la gât. 

Şi aceasta dispăruse. 

Ințelegând ce se întâmplase, rămase încremenit pe loc, lovit 
parcă de un fulger. 

Cineva îi furase cartea și cheia. Mintea îmbăcsită și limba 
umflată constituiau dovezi de netăgăduit că cineva îl adormise 
cu gândul de a-i lua lucrurile cele mai de preț. 

Cineva îl păcălise și îl jefuise. 

Orbit de mânie, Jahandar sări în picioare, răsturnând lampa de 
alamă de lângă pat. Uleiul se prelinse încet pe podea, 
răspândind în aer un miros înțepător. 

Amintindu-i de puterea ce zăcea latentă în cel mai inofensiv 
dintre lucruri. 

Căci, doar cu un simplu pocnet din degete, Jahandar putea să 
dea foc întregii tabere. 

Sau, mai degrabă, ar fi putut s-o facă. 

Nu știa cât de profundă era amprenta pe care furtuna o lăsase 
asupra abilităţilor lui. Și nu cunoștea nici preţul pe care fusese 
nevoit să-l plătească pentru a-și exercita aceste abilităţi 
uluitoare. 

Avea nevoie de carte ca să-și recapete vechile haruri. 

Avea nevoie de ea ca să-l ajute pe Reza în misiunile sale. 

Jahandar se plimba de la un capăt la celălalt al cortului, 
cufundat într-un iureș de gânduri mistuitoare. 

Doar trei oameni din tabără știau de existenţa cărții. 

Unul dintre aceștia îi pregătise ceaiul cu o seară în urmă - 
ceaiul menit să-i inducă un somn neobișnuit de odihnitor. 

Un altul încercase să-l descoasă trei zile la rând. Îi ceruse să 
vadă cartea și să-i citească paginile. O carte, căreia, până 
atunci, nimeni nu îi acordase atenţie. 

Jahandar se opri pe loc. 

Oare chiar copilele lui îl înșelaseră? Carne din carnea lui și 
sânge din sângele lui? Oare ele îl jefuiseră? Răpindu-i singura 
șansă de a deveni un om puternic și influent? 

Un om vrednic de apreciere. 

Jahandar își încleștă mâinile în pumni. Își luă mantia, copleșit 
de mânie. O mânie ce îi întuneca sufletul și mintea. 

Învolburându-i gândurile. 

Ultimul dintre cei trei oameni îl va ajuta pe Jahandar să-și 
recapete cartea. 

Căci și el avea mult de pierdut prin dispariţia ei. 

Și la fel de mult de câștigat dacă aveau s-o regăsească. 

Jahandar era ferm convins de asta, cum nu putea fi de multe 
altele. 

La fel cum știa că ar fi făcut, la rândul său, orice ca să dea din 
nou de ea. 

Ar fi cerșit, s-ar fi târguit sau ar fi furat. 

Ar fi curmat chiar și vieți. 

e 

Șeherezada știa că trebuia să plece din cortul lui Tariq. 

Stătuse înăuntru aproape toată după-amiaza. 

Deși umărul o durea în continuare și se simţea încă vlăguită 
după calvarul de cu seară, venise timpul să se întoarcă în cortul 
ei. Și să pretindă că totul era în ordine. Căci, dacă avea să mai 
petreacă încă o noapte în cortul lui Tariq, cineva avea să 
observe. 

Și acest lucru nu se va dovedi de bun augur pentru niciunul 
dintre ei. În ciuda relaţiei pe care o afișau în văzul lumii. 

Se ridică în picioare, tresărind sub imperiul unei dureri 
pătrunzătoare ce îi străfulgeră deodată trupul. 

Avea gura și gâtul uscate. Cu o privire încruntată, Șeherezada 
se întinse după pocalul de lângă pat, gata să se împiedice și să 
cadă. Injurând în barbă, reuși să-și recapete echilibrul și luă apoi 
o înghiţitură din lichidul amar. 

De-ar fi să nu mai bea vreodată vreo poţiune de orz sau 
scoarță de salcie, și tot nu i se părea îndeajuns. 

Trebuie să-mi recapăt forțele. Cu atât mai mult cu cât trebuie 
să ajung în Rey cât mai curând cu putință. 

Luptându-se să rămână în picioare, își aranjă tunica și își puse 
shahmina pe umeri ca să ascundă bandajele groase. Se gândi 
pentru o clipă să aștepte întoarcerea Irsei. Sora ei dispăruse, în 
mod straniu, după ce îi adusese poţiunea, în urmă cu mai bine 
de o oră, și Șeherezada nu mai avea de gând să lenevească 
singură, doar în propria-i companie. 

— Șeherezada-/an! _ 

Vocea o făcu să scape aproape pocalul din mână. Incercând 
să nu se piardă cu firea, își strânse mai tare shahmina pe trup. 

— Unchiule Reza! 

Lăsă pocalul jos și își încleștă mâinile în pumni ca să-și 
ascundă tremuratul. 

— N-am vrut să te sperii, îi spuse el, cu un zâmbet cald pe 
buze, stând în pragul cortului. 

Ochii cafenii îi păreau unduioși ca apele unui pârâu în bătaia 
soarelui de amiază. î 

— Nu m-ai speriat, răspunse Șeherezada, înghițind în sec. Il 
cauţi pe Tariq? 

— Nu, spuse Reza, cu privirea aţintită asupra patului 
mototolit. Pe tine te căutam. Ai putea să stăm puţin de vorbă? 

— Tocmai mă pregăteam să mă întorc în cortul meu ca să mă 
întâlnesc cu Irsa. E important ce vrei să-mi spui? 

— Oarecum, îi răspunse el, pășind într-o parte. Aș putea să te 
însoțesc, dacă nu te superi. Cortul meu e în drumul tău. 

Deși se simţea stânjenită de insistența lui, Șeherezada nu 
găsea vreun motiv pentru care să-l respingă. 

— Firește. 

Reza dădu la o parte fâșia de pânză ce ţinea loc de ușă. Afară, 
îi aștepta un soldat, ce îi urma acum de la distanţă. Șeherezada 
încercă să-și ascundă atât neliniștea provocată de prezența 
soldatului, cât și durerea stăruitoare de umăr. 

Ce ciudat că unchiul Reza are mereu gardă de corp! Mai ales, 
în propria-i tabără. 

De parcă n-ar avea încredere în cei din jur. 

— Cu ce pot să te ajut? începu ea, încercând să pară veselă și 
destinsă. 

Încercând să-și stăvilească neliniștea mistuitoare. Căci era 
evident că Reza bin-Latief știa că nu petrecuse noaptea în cortul 
ei. 

Oare mai știe și altceva? 

Inima îi bătea frenetic în piept. 

— Am observat că petreci acum mai tot timpul cu Tariq, spuse 
Reza, zâmbind îngăduitor. 

— Da. 

— Totul merge bine? 

— Da, îi răspunse ea, privindu-l pieziș, căci nu știa ce voia să 
spună. 

— Atunci, nu mai ești bolnavă? 

— Nu, răspunse Șeherezada, înghițind din nou în sec. 

— Mi-am făcut griji din pricina ta în ultimul timp. Umblă vorba 
că te simți ciudat de obosită în cursul zilei... 

Se opri, lăsând cuvintele suspendate în aer și o scrută cu ochi 
îndoielnici. 

Șeherezada zâmbi, apoi își mușcă buza, afișând o expresie 
sfioasă. 

— Cred că ultimele luni și-au pus amprenta asupra mea, 
unchiule Reza. M-am... adaptat mai greu aici. Dar mă simt mai 
bine acum. 

— Serios? spuse el, ridicând o sprânceană. Chipul tău livid 
lasă mult de dorit. l-ai spus Aishei că te confrunţi cu anumite 
probleme de sănătate? 

— Nu vreau s-o deranjez pe Aisha cu asemenea nimicuri, îi 
răspunse ea, fluturându-și nepăsătoare mâna prin aer. Irsa mi-a 
pregătit, oricum, o poţiune care m-a ajutat foarte mult. 

— Irsa? spuse el, oprindu-se, îngândurat, pe loc. Irsa știe, 
așadar, să pregătească poţiuni? 

— Oarecum. Cred că ar trebui, mai întâi, să încerci una și apoi 
să-ți spui părerea, răspunse Șeherezada, cu un zâmbet și mai 
larg pe buze. 

— Am înţeles. 

Reza se opri lângă cortul lui, cu o expresie încă îndoielnică. 
Apoi, o apucă de braţ, ușor, dar ferm. 

— Șeherezada, îmi doresc nespus de mult să dau crezare 
spuselor tale, dar am observat ceva tulburător... și nu mai pot 
să păstrez tăcerea. 

— Poftim? îngăimă ea, retrăgându-se câțiva pași, în timp ce 
inima îi bătea frenetic în piept. 

— Am văzut cârpa murdară de sânge de lângă pat, 
Șeherezada-/an, continuă el, apucând-o cu blândeţe de braț. Eşti 
rănită, fără doar și poate. Aș vrea s-o chem pe Aisha să se uite 
puţin la rănile tale, adăugă Reza, dându-i instrucţiuni soldatului 
doar printr-un simplu gest al mâinii. 

— Unchiule Reza... chiar nu e nevoie, se împotrivi ea, 
retrăgându-se din nou, cuprinsă de spaimă. 

— Insist, spuse el, cu zâmbetul pe buze, strângând-o de braţ. 

Dacă ar fi fost vorba de altcineva, Șeherezada s-ar fi simţit 
ameninţată. Acesta era însă cel mai bun prieten al tatălui ei. Un 
om pe care Șeherezada îl cunoștea de-o viață. Un om pe care îl 
considera un al doilea tată. 

— Nu mă lasă inima să-ţi îngădui să pleci fără să știu mai întâi 
dacă te simţi bine sau nu, conţină Reza. Te rog s-o lași pe Aisha 
să-ți îngrijească rănile! Dacă nu te superi, o așteptăm împreună 
în cortul meu. 

— Unchiule Reza... 

— Șeherezada-jan, insistă el, cu o expresie caldă pe chip, te 
neglijez deja de prea mult timp și te-am nedreptăţit de la bun 
început când ai venit aici. Deși am făcut-o sub imperiul 
suferinţei, acest lucru nu-mi justifică faptele. Te rog să mă lași 
să mă revanșez! Starea ta mă îngrijorează și nu mai pot s-o 
ignor. Ingăduie-mi această favoare! Te rog! 

li făcu apoi semn cu capul să intre în cort. 

Șeherezada se supuse, fără tragere de inimă. Căci nu știa 
cum să scape din această situaţie făra să atragă și mai mult 
atenția. 

Cortul era întunecat. Îndeajuns de întunecat încât avu nevoie 
de câteva clipe ca să distingă ceva printre umbrele nopţii. Zări 
apoi, cu coada ochiului, o siluetă mătăhăloasă, stând 
amenințătoare în prag. 

Era soldatul pe care îl întâlnise la scurt timp după ce sosise în 
tabăra beduinilor. Cel care purta pe braţ simbolul mercenarilor 
Fida'i. Cel care o judecase cu asprime și căruia Șeherezada îi 
răspunsese în aceeași manieră. 

Se îndreptă spre ea, învăluit, parcă, într-o negură cenușie. 

Șeherezada o luă la fugă, scoțând, înspăimântată, un țipăt. li 
ceru din priviri ajutorul lui Reza bin-Latief. Tatălui Shivei. Celui 

pe care îl considera un al doilea tată. Celui în care avea o 
încredere nețărmurită. 

El privea totul, alene. Cu o privire ameninţător de calmă. 

În timp ce asasinul Fida'i o apucă de gât. Și un miros dulce și 
dezgustător îi întunecă simţurile. 

Totul se întunecă apoi. 

SENSUL VIEŢII 


Omar al-Sadiq era înspăimântat. 

Trecuseră ani îndelungaţi de când nu se mai simţise copleșit 
de teamă. Era mult prea bătrân ca să mai simtă colții spaimei. 
Mult prea împăcat cu viaţa. Și mult prea înrădăcinat în propriile-i 
obiceiuri. 

Nu reușea însă s-o găsească pe suverana Khorasanului. O 
căutase toată după-amiaza. Și nici Irsa al-Khayzuran nu era de 
găsit. 

Omar știa încă de aseară că ceva nu era în ordine, când 
santinela sa de încredere îi raportase faptul că Șeherezada nu 
se întorsese în cortul ei. Și nici nu o văzuse pe undeva de 
dimineaţă. Un adevărat motiv de îngrijorare. Înainte, când 
Șeherezada dispărea în fiecare noapte, se întorcea întotdeauna 
în cort până la ivirea zorilor. 

Omar era convins că cele mai cumplite temeri ale sale aveau 
să prindă acum contur. 

Era doar o chestiune de timp - o știa prea bine. 

Și trebuia să ia o hotărâre. Era evident că Reza bin-Latief nu îi 
dezvăluise adevăratele sale intenţii, lucru pe care Omar îl 
bănuise de la bun început. Il durea însă să descopere adevărul 
cu atâta certitudine, căci Reza îi devenise prieten. Fusese 
cândva un om bun. Un om care își iubise soţia și fiica și dusese o 
viaţă simplă, fără ambiţii și dorinţe pătimașe. 

Suferinţa schimbase însă totul. Căci este ușor să fii bun și 
generos în vremuri tihnite și îmbelșugate. Vremurile grele sunt 
cele care definesc cu adevărat caracterul unui om. 

Și dragostea? Dragostea modelează omul. Oferă atât bucurie, 
cât și suferinţă, definind caractere. 

Dragostea însufleţește pe om. Ea dă sens vieții. 

Dar, așa cum se întâmplă cu toate lucrurile în general, 
dragostea are și ea o latură întunecată. 

lar întunericul pusese stăpânire pe sufletul lui Reza bin-Latief, 
lucru pe care Omar îl intuise. 

Căci văzuse cum umbrele pogoară asupra prietenului său, la 
fel cum realizase și că tribul său va cădea pradă conflictului 

dintre două regate. Va fi prins la mijloc între două naţiuni 
razboinice: Khorasan și Parţia. Primul - un regat măreț și bogat, 
asupra căruia se abătuseră în ultimul timp năpaste cumplite. lar 
cel de al doilea - un regat mai mic, în toate privințele, cu 
excepţia ambiţiei. 

Pământurile beduinilor se întindeau de-a lungul frontierei 
dintre Khorasan și Parţia, și Omar știuse mereu că va fi cu 
neputinţă să rămână neutru în eventualitatea unui conflict între 
cele două regate, indiferent cât și-ar fi dorit s-o facă. Oamenii 
săi se aflau mult prea aproape, iar pământurile lor erau mult 
prea valoroase. 

Nu știuse însă ce cale să aleagă. 

Căci nu știa cine îi era dușman și cine îi era prieten. lar Omar 
nu se putea alătura vreunei tabere fără să afle mai întâi tot ce 
putea. Fără să vadă ambele fațete ale monedei. 

Sperase că Tariq - tânărul nobil din Khorasan, înzestrat cu o 
inimă curată - îl va ajuta să ia hotărârea corectă. Șoimul cel Alb 
din Khorasan, care își va călăuzi poporul, purtându-l din 
întuneric spre lumină. 

Acum, însă, Omar nu mai era atât de sigur. Căci nu apucase 
încă să vorbească fățiș cu Tariq despre toate aceste aspecte. lar 
băiatul nu părea deloc încântat de atacurile lansate recent 
împotriva cetăților învecinate. Omar nu era convins că Tariq 
făcuse alegerea corectă atunci când se hotărâse să-l urmeze pe 
unchiul său. Nu era convins că Tariq știa să aleagă între bine și 
rău. 

Căci Tariq vedea doar o fațetă a monedei. 

Era timpul ca Omar să-i împărtășească lui Tariq tot ce știa. 
Tot ce aflase stând tăcut în umbră, cu ochii în patru și urechile 
ciulite. Tot ce bănuia de atâta amar de vreme. 

Era timpul ca Tariq să ia o hotărâre. 

Căci unchiul său o luase deja. Urma calea întunericului. 

Acum, suverana Khorasanului și sora ei mai mică dispăruseră 
și ele. lar Omar putea doar să ghicească unde se aflau. 

Asta însemna că cele două regate se aflau în pragul 
războiului. 

lar tribul al-Sadiq trebuia să ia și el armele. Și să se alăture. 

De partea cui însă? 

A misteriosului regele-băieţandru, care curmase viaţa tuturor 
mireselor sale, fără vreun motiv anume? Sau a tiranului însetat 

de putere, care plătise mercenari să se strecoare printre 
oamenii lui Omar? Același tiran însetat de putere, ce se aliase - 
bănuia Omar - cu Reza bin-Latief cu mult timp în urmă. 

Căci Omar văzuse cufere cu aur purtate în taină, în puterea 
nopţii. Văzuse tâlhari de rang înalt, cu simbolul scarabeului pe 
braţe. Acesta fusese și motivul pentru care îl rugase pe Reza 
bin-Latief să-și transfere armatele la marginea taberei cu 
aproape două săptămâni în urmă. 

Dar care dintre cei doi suverani era cu adevărat personajul 
negativ al poveștii? 

Căci o poveste trebuie să aibă și un personaj negativ. 

Era timpul ca Omar să ia o hotărâre. Să smulgă voalul de pe 
ochii deșertului. 

Căci deșertul avea ochi cu adevărat. Ochi pe care Omar îi 
pusese la treabă cu multe luni în urmă. Căci știa prea bine cum 
să asculte și să vadă. Acest deșert era deșertul lui. Un deșert pe 
care oamenii săi îl stăpâneau de șase generaţii. 

Era timpul ca Omar să vadă dacă Tariq era plămădit doar din 
mușchi și temperament vulcanic. Dacă putea să îndure 
adevărul. Odată ce i-l va destăinui, va afla ce avea de spus. ȘI 
ce hotărâre avea să ia. 

Rămânea de văzut dacă băiatul îi va fi dușman sau aliat. 

Dar mai întâi trebuia să se gândească la oamenii săi. 
Indiferent cât ţinea la Tariq. Indiferent cât își dorea ca băiatul să 
înfăptuiască ce voia. 

Indiferent cât își dorea ca povestea de dragoste a lui Tariq să 
aibă un final fericit. 

Omar i-o povestise de multe ori Aishei. Deși îl mustrase de 
fiecare dată când i-o povestea, îi stârnea mereu un zâmbet pe 
buze. 

„Dă-mi o poveste frumoasă de dragoste sau o moarte 
glorioasă!” 

Din nefericire, însă, Omar era un om nesăţios. 

Sperase mereu să le aibă pe amândouă. 

VIAȚA ȘI MOARTEA ÎN PAGINILE UNEI 
CĂRŢI 


Khalid străbătu deșertul până când soarele se lăsă la orizont. 

Va ajunge în Rey abia după încă două zile de mers necontenit 
și anevoios. Până atunci, unchiul său va spumega, fără îndoială, 
de furie. Deși Khalid era califul Khorasanului și avea dreptul la 
propria-i libertate, acest lucru nu avea nicio importanţă. Căci, în 
asemenea cazuri, generalul Aref al-Khoury vedea doar un băiat 
mânios, stând singur printre umbre. Un băiat de care avusese 
grijă în toți acești ani. 

Khalid putea doar să spere că shahrban-ul îl credea plecat 
într-una dintre numeroasele sale incursiuni în oraș. Sau că Jalal 
avea să-i ascundă, un timp, absenţa. 

Khalid se îndoia însă că vărul său era dispus să facă asta. 

Căci replicile pe care le schimbaseră în ultimele câteva 
săptămâni fuseseră pompoase, în cel mai fericit caz. 

Și complet ostile, în cel mai rău caz. 

Prin urmare, Khalid nu știa cum avea să-i explice vărului său 
dispariţia din ultimele zile. Și nici nu reușise să dea de urma 
Despinei și a rajputanului. Păreau să fi intrat în pământ. 

Continuă să călărească în galop printre dunele roșiatice de 
nisip până când soarele abia se mai întrezărea pe cer. 
Descălecă apoi de pe armăsarul împrumutat și luă din șa desaga 
cu provizii. 

Zăbovind doar pentru o clipă cât să-și tragă sufletul, Khalid 
scoase cartea din desaga ponosită de piele. Era încă înfășurată 
într-o pânză aspră de in îndesând-o sub braţ, se îndepărtă de cal 
și puse mâna pe plăselele pumnalului prins la brâu. 

Nu știa la ce să se aștepte. 

Deși, după spusele vrăjitoarei din fortăreaţa aflată în munţi, 
cartea avea să ţipe și să se împotrivească încercărilor sale de a 
o distruge, Khalid nu știa ce avea să se întâmple. 

Nu avea însă încredere în vorbele ei. Nici pe departe. 

De aceea, luase hotărârea s-o distrugă cât mai departe de 
vreo așezare umană, chiar în inima deșertului. 

Nimeni nu avea să mai piară din cauza blestemului. 

Nu dacă îi stătea în putinţă să împiedice acest lucru. 

Khalid scoase pumnalul încrustat cu nestemate din eșarfa de 
la brâu. Așeză apoi cartea pe o ridicătură de nisip din faţa lui. 
Despăturind-o din pânza de in o studie câteva clipe. 

Nu avea nimic ieșit din comun. Era chiar urâtă. Legată într-o 
piele ponosită și pătată de apă. Cu marginile roase. Și legăturile 
mâncate de rugină. Ferecată cu o broască veche și mată, pe 
care până și cel mai neisprăvit hoţ ar fi reușit s-o deschidă cu 
ajutorul unei agrafe de păr. 

| se părea ciudat că un lucru atât de banal putea să aibă o 
valoare atât de mare. Putea să abată năpaste cumplite asupra 
atâtor vieţi. Asupra unor orașe întregi. Și asupra atâtor familii. 

O simplă carte. Niște mâzgăleli pe o foaie de hârtie. 

Khalid schiță un zâmbet amar. Puterea cuvintelor sălășluiește 
în sufletul celui care le rostește. Acesta era unul dintre 
dictoanele preferate ale mamei sale. Una dintre vorbele de duh 
împărtășite amândurora de Musa Zaragoza. 

Scrută printre gene volumul ponosit. 

Cuvintele așternute printre paginile sale nu vor mai conferi 
putere nimănui. 

Și, de-ar fi să dea crezare spuselor vrăjitoarei, atunci Khalid 
avea să scape de o viaţă înrădăcinată în trecut. 

De o viaţă petrecută sub imperiul păcatelor și al căinţei. 

Khalid scoase cheia neagră de la gât. Și descuie cartea. 

Paginile se deschiseră, răspândind în jur o lumină albă și 
stranie. Respingătoare. Semnele textului îi erau complet 
necunoscute. 

Când îi atinse paginile cu mâna, cartea îi arse vârfurile 
degetelor. Înjură în barbă. Un alt licăr de lumină - puternic și 
strălucitor, malefic chiar - străfulgera împrejurimile. 

Gata! Ajunge! 

Khalid scoase pumnalul din teacă. 

Cartea zvâcni amenințătoare. 

Işi crestă palma cu tăișul pumnalului. Picături de sânge se 
prelinseră pe lamă. Pumnalul căpătă o nuanţă stacojie, 
incandescentă. Lăsă apoi sângele să se scurgă printre paginile 
cărții. 

Aceasta începu să ţipe. Scoțând un vaiet ascuţit și strident. 
Pentru o clipă, paginile păreau să ardă în flăcări. Mirosul plutea, 

greoi și apăsător, în aer. Stropii de sânge se înnegreau când 
atingeau suprafaţa cărţii. Rotocoale cenușii se ridicau, sinistre și 
sumbre, spre cer. 

Vântul se năpustea mânios asupra lui Khalid, învăluindu-l într- 
un vârtej de praf și fum. Printre rafalele ameţitoare de vânt, 
simbolurile invocate de  incantaţiile vrăjitoarei  licăreau 
amenințătoare. 

Khalid ridică pumnalul în aer. 

Fumul îi încleștă mâna, înfășurându-i-se de jur-împrejur, cu o 
forță nimicitoare, ca într-o menghină de gheață. 

Khalid simţea cum sângele îi îngheaţă prin vene. Nu trăia vreo 
viziune și nici vreo amintire. Nici vise și nici coșmaruri. 

Ci doar un sentiment. Un sentiment ce ieșea la iveală din 
adâncurile ferecate ale sufletului său. Un sentiment pe care 
încercase toată viața să-l renege, de teamă că ar putea părea 
nevolnic. De teamă că cei din jur ar putea să-i pătrundă tainele 
ascunse ale inimii. 

Ar putea să-i vadă clipele de singurătate. Clipele de neputinţă. 
Clipele în care își dorise să dispară. 

Gândurile deșarte și trăirile pustii. Cartea părea să-i scoată la 
iveală îndoielile și incertitudinile. 

Spunându-i că nu era vrednic. 

De nimic. 

Nu era vrednic să fie suveran. Nu era vrednic de 
devotamentul unchiului său. De loialitatea lui Jalal. Sau de 
prietenia lui Vikram. 

Nu era vrednic de dragostea Șeherezadei. 

Ce făcuse oare ca să merite ceva din toate acestea? Era fiul 
nedorit al unei soţii nedorite. Reprezenta totul pentru o singură 
persoană și nimic pentru toţi ceilalți. 

Era un nimic. 

Fusese mereu un băiat mânios, ce se ascundea în întuneric. 
Un băiat ce își invidia fratele din umbră. Un băiat ce văzuse cum 
mama îi pierea ucisă. 

Un băiat ce înflorea în întuneric. 

Acum trebuia să trăiască în lumină. 

Să trăiască... cu înverșunare. 

Și să lupte pentru fiecare suflare. 

Khalid strânse pumnalul cu ambele mâini. Dar fumul i se 
împotrivi cu aceeași îndârjire. Talismanul de jad i se răsuci în 

jurul gâtului. Țipetele deveniră și mai răsunătoare. Vârtejuri 
nimicitoare de nisip îl împresurau din toate părţile, încercând să- 
I înghită. Încercând să-l facă să dispară. 

Işi dorea de atâta amar de vreme să dispară. Să ia cu el toată 
hidoșenia lumii - toate amintirile vieților curmate în zori de zi și 
ale sângelui mamei sale ce se prelingea pe zidurile din agat 
azuriu... 

Și să dispară fără urmă. 

— Nu! 

Strânse și mai tare pumnalul în mâini. 

— Nu! 

Fiecare scrisoare pe care o scrisese avea un scop. Fiecare 
cuvânt de iertare așternut pe hârtie avea un motiv bine 
întemeiat. Fiecare incursiune făcută în Rey era presărată cu 
speranţă. 

Căci voia să-și răscumpere păcatele și să fie mai bun. 

Acum avea șansa s-o facă. In sfârșit! 

Avea șansa să trăiască - și să iubească - la lumină. 

Cu mâinile pline de sânge, Khalid înfipse pumnalul în paginile 
cărții. 

În timp ce cartea scoase un ultim strigăt înspăimântător, 
nisipul îl împresură tot mai mult. Mușcându-i și șfichiuindu-i 
pielea. 

Khalid nu mai putea să respire. Și nu mai vedea nimic în jurul 
său. Vântul și nisipul voiau să-l lase fără suflare. Să-i răpească 
misiunea supremă. 

Să lupte pentru ultima fărâmă de putere a cărții. 

Cu răsuflarea întretăiată, Khalid rupse o bucăţică din pânza de 
in apoi lovi cremenea ca să-i dea foc. Vântul îl stinse imediat. 

Abia după cinci încercări reuși să-l aprindă. Luptându-se cu 
vârtejurile de nisip. Apărându-l în căușul palmelor și aprinzând 
apoi paginile cărții. 

Cartea arse ceasuri întregi, răspândind un fum gros și 
albastru. 

Până când vârtejurile de nisip se prăbușiră la pământ. Până 
când Khalid căzu și el, istovit. Își aţinti privirea spre cer, cu 
trupul frânt. Rănile i se deschiseseră din nou, iar sângele i se 
prelingea acum în nisip. Pleoapele îi cădeau greoaie. 

Avea să leșine. Pierdea sânge. Avea să piară în deșert. 

Dar nu mai avea nicio importanţă. Atâta timp cât avea să ia 
blestemul cu el. Atâta timp cât oamenii săi aveau să fie în 
siguranţă. 

Atâta timp cât Șeherezada avea să fie în siguranţă. 

Nimic altceva nu mai conta. 

O adiere molcomă și odihnitoare îi răvăși părul. Conferindu-i o 
senzație de liniște pe care o simţea numai în preajma 
Șeherezadei. O liniște pe care se luptase mereu să o păstreze. 
Și care i se prelingea printre degete ca apa unui pârâu. 

Dacă Șeherezada avea să fie în siguranță, atunci Khalid putea 
să fie și el împăcat. 

Ochii i se închiseră. Și adormi. 

Cu talismanul de jad frânt în bucăţi lângă el. 

PALATUL DE GRESIE 


Șeherezada se trezi în triluri de păsări și foșnet de mătăsuri. 

Chiar și adierea ușor înmiresmată din jurul ei răspândea doar 
lumină și frumusețe. 

Dar, în ciuda acestor desfătări, avea senzaţia că cineva o 
pândea din umbră. Că era prizonieră într-un palat de cleștar. 

Se afla într-un alcov. 

Purta aceeași tunică mototolită și aceiași șalvari murdari, dar 
încăperea în care dormise rivaliza cu cele mai elegante camere 
ale palatului din Rey. 

De fapt, nu greșeai dacă ai fi spus că le întrecea în frumusețe 
și rafinament. 

Paravanele deschise din partea dreaptă erau împodobite cu 
numeroase gravuri. Poate puţin cam stridente. Lemnul bogat 
colorat era încrustat cu fildeș și jasp în nuanţe de un verde 
închis. Dincolo de paravane, Șeherezada vedea mai multe 
spaliere, ce umbreau un balcon de marmură. Ramurile unor 
copaci încărcate de flori trandafirii se strecurau printre 
dantelăria albă a spalierelor. 

Pereţii încăperii sale erau din gresie. Atât cât putea să vadă 
din ei. Căci erau acoperiţi cu tapițerii elaborate. In colţ, se afla o 
masă confecţionată din numeroase bucățele de faianţă colorată. 
Aveai senzația că un artizan nebun zdrobise un curcubeu cu 
ciocanul, distrugând frumuseţea naturii în încercarea de a crea 
ceva de prost gust. Pernele aruncate la întâmplare erau 
zugrăvite în culori îndrăznețe și străjuite cu ciucurași brodaţi cu 
fir de aur și argint. Pe masa în culori ţipătoare, se afla un coșuleț 
cu lipii și un pocal de aramă, alături de un platou cu ierburi 
proaspete, cu rotițe de brânză de capră, cu castraveciori și 
diverse sortimente de sosuri condimentate și dulci. 

Scrutând cu mai multă atenţie platoul cu delicatese, 
Șeherezada observă că amfitrionul ei nu-i oferise nici cuţit, nici 
vreun alt obiect ascuţit cu care să se înfrupte din bucate. 

Copleșită de tot mai multe îndoieli privind locul în care se afla, 
Șeherezada se ridică dintre maldărele de perne de mătase și 
începu să cerceteze încăperea. Nu vedea nimic dincolo de 

paravanele elaborate de la marginea balconului. Nu vedea nimic 
dincolo de zidurile acestei închisori de gresie și fildeș. Când 
încercă să răsucească mânerele ușilor duble de la intrarea în 
dormitor, descoperi că acestea erau ferecate, după cum se și 
așteptase. 

Deși umărul o durea în continuare, cel puţin nu o secătuia de 
puteri. Nu o va împiedica să fugă dacă i se va ivi ocazia s-o facă. 

E evident că „am dormit” ceva. 

Gândurile Șeherezadei deveneau tot mai sumbre. 

De cât timp plănuiește oare tatăl Shivei să mă ia din tabăra 
beduinilor împotriva voinței mele? 

Căci nu mai exista acum nicio îndoială că Reza bin-Latief era 
de câtva timp în cârdășie cu mercenarii Fida”i. Tot el îi trimisese 
probabil în Rey, cu multe săptămâni în urmă, fie ca să îl ucidă 
pe Khalid, fie ca s-o răpească pe Șeherezada cu gândul de a o 
folosi apoi în avantajul său. 

Și căzuse acum în capcana lui. 

Ajungând captivă într-un loc unde evenimentele vor urma un 
făgaș previzibil. Cu atât mai mult cu cât Șeherezada bănuia 
unde se află. 

Incercând să-și stăvilească temerile, se îndreptă spre masa în 
culori țipătoare din colţul încăperii. Luă pocalul cu apă și turnă 
câteva picături pe marginea de argint a platoului, așteptând 
apoi să vadă dacă suprafaţa tipsiei avea să se înnegrească. 
Când aceasta nu-și schimbă culoarea, Șeherezada turnă alte 
câteva picături pe piele ca să vadă dacă avea să-i facă vreun 
rău. Apoi, luă, șovăitoare, o înghiţitură. Își simţea gâtul cumplit 
de uscat. Nu avea încă încredere să guste bucatele, dar știa că 
trebuia să bea măcar puţină apă dacă voia să supraviețuiască 
un timp. 

Când auzi sunetul zăvorului de cealaltă parte a ușilor duble, 
aruncă ierburile de pe platou și izbi tipsia de marginea mesei de 
mozaic. Luă apoi unul dintre cioburile mari de porțelan și îl 
înfășură într-un şervet de in confecționându-și astfel o armă 
rudimentară. 

Cel puţin nu va ceda în faţa dușmanului fără luptă. 

Una dintre ușile duble se deschise. Șeherezada își ascunse 
arma printre faldurile șalvarilor decoloraţi de soare. 

Și îl văzu în prag pe tatăl ei... 

Bine îmbrăcat și purtând un zâmbet pe buze printre șuvițele 
bărbii frumos îngrijite. 

Baba? 

Când Jahandar își văzu fiica - înarmată și ghemuită pe 
podeaua de marmură ca un animal sălbatic, gata de atac - își 
ridică mâinile în aer într-un gest pacifist. 

— Șeherezada-jan! Nu trebuie să te temi, îi spuse el, 
îndreptându-se spre ea, cu pași surprinzător de repezi. 

— Baba, îngăimă ea, clipind din ochi, uluită să-l vadă îmbrăcat 
atât de elegant, unde suntem? 

— Draga mea, lasă arma jos! Nu ai de ce să te temi, repetă 
Jahandar, cu un zâmbet și mai generos pe buze. Paznicii de 
afară mi-au spus că ai încercat să deschizi ușa nu cu mult timp 
în urmă, așa că am venit de-ndată. 

— Unde suntem? îl întrebă din nou Șeherezada. 

— Știu că ţi-e teamă, dar nu vrea să-ţi facă niciun rău. Nimeni 
nu vrea să-ți facă vreun rău. Vei fi mult mai în siguranță aici 
decât în tabăra beduinilor. Și mult mai bine îngrijită. Așa cum se 
cuvine rangului tău. 

Jahandar își înălţă umerii, cuprins de mândrie. O mândrie 
aflată în vădită contradicție cu situaţia ei. 

— Baba! îl mustră ea, copleșită de frustrare, văzând că tatăl 
ei refuza să-i răspundă la întrebarea pe care i-o pusese deja de 
două ori. 

— Reza a socotit de cuviinţă că ar fi mai bine să te aducă la 
Amardha, îi răspunse, în cele din urmă, cu un zâmbet șovăitor 
de această dată. 

Exact cum își imaginase. Cu toate acestea, simţi o strângere 
de inimă. Pentru o clipă, rămase aproape fără suflare. 

— M-ai adus la Salim Ali el-Sharif? 

— Firește! exclamă Jahandar, fără să-i pese nici cât negru sub 
unghie de glasul ei ameninţător. Doar e unchiul soțului tău, nu-i 
așa? 

În ciuda naivităţii afișate, Șeherezada înţelese din expresia de 
pe chip că știa mai mult decât voia să spună. 

— Cum ai putut să-mi faci una ca asta? îl întrebă, în șoaptă. 

Auzindu-i acuzaţiile tacite, tatăl ci o privi cu ochi șovăitori, 
apoi o străfulgeră cu o privire tăioasă. Șeherezada realiză în 
clipa aceea că rugăminţile ei nu îl vor îndupleca. 

Nu de această dată. 

— Poate că eu ar trebui să-ți pun întrebarea asta, fata mea, îi 
ripostă el. 

Tresări sub imperiul cuvintelor lui aspre, cât și sub privirile-i 
reci și sfredelitoare. Priviri ce o învăluiseră cândva în căldură și 
iubire. 

— Ce-ai făcut cu cartea mea? o întrebă tatăl ei, cu glas 
afectat. 

— Nu știu la ce te referi, îi răspunse ea, ridicând semeață 
capul în încercarea de a-și ascunde neliniștea. 

— Am vorbit deja cu Irsa. Știu că ea mi-a pus ceva în ceai ca 
să adorm. 

Șeherezada rămase cu chipul încremenit, deși inima începu 
să-i bată năvalnic la auzul numelui surorii ei. 

— A refuzat să mărturisească ceva, dar știi la fel de bine ca și 
mine că Irsa nu e în stare să spună vreo minciună. lar încercările 
ei de a evita să divulge adevărul n-au făcut decât să-i contrazică 
faptele, spuse tatăl ei, cu o expresie nemulțumită pe chip. De 
aceea, mă văd nevoit să insist să... 

Cu mare efort, tatăl ei reuși să-și păstreze cumpătul. 

— Nu sunt mânios, draga mea, continuă apoi. Știu că cineva 
te-a obligat să faci asta. Poate califul sau cineva care vrea să 
submineze... 

— Nici vorbă! Nu m-a obligat nimeni să fac ceva. Pentru că n- 
am făcut absolut nimic. 

— Nu mă minţi, fata mea! îi ripostă el, cu aceeași privire rece 
și sfredelitoare. 

— Unde e Irsa, baba? îl întrebă Șeherezada, înarmându-se cu 
rabdare și stăruinţă. 

Nu primi niciun răspuns, cu excepţia unui suspin ușor. Ce 
trăda o umbră de ezitare. 

— Baba! 

Jahandar deschise gura ca să-i răspundă, apoi șovăi o clipă. O 
clipă ce îi făcu Șeherezadei să-i tresalte inima în piept. 

— Ești încă slăbită după călătorie și rănile suferite, îi răspunse 
tatăl ei, cu un alt zâmbet generos pe buze. Servitorii sultanului 
se vor ocupa acum de tine, apoi vom lua cu toţii masa 
împreună. Fiica sultanului s-a arătat îngrijorată pentru tine. Iți 
promit că vom lămuri totul diseară. 

Șeherezada se  năpusti după el, neputând să-și mai 
stăvilească teama. 

— Baba, te rog să nu... 

— Ti-am acordat foarte multă libertate, fata mea. Poate prea 
multă, spuse tatăl ei, cu glas ferm. 

Stătea drept. Și părea înalt. Mai înalt decât își amintea 
Șeherezada să fi fost vreodată. Nu-l mai văzuse de mult atât de 
autoritar și de energic - poate cu mult înainte de moartea 
mamei ei. 

— Mă sfidezi de prea mult timp, Șeherezada. Nu-ţi mai permit 
să mă minţi în privinţa asta. Te joci cu ceva mult prea primejdios 
și însemnat. Odihnește-te acum! Vom discuta mai târziu, 
conchise el, întorcându-se cu gândul să plece. 

— Spune-mi, te rog, dacă Irsa e... 

— Odihnește-te! Vom discuta mai târziu despre asta... când 
vei fi dispusă să-mi mărturisești adevărul. 

Spunând acestea, Jahandar al-Khayzuran ieși din cameră într- 
un foșnet de mătăsuri. 

Șeherezada se prăbuși pe podea printre cioburile de porțelan, 
strângând încă în mână arma improvizată. 

Spaima cu care se lupta de când îl văzuse pe tatăl ei - nu, de 
când începuse să bănuiască unde se afla - punea tot mai mult 
stăpânire pe ea. 

Războiul căruia voia să-i pună capăt se afla acum mai presus 
de puterile ei. Mai presus de granițele celor mai cumplite temeri 
ale sale. 

Căci imediat ce Khalid va afla că Șeherezada era captivă în 
Amardha - că era „oaspetele” sultanului Parţiei, ce avea s-o 
folosească, fără îndoială, ca pion - califul din Khorasan va porni 
spre regatul părților în fruntea unei oștiri. 

De asta, Șeherezada era ferm convinsă. 

Și, deși adevărul o va costa încrederea tatălui ei și poate nu 
doar atât, mai era convinsă de un lucru: Khalid distrusese deja 
cartea. Insemnând că nu mai aveau cum să încheie vreun târg. 
Nu mai aveau pentru ce să se tocmească. 

Cu excepţia ei. 

Șeherezada nu era însă deloc naivă. Nu avea de gând să facă 
plecăciuni în faţa sultanului Parţiei. Nu va cerși îndurare din 
partea dușmanului ei. Și nici nu va aștepta salvarea ca un copil 
tânguitor și neputincios. 

Nu se va da în lături de la nimic. 

O va căuta pe Irsa. Și va găsi o cale de scăpare din acest oraș 
blestemat. 

Sau își va da viaţa încercând. 

o... 

Grijile pe care și le făcea pentru Irsa o determinară să se 
supună. 

Chiar dacă tatăl lor nu va îngădui ca sora ei să păţească ceva, 
Șeherezada nu mai știa ce gânduri îi treceau prin mintea 
însetată de putere. 

Așa că nu se împotrivi atunci când servitorii intrară în cameră 
ca s-o ajute să se spele și să se îmbrace. 

Scena îi amintea de ziua în care pusese pentru prima oară 
piciorul în palatul din Rey, iar cele două servitoare o pregătiseră 
pentru nunta cu un monstru. Își amintea cum îi frecaseră braţele 
cu pastă din lemn de santal și îi presăraseră pielea cu foiţe de 
aur înainte de a-i pune pe umeri o mantie grea. 

De data aceasta, veșmintele Șeherezadei erau aproape la fel 
de elaborate ca cele pe care le purtase și în ziua aceea. 

De un roșu stacojiu ce îi amintea de apusul unui soare de 
vară. 

Sau de sângele proaspăt ce se prelinge dintr-o rană deschisă. 

Șalvarii erau croiţi din cea mai fină mătase și brodatți cu fir de 
aur. Tunica era prevăzută cu un decolteu adânc. Mult mai adânc 
decât obișnuia Șeherezada să poarte. Mantia era creată dintr-o 
țesătură subţire din aur. Nu din pânza obișnuită de damasc. Ci 
dintr-o mătase străvezie ca pânza de păianjen. Ce, în lumină, 
scotea totul la iveală. 

Șeherezada se simţea expusă. Vulnerabilă. Și știa prea bine 
că nu era o pură întâmplare. 

Servitorii îi împletiră părul negru într-o cosiță groasă și i-l 
presărară apoi cu periuţe. Brăţările de pe braţul stâng și cerceii 
din urechi erau din aur mat, încrustaţi cu perle și diamante mici. 

Tatăl ei avusese dreptate - Șeherezada se bucura de atenţia 
cuvenită unei regine. 

Nu se simţea însă regină. 

Căci o prizonieră nu poate fi niciodată suverană. 

Dar o suverană poate fi prizonieră numai dacă își dorește să 
fie. 

Nutrind aceste gânduri, Șeherezada își îndreptă umerii și își 
strânse degetele picioarelor încălţate în conduri cu vârful 

ascuţit. Ținându-și semeață capul sus, îi urmă pe servitori pe 
coridorul străjuit de soldaţi înarmaţi, ce așteptau s-o conducă 
spre următoarea destinație. 

Șeherezada observă din nou cu stupoare opulența exagerată 
a palatului de gresie. Spre deosebire de acesta, seraiul din Rey 
era clădit dintr-o marmură strălucitoare și rece. Ostilă chiar. 
Acum, când vedea toată această bogăţie afișată atât de 
ostentativ, se bucura că nu găseai în fiecare colț al palatului din 
Rey câte o statuie din aur sau fiecare cornișă învăluită în 
tapiţerii elaborate și somptuoase. Părea că fiecare firidă a 
seraiului din Amardha era împodobită cu frunze din aur sau foițe 
de argint, iar fiecare vârf era încadrat de gravuri laborioase și 
încrustat cu nestemate într-o opulenţă fără gust sau rațiune. 
Tabloul acestui belșug exagerat o făcea pe Șeherezada să se 
simtă stânjenită. 

Singurul aspect unde palatul din Rey întrecea edificiul din 
Amardha îl constituia caligrafia. Căci seraiul lui Khalid se putea 
mândri cu inscripţiile sale de o eleganţă desăvârșită. Cu 
înflorituri artistice și semne grațioase puse toate în serviciul 
artei scrise. Şi asta deoarece Khalid era îndrăgostit de poezie - 
Șeherezada o știa prea bine. 

In timp ce Salim Ali el-Sharif era îndrăgostit de opulenţă. 

Vreau să mă imbăt în fiecare zi cu stihurile poeziei. 

Și în ciuda celor întâmplate, gândul o făcu să schițeze un 
zâmbet vag. 

După ce străbătu, însoţită de soldaţi, alte câteva coridoare 
somptuoase, Șeherezada ajunse în faţa unor uși frumos gravate, 
late și înalte, placate cu aur și prevăzute cu mânere solide de 
safir mari cât pumnul ei. Doi dintre soldaţi deschiseră ușile și, 
după ce coborâră cu toţii câteva trepte lustruite de gresie, 
intrară într-o cameră cavernoasă din granit roz, presărat cu 
firișoare roșii ca vinul de Burgundia. În mijlocul încăperii, se afla 
o masă lungă, scăldată în lumina unor lumânări înalte, ce 
răspândeau în aer un parfum de trandafiri și smirnă. Faţa de 
masă părea ţesută din cea mai fină pânză de păianjen, părând 
aurie în lumina caldă și strălucitoare a lumânărilor. 

De parcă iar și lipsi aurul! 

Cât vedea cu ochii, camera reprezenta un alt tablou al 
opulenței exagerate. Chiar și parfumul lumânărilor îi părea 
dezgustător, căci întrecea orice limită. Era prea mult. 

Mult prea exacerbat. 

Șeherezada sosi prima. 

Era convinsă că nu era deloc o pură întâmplare. 

Un soldat o îndrumă spre o pernă cu înflorituri elaborate, într- 
o nuanţă închisă de albastru, aflată în mijlocul camerei. Deși 
niciunul dintre ei nu se purta necuviincios, observă pe chipul lor 
o expresie amuzată atunci când soldatul de lângă ea - un tânăr 
cu nasul străbătut de o cicatrice - îi aruncă ocheade pofticioase 
când se aplecă să se așeze pe pernă. 

Șeherezada îl țintui cu privirea, spumegând de furie. 

— Ai vreun motiv anume să mă priveşti în felul acesta? îl 
întrebă ea, cu glas tăios și răsunător. O cauţi cu lumânarea sau 
ești doar nesăbuit așa cum pari? 

Soldatul își lăsă capul în pământ, făcând iute o plecăciune, cu 
maxilarul încleștat. 

— Nu e un răspuns, neghiobule ce ești! Și nici plecăciune n-aș 
zice că ai făcut, continuă ea, hotărâtă să-și impună autoritatea. 

Șeherezada nu avea de gând să se lase umilită de vreun 
bărbat din acest oraș blestemat. Pentru nimic în lume. Căci, de 
vor vedea vreo urmă de slăbiciune, acest lucru îi va aduce 
sfârșitul. 

Hohote de râs se auziră în spatele ei. 

Șeherezada încremeni pe loc. 

Salim! 

— Ai limba la fel de ascuțită ca întotdeauna, domnița mea, 
spuse el, pocnind din palme de parcă ar fi vrut s-o aplaude. 

Sunetul îi răsuna în urechi, tăios și batjocoritor. 

Șeherezada nu-și întoarse privirea spre el. Nu voia să-i ofere 
nici cea mai mică satisfacţie. Își aţinti, în schimb, privirea înainte 
și afișă pe chip o expresie veselă și relaxată. 

— Soldaţilor Domniei Voastre le-ar prinde bine o lecţie despre 
respect, spuse ea, cu un zâmbet pe buze când sultanul Parţiei i 
se ivi înaintea ochilor. 

Salim făcu o plecăciune în fața Șeherezadei cu un gest plin de 
emfază. 

— Și bănuiesc că vrei să le oferi această lecție, îi răspunse el, 
punând mâna pe plăselele strălucitoare ale iataganului. 

Gest menit să-i reamintească situaţia în care se afla. 

— Cineva trebuie s-o facă, îi ripostă ea, atingându-și fruntea 
cu degetele într-o reverență la fel de batjocoritoare. 

Jahandar al-Khayzuran veni în urma sultanului, îmbrăcat în 
veșmintele sale elegante de mătase, cu mâinile împreunate și o 
expresie pe cât de îngândurată, pe atât de tulburată. 

Tatăl ei fie nu știa că relaţiile dintre ea și Salim nu erau deloc 
cordiale, fie se prefăcea că nu știe nimic. Șeherezada refuză să-i 
întâlnească privirea părintelui său. Rana provocată de trădarea 
lui era încă mult prea proaspătă. Și nici nu voia să-i dea de 
înțeles lui Salim că între ea și tatăl ei intervenise un măr al 
discordiei. 

Că se simţea rănită de trădarea părintelui ei. 

Salim se așeză în fața Șeherezadei, cu mișcări lente și 
elegante. Mantia-i cu broderii bogate și veșmintele-i frumos 
croite trădau aceeași opulenţă ca și palatul său. Ca o pisică ce 
mustăcește satisfăcută după ce se înfruptă dintr-o smântână 
gustoasă, Salim îi zâmbi Șeherezadei, dezvăluindu-și dinţii 
hulpavi ca de lup, străjuiți de o mustață perfect îngrijită. 

— Mă bucur că ai venit să ne vizitezi în Amardha, Șeherezada- 
jan. O vizită îndelung amânată. 

— Vizită? repetă ea, ridicând o sprânceană. Un mod de 
exprimare extrem de interesant. 

Salim se tolăni, rezemându-se în cot, pe perna de lângă el, 
zugrăvită în nuanțele safirului. 

— Preferi, fără îndoială, palatul acesta în locul taberei tribale 
unde ai fost nevoită să-ţi petreci ultimele săptămâni. 

— N-aș putea spune asta. N-am avut niciodată ușile ferecate 
în tabăra tribală. 

— Într-adevăr, îi răspunse el, cu un alt zâmbet fals pe buze. 
Dar oare corturile au uși? 

— Nu au, e adevărat. Dar mă bucuram, cel puţin, de 
compania surorii mele. Nu cred că... 

— Da, firește! Cât de nesocotit am fost! Probabil că ești 
lihnită, adăugă Salim, râzând și făcând un semn spre ușile duble 
din spatele ei. 

Tatăl său se juca cu lingura în formă de scoică de lângă 
farfuria lui, fără să-și întoarcă vreo clipă privirea. 

Șeherezada auzi ușile deschizându-se și mirosul de unt și 
mirodenii îi invadară nările. În ciuda hotărârii ei de a nu pune 
nimic în gură până nu va afla ceva de soarta lIrsei, aromele 
ameţitoare o împiedicau să rămână fidelă deciziei sale. Când 
servitorii așezară în faţa ei un platou de argint cu cartofi 

condimentaţi alături de o „movilă” perfectă de orez asezonată 
cu fistic și rodii și înconjurată de frigărui din carne de pui cu 
șofran, de chebapuri fumegânde de miel și de roșii aburinde, 
stomacul începu să-i chiorăie de foame. 

Nu-și mai amintea când se înfruptase ultima oară dintr-o 
masă atât de îmbelșugată. 

Înghiţi în sec, ameţită de mirosul ademenitor al tocanei 
fierbinţi din faţa ei - din linte aromată și ceapă caramelizată. 
Aromele dulci de scorțișoară și cuișoare îi stârneau și mai tare 
papilele gustative, iar curmalele și vinetele o ispiteau fără milă. 

Lovitura de graţie i-o dădu însă sosul condimentat de gutui. 

Șeherezada stătea încremenită pe loc. 

— Nu ţi-e foame? o întrebă Salim, cu un licăr maliţios în ochi. 
Am ales bucate despre care am aflat că îţi sunt pe plac. 

— Șeherezada-jan, fiica sultanului a dat poruncă să se 
pregătească o masă specială în cinstea ta, interveni tatăl ei, 
privind-o încruntat. 

— Nici nu mă îndoiesc de asta, murmură ea, mușcându-și 
obrazul. 

— Poate că fiica mea te va convinge să mănânci, spuse Salim, 
cu același licăr în ochi, privind peste umărul ei. 

Șeherezada nu îi urmări privirea, căci ultimul lucru pe care 
voia să-l vadă în clipa aceea era surâsul perfect al lui Yasmine 
el-Sharif. 

Dacă va încerca să mă hărțuiască în seara asta, nu-i voi mânji 
dinții cu funingine. 

Nici vorbă! 

Ci o să-i ard un pumn. 

— Vino, fata mea! strigă Salim. Invitata noastră este încântată 
să te vadă. _ 

Chiar așa. |n culmea fericirii, aș putea spune. 

Șeherezada își ţuguie buzele și strânse cu degetele marginea 
pernei de mătase, de parcă i-ar fi conferit puterea de a rămâne 
calmă. 

Se auzi în apropiere zgomotul domol al unor pași pe podeaua 
lustruită de granit. 

Șeherezada își ridică privirea, fără tragere de inimă. 

Și întâlni doi ochi albaștri ca cerul. 

Șeherezada căscă gura, uluită. 

— Bună să-ţi fie inima, draga mea suverană! 

Despina! 

(J 

Mai multe lucruri se întâmplară deodată. 

Mai întâi, Șeherezada sări în picioare, cu gândul de a-și ataca 
fosta servitoare. Copleșită de un iureș de sentimente. 

Inainte ca soldaţii s-o oprească, Șeherezada încremeni pe loc. 

Dar nu o făcu de teama amenințării tacite a soldaţilor. Și nici 
dominată de simţul proprietăţii. Nu, nici vorbă! Căci nu cunoștea 
sentimente atât de meschine. Era vorba de cu totul altceva. 

De îngrijorare. De grija purtată unei foste prietene. Și unui 
prunc încă nenăscut. 

Apoi, însă, un alt sentiment puse stăpânire pe sufletul ei. 

Amărăciunea. O amărăciune înăbușitoare și întunecată. 

O scrută cu privirea pe fata de dinaintea ei - mereu 
încântătoare - și acum de-a dreptul răvășitoare, îmbrăcată într-o 
rochie de mătase în nuanțe de ametist, prinsă la umeri cu clame 
de alamă. Faldurile strălucitoare ale veșmântului de mătase 
cădeau la picioarele Despinei într-o cascadă de mov și liliachiu. 
Decolteul adânc și talia înaltă ale rochiei îi puneau și mai mult în 
valoare eșarfa arămie, împodobită cu pietre preţioase, în 
tonalități de roz și purpuriu, înveșmântate în aur roz. Părul, în 
nuanțele mierii, era prins deasupra capului într-o coafură 
elaborată, susținută de o diademă încrustată cu nestemate 
strălucitoare. 

O coroană. 

Amărăciunea deveni și mai copleșitoare. 

Despina fusese cândva prietena Șeherezadei în momente 
când avea cu disperare nevoie de o prietenă. li fusese 
confidentă când nu avea cui să-și pună sufletul pe tavă. Dar era 
evident acum că poveștile Despinei erau învăluite în minciuni. 
Că erau doar pure născociri. Că adevărul era cu totul altul - 
Despina era fiica secretă a lui Salim Ali el-Sharif. O prințesă a 
Parţiei. O iscoadă și o farsoare. 

Dar mai presus de toate era faptul că Despina nu-i fusese 
nicicând prietenă. 

— Mi-ai spus vreodată adevărul? o întrebă Șeherezada, cu 
glas șoptit și răguşit. 

Despina schiță o grimasă. O grimasă ce îi era atât de 
cunoscută Șeherezadei. 

— N-ai de gând să mă feliciţi? M-am căsătorit acum. Sau n-ai 
aflat încă? o întrebă ea, prefăcând grimasa în zâmbet. 

Peste umărul Despinei, Șeherezada o văzu pe Yasmine 
apropiindu-se cu pași șovăitori și un surâs crispat. In tot acest 
haos, nici nu o văzuse pe fiica sultanului - pe cea pe care o 
cunoștea și pe care o aștepta. 

Măcar Yasmine are bunul simt să pară stânjenită. 

Căci Yasmine el-Sharif nu părea deloc în largul ei. Deși era la 
fel de răvășitoare cum și-o amintea Șeherezada - cu părul ca 
lemnul de mahon căzându-i în cascadă pe umeri și rochia în 
nuanțele smaraldului măturând podeaua cu o graţie desăvârșită 
și greu de atins vreodată - prințesa nu părea dornică să ia parte 
la această lovitură de teatru. Continua să se uite mereu peste 
umăr, ca și când ar fi vrut s-o ia la fugă. 

Își dorea, parcă, să fie oriunde în altă parte, dar nu aici. 

Șeherezada își îndreptă din nou privirea asupra Despinei. 

— Te-ai căsătorit? Și ce neghiob a acceptat să te ia de 
nevastă? 

— Nu vrei să știi, îi răspunse ea, făcându-i cu ochiul și 
așezându-se lângă tatăl ei. Dar felicitările sunt, oricum, 
binevenite. Căci soțul meu îţi este bun prieten. 

Încă inexplicabil de taciturnă, Yasmine se așeză lângă 
Despina, în timp ce Jahandar își ocupă locul lângă Șeherezada. 
Încercă s-o prevină din priviri, dar ea îl ignoră complet. 

Uitând cu totul de festinul din faţa ei, copleșită cum era de 
mânie, Șeherezada îi arunca ocheade fioroase fostei sale 
servitoare, retrăind momente din trecut. 

„O iscoadă bună își ascunde identitatea”. 

„Spionii iscusiți nu trebuie s-o facă”. 

Atâtea conversații purtate în fața unor căni de ceai. 

Atâtea confidente făcute. 

Mama Despinei fusese una dintre cele mai frumoase femei din 
Cadmeia. Tatăl ei fusese un om bogat, care le părăsise pentru 
un viitor mai senin. 

Dar oare chiar așa se petrecuseră lucrurile? Ce putea să 
creadă din toate aceste povești? 

Firește că Despina nu voia să se căsătorească cu Jalal! Firește 
că nu voia să facă parte din familia pe care o spionase atâta 
amar de vreme! Firește că avea să fugă! Ca să se întoarcă în 
brațele tatălui ei... care o aștepta numai ochi și urechi. 

Ca s-o trădeze pe Șeherezada. Și pe toţi cei dragi ei. 

Cum de-am fost atât de neghioabă? 

— Cum ai putut să ne faci una ca asta? șopti ea. Te-am tratat 
ca pe o prietenă. Khalid s-a purtat frumos cu tine, cel puţin asta 
mi-ai spus. 

— Califul din Khorasan nu se poartă frumos cu nimeni, îi 
răspunse Despina, cu indiferenţă în glas. Sau poate ai uitat 
primele zile petrecute la palat? continuă, râzând zgomotos. 
Presupun că e convenabil. 

Sultanul izbucni într-un râs răsunător și puternic. Despina îi 
zâmbi cu nerușinare. Acum, când stăteau unul lângă celălalt, 
asemănarea dintre ei era izbitoare. Deși nu te frapa dacă nu-i 
vedeai împreună. Despina moștenise, probabil, culoarea pielii de 
la mama ei, dar ţinuta era cea a sultanului. Semeaţă. Arogantă. 
Și trăsăturile ei faciale erau asemănătoare cu ale lui. Fruntea 
lată și pomeţii înalţi. Șeherezada vedea similitudini și între 
Despina și Yasmine. O frumusețe oarecum diafană. Și 
maiestuoasă. 

Nu e de mirare că Despina reușise cu atâta ușurință să-i 
cucerească pe toţi. Cu insolenţa și farmecul ei. Avea un har 
înnăscut. Era hărăzită să locuiască într-un palat. Să se strecoare 
cu iscusinţa unei năpârci și să se adăpostească în sânul 
seraiului. 

In doar șase ani, reușise să câștige încrederea califului din 
Khorasan. 

Și inima căpitanului gărzilor. 

— Cum ai putut să-i faci asta lui Jalal? întrebă Șeherezada, 
înfigându-și unghiile în carne într-o încercare zadarnică de a-și 
stăvili mânia clocotitoare. 

Cu o expresie tulburător de indiferentă, Despina își puse în 
farfurie o lingură de orez asezonat cu fistic și rodii. 

— Din păcate, sentimentele lui Jalal al-Khoury nu mă mai 
interesează, răspunse ea. 

li zâmbi apoi compătimitoare, iar simpatia falsă din spatele 
surâsului îi stârni dorinţa Șeherezadei de a-i smulge din cap 
diadema încrustată cu nestemate. 

— Dar nu-ţi face griji! Căpitanul gărzilor va găsi cu ușurință o 
fată dispusă să-i aline mândria rănită, de asta sunt ferm 
convinsă, adăugă apoi, presărându-și ultimele cuvinte cu o 
amărăciune stranie. 

Șeherezada își încleștă dinţii, dorindu-și cu ardoare să rămână 
tăcută și calmă. O surprinse pe Yasmine privind-o printre gene. 

Nu stătea deloc în firea prinţesei să fie atât de tăcută. Acest 
lucru o surprindea pe Șeherezada, dar Yasmine el-Sharif o 
surprinsese de multe ori. Avea din nou senzaţia că prinţesa voia 
să spună ceva, dar nu reușea să-și îmbrace gândul în cuvinte. 
Sau nu avea curajul s-o facă în fața tatălui ei. 

Yasmine părea oricum abătută. Șeherezada se gândi pentru o 
clipă să-i atragă cumva atenţia. Dar frumoasa prinţesă îi evita 
privirea. Refuza s-o vadă altfel decât ca pe un dușman. 

Sau ca pe un egal. 

Șeherezada continua să-i arunce priviri ucigătoare Despinei în 
timp ce fosta ei servitoare râdea și glumea cu sultanul Parţiei - 
cu tatăl ei - de parcă n-ar fi petrecut ani în șir într-o lume a 
înșelătoriilor. 

În toiul acestui freamăt lăuntric, un gând îi străfulgera 
deodată prin minte. 

| se părea cu neputinţă ca și sarcina Despinei să fie o 
minciună. 

Căci își amintea cum i se făcuse rău chiar sub ochii ei. 

Șeherezada își destinse umerii. Și luă apoi pocalul cu vin 
încrustat cu pietre preţioase. 

— Unchiule Salim, începu ea, cu glas rece, știți că fiica 
Domniei Voastre așteaptă un copil? Sau a uitat să pomenească 
acest mic amănunt? 

— Firește că știe, răspunse Despina, fără șovăire. Doar ţi-am 
spus că am și un soţ acum. E cât se poate de firesc să aştept un 
copil. 

Alte minciuni. 

— Serios? spuse Șeherezada, încleștându-și maxilarul, apoi 
luă o înghiţitură de vin, încercând să-și păstreze cumpătul. Și 
unde se află presupusul soț al tău? L-ai aruncat în mare când n- 
ai mai avut nevoie de el? 

— O, nu, nici pe departe! răspunse Despina, cu un licăr în 
ochi. E undeva în siguranţă unde nu îmi poate provoca necazuri. 


— Atunci, l-ai adus pe amărâtul ăla cu tine? întrebă 
Șeherezada, cu un rânjet pe buze. 
— Firește. 


— Ce neghiob de soț ţi-ai luat? 

— Un neghiob de mare clasă. Genul care vorbește foarte 
puţin. 

— N-ai de gând să încetezi cu minciunile? îi ripostă 
Șeherezada printre dinţii încleștaţi, întorcându-se apoi spre 
Salim: Domnia Voastră, știaţi că tatăl copilului este... 

— Garda de corp a califului, încheie Despina, cu un surâs vag 
pe buze. 

Șeherezada clipi o dată. Apoi de două ori. 

— Poftim? exclamă ea, trântind pe masă pocalul cu vin. 

Doi soldaţi se iviră iar din umbră. 

— Vikram Singh este tatăl copilului, continuă Despina, cu un 
zâmbet ucigător. N-ai știut? Și eu care credeam că sunteţi 
apropiaţi. 

Rajputanuh Vikram e aici? Am crezut că a pierit în noaptea 
furtunii. 

Redusă la tăcere pentru a doua oară în seara aceea, 
Șeherezada o scruta cu privirea pe fosta ei servitoare, încercând 
să deslușească adevărul prin toată încrengătura de minciuni. 

Nu. Nu e cu putință. Unde e adevărul printre toate aceste 
plăsmuiri? 

— Nu ai de ce să-ți faci griji, Șeherezada, spuse Despina. 
Vikram e în siguranţă. Atât cât poate fi, ţinând cont de 
împrejurări. 

Cele mai stăruitoare întrebări rămaseră încremenite pe buzele 
Șeherezadei. 

— Ce i-aţi făcut lui Vikram? întrebă ea, în cele din urmă, 
auzindu-i suspinul înăbușit al lui Jahandar - suspin menit să-i 
reducă întrebările la tăcere. 

— Tată? spuse Despina, privindu-l pe Salim Ali el-Sharif, pe 
chipul căruia se citea o satisfacție desăvârșită. 

Salim trase adânc aer în piept, de parcă ar fi avut nevoie de 
timp ca să-i răspundă. 

— Preţioasa gardă de corp a nepotului meu se află exact 
acolo unde trebuie - într-un loc hărăzit celor care nu știu să-și 
țină gura în privinţa unor lucruri ce nu mai intră în atribuţiile lor. 

— Și care ar fi acestea? întrebă Șeherezada, cu glas șoptit și 
mânios. 

— Ei bine, ca soț al fiicei mele, ar trebui să se ocupe mai mult 
de familia lui decât de a ta, nu crezi? 

— Să-mi fie cu iertare, unchiule Salim! Dar mi-am imaginat că 
suntem o singură familie. 

— Nu, Șeherezada al-Khayzuran, nici vorbă, îi răspunse el, 
după câteva clipe de tăcere apăsătoare. 

Jahandar scoase un icnet domol lângă fiica lui. 

Șeherezada strânse din nou cu degetele pernele de mătase 
din jur. 

— Am ajuns și aici. Gata cu amabilităţile! Ce-aveţi de gând să 
faceţi cu mine? 

Salim se aplecă în faţă, rezemându-se cu coatele de marginile 
mesei poleite cu aur. 

— Ce crezi că voi face? 

— Depinde ce cale vă imaginaţi că va urma Khalid, îi ripostă 
ea. 

— Îmi imaginez că va veni după tine. 

— Și ce credeţi că se va întâmpla atunci? Cu excepţia faptului 
că vă va spulbera de pe fața pământului. 

— Tată..., îngăimă Yasmine, întâlnindu-i, în sfârșit, privirea 
Șeherezadei. 

— Mă aștept să facă ceea ce a evitat cu atâta lașitate ani de 
zile, răspunse el, ignorându-și complet fiica. Mă aștept să mă 
întâmpine în deșert cu o armată corespunzătoare. Și să vedem 
cine este vrednic să cârmuiască aceste tărâmuri. 

In ciuda spaimei covârșitoare ce-i cuprinse inima - știind prea 
bine că suveranul Khorasanului nu dispunea de o armată 
corespunzătoare - un râs dispreţuitor îi scăpă Șeherezadei 
printre buze. 

— Khalid n-a fost nicicând un laș. Indiferent cât veți urla în 
vânt, nu se va înclina niciodată în faţa voastră. Sunteţi naiv dacă 
vă închipuiţi că va fi atât de ușor. 

Auzindu-i spusele, jJahandar se ghemui, gârbovit deodată, de 
parcă s-ar fi pregătit pentru următoarea lovitură. 

Yasmine trase adânc aer în piept, iar Șeherezada o ţintui cu 
ochii. Prinţesa Parţiei încerca s-o pună în gardă din priviri. 

Priviri în care Șeherezada citi o urmă de simpatie. 

— Ușor? începu Salim, râzând sarcastic. Crezi că mi-a fost 
ușor până acum? Nimic n-a fost ușor. De ani de zile îndur 
disprețul nepotului meu ursuz. De ani de zile refuză mâna fiicei 
mele! izbucni el, lovind cu pumnul în masă. Singurul motiv 

pentru care nu i-am aruncat în faţă faptul că e doar un bastard îl 
constituie asemănarea stranie cu tatăl lui. 

Deși Șeherezada surprinse din nou privirile îngrijorate ale lui 
Yasmine, preferă să le ignore. 

— Și teama pe care o simţiţi faţă de el v-a împiedicat s-o 
faceţi, îi ripostă ea. 

Jahandar o strânse de mână pe sub masă. 

— Nu mi-a fost niciodată frică de el, răspunse Salim, gâtuit de 
mânie. 

— Minţiţi ca și fiica Domniei Voastre, spuse Șeherezada, cu un 
zâmbet pe buze. Întotdeauna v-aţi temut de el. 

— Șeherezada! exclamă Jahandar, intervenind pentru prima 
oară. 

Doar ca să ia partea dușmanului ei. 

— Baba, te rog să nu mai spui nimic! 

— Mă sfidezi de prea mult... 

— lar tu m-ai adus aici împotriva voinţei mele ca să joc rolul 
de pion pentru acești fățarnici vrednici de dispreţ! îi ripostă ea, 
smulgându-și brațul din strânsoarea lui. 

— M-am gândit să te aduc aici ca să închei un târg. Să vindec 
rănile. 

— Rănile cu? îl întrebă Șeherezada, cu glas acuzator. Căci nu 
vrei să te ajuţi decât pe tine însuţi! 

Jahandar se înroși la faţă ca racul. Apoi, păli deodată. 

Și se uită în altă parte. 

Dar nu-i negă acuzațiile. 

— Cum ţi se pare, Șeherezada al-Khayzuran? spuse Despina, 
cu glas melodios. Să fii tratată ca o sclavă? Să fii slujnica unor 
oameni care se consideră mai presus de tine, când știi prea bine 
că sunteţi cu toţii pe picior de egalitate? 

— Întreabă-l pe tatăl tău! răspunse Șeherezada. 

— Aș prefera să-l întreb pe soțul tău. Când îl voi vedea... 
stând în genunchi la picioarele mele. 

Șeherezada luă pocalul și aruncă, fără șovăire, restul de vin în 
faţa Despinei. 

Soldaţii se năpustiră asupra ei și o ridicară de la masă. 

— Unde e sora mea? strigă ea. Unde e Vikram? Ce soartă le- 
ați hărăzit? 

Despina își șterse, calmă, bărbia cu marginea unui șervet de 
in. 

— Dacă își dorește cu atâta ardoare să-și vadă fosta gardă de 
corp, duceţi-o la el! Și lăsaţi-o să putrezească acolo! 

Jahandar se ridică, rigid, de la masă și își îngropă faţa în 
mâinile-i tremurânde. Nu-i aruncă nici măcar o privire în timp ce 
Șeherezada profera blasfemii în vânt. 

Soldaţii o târau pe coridoarele luminate de felinare. După un 
timp, încetă să mai opună rezistență. Căci o umileau cărând-o 
ca pe leșul unui animal ucis. Și nu voia să le ofere această 
satisfacție. Coridoarele boltite căpătau o înfățișare și mai 
țipătoare în timp ce treceau pe sub firidele încrustate cu 
nestemate, pătrunzând în adâncurile palatului de gresie. Fumul 
torțelor purtate de soldați o făcea să se înece și să lăcrimeze. 

O purtară pe trepte șerpuitoare de piatră până ajunseră în 
pântecul palatului, unde frigul, umezeala și mirosul de putregai 
duceau o viaţă nestingherită. Stăpânind în voie zidurile și 
strecurându-se printre crăpături. 

Celulele temniţei erau ferecate cu grilaje mari de fier sub 
forma unor semiluni. Tavanele erau scunde, iar podeaua era 
acoperită cu paie murdare. Mucegaiul, gros și învechit, acoperea 
fiecare cotlon. O singură torţă veghea zidurile îmbâăcsite de 
licheni ale celulelor, oferind o lumină difuză. 

Soldatul cu chipul străbătut de o cicatrice o îmbrânci pe 
Șeherezada, izbind-o de un perete umed de piatră. Impactul 
puternic cu suprafața aspră a zidului îi provocă o durere 
cumplită în umăr și un icnet îi scăpă printre buze. 

— Nu mai ai limba atât de ascuţită acum, nu-i așa? îi spuse el, 
învăluind-o în răsuflarea-i respingătoare. 

Șeherezada îl lovi cu pumnul în stomac. 

— Târfă ce ești! 

Un alt soldat o luă în braţe, ca și când ar fi vrut s-o apere de 
alte lovituri. Ochii li se întâlniră pentru o clipă și Șeherezada zări 
o umbră de teamă. Primul soldat se ghemui de durere, 
cuprinzându-și mijlocul cu mâinile și proferând blesteme la 
adresa ei. Se ridică apoi și se îndreptă spre ea, cu chipul 
contorsionat de mânie. 

Al doilea soldat îi puse mâna pe braţ, cu fruntea brăzdată de 
îngrijorare. 

— Fii cu băgare de seamă! Nu vreau să ajung hrană pentru 
ciori. Dacă bastardul din Khorasan află că i-am făcut vreun rău... 

— Bastardul din Khorasan nu va afla niciodată. Mai ales, după 
ce îi vom fi decimat armata și îi vom fi lăsat leșul să putrezească 
în nisipurile deșertului, îi răspunse el, cu o privire dispreţuitoare. 
Doar nu-ţi imaginezi că vom pierde? 

Celălalt soldat clătină din cap. Și îi evită privirea. 

— Pe de altă parte, continuă primul soldat, n-am de gând să-i 
fac niciun rău. Cel puţin, deocamdată, adăugă, cu un zâmbet 
malițios, îndreptându-și atenţia spre Șeherezada. 

— Dacă mai îndrăznești să mă atingi vreodată, o să-ţi dorești 
să ajungi cât mai repede hrană pentru ciori, îi ripostă ea. 

— Mă îndoiesc, îi răspunse el, apucând-o de păr și trăgând-o 
mai aproape. 

Scoase apoi din eșarfa de la brâu un pumnal cu lama 
încovoiată. 

— Nu-ţi face griji! Îţi rezerv pentru altă dată distracţia din 
seara asta. 

Și spunând acestea, îi tăie cosita până la umăr. 

O cascadă de perle se prăbuși pe podeaua rece de piatră. 

TIGRUL ȘI ȘOIMUL 


Khalid era istovit. 

Nu se odihnise prea bine de când se întorsese din deșert cu o 
noapte în urmă. 

Când ajunsese la palat, shahrban-ul nu mai contenea cu 
mustrările și reproșurile. Khalid îl lăsase să vorbească în voie 
până când se văzuse nevoit să-i reamintească unchiului său că 
nu era obligat să dea raportul nimănui. 

Era, la urma urmei, califul din Khorasan. 

Și spunând acestea, ieșise afară. 

Doar ca să aibă parte de o altă confruntare cu Jalal în 
anticameră. 

Și vărul său era la fel de mânios. 

— Am crezut că ai murit, îi spusese Jalal, fără vreun cuvânt de 
bun-venit. 

— Și nu ti-ar fi fost pe plac, într-o oarecare măsură? îi 
ripostase Khalid. Este mult mai ușor să urăști o amintire. Crede- 
mă că știu ce spun! 

Cuvintele îi erau încărcate de otravă. Dar Khalid știa să 
împroaște cu venin. O făcea cu multă iscusință. Era unul dintre 
harurile sale întunecate. Unul dintre numeroasele haruri 
moștenite de la tatăl său. 

Jalal îl făcuse în fel și chip înainte de a trece mânios pe lângă 
el și de a se pierde în întuneric. 

Khalid se gândise să pornească după vărul său. Și să-i ceară 
iertare. 

Dar ar fi fost în zadar. 

încerca de săptămâni bune să îndrepte răul făcut. Să spulbere 
vrajba ce intervenise între ei în ziua aceea lângă treptele 
bibliotecii. Din păcate, însă, Jalal avea inima frântă de când 
Despina dispăruse în deșert dincolo de porţile orașului. lar o 
inimă frântă era într-adevăr un lucru cumplit. Cu atât mai mult 
cu cât vărul său nu cunoscuse nicicând asemenea suferințe. 
Jalal al-Khoury dusese o viață unde prea puţine lucruri îi 
fuseseră refuzate. Se bucura de dragostea maternă încă din 
fragedă pruncie, iar tatăl îi era mereu alături. Căci, în ciuda 

faptului că Aref al-Khoury era un om distant, își iubise 
întotdeauna fiul și își manifesta dragostea cu generozitate. 

Prea puţine lucruri îi fuseseră, așadar, refuzate lui Jalal în cei 
douăzeci de ani ai lui. Cea mai mare suferinţă o constituise 
pierderea celui mai bun prieten al său. 

Fratele lui Khalid, Hassan. 

Aseară, când Jalal se pierduse pe coridoarele reci ale 
palatului, Khalid își amintise cum Jalal îi căuta prezenţa după ce 
Hassan pierise în luptă. Cum încerca să găsească un teren 
comun în suferința amândurora. 

Dar chiar și atunci, pe când era doar un copil, Khalid prefera 
să se ascundă în întuneric, departe de toţi și de toate. 

Işi ferecase sufletul atâta amar de vreme de ochii tuturor, 
încât nici acum nu știa cum să scoată lucrurile la lumină. Cum să 
îndrepte lucrurile între el și Jalal. Căci începuse de prea puţin 
timp să guste viaţa mai presus de umbre. 

In dimineaţa aceea, Khalid îi împărtășise unchiului său, 
shahrban-ul, întâmplările din ultimele câteva zile. Nu știa însă 
dacă reușise cu adevărat să spulbere blestemul. Căci nu 
obișnuia să dea crezare lucrurilor fără dovezi bine întemeiate. 

Nu. Numai timpul avea să-i ofere această consolare. 

Dormise din nou cu o seară în urmă. Un somn agitat și 
intermitent. Lipsit complet de vise. Khalid spera însă că visele 
vor veni și ele în timp. 

Voia să se agaţe de speranţa viselor. 

Realitatea îl aducea însă mereu cu picioarele pe pământ. În 
alcovul său boltit. La biroul din lemn de abanos. În faţa unui vraf 
de suluri de pergament, adunate în absenţa sa, ce înfățișau 
plângerile supușilor lui. Trebuia să rezolve o parte dintre ele 
până avea să se întoarcă în deșert după Șeherezada. 

Exact în clipa în care Khalid, sfâșiat de oboseală, se hotărî să 
se odihnească, cineva bătu cu putere în uși. 

— Da, răspunse el, ridicându-și privirea. 

Unchiul său intră. Ca de obicei, era cu neputinţă să citeşti 
ceva pe chipul său. O trăsătură de familie. Moștenită aproape de 
toți bărbaţii din seminţia lor. Cu excepţia lui Jalal. Și a lui 
Hassan. Acesta obișnuia să zâmbească mult. Mai ales fratelui 
său mai mic. 

Khalid ridică, întrebător, din sprâncene. 

— Sayyidi, începu unchiul său, fără să se oprească pe loc. 
Căpitanul gărzilor a reţinut în curtea palatului o ceată, aș 
spune... interesantă. 

— Interesantă? repetă Khalid, rezemându-se de unul dintre 
braţele divanului. Cum așa? 

— Șeicul unui trib de beduini dorește să-ţi vorbească. Este 
însoțit de o mică oaste..., continuă shahrban-ul, ezitând ușor. Și 
se află în compania unei persoane pe care te sfătuiesc, cu orice 
preţ, să o eviţi. 

Khalid se ridică de la birou, împrăștiind pe podea o cascadă 
de suluri. 

— Despre cine e vorba? 

— Despre fiul emirului Nasir al-Ziyad. 

Auzindu-i spusele, Khalid trecu, fără șovăire, pe lângă unchiul 
său. 

— Poftește-i imediat în sala regală de audienţe! 

e 

— Ai mai văzut vreodată o sală atât de mare? întrebă Rahim, 
în șoaptă, privind uluit podeaua din lespezi albe și negre, 
așezate în diagonală. 

— Închide-ţi gura, că îţi pierzi dinţii pe jos! îi spuse Tariq, cu 
maxilarul încleștat. 

Omar râse cu zgomot, iar sunetele se înălțară spre tavan, 
lovindu-se de pereţii de marmură. Pretutindeni în jurul lor, 
basoreliefuri minuţios sculptate, înfățișând războinici ce își 
doborau dușmanii și femei înaripate cu părul fluturând în vânt, 
străjuiau zidurile reci de piatră. La poalele fiecărei coloane, 
stăteau de pază niște lei cu două capete, din gurile cărora 
ieșeau torţe de fier. 

Deși sala părea maiestuoasă la prima vedere, Tariq vedea 
crăpături și fisuri în zidurile-i elegante. 

Ultimele vestigii ale Marii Furtuni. 

Era, fără îndoială, o sală somptuoasă. Învăluită însă într-o 
poveste înspăimântătoare. 

In capătul sălii, se înălța o platformă, în mijlocul căreia se afla 
un divan scund. In spatele acestuia, se vedeau niște trepte 
imense, construite sub forma unor brațe deschise. 

Tariq se îndreptă spre platforma înaltă, urmat îndeaproape de 
Rahim și Omar. 

Văzuse cândva această sală. Într-o noapte splendidă, scăldată 
în bucate și băuturi alese, în muzică și dansuri. În noaptea în 
care califul din Khorasan își prezentase regina nobililor din 
regat. 

Tariq revăzu în minte clipa în care își făcuseră apariţia, la 
capătul treptelor, mână în mână. De parcă erau un întreg, iar 
fiecare dintre ei - o extensie a celuilalt. 

Ar fi trebuit să știe asta. Ar fi trebuit să vadă nu doar cu ochii, 
ci și cu inima. 

Tariq tresări, trezindu-se din amintiri, în clipa în care califul 
cobori în grabă aceleași trepte sub forma unor braţe deschise. 
De data aceasta, nu își mai făcu o intrare triumfală. Mergea cu 
pași repezi, lipsiți de ceremonie. Era însoţit de shanrban-ul din 
Rey și de căpitanul gărzii regale. 

— Ce căutaţi aici? 

Regele-băiețandru nu mai irosea timpul cu formalităţi deșarte. 

Tariq îl aprecia pentru asta. Dar foarte puţin. 

Shahrban-ul îi aruncă o privire lui Omar, apoi își mută ochii de 
la Rahim la Tariq. 

— Sayyidi, poate că ar trebui să... 

— Șeherezada a dispărut, spuse Tariq, pe același ton lipsit de 
ceremonie. 

Căpitanul gărzilor îl apucă pe Tariq de capetele ride;”. 

— Ştiam eu că n-ar fi trebuit să ţi-o încredințez în grijă, 
netrebnic ce ești... 

Rahim scoase, fără veste, iataganul din teacă și îi îndreptă 
vârful spre gâtul căpitanului gărzilor. Shahrban-ul rosti un ordin 
scurt, scoţându-și și el arma din teacă. 

Omar rămase pe loc, observând conflictul cu o expresie 
tulburător de senină. 

— Ajunge! porunci, aspru, califul. 

Ordinul răsună în întreaga sală. 

Soldaţii se retraseră de-ndată. 

Tariq îi făcu semn din cap lui Rahim. Acesta lăsă iataganul în 
pământ doar în momentul în care căpitanul gărzilor dădu drumul 
ridei' lui Tariq. 

— Nu începem sub auspicii promițătoare, prietene, îi spuse 
Omar lui Tariq, clătinând încet din cap. Dar încep să întrezăresc 
portretul tânărului calif și să-ți dau dreptate. Nu rostește multe 
vorbe, continuă el, cu ochii licărindu-i în lumina torței susținute 

de leul din dreapta. Dar pare că știe să le aleagă pe cele 
corecte. 

Califul zăbovi cu privirea asupra lui Omar. Deși nu rosti vreun 
cuvânt, întrebări tacite i se citeau în ochii sfredelitori. 

— Eu sunt Omar al-Sadiqg, spuse șeicul, făcând un pas înainte. 
Și mi s-a spus că ești vrednic să-ţi acord încrederea mea. 

— Cine ţi-a spus? întrebă califul. 

— Tariq, firește, răspunse Omar, cu un zâmbet larg pe buze, 
dezvăluindu-și strungăreaţă. 

— A folosit el aceste cuvinte? întrebă Khalid, ridicând dintr-o 
sprânceană. 

— Nu. Dar asta mi-a dat de înțeles în discuţia noastră. Prin 
alegerea făcută. Și cred că a făcut alegerea corectă, adăugă 
apoi, după câteva clipe de tăcere. 

Califul își îndreptă privirea spre Tariq. 

— În ciuda diferendelor voastre, Șoimul cel Alb a ales să ţi se 
alăture, îi explică Omar. Am venit, așadar, aici ca să luptăm 
împreună sub stindardul armatelor tale. Va fi o mare onoare 
dacă vei reuși să-mi câştigi încrederea, deoarece îmi place soţia 
ta și n-aş vrea să aflu că a păţit vreun rău. 

Califul se crispă la față. Tariq îl văzu încleștându-și mâinile în 
pumni. 

— Șeherezada a fost dusă în cetatea Parţiei, continuă Omar. 
În mâinile sultanului din Amardha. 

Shahrban-ul şi căpitanul gărzilor se încordară la auzul 
cuvintelor sale, deși califul rămase încremenit în tăcere, cu 
chipul dăltuit, parcă, în piatră. 

— Cred că a fost răpită de mercenari plătiţi. Oameni tocmiți 
de Reza bin-Latief, unchiul lui Tariq, și plătiţi de un sultan care 
vrea să te alunge de pe tron, spuse Omar, înclinându-și capul 
într-o parte. Te întreb, așadar, încă o dată - pot să-ţi acord 
încrederea mea? 

Tăcerea se așternu pentru o clipă peste toţi cei prezenţi. 

— Ce vrei în schimbul încrederii tale, Omar al-Sadiqg? îl 
întrebă, încet, califul. 

Încheieturile i se albiseră în pumnii încleștaţi. 

Tariq știa că suveranul Khorasanului căuta și el temei pentru 
care să dea crezare cuvintelor lui Omar. Deoarece Khalid Ibn al- 
Rashid nu știa ce portret să-i creioneze șeicului beduinilor. 

— Cel mai mic dintre două rele, îi răspunse Omar, fără 
șovăire. 

— O propunere deloc măgulitoare. 

— Mi-ar fi plăcut să am ocazia să-ţi fac o propunere mult mai 
bună, spuse Omar, râzând. Căci am avut prilejul să-mi petrec 
timpul în compania soţiei tale încântătoare, care a reușit să-mi 
câștige inima. Pe de altă parte, se pare că are încredere în tine. 
Ca și Tariq, de altfel. Aș vrea, așadar, să te urmez. Dacă îmi vei 
lăsa oamenii în pace - și îmi vei apăra pământurile unde am 
prins rădăcini și înflorim - mă voi alătura oștii tale. 

Califul căzu un timp pe gânduri, apoi îl ţintui cu privirea pe 
Tariq. 

— Îi întorci spatele unchiului tău? 

— Unchiul meu nu mai ține seama de țelurile luptei mele, 
răspunse Tariq, încleștându-și maxilarul. Şi nici eu - continuă el, 
șovăitor, cuvintele împleticindu-i-se parcă pe vârful limbii - nu 
mai ştiu care sunt acestea. Dar Omar are dreptate - dacă 
unchiul Reza a luat-o pe Șeherezada împotriva voinței sale - 
atunci tu ești într-adevăr cel mai mic dintre cele două rele. 

Califul încuviinţă din cap. 

— Nu am timp să-i mobilizez pe toţi nobilii mei. Dar le pot da 
de veste celor din apropiere și... 

Se opri, îngândurat, aţintindu-l încă odată cu privirea pe Tariq. 

— Cunoști Templul Focului aflat în munţii din apropierea 
mării? 

— Nu mi-e cunoscut. 

— ÎI știu eu, interveni Rahim, făcând un pas înainte. 

Califul încuviinţă din nou din cap, de data aceasta spre Rahim. 

— Vrei să le trimiţi celor de acolo un mesaj pentru mine cu 
ajutorul șoimului tău? îl întrebă apoi pe Tariq. 

— Da, răspunse el, complet uluit. Pot să întreb de ce? 

— Cunosc pe cineva care ar putea fi dornic să ne ajute. 

COPACUL BANYAN: 


Șeherezada se rezemă de peretele rece de piatră. O dâră de 
apă murdară i se prelingea necontenit printre picioarele 
încălțate în conduri. Lanţurile grele, ce îi atârnau de mâini și de 
glezne, zornăiau la cea mai mică mișcare. 

Nu știa cât timp trecuse. 

Poate câteva zile. 

Era cu neputinţă să-și dea seama, căci nicio rază de soare nu 
străpungea întunericul din celule. 

Apa din cana murdară, lăsată lângă gratii, era sălcie. Până și 
mirosul îi întorcea stomacul pe dos. Pâinea era veche și uscată. 
Mânca doar atât cât să-și păstreze puterile. Tatăl ei venise s-o 
vadă de două ori. S-o roage să-și ceară iertare. 

S-o determine să chibzuiască. Să i se alăture sultanului ca să 
încheie o pace durabilă. 

să capituleze. 

Șeherezada îi întorsese spatele de fiecare dată. Dorindu-și să 
dispară măcar pentru o clipă ca să nu mai fie nevoită să-l 
înfrunte. 

Și să nu mai simtă durerea covârșitoare a trădării lui. 

Știa prea bine că și ea îl trădase la rândul ei, furându-i cartea, 
dar o carte nu are aceeași valoare ca o viaţă de om. Ca speranţa 
zilei de mâine. 

Și, cu ajutorul acestei cărți, tatăl ei curmase numeroase vieţi 
în noaptea aceea fatidică din Rey. Spulberase numeroase 
speranţe ale zilei de mâine. 

Șeherezada stătea acum într-un întuneric aproape desăvârșit. 
Singura torță aflată la două celule depărtare arunca doar rareori 
câte o rază palidă de lumină. 


ê Considerat arbore sfânt atât în religia șintoistă, cât și în cea budistă, copacul este 
cunoscut și sub numele de copacul-templu sau smochinul pagodelor - ficus 
benghalensis. Aspectul acestui copac este unul cu adevărat spectaculos și se 
datorează faptului că arborele produce rădăcini neobișnuite, care cresc în aer și 
coboară spre pământ ca niște sfori. Odată ce aceste rădăcini ating pământul, se 
transformă în timp în trunchiuri lemnoase. 

La început, soldaţii veneau deseori să vadă ce face. Să se 
joace cu ea. Să o amenințe. Să o înspăimânte, înfăţișându-i 
fapte inimaginabile. A 

O îmbrânceau. O băgau cu faţa în mizeria de pe podea. li 
răsuceau braţele la spate. Și îi aruncau vorbe de ocară. 

La început, crezuse că își vor duce amenințările la bun sfârșit. 
Încercase să-și facă curaj, convinsă fiind că avea să înfrunte 
torturi dintre cele mai cumplite. Își aștepta soarta, în întuneric și 
umezeală, cu inima fremătătoare și ochii în patru... jurând că nu 
avea să verse vreo lacrimă. 

Că nu avea să le ofere această satisfacţie. 

Dar cu excepţia faptului că îi tăiaseră părul și o băgau 
câteodată cu fața în noroi, nu mergeau niciodată mai departe. 
Nu îi provocau un rău ireparabil. 

Ceva îi împiedica. 

Șeherezada nu era atât de naivă încât să-și imagineze că 
respectul le stăvilea pornirile violente. 

Nu, nici vorbă. Acești oameni nu cunoșteau noţiunea de 
respect. 

Se întâmpla ceva dincolo de aceste ziduri. Și era evident că 
soldaţii se temeau de acest „ceva”. 

Aceste gânduri îi confereau o oarecare alinare. O făceau să 
vadă avantajele unei reputații rău famate. 

Ale unei reputaţii făurite din sânge și mânie. 

Să se teamă de soarta ce-i așteaptă! Să știe ce înseamnă să 
te ascunzi în întuneric, temându-te de viitor! 

Să se teamă de suveranul Khorasanului! 

Deoarece Khalid îi va sfâșia în bucăţi odată ce va nărui 
zidurile cetăţii. 

Odată ce va afla că Șeherezada era ţinută captivă acolo. 

Dar când se va întâmpla asta? 

Și se trezi din nou zbătându-se într-o vâltoare de gânduri. 
Înotând printre primejdiile unor dorinţe exacerbate. Căci nu 
avea nimic de câștigat dacă își dorea lucruri pe care nu le putea 
controla. Întâmplările din ultimele săptămâni o învăţaseră 
această lecţie. 

Șeherezada înghiţi în sec, cu gâtul uscat, și își ridică 
genunchii la piept. Fiecare ceas care trecea îi știrbea, puţin câte 
puţin, fermitatea și nu-și putea permite să-și piardă voința odată 
cu puterea. Refuza s-o facă. 

Semăna cu un copac bătut de furtună. Ce nu voia să se 
frângă. 

Niciodată. 

Trebuia s-o găsească pe Irsa. Și să fugă împreună din acest 
palat. 

Cel puţin deocamdată, soldaţii nu o mai hărţuiau. Nu o mai 
făcuseră de câtva timp. 

Cel puțin deocamdată, era complet singură. 

Șeherezada își înfășură picioarele cu brațele. Sunetul nasului 
ei înfundat tulbura tăcerea înconjurătoare. Torța de deasupra 
celulei licări și se stinse. 

Lăsând-o complet în întuneric. 

— Nu ţi-ai pierdut speranţa? se auzi deodată o voce aspră 
undeva dincolo de gratii. 

Nu-i răspunse. Nu știa dacă era un alt prizonier sau un soldat 
ce încerca să se joace cu ea. Și să-i frângă voința. 

— Mai trăieşti, copilă? repetă glasul, cu aceeași tonalitate 
aspră și răgușită, ca cea a unor frunze moarte, spulberate de 
vânt pe un caldarâm de granit. 

Păstră în continuare tăcerea. 

Nu voi ceda. Niciodată. 

— Mai trăieşti, copila? 

— Da, ticălos ce ești, îi răspunse ea, în cele din urmă, oftând 
adânc și tare. Ce credeai? 

— Prea bine, spuse vocea, tușind. 

Era evident că stăpânul ei era bătrân, poate chiar bolnav. 

— Te-am urmărit în aceste patru zile. Ai curaj. 

— Îţi închipui, probabil, că ar trebui să mă simt măgulită? 

— Nu, răspunse vocea, înăbușită de un alt acces de tuse. 

— Atunci, ce vrei? 

— Nu știu încă, răspunse omul, după câteva clipe de tăcere. 

— Atunci, lasă-mă în pace! 

— Ai altceva mai bun de făcut? 

— Nu. 

— Nici eu, răspunse bătrânul straniu, adâncindu-se din nou în 
tăcere. Îmi amintești de ceva anume, spuse apoi. 

Șeherezada se agită pe loc, aţintindu-și ochii în tavan, iar 
lanţurile zornăiră de jur-împrejur. 

— De ce anume? 

— De copacul banyan unde obișnuiam să mă ascund pe când 
eram copil. 

În ciuda împrejurărilor în care se afla, cuvintele bătrânului îi 
stârniră interesul, căci nu se asemăna cu niciunul dintre soldaţii 
care o hărțuiseră până atunci. 

— Copacul banyan? 

Foșnetul ce se auzi în întuneric o făcu să creadă că vizitatorul 
ei straniu se așezase pe podea. 

— Când făceam năzbâtii, copil fiind, începu el, dregându-și 
glasul, mă ascundeam în scorbura unui banyan bătrân de la 
marginea junglei ca să scap de pedeapsa tatălui meu. 

— Și de ce îţi reamintesc de acest copac? 

— Pentru că, de-a lungul timpului, acești arbori distrug totul în 
jurul lor. 

— Îți mulțumesc pentru această poveste minunată, bătrâne, îi 
ripostă Șeherezada, râzând sardonică. 

— Ti-am spus-o ca pe un cuvânt de măgulire, îi răspunse el, 
chicotind ușor. 

— Să-mi fie cu iertare pentru că nu mi s-a părut deloc așa. 

— În ţinutul meu de baștină, suntem învăţaţi să vedem 
lucrurile prin prisma unui ciclu permanent. Și am văzut acest 
ciclu în viaţa copacului banyan. Arborele crește înalt, cu 
trunchiul lat și puternic, oferind adăpost tuturor celor care îl 
caută. De-a lungul timpului, devine atât de mare, încât distruge 
totul în jurul său. L-am văzut însă conferind viață noilor lăstari. 
Dăruind rădăcini noilor copaci. Și sădind seminţe noi. Semeni cu 
acest copac, pentru că revăd în tine povestea vieţii lui. Inceputul 
și sfârșitul tuturor lucrurilor. Speranţa că seminţele vor încolți și 
vor crește, chiar și în întuneric. 

Inima Șeherezadei începu să-i bată năvalnic în piept. 

Vocea bătrânului căpăta inflexiuni tot mai profunde în timp ce 
vorbea. Işi pierdea răgușeala. Și devenea tot mai răsunătoare ca 
un tunet îndepărtat. 

— Încearcă să devii începutul și sfârșitul, Șeherezada al- 
Khayzuran! 

O scânteie își făcu loc în sufletul Șeherezadei. 

— Incearcă să fii mai puternică decât tot ce te înconjoară! 

Chipul rajputanului se ivi deodată în lumina fremătătoare. 

— Învaţă-ne rostul sacrificiilor! 

CAPUL UNUI ȘARPE ÎNARIPAT 


Armata ce-și croia drum spre porțile Amardhei era cu totul 
neobișnuită. 

O armată cum nu mai fusese văzută de multă vreme. 

În fruntea ei, călărea un rege-băieţandru sub un stindard cu 
două săbii încrucișate. Purta o armură din aur și argint și o rida 
neagră, extrem de austeră. Era flancat, de-o parte și de alta, de 
unchiul și de vărul său. Unul purta o mantie cu un balaur brodat 
pe spate, iar celălalt un medalion cu însemnele rangului său de 
căpitan al gărzii regale. 

Tânărul rege era însoţit de un băiat în veșminte albe, ce 
călărea sub stindardul unui șoim. Un băiat ce îi era dușman doar 
cu câteva zile în urmă. 

Îi urma o oaste alcătuită din cei mai iscusiţi călăreţi de pe 
tărâmul Mării de Nisip. Călăreţi ce nu mai porniseră la război de 
multă vreme. 

Deasupra lor zbura un tânăr cu capul pleșuv, ce-i strălucea în 
bătaia soarelui de amiază. Un tânăr cu cercei de aur în fiecare 
ureche. Ce zbura pe un șarpe înaripat, cu solzi întunecaţi ca 
noaptea și aripi unduioase de piele. 

Un șarpe al cărui strigăt spulbera tăcerea deșertului ca 
sunetul strident al pietrei scrijelite cu vârful unor cuie. 

Oastea, condusă de un rege-băiețandru și un șarpe înaripat, 
mergea într-un ritm concertat. 

Oferind un tablou straniu. Și înspăimântător totodată. Tabloul 
unei oști animate de o vâltoare de sentimente. 

Dar nu de furie. 

Căci regele-băieţandru, aflat în fruntea ei, își stăvilise mânia 
înainte de a porni spre Amardha. Încătușând-o în frâiele voinţei 
sale. 

O voinţă amenințătoare. Și o mânie primejdioasă. Ce putea fi 
în orice clipă descătușată. 

La fel de amenințătoare și de primejdioasă ca șarpele 
înaripat. 

Un licăr apăru în ochii regelui-băiețandru când porţile cenușii 
ale Amardhei i se iviră în cale. Un licăr ce se stinse la fel de 
repede cum apăruse. 

Nu, nu se afla aici ca să caute răzbunare. 

Căci răzbunarea era un lucru meschin și zadarnic. 

Nu, nu se afla aici ca să-și regăsească soţia. 

Căci nu o pierduse nicicând. 

Nu, nu se afla aici ca să negocieze un armistițiu. 

Căci un armistițiu sugera acceptarea unui compromis. 

Regele-băieţandru dădu pinteni armăsarului său negru al- 
Khamsa, care porni în galop, stârnind în urma lui un nor de praf 
și grohotiș. 

Se afla aici ca să distrugă cetatea din temelii. 

O ÎNFRUNTARE INEGALĂ 


Tabloul armelor zornăitoare și nechezatul cailor confereau 
deșertului un aer straniu, încărcat de presimțiri. Deși Irsa n-ar fi 
putut să spună dacă erau sau nu de bun augur. Străbătea însă, 
cu pași ușori, împrejurimile noii tabere, încercând să-și păstreze 
calmul și speranța. 

— E... tulburător, nu-i așa? începu ea, aruncându-i lui Rahim o 
privire piezișă. 

— N-aș zice că tu/burător este exact cuvântul potrivit, îi 
răspunse el, cu un zâmbet pe buze, ce nu-i îndulci însă expresia 
gravă de pe chip. 

Ea îl privi îngândurată. Văzându-i tristețea din ochi, Rahim îi 
luă mâna într-a sa. Irsa își împleti degetele cu ale lui, de parcă 
erau hărăziți să rămână pentru totdeauna contopiţi în felul 
acesta. 

Străbăteau tabăra fremătătoare și agitată. Membrii gărzii 
regale tocmai ridicaseră cortul lui Khalid și le înălțau acum pe 
ale lor. Soldaţii beduini se ocupau de cortul peticit al lui Omar. 

Cu mâinile încă strâns împletite, Rahim și Irsa îi priveau pe 
oameni lucrând în tăcere, într-un ritm armonios. 

— Ți-e teamă? îl întrebă Irsa. 

El nu-i răspunse imediat. 

— Puțin, îi mărturisi, în cele din urmă. În majoritatea bătăliilor 
în care am luptat, am avut de partea noastră elementul- 
surpriză. Acum, însă, când mărșăluiești cu o oaste spre porţile 
unei cetăţi și îti ridici degrabă tabăra, factorul-surpriză nu-și mai 
are rostul, continuă Rahim, râzând ușor. Dar califul pare un 
strateg iscusit. Și nu cred că e dornic să irosească inutil vieţile 
oamenilor. 

— İl placi, spuse Irsa, zâmbind. Nu-i așa? 

— Nu chiar, răspunse Rahim, pufnind pe nas. 

Dar Irsa îl cunoștea prea bine. Ştia că îl respecta pe Khalid 
mai mult decât voia s-o recunoască. 

— Nu te teme! Căci nu-i voi spune nimic lui Tariq. 

— Poţi să-i spui dacă vrei, îi răspunse, dând ocol unei dune 
mici de la marginea taberei. Oricum, nu se va schimba nimic. Eu 

și Tariq suntem mereu marginalizaţi, adăugă Rahim, lovind o 
piatră cu piciorul. Tariq este încă revoltat deoarece califul i-a 
interzis să-l însoțească în Amardha atunci când îi va cere 
sultanului să capituleze. 

— Nu înțeleg de ce vrea să se ducă, spuse Irsa, cu o privire 
încruntată. Ca să fiu sinceră, nu înţeleg nici intenţiile lui Khalid. 
Mi se pare puţin probabil ca sultanul s-o elibereze pe Şazi doar 
pentru că i se cere acest lucru. 

— Dar și așa, eu le înţeleg dorința de a încerca măcar. 

Rahim se opri pe loc, apoi se întoarse și se așeză în calea 
Irsei, protejând-o de o rafală de nisip. 

— Cu toate acestea, tot nu ești de acord cu Khalid, spuse Irsa, 
ferindu-și ochii. 

— Cred că ar trebui să ne ia cu el, răspunse Rahim, cu 
fermitate în glas. Nu există în tabără un arcaș mai iscusit ca 
Tariq. Califul va merge însoţit de tânărul mag de la Templul 
Focului și de căpitanul gărzilor. Îl vor ocroti, fără doar și poate, 
dar mă îndoiesc că îi vor pune siguranţa în pericol de dragul lui 
Şazi. Aș prefera să se implice și alţii. Alţii în care am deplină 
încredere. 

— Crezi că sultanul va capitula în faţa lui Khalid? îl întrebă 
Irsa, privindu-l cu ochi îndoielnici. 

— Mai puţin important este să ne întrebăm dacă va capitula 
sau nu cât să aflăm dacă Şazi mai este sau nu în cetate. 

— Te temi că sultanul i-a făcut vreun rău. 

Nu era o întrebare. 

— Ar fi o nesăbuinţă din partea lui să-i facă vreun rău, 
răspunse Rahim, oftând adânc. Îi suntem, de ani de zile, net 
superiori în toate privinţele. Deși regatul Parţiei este extrem de 
îmbelșugat, n-a fost niciodată rivalul Khorasanului. Armatele, 
vistiernicii și suveranii noștri au fost întotdeauna mai puternici. 

— Până în ziua furtunii, îngăimă Irsa. 

Rahim încuviinţă din cap. 

Irsa își aţinti privirea spre Marea de Nisip. 

— Rahim... crezi că îi va face rău lui Șazi? 

— Știi la fel de bine ca și mine că Șeherezada poate să aibă 
singură grijă de ea, îi răspunse el, cuprinzându-i chipul în căușul 
palmelor și mângâindu-i obrajii cu degetele. 

Irsa voia să dea crezare spuselor lui Rahim. Dar nu putea să 
uite întâmplările înspăimântătoare din ziua aceea nefastă când 

Șeherezada căzuse pradă urii Băiatului-Păianjen. Când ea și 
Rahim fuseseră martorii unui incident ce s-ar fi putut transforma 
într-o tragedie. 

Dacă nu i-ar fi sărit în ajutor, Șazi ar fi putut să aibă parte de 
o soartă cumplită în ziua aceea. Dacă Rahim n-ar fi fost acolo, 
sora ei ar fi putut să moară. El întruchipase glasul raţiunii într-un 
moment de cumpănă. Nu șovăise nicio clipă în faţa pericolului. 
Acţionase iute și cu multă cumpătare. 

Irsa nu avea cum să uite asta. Cum nu putea să uite nici 
faptul că Băiatul-Păianjen dispăruse a doua zi din tabără. 

Nu. Nu putea să uite că fiinţe făţarnice stăteau la pândă, gata 
oricând de atac. 

— O să-l rog pe Khalid, spuse ea, ridicându-și capul. 

— Ce anume? o întrebă Rahim, clipind nedumerit. 

— O să-l rog să vă ia cu el în Amardha. Ca pe o favoare 
personală. 

— iți mulțumesc, Irsa-/jan, spuse el, zâmbind, cu chipul învăluit 
deopotrivă de uimire și recunoștință. Deși nu aveam de gând să 
te rog să vorbești în numele nostru, îți mulțumesc oricum. 

— Te rog, murmură Irsa. Te rog s-o aduci acasă teafără și 
nevătămată! adăugă ea, amintindu-și cum Rahim o ajutase s-o 
salveze pe Șeherezada fără vărsare de sânge. Știu că vei găsi o 
cale. 

El îi sărută mâna. Și continuară să se plimbe prin 
împrejurimile taberei. 

După un timp, Irsa se opri. 

— N-ar trebui să ne îndepărtăm prea mult de cortul lui Omar. 

— Așa e, încuviință Rahim, râzând îmbufnat. Căci n-am chef 
de alte lecții moralizatoare. 

— Nu poți să-l învinovățești pentru asta. Ne-au căutat ore 
întregi după dispariţia Șeherezadei. Și și-au făcut griji cumplite. 

Irsa simţi din nou pe umeri povara vinovăţiei. Deși toată 
lumea o încredinţase de faptul că n-ar fi putut să facă nimic ca 
s-o salveze pe sora ei - că, probabil, și ea ar fi fost răpită - Irsa 
se simţea încă vinovată deoarece cutreierase deșertul alături de 
Rahim. 

Străbătură drumul spre cortul lui Omar într-o tăcere 
îngândurată. Aisha stătea afară, cu chipul pendulând între un 
zâmbet și o încruntătură. 

Înainte de a apuca să-i mustre, Irsa se ridică pe vârfuri și îi 
șopti lui Rahim la ureche: 

— Nu-ţi face griji! O să vorbesc cu Khalid. 

Se simţi învăluită de un val de căldură când Rahim își apropie 
fruntea de a ei. 

— O să-l fac să mă asculte, adăugă apoi. 

— Știu, îi răspunse el, privind-o cu ochi sinceri și calzi. De asta 
te și iubesc. 

e 

Tariq nu se așteptase ca sultanul Parţiei să-i invite în palatul 
său. Se așteptase ca suveranul regatului dușman să-i 
întâlnească în deșert. 

Însoţit de propria-i oaste. 

Sultanul trimisese însă un sol, cerând să-i vorbească personal 
califului. 

Acesta se hotărâse să meargă în Amardha sub stindardul unui 
armistițiu. 

Shahrban-ul se împotrivise cu înverșunare. Califul rămăsese 
însă de neclintit în hotărârea sa, susținând că intenţiile 
dușmanului său nu-i erau deloc străine. Cunoscând prea bine 
jocul lui Salim Ali el-Sharif. Califul refuzase să arate vreo urmă 
de teamă. 

Khalid voia, mai presus de toate, să descopere unde se afla 
Șeherezada, bănuia Tariq. Exact cum își dorea și el. Rămânea de 
văzut dacă hotărârea avea să se dovedească imprudentă sau 
nesăbuită. Dar era dificil să asedieze cetatea fără să știe dacă 
Șeherezada se afla sau nu printre zidurile ei. Fără să știe dacă 
exista mai întâi vreo cale prin care s-o salveze. 

Fără să știe dacă era în siguranţă. 

Așadar, în după-amiaza aceea, Tariq, Rahim, căpitanul 
gărzilor regale, un băiat cu capul pleșuv și o mică escortă de 
soldaţi îl însoţiră pe calif în Amardha. Într-un palat pe care Tariq 
îl putea descrie ca fiind exagerat de somptuos. Fântânile 
arteziene de marmură, ce străjuiau grădinile, erau încrustate cu 
pietre preţioase. Apa se revărsa strălucitoare, presărată parcă 
cu pulbere de diamante. 

Califul se întâlni cu sultanul în curtea principală. Căci refuzase 
să intre în palat. Nu spuse nimic când acesta se îndreptă spre el, 
cu un zâmbet larg pe chipul său onctuos. 

— Khalid-jan! începu sultanul. Ai venit cu o ceată mult mai 
numeroasă decât ne-am înţeles. Credeam că vei fi însoţit doar 
de căpitanul gărzilor. 

Califul nu-i răspunse. Stătea încremenit în tăcere, cu chipul 
dăltuit, parcă, în piatră și gheaţă. 

O umbră îi învălui privirea sultanului. 

— Purtarea ta ar putea fi interpretată ca o ameninţare, dragă 
nepoate - faptul că ai venit la porţile cetăţii mele însoţit de o 
mică armată, ignorând astfel una dintre cele mai simple 
rugăminţi pe care ţi le-am adresat... 

— Putin îmi pasă cum îmi interpretezi faptele, ripostă califul, 
cu glas șoptit și mușcător. Vreau doar să-ţi spun un singur lucru: 
vei plăti pentru ce-ai făcut. 

— Chiar așa? spuse sultanul, încrucișându-și braţele pe piept 
și etalându-și mânecile elegante și somptuoase ale mantiei, ce 
străluceau în bătaia soarelui de amiază. 

— Nu am chef de jocurile astea, Salim. Unde e? 

— Ai pierdut ceva însemnat, nepoate? întrebă el, cu un alt 
zâmbet arogant pe buze. 

Auzindu-i spusele, Tariq făcu un pas înainte. Căpitanul gărzilor 
îl opri, ridicând o mână. 

— N-am pierdut un obiect, Salim Ali el-Sharif. Spune-mi 
imediat unde se află Șeherezada! Înainte de a-ţi smulge 
cuvintele odată cu limba, continuă califul, cu maxilarul încleștat. 
Inainte de a preface cetatea în scrum. 

Gărzile sultanului îl înconjurară din toate părțile, ținându-și 
mâinile pe plăselele săbiilor. 

— Ai curaj, trebuie s-o recunosc, spuse sultanul, vădit 
netulburat. Cu atât mai mult cu cât te afli în palatul meu. Pe 
pământurile mele. 

— Acesta este palatul tău - iar acestea sunt pământurile tale 
- pentru că asta mi-a fost voinţa. Și așa a fost mereu. 

— Câtă aroganță! exclamă sultanul, pufnind pe nas. Dacă așa 
crezi, de ce n-ai venit să le iei? 

— Din respect. Și pentru că n-am vrut să stârnesc un război. 

— Din respect? repetă sultanul, uluit, nevenindu-i să-și creadă 
urechilor. Respect pentru cine? 

— Pentru familia fratelui meu. 

— Greșit! Dacă ai fi crezut că Parţia poate fi atât de ușor 
cucerită, ar fi fost deja a ta. 

— Nu sunt atât de hrăpăreţ cum îţi imaginezi, răspunse, 
dispreţuitor, califul. Am de două ori mai mulţi vasali nobili, mai 
mulți soldați și mai multe arme. Cât privește armata jalnică pe 
care ai încercat s-o aduni în deșert, crezi că n-aș fi putut s-o 
decimez doar într-o singură zi, dacă aș fi fost dispus s-o fac? 

— Cred că ești doar un copil îngâmfat, care spune doar ce-i 
trece prin cap, fără să gândească, exact ca mama ta. 

Califul își păstră calmul, în ciuda aluziei disprețuitoare făcute 
la adresa mamei lui. 

— Acum ai șansa să-ţi încerci norocul. Dar dacă o vei irosi, voi 
distruge palatul din temelii, piatră cu piatră. Și ce soartă crezi că 
vei avea de te vei afla printre zidurile lui? Atunci, așa să fie! 

Se întoarse cu gândul să plece fără să-i ofere sultanului șansa 
de a-i răspunde. 

— Mă îndoiesc că vei face asta, fiu de lele ce ești. Mă îndoiesc 
din tot sufletul. 

Și spunând acestea, Salim aruncă ceva printre picioarele 
califului. 

Tariq avu nevoie de câteva clipe ca să înțeleagă despre ce era 
vorba. 

Și în momentul acela, ar fi vrut să nu o fi făcut. Să nu fi 
recunoscut obiectul ce zăcea pe pietrele de pavaj din curtea 
somptuoasă a sultanului. Să nu fi simţit durerea copleșitoare ce- 
i cuprinse sufletul. 

Să nu fi simţit spaima și ura deopotrivă. 

Era o cosiţă neagră, împletită cu un șirag rupt de perle. 

Califul și însoțitorii săi încremeniră pe loc. 

— Soldaţii îmi spun că miroase ca o grădină primăvara, spuse, 
încet, sultanul, fără urmă de emoție. 

Apoi, zâmbi. Încet. Și crud. 

Tariq își scoase sabia din teacă. 

Nu vedea decât sânge în fața ochilor. 

o... 

Khalid știa că unchiul Salim va încerca să-l provoace. 

Nu știa însă cât de departe avea să meargă sultanul Parţiei. 

Când văzu ce aruncase unchiul său pe pietrele de caldarâm, 
Khalid simţi pentru o clipă cum lumea din jur se preface în 
scrum. Că își dorea cu înverșunare să zdrobească ceva în 
pumni. 


VP - 266 


Întelese însă degrabă jocul lui Salim. Faptul că încerca să-l 
provoace. Și, deși nu-și dorea nimic mai mult decât să-i facă pe 
plac, știa că mânia oarbă nu l-ar fi ajutat să-și atingă scopul. 

Mânia oarbă era apanajul unui băiat ce trăia în întuneric. 

Nu al unui rege înţelept, așa cum își dorea să fie. 

Salim căuta un pretext prin care să-l atace pe Khalid cu sânge 
rece. Să-l ucidă în curtea palatului, în fața tuturor acestor 
martori. Să-l masacreze fără milă, pretinzând că se apără. 

Căci aceasta era cea mai bună cale prin care își putea asigura 
ascensiunea legitimă la tron. Fără ca acţiunile sale să fie 
învăluite în suspiciuni de trădare. 

Khalid își păstră, așadar, stăpânirea de sine, stăvilindu-și 
mânia ce-i clocotea prin vene. 

Nu făcu nimic. Nu spuse nimic. Hotărât să nu răspundă 
provocărilor. Să-și descătușeze furia și durerea când se va afla 
mai târziu, singur, în deșert. 

Sultanul Parţiei va plăti pentru faptele sale. 

Cu vârf și îndesat. 

Dar nu acum. Nu în aceste clipe. 

Din păcate, însă, Tariq Imran al-Ziyad nu știa nimic din toate 
acestea. 

Astfel, când băiatul își scoase sabia din teacă și îl atacă pe 
sultanul Parţiei, Khalid înţelese ce avea să se întâmple cu mult 
înaintea celorlalți. 

O armată de soldaţi se ivi din umbrele grădinii, gata să sară în 
apărarea sultanului. Gata să-l nimicească pe cel ce îndrăznea să 
le atace regele. 

Khalid scoase șamșirul din teacă fără să mai stea vreo clipă 
pe gânduri. 

— Înapoi! îi strigă lui Tariq, apucându-l de umăr. 

Khalid își flutură sabia prin aer, parând prima lovitură. Tariq 
reuși să contracareze următorul atac cu o lovitură iscusită de 
sabie. Se așeză spate în spate cu Khalid, în timp ce o trupă de 
soldați îi înconjură, mânuindu-și, ameninţător, armele. In 
curând, sunetul săbiilor trase din teacă răsună din toate părțile. 

Deși sângele îi clocotea prin vene, Khalid simţi o strângere 
puternică de inimă. Duceau o luptă fără sorţi de izbândă. 
Inegală în toate privinţele. Dușmanul era mult mai numeros. 

Cu toate acestea, Khalid despică șamșirul în două în clipa în 
care doi soldaţi îl atacară. În clipa în care se declanșă haosul. Se 

uită în dreapta, așteptându-se să-l vadă acolo pe Jalal. Așa cum 
se aflase mereu. Incă de când Khalid era copil. De când murise 
Hassan. Scrutând, însă, împrejurimile cu privirea, realiză că 
lupta singur. Vărul său se afla angrenat într-o altă luptă ceva 
mai în depărtare. 

Jalal nu îl căuta cu privirea pe Khalid. Așa cum îi spusese în 
ziua aceea, în faţa treptelor bibliotecii din Rey, nu avea să mai 
fie umbra lui Khalid. Nu avea să mai vegheze asupra vărului său. 

A regelui ce-i trădase încrederea. 

Khalid strânse cu putere plăselele săbiilor. 

Soldaţii îi împresurau tot mai tare. Khalid îl văzu pe unul 
dintre oamenii săi căzând secerat de tăișul nemilos al unui 
paloș. Știa că trebuiau să se refugieze spre împrejurimile mai 
înalte ale curții adâncite în pământ dacă voiau să ajungă teferi 
la porți. 

— Jalal! strigă Khalid, încercând să-i comunice intenţiile din 
priviri. 

Vărul său nu îl auzea însă în tot acel vacarm. Khalid își flutură 
săbiile prin aer, spintecând apoi, cu ambele tăișuri, faţa și 
pieptul unuia dintre soldații lui Salim. Un șuvoi de sânge ţâșni 
deodată, revărsându-i-se la picioare. 

— Jalal! 

De data aceasta, atât vărul său, cât și Artan Temujin, care se 
lupta să-și croiască drum spre Salim prin noianul de cadavre, își 
întoarseră privirea spre el. 

Khalid îl văzu pe vărul său căscând ochii mari exact în clipa în 
care Artan scoase un strigăt, încercând să-l pună în gardă. Căci 
îl zări mult prea târziu pe soldatul ce se pregătea să-i aplice 
lovitura de graţie. Se răsuci pe călcâie în încercarea de a evita 
atacul... 

O siluetă se năpusti apoi, din dreapta, ca să împiedice 
măcelul. 

Ca să-l salveze. 

Era băiatul cu care se luptase în noaptea aceea în deșert. 

Rahim. 

Prietenul lui Tariq Imran al-Ziyad. Și iubirea Irsei al-Khayzuran. 

Khalid văzu într-un moment zdrobitor cum alţi doi soldaţi se 
năpustiră asupra lor. Califul își agită săbiile, încercând să-și 
dezarmeze atacatorul. 

Rahim nu reuși să înfrunte următorul atac. 

Tăișul unei săbii îi străpunse abdomenul. 

Khalid îl apără pe Rahim, alungându-l pe atacator și 
spintecându-i pe cei din apropiere. Îl trase mai aproape de el și 
strigă după ajutor. Nimeni nu îl auzea însă printre zgomotele 
stridente ale armelor și strigătele răniților. 

Apoi, totul încremeni deodată în jurul lui Khalid. 

La porunca lui Salim. 

Ridicându-și privirea, Khalid îl văzu pe Artan Temujin la o 
aruncătură de băț de sultanul Parţiei, cu palmele întinse... 

O aureolă de foc îi învăluia capul lui Salim Ali el-Sharif. 

Sultanul stătea înmărmurit pe loc, cu ochii bulbucaţi de 
spaimă. 

— Ne lași să plecăm, spuse Artan, clar și răspicat. Și nu vei 
veni după noi, continuă el, retrăgându-se câţiva pași, în timp ce 
aureola de foc din jurul capului sultanului devenea tot mai mare. 
lar, pe viitor, te sfătuiesc să înveţi ce înseamnă să porţi o 
conversație politicoasă. 

e 

Șeherezada păstră tăcerea când Vikram ridică mâinile spre 
gratiile de metal ale celulei ei. Suflă încet spre grilajul de fier și 
metalul începu să se înroșească. 

Uitase demonstraţia pe care o văzuse cu multe luni în urmă 
pe terenurile de instruire. Dar își aminti totul în clipa aceea - 
Biciul din Indostan era un înghiţitor de flăcări. Încinsese tăișul 
talwarului doar printr-o simplă suflare. Și își încheiase 
demonstrația printr-un număr cu adevărat uluitor. 

Acum îl privea cum îndoia cu ușurință metalul topit, fără ca 
focul să-i pârjolească pielea. Indepărtând suficient gratiile 
celulei, își croi apoi drum spre ea. 

— Nu avem prea mult timp, murmură Vikram, așezându-i-se 
alături. Soldaţii ar putea să vină oricând să vadă ce faci. 

O înjurătură îi scăpă printre buze când dădu cu ochii de 
lanţurile ce îi ţineau încătușate mâinile și gleznele. 

— Cum... 

— Nu e momentul să pui asemenea întrebări, micuță 
neastâmpărată ce ești! îi răspunse el, mormăind nemulţumit. 
Pot să topesc lanţurile prinse de cătușe, dar când te vei mișca, 
vei face suficient zgomot cât să trezești și morții din morminte. 
Lucru deloc salutar. lar cătușele sunt foarte grele. Lucru care iar 
nu ne este de folos. 

Șeherezada încuviinţă din cap, fără grai. Nu-l auzise niciodată 
pe rajputan spunând atâtea lucruri dintr-o singură suflare. 

Excepţie făcând povestea despre copacul banyan. 

Vikram ridică lanţul de lângă piciorul ei. Metalul scoase un 
sunet răsunător. 

— Când voi topi lanţul, cătușele se vor încinge. S-ar putea să 
te ardă. 

— Prefer arsurile decât să rămân captivă aici. 

— Exact așa cum mi-am și imaginat, răspunse el, tușind, vădit 
amuzat. A fost un timp - nu prea îndepărtat - când te-aș fi lăsat 
bucuros să putrezești aici. 

Ințelese de-ndată la ce se referea. La noaptea furtunii, când 
Șeherezada îl trădase pe Khalid în ochii lui Vikram. Dar și pe el. 

— Pot să-ţi explic... 

— A trecut vremea aceea. 

Vikram cuprinse lanțul în căușul palmelor și suflă încet printre 
buze. 

Când metalul începu să se încingă, Șeherezada simţi în piept 
senzaţia de furnicătură ce îi era atât de cunoscută. Trase, 
uimită, aer în piept. 

Senzaţia se înteți odată cu căldura fierului tot mai încins. Și 
mai incandescent. 

Șeherezada se simțea cuprinsă de un sentiment straniu - ca o 
scânteie ce îi aprindea sângele. Deși lanţurile erau încinse, nu 
simţea durerea. Doar acest sentiment straniu, ce o determina să 
scruteze metalul cu intensitate. Să-l privească pe Vikram cum 
topea lanţurile. 

Este oare cu putință... 

Lăsând prudenţa deoparte, Șeherezada cuprinse în mâini 
cătușele  gleznelor.  Atingându-le cum atingea covorașul 
fermecat. 

— Ce faci? întrebă rajputanul, cu glas aspru și răgușit, 
țintuind-o cu ochii lui negri ca noaptea. 

Nu-i răspunse. 

Exact așa cum își imaginase, Șeherezada nu simţea nici urmă 
de durere, deși știa prea bine că fierul era îndeajuns de încins 
încât să-i pârjolească pielea. Când atinse metalul, vraja indusă 
de Vikram puse stăpânire pe ea, răspândindu-se încetul cu 
încetul. 


VP - 270 


Împletind vraja cu harurile ei tainice, Șeherezada porunci 
cătușelor să se desprindă. Porunci magiei să se supună voinţei 
ei tacite. 

Cătușele încinse căzură la pământ. 

Neștiind cum să reacționeze, Șeherezada izbucni în râs. 

Artan se înșelase. La fel cum avusese și dreptate. Da, așa e, 
n-ar fi trebuit să fugă, în nopţile petrecute pe țărm, de 
încercările lui de a o provoca. Ar fi trebuit să-și înfrunte temerile. 
Dar nu așa cum își imaginase Artan. Căci harurile ei tainice 
prindeau viață doar prin puterea voinţei și prin atingere. Numai 
atunci când stăpânea lucrurile prin puterea voinţei - lucruri 
înzestrate cu aceleași haruri stranii ca ale ei - putea să-și 
manipuleze abilităţile uluitoare. 

Exact așa cum își imaginase. Șeherezada prelua vraja din 
lucrurile înconjurătoare. 

Văzându-i puterile extraordinare, Vikram se înclină într-o 
parte, gata să se prăbușească în apa murdară de la picioarele 
ei. 

— Cum... 

— Nu e momentul să pui asemenea întrebări..., îi răspunse 
ea, tachinându-l. 

EI mormăi nemulțumit, apoi se ridică în capul oaselor. 

— Ai rămas la fel de neastâmpărată. 

— Cred că e cel mai frumos lucru pe care mi l-ai spus 
vreodată, zise Șeherezada, zâmbind. Ajută-mă acum să-mi scot 
și cătușele de la mâini ca să pornim în căutarea surorii mele și 
să plecăm din acest loc uitat de lume! 

COCHILIA ALBĂ 


Călăreau în galop. În tropot de copite. În bătaia vântului. În 
stropi de sudoare. 

Într-o tăcere mormântală. 

O ceată zdrobită de bărbați. 

Khalid nu se lăsa copleșit de vinovăţie. Refuza să capituleze în 
fața regretelor. Trebuiau să fugă din cetate. Cât mai departe de 
mândria rănită a lui Salim. 

Își vedeau, așadar, de drum. Străbătând în galop alei, poteci. 
Răsturnând în cale o tejghea cu fructe. Și stârnind o cascadă de 
înjurături mânioase. Femeile își luau copiii din calea lui Khalid, 
țipând și alergând totodată. 

Vinovăţia i se strecura din nou în suflet. Sfâșiindu-i inima. 

Nu avea importanţă. Trăirile sale nu mai aveau vreo 
importanţă. Nici viaţa /u; nu mai avea importanţă. 

Multe alte lucruri erau acum mai însemnate. 

Khalid îl ţinea pe Rahim în șa lipit de piept. Văzând cum 
sângele băiatului i se prelingea printre degete. In șa. Și pe frâie. 

Îi simţea trupul tot mai vlăguit și lipsit de viaţă. 

— Grăbiţi-vă! strigă Khalid peste umăr, dându-i pinteni lui 
Ardeshir. 

Armăsarul ţâșni la fugă, cu mușchii încordaţi, presăraţi de 
sudoare. 

Imediat ce trecură de porţile cetăţii și ajunseră în deșert, 
Khalid trase frâiele lui Ardeshir și descălecă din sa. 

Tariq îl susținu pe Rahim și îl așeză cu grijă pe pământ. 

Chiar și de la depărtare - aruncând doar o privire superficială 
- Khalid vedea prea bine că nu mai era nimic de făcut. Rana era 
prea adâncă. Și pierduse prea mult sânge. Își îndreptă privirea 
spre Artan. Își aminti că - atunci când era copil - Musa Zaragoza 
îi vindeca rănile cu ajutorul vrăjilor. 

Erau însă doar niște simple zgărieturi. Nu răni de război. 

Artan se aplecă deasupra băiatului. Trase de un cercel din 
ureche și își plimbă mâinile de jur-împrejurul rănii sângerânde. O 
lumină licări de două ori, apoi se stinse. Cu o privire și o 
expresie gravă pe chip, Artan îi confirmă bănuielile lui Khalid. 

Tariq Imran al-Ziyad își trecu o mână prin păr, pătându-și 
fruntea de sângele prietenului său. O dâră sângerândă începu 
să se prelingă din colțul gurii lui Rahim. Tuși, iar sângele îi ţâșni 
în șuvoi. 

Fiul lui Nasir al-Ziyad se aplecă deasupra lui, strângându-i o 
mână însângerată într-a sa. 

— Rahim... 

El clătină o singură dată din cap. 

— Și eu, îngăimă, cu glasul șoptit ca o boare de vânt - ca un 
suspin frânt. 

Khalid se lăsă în genunchi. Și îi puse o mână pe umăr. 

— Îți mulțumesc, Rahim, îi spuse califul, susţinându-i ochii 
albaștri cu privirea-i sfredelitoare și intensă. 

Rahim înghiţi în sec. Și dădu ușor din cap. Făcând o 
plecăciune. 

— Sayyidi! 

— Aș putea să fac ceva pentru tine? îl întrebă Khalid, gâtuit 
de emoție. 

— Irsa..., murmură Rahim, cu ochii împăienjeniţi. 

— Da? 

— Aveţi grijă..., începu el, oprindu-se apoi, copleșit de un 
acces de tuse. 

Dărele stacojii de sânge din colţul gurii i se prelingeau tot mai 
iute. 

— ... să nu se simtă niciodată singură. Să aibă mereu parte de 
iubire. 

— Îţi promit, îi răspunse Khalid, cu un nod în gât. 

— Tarig, spuse apoi Rahim, strângându-l de mână. 

— Da, îi răspunse, cu glas gâtuit. 

— Uneori, îngăimă el, familia pe care o alegi... e mai 
puternică decât legăturile de sânge. 

Respiră ușor. Pieptul îi fremătă de două ori. 

Khalid își aţinti privirea într-un punct mort, în timp ce lacrimi 
tăcute brăzdau obrajii lui Tariq Imran al-Ziyad. 

Nu se clinti din loc până nu se opriră. 

Nimeni nu se clinti. 

e 

Irsa aștepta vești în cort, unde stătea alături de Aisha. Omar 
se ducea deseori să vadă dacă Tariq și însoțitorii săi se 
întorseseră în tabără. Ultima dată când o făcuse, Irsa își dorise 

să îl însoţească, dar conchise, în cele din urmă, că era mai 
înțelept să rămână în cort. 

Să nu mai provoace și alte necazuri. 

La urma urmei, stârnise suficiente valuri. Punându-i pe toţi pe 
jar în ziua dispariţiei lui Şazi. Pe lângă îngrijorările create de 
perspectiva unui război. Și drumul spre Amardha. 

Dacă la început totul i se păruse palpitant, acum se simţea 
istovită. Işi dorea să se întoarcă într-un singur loc. Să știe ce 
avea să-i rezerve ziua de mâine. 

Să-i aibă alături pe toți cei dragi. Să fie cu toţii în siguranţă. 

Se întrebase un timp dacă avea motive să-și facă griji pentru 
ce avea să se întâmple în cetate în ziua aceea. La urma urmei, 
bărbaţii erau plecaţi de ceasuri bune, dar Aisha o încurajase, 
spunându-i că purtau cu ei stindardul unui armistițiu. Aceste 
negocieri erau cât se poate de firești. Un schimb de replici 
meșteșugite, menite să înfăptuiască o acţiune însemnată. 

Irsa spera că se vor întoarce în scurt timp. 

In timp ce călărea prin deșert cu o zi în urmă, găsise în cale o 
cochilie albă, gravată cu o floare. li amintea de povestea pe care 
i-o spusese lui Rahim - fără graţie și talent - în noaptea în care 
își croise drum spre cortul lui. 

Povestea peștișorului cu aripi din petale albe. 

Aceea era noaptea, credea Irsa, când se îndrăgostise de 
Rahim. 

Astfel, când găsise cochilia cea albă, i se păruse firesc s-o 
adăpostească printre faldurile mantiei sale. Ştia că era un gest 
naiv din partea ei, dar se gândea să i-o ofere mai târziu. Poate 
atunci când toate aceste lucruri vor trece. Căci cochilia era 
extrem de fragilă. Gata oricând să se spargă. Dar putea să i-o 
arate. Și să-l facă să zâmbească. 

li plăcea atât de mult zâmbetul lui. 

Pe când stătea pierdută în gânduri - și printre amintirile 
surâsului său fermecător - cineva deschise fâșia cortului și un 
val de aer deșertic o învălui în suflarea lui. 

— Aisha! 

Irsa se întoarse la auzul numelui soţiei lui Omar, deși nu pe ea 
o strigase. 

Omar avea chipul cadaveric. 

Simţea cum sângele îi clocotește prin vene, deși lumea din jur 
părea să fi încremenit pe loc. 

Șeherezada! Sora ei păţise ceva. 

Irsa se lupta să respire. Și să-și adune gândurile. 

Aisha porni spre Omar, cu pași repezi și siguri. 

El nu mai spuse nimic. Dar ea părea să-i înţeleagă tăcerea. 
Întotdeauna comunicau fără vorbe. Omar o ţintui cu privirea pe 
Irsa, apoi se uită din nou la soţia lui, vorbindu-i fără cuvinte. 

— Irsa-jan, spuse încet Aisha, odihnindu-și mâna pe pieptul 
lui. Vrei să vii cu mine? 

Irsa se ridică în picioare, cu genunchii fremătători. Sora ei! 

— Ce... ce s-a întâmplat? 

— Nu, interveni Omar, trăgând adânc aer în piept și luându-i 
mâna Aishei în palma-i cioturoasă. O însoțesc eu. 

— Ce s-a întâmplat? repetă Irsa, făcând un pas înainte. 

Trupul nu părea să-i mai aparţină. lar glasul îi răzbătea din 
depărtare - ca un ecou înăbușit peste ape. 

Omar se îndreptă spre ea. Închise ochii, trăgând adânc aer în 
piept. Şi îi cuprinse mâinile în căușul palmelor sale. 

— Da, draga mea. S-a întâmplat ceva. 

— Șeherezada a... 

Se opri, căci nu-și putea duce gândul la bun sfârșit. 

— Nu, îi răspunse el, clătinând din cap. A avut loc o luptă la 
palat, continuă Omar, cu glas șovăitor. Și Rahim a fost ucis. 

Rahim? Pământul începu să i se clatine sub picioare. 

— Nu! îngăimă Irsa, clătinând din cap, cu o voce ce-i părea 
străină, înăbușită parcă de valurile mării. Nu e cu putinţă. 

— Îmi pare atât de rău, Irsa-jan. 

Nu putea da crezare cuvintelor lui. Refuza s-o facă. 

Rahim nu era mort. Se duseseră să vorbească sub stindardul 
unui armistițiu. Așa îi spusese Aisha. N-ar fi trebuit să se 
întâmple nimic rău. 

Nu putea fi adevărat. 

— Unde este? întrebă, în cele din urmă, cu un glas ce îi părea 
mult prea răsunător. 

— Nu cred că..., răspunse Omar, cu o grimasă pe chip. 

— Nu. Vreau să-l văd. 

— Însoţește-o, Omar! interveni Aisha, cu glas sumbru. Nu mai 
e o copilă. 

Șeicul tribului de beduini oftă adânc, apoi îi cuprinse cu braţul 
umerii Irsei. Cu ultimele puteri, ea reuși să facă un pas, apoi 
încă unul, ieșind împreună din cort într-un amurg de soare 

magnific. Cerul era scăldat în nuanţe de roz și portocaliu. În 
culori strălucitoare, ce-ar fi trebuit să o încălzească. Și să-i 
readucă zâmbetul pe buze. 

lubise dintotdeauna amurgul. Părea că cineva scotea soarele 
din bârlog, iar astrul ceresc se împotrivea cu îndârjire, lăsând în 
urmă dâre colorate și luminoase, ce-aveau să dispară printre 
stele. 

Irsa privea cerul deșertului în timp ce mergea. Priveliștea i se 
înnegură în faţa ochilor și își acoperi ochii cu mâna. 

Nu. Nu era cu putinţă. 

Nu mai departe de dimineaţa aceea, Irsa se plimbase cu el 
prin aceste locuri. ÎI ţinuse de mână. 

Și îl văzuse zâmbind. 

Câţiva soldaţi stăteau de strajă în faţa cortului lui Khalid. Când 
îl văzură pe șeic, se dădură la o parte, lăsând-o pe Irsa să intre. 

Când trecu pragul cortului, toți cei prezenţi se ridicară în 
picioare. 

Căpitanul gărzilor îi aţinti calea. 

— Nu cred că e înțelept să... 

— Las-o să se apropie! spuse, încet, Khalid. 

Căpitanul gărzilor o ţintui o clipă cu privirea. Îi puse mâna pe 
braţ. O strânse ușor. Apoi se dădu la o parte. 

Irsa încremeni pe loc. Cu inima frântă. 

Tariq și Khalid stăteau în jurul unui pat ridicat pe o platformă. 
Platoșa de argint a lui Tariq își pierduse strălucirea, iar ochii îi 
erau învăluiţi într-o expresie rătăcită. Chipul îi era brăzdat de 
sudoare și nisip. Khalid avea mâinile murdare, iar armura din 
aur și argint era presărată de pete întunecate. Amândoi aveau 
mantiile pătate cu urme sângerii. Roșii pe mantia albă a lui 
Tariq. Și stacojii pe cea neagră a lui Khalid. Pete pe care nu le 
puteai ignora cu ușurință. 

Irsa știa că acestea nu erau o minciună. Căci sângele nu 
minte. 

Se îndreptă spre ei, cu pași șovăitori, de parcă ar fi fost în 
transă, simțind cum sângele îi îngheţa în vene. 

Rahim zăcea pe patul ridicat pe o platformă. Complet inert. 
Dacă nu l-ar fi privit cu atenţie, ar fi crezut că doarme. 

Se opri la câţiva pași distanţă. 

— Cum..., îngăimă ea, dregându-și glasul. 

Nu mai putea să joace rolul șoricelului. Căci nu mai era un 
șoricel speriat. Datorită lui Rahim. Își ridică semeaţă capul. 

— Cum s-a întâmplat? 

— A fost vina mea, îi răspunse Tariq, cu glasul frânt. 

Încărcat de un dispreţ faţă de sine pe care nu îl puteai 
tăgădui. 

— Nu, spuse Khalid. Dacă a fost vina cuiva, atunci a fost a 
tuturor. Mai ales, a mea, adăugă, venind spre ea. Mi-a salvat 
viața, Irsa-/an. lar ultimele lui gânduri s-au îndreptat spre tine. 

Irsa încuviință din cap, cu ochii mari, fără să clipească. 

— Așa e Rahim. Se gândește mereu la alții. 

Auzindu-i spusele, căpitanul gărzilor ieși din cort, scoțând un 
geamăt înăbușit de durere. 

— Vrei să rămâi singură cu el? întrebă Khalid, ţintuind-o cu 
privirea. 

Irsa își ridică ochii. Doar cu câteva zile în urmă, o 
înspăimântase cu aceeași privire sfredelitoare pe care i-o arunca 
acum. Pătrunzându-i parcă până în cele mai tainice cotloane ale 
sufletului. Acum, însă, vedea doar o privire iscoditoare. O privire 
ce încerca pur și simplu să o înțeleagă. 

Și să-i ofere ajutor. 

— Da, te rog, îi șopti ea. 

Khalid îi privi pe ceilalți. Aceștia părăsiră cu toţii cortul, cu 
excepţia lui și a lui Tariq. 

Tariq se opri în faţa ei, înalt și înveșmântat în mantia-i albă, 
presărată cu pete roșii. O strânse, tandru, la piept. 

— Îmi pare nespus de rău, greierașule, îi spuse, cu chipul 
ascuns în părul ei. 

Nu-i mai părea acum atât de impunător. Înainte, îl considera 
statuar. Plin de energie și vigoare. De tot ceea ce Irsa își dorea 
să întruchipeze. Indestructibil și incapabil să cedeze în fața 
cuiva. 

Acum părea doar un băiat care își pierduse cel mai bun 
prieten. 

Un băiat care putea să piardă. 

Irsa nu-i putea răspunde prin cuvinte, așa că dădu doar din 
cap. 

După ce plecară, se așeză pe marginea patului ridicat pe 
platformă. În mod straniu, nu simţea nici urmă de durere. De 
parcă ar fi ieșit din propriul trup. Rahim părea că doarme. 

Cineva încercase să-l spele de sânge, dar o dâră încă îi brăzda 
gâtul. In ciuda acesteia, Irsa avea senzaţia că putea să-l 
trezească doar printr-o simplă atingere. 

Scrută un timp, în tăcere, dâra de sânge. 

Scoase apoi, din faldurile mantiei, cochilia albă, gravată cu o 
floare. 

— Voiam să-ţi dăruiesc asta. 

Tăcu. Așteptând, parcă, un răspuns. 

Un suspin înăbușit îi scăpă printre buze. Își simţea inima 
sfâșiată ca de tăișul unui pumnal. Deși voia să pună capăt 
durerii, se lăsă purtată în voia ei. Nu voia să fie nevolnică. Nu 
era momentul să fie așa. lar stăvilirea durerii - a sentimentelor 
sfâșietoare pe care le simţea în clipele acelea - ar fi fost un 
semn de slăbiciune. 

De negare a propriei identități. 

— M-am..., îngăimă ea, trăgând adânc aer în piept ca să dea 
glas cuvintelor. M-am simţit singură aproape toată viaţa. Până 
te-am cunoscut pe tine, continuă, punându-i cochilia pe piept. 
Dar îți promit că nu mă voi mai simţi niciodată singură. Nu te voi 
uita niciodată, murmură, ridicându-se, șovăitoare, în picioare. Te 
voi purta mereu în sufletul meu. Te iubesc, Rahim al-Din Walad. 
Și îti mulțumesc pentru dragostea pe care mi-ai împărtășit-o. 

Spunând acestea, Irsa se întoarse și porni spre intrarea 
cortului, cu capul sus, deși tremura ca varga. 

Khalid și tânărul mag de la Templul Focului așteptau afară, în 
lumina câtorva torţe. Magul o privi cu căldură în ochi. Irsa trecu 
pe lângă ei. Apoi se opri pe loc. 

Magul trase adânc aer în piept. li zâmbi cu tristeţe și își puse, 
încurajator, mâna pe umărul lui Khalid. Apoi, plecă fără să 
rostească vreun cuvânt. 

— A... 

Irsa își mușcă buza, stăvilindu-și cu greu lacrimile ce 
amenințau să-i brăzdeze obrajii. 

— A suferit? 

— Nu prea mult. 

— Mă bucur. 

— Și eu, răspunse Khalid, scrutându-i chipul. 

Și iureșul copleșitor al emoţiilor ce i se citeau în priviri. 

— Irsa... 

— Cum de s-a întâmplat una ca asta? îl întrebă, cu ochii 
înotând în lacrimi. De ce nu l-ai apărat? De ce nu... 

Califul din Khorasan o strânse la piept. 

Și Irsa vărsă lacrimi amare până când ultimele raze ale 
soarelui se pierdură în zare. 

TOCMELI, MINCIUNI ȘI TRĂDĂRI 


Vikram o conducea pe Șeherezada prin pântecul palatului de 
gresie, ţinând o torță în mâna dreaptă. Deși ea nu distingea 
prea bine drumul pe care îl urmau, imensul rajputan străbătea 
coridoarele cu o ușurință și o abilitate ce sugera faptul că 
locurile nu îi erau deloc străine. 

Cunoștea labirintul de holuri mult prea bine, lucru ce-i stârnea 
anumite temeri. 

— Unde ai fost în tot acest timp? îl întrebă ea, cuprinsă de 
îndoieli. 

— Într-o celulă de închisoare, îi răspunse el, scurt și tăios ca 
întotdeauna. 

Urcară mai multe trepte șerpuitoare, apoi ajunseră pe un alt 
coridor mic. Cu fiecare pas pe care îl făceau, holurile păreau să 
devină tot mai înguste. 

Șeherezada refuza să se lase ignorată. 

— Știi cumva unde este sora mea? 

— Nu. 

— Și atunci cum de reușești să te descurci atât de bine prin 
palat? insistă ea. 

— Ti-am spus că nu e momentul să pui asemenea întrebări. 

Șeherezada se opri atunci pe loc. Băuse de prea multe ori din 
cupa trădării în ultimul timp. Nu avea de gând să mai accepte 
încă una. 

— Sunt nevoită să te contrazic. Este exact momentul potrivit 
ca să pun asemenea întrebări. Mai ales, dacă vrei să mă 
convingi să te urmez. 

Vikram se roti pe loc. Flacăra torței ardea cu putere sub 
privirile sfredelitoare ale rajputanului, care ar fi pus pe oricine 
pe fugă. 

Șeherezada dădea din picior nerăbdătoare. 

El se încruntă. Apoi, oftă adânc. 

— Am primit o hartă. 

— Cine ţi-a dat-o? 

Vikram se încruntă și mai tare, deși ochii îi licăreau veseli. 

— Cine crezi? 

— Vreun şobolan care bântuie prin palat, îi ripostă 
Șeherezada. De unde să știu? 

— Despina. 

— Despina! exclamă ea. Și ai fost atât de nesăbuit încât să ai 
încredere în trădătoarea aia? 

Vikram o străfulgeră cu privirea, stând atât de aproape de ea, 
încât i-ar fi putut pârjoli părul cu torța. 

— Mușcă-ţi limba aia slobodă! Datorită Despinei ai acum 
șansa să fugi liberă ca un șobolan printre coridoarele palatului. 

— Nici nu mă îndoiesc de asta, de vreme ce bănuiesc că tot 
datorită ei mă aflu aici. 

Rajputanul clătină din capu-i pleșuv, mormăind ceva în barbă. 

— N-a putut să împiedice cele întâmplate, deoarece nu 
cunoștea planul sultanului. Bănuia doar ce s-ar putea petrece. A 
făcut tot ce i-a stat cu putinţă ca să te ajute. 

— Ha, ha! râse ea sardonică, privindu-l cu îndoială. Te aștepți 
să cred că cea care a urmărit cu zâmbetul pe buze cum gărzile 
palatului m-au aruncat în temniţă intenţiona să mă ajute? Ar fi 
putut să facă ceva, nu să stea cu mâinile în sân! 

— Ca de pildă? 

— Ar fi putut să-i mărturisească lui Khalid cine este cu 
adevărat, îi răspunse ea, fluturându-și, exasperată, mâna prin 
aer. Să-i împărtășească bănuielile sale. 

— Și să recunoască faptul că, în toţi acești ani, a fost iscoada 
sultanului  Parţiei? Că e fiica lui? spuse Vikram, râzând 
disprețuitor. Dacă îţi imaginezi că soțul tău ar mai fi avut apoi 
încredere în ea, înseamnă că nu-l cunoști atât de bine cum crezi. 
Khalid Ibn al-Rashid este un om veșnic bănuitor. Deși nu pot să-i 
găsesc vreo vină pentru asta. 

Vorbește ca un prieten. 

— Vikram, ce încearcă Despina să obţină prin toate aceste 
înșelăciuni? întrebă Șeherezada, punându-și mâinile în șolduri. 

— Nu se cuvine să divulg secretele altora. 

Și spunând acestea cu glas tăios și ferm, Vikram porni din nou 
la drum prin adâncurile palatului de gresie. Șeherezada iuți 
pasul ca să-l prindă din urmă. Se simţea ca o muscă ce aleargă 
după un elefant. 

Coridoarele deveneau tot mai înguste, iar tavanul tot mai 
rotund. Piatra lăsa acum locul pământului. În timp ce își 

continuau drumul învăluiţi în tăcere, Șeherezada cumpănea 
vorbele lui Vikram. 

Și trădarea Despinei. 

— Ar fi putut să-i mărturisească totul lui Khalid, repetă ea, cu 
mai puţină înverșunare de această dată. Ar fi crezut-o cu timpul. 
La urma urmei, tu i-ai dat crezare. 

— N-ar fi crezut-o cu timpul, răspunse el, cu glas răsunător. Și 
n-ar mai fi avut niciodată încredere în ea. Nici eu... nu m-am 
lăsat convins prea ușor, adăugă Vikram, aruncându-i o privire 
peste umăr. Și am jurat că - de o voi prinde cu musca pe căciulă 
- îi voi tăia gâtul. 

— Eu încă tind s-o fac, îi ripostă Șeherezada în barbă, izbindu- 
se aproape de spatele lui impunător. 

— Atunci, îţi ofer această șansă, spuse el, deschizând ușa 
veche și scârțâitoare din faţa sa, ce dădea spre un pasaj străjuit 
de canale colectoare. 

Duhoarea cumplită îi invadă nările, lăsând-o aproape fără 
suflare. 

Cum o făcu și apariţia Despinei, ce îi aștepta în întuneric. 

Șeherezada se simţi din nou cuprinsă de dorinţa de a se 
năpusti asupra ei. 

Fosta ei servitoare - acum prinţesă a Parţiei - stătea 
înfășurată într-o mantie neagră, afișând un zâmbet maliţios pe 
buze. 

— Arăţi îngrozitor, îi spuse ea, aplecându-se ușor. Și duhnești 
cumplit. 

— lar tu poţi să te duci în iad. 

— Dacă te vei afla și tu acolo, s-ar putea chiar să-mi placă, îi 
răspunse Despina, cu un zâmbet și mai larg. 

Șeherezada își stăvilea cu greu mânia. 

— Nu merg nicăieri cu tine, Despina e/-Sharif. Apari mereu 
sub diverse chipuri și a început să mă doară capul privindu-te 
cum te ivești când într-un loc, când în altul, în nenumărate 
ipostaze. Vreau doar să știu un singur lucru: De ce m-ai minţit în 
tot acest timp? 

— M-am născut ca să mint, Șeherezada, răspunse Despina, 
ridicând din umeri. Cum să te mai întorci din drum odată ce-ai 
pornit pe acest făgaș? 

— La fel cum ai ales să te pui în slujba unui tată vrednic de 
dispret, îi ripostă ea, sardonică. 

— Bănuiesc că vrei să afli toată povestea, spuse Despina, 
schițând un zâmbet vag. Nu vrei să mergem în timp ce vorbim? 

Șeherezada își încrucișă brațele pe piept, fără să se clintească 
din loc. 

Nu merg nicăieri cu ea. Până nu mă convinge că spune 
adevărul. 

— Văd că aceste câteva săptămâni de când nu ne-am văzut 
nu ţi-au știrbit încăpăţânarea. Păcat! spuse Despina, cu un 
rânjet pe buze. Prea bine, atunci. Știam că asta avea să se 
întâmple în cele din urmă, continuă ea, punându-și mâinile în 
șolduri. Pe patul de moarte, mama mi-a mărturisit identitatea 
tatălui meu. Mi-a arătat ca dovadă un sul de pergament și mi-a 
spus să mă duc să-l caut, sperând că acum, când eram singură 
pe lume, avea să aibă grijă de mine. 

Deși vorbea cu nepăsare în glas, o umbră de durere îi învăluia 
ochii. În ciuda duhorii cumplite și a mâlului în care își afundau 
picioarele, Șeherezada se lupta să afișeze o ţinută demnă și 
semeață. 

— După moartea mamei, continuă Despina, am pornit din 
Cadmeia spre Amardha, cerșind, tocmindu-mă și furând ca să 
supraviețuiesc. Când am ajuns la porțile palatului, gărzile au 
încercat să mă alunge. Aveam unsprezece ani și eram o copilă 
slabă, numai piele și os. Un soldat s-a îndurat, în cele din urmă, 
de mine și mi-a ascultat povestea. l-am dat pergamentul ce 
purta sigiliul tatălui meu. A plecat apoi la palat, de unde s-a 
întors câteva ore mai târziu. 

— Să-mi fie cu iertare, o întrerupse Șeherezada, cu o privire 
încruntată, dar nu mi-l imaginez pe Salim Ali el-Sharif primindu- 
te cu brațele deschise. Mai ales, după ce te-a neglijat atâta 
amar de vreme. 

Vikram tuși, dregându-și glasul. 

Despina își păstră rânjetul pe buze, deși se împletea acum cu 
o expresie îngândurată. 

— Trebuie să mă înţelegi. Când ţi-ai petrecut copilăria fără să- 
ți cunoști tatăl și descoperi apoi că acesta este un rege 
fermecător și chipeș, cu o avere cum nici nu ţi-ai imaginat 
vreodată, faci tot ce-ţi stă în putinţă ca să-i câştigi afecțiunea, 
răspunse ea, adâncită în amintiri scăldate din belșug cu mânie. 
Mi-a promis că îmi va recunoaște descendența dacă îl voi ajuta 
să afle secretele curții din Rey. Mai întâi, ca să-i asigurăm un soț 

lui Yasmine. Și apoi, ca să-i uzurpăm tronul lui Khalid Ibn al- 
Rashid. Am ajuns în Rey cu ajutorul unui negustor de sclavi, care 
m-a cumpărat și m-a adus apoi la palat, unde, la început, am 
făcut curăţenie în camerele reginei. După ce Khalid Ibn al- 
Rashid a devenit calif, m-a eliberat din ghearele sclaviei și m-a 
întrebat dacă vreau să fiu slujnică la palat. Am urcat apoi, în 
curând, toate treptele ierarhiei. Restul poți să-l ghicești și 
singură. 

Firește că putea să-l ghicească singură. Despina își făcuse 
bine datoria. 

Dusese la bun sfârșit misiunea tatălui ei. 

— Este o poveste magnifică, spuse Șeherezada, făcând un 
pas într-o parte în încercarea de a evita mâlul nestatornic. Dar 
încă n-am încredere în tine. 

— Bine, răspunse Despina, oftând adânc, copleșită de 
frustrări. Atunci, să-ţi mai spun ceva, Șeherezada al-Khayzuran: 
prefer să fiu slujnică în Rey decât prinţesă în Parţia. Ca 
servitoare în Rey, am știut mereu cine sunt. Și m-am mândrit cu 
asta. In Parţia, nu mi s-a recunoscut niciodată locul ce mi se 
cuvenea de drept. Am fost mereu înlăturată și învinuită de 
propriul meu tată. De fapt, dacă mi-ar sta în putinţă, nimeni nu 
mi-ar cunoaște descendența. Tot ce îmi doresc în viață este să- 
mi cresc pruncul în cetatea pe care am ajuns s-o iubesc ca pe 
propriul meu ţinut de baștină. Alături de oamenii pe care am 
ajuns să-i iubesc ca pe propria-mi seminţie. Alături de cei pe 
care îi consider familia mea, conchise Despina, cu fervoare în 
ochi. 

Șeherezada înghiţi în sec. Apoi, își mută privirea în altă parte. 

Oftând exasperată, Despina făcu un pas înainte. Șovăind doar 
o clipită, o prinse apoi pe Șeherezada de mână. 

— Singura familie pe care o cunosc este cea din Rey. Acolo 
sălășluiesc prietenii și dragostea mea, adăugă, cu glas duios. ȘI 
sunt fără seamăn. 

Cât de bine o știa și ea! Căci fusese martora privirilor 
înspăimântate și frenetice pe care Jalal le aruncase în noaptea 
furtunii. A căldurii pe care o vedea acum în ochii Despinei. 

— Și atunci, de ce te-ai întors aici? 

— Ca să-mi păstrez familia, îi răspunse Despina, strângându-i 
mâna. Cu orice preț. 

Deși o voce lăuntrică îi spunea să respingă atingerea Despinei 
- a unei fete ce avea legături cu Salim Ali el-Sharif Șeherezada 
nu-i dădu ascultare. 

Căci era mâna unei prietene. De care o lega puterea familiei. 

— M-ai provocat în mod intenţionat la masă, nu-i așa? întrebă, 
încet, Șeherezada. 

— Trebuia să te arunc cumva în temniţa palatului, îi răspunse 
Despina, înclinându-și capul cu tristeţe. 

— Cumva, repetă Șeherezada, pufnind dispreţuitoare pe nas. 

— Ştiam că ai o fire vulcanică și nutrești o loialitate profundă. 
Restul a fost doar o chestiune de timp. 

— E periculos ce-ai făcut, spuse Șeherezada, îngândurată. 

— Crede-mă că am băgat spaima în sufletul soldaţilor prin 
portretul conturat soțului tău! continuă Despina, chicotind. E 
adevărat că nu toţi m-au crezut, dar asta nu m-a împiedicat să 
născocesc povești înspăimântătoare. De-ai ști câte le-am spus... 

— ii la mine. 

— Firește că ţin, răspunse Despina, clipind, cu căldură în ochi. 

— Ce se va întâmpla când Salim va afla ce-ai făcut? întrebă 
Șeherezada, cu glas și mai șoptit. 

— Cel puţin, câteva zile nu are cum să afle. Ne-a trimis pe 
amândouă - pe mine și pe Yasmine - departe de Amardha, 
intuind, probabil, ce s-ar putea întâmpla. 

— La ce te referi? 

— Am și uitat! exclamă Despina, cu un zâmbet generos pe 
buze. Califul din Khorasan se află la porţile cetăţii, însoţit de o 
armată numeroasă. 

— Khalid e aici? întrebă Șeherezada, strângând-o cu putere pe 
Despina de mână. 

— Asta aveam de gând să-ţi spun de la bun început, răspunse 
ea, dându-și ochii peste cap. Vreau să te duc la el, draga mea 
regină neastâmpărată. Asta dacă mă lași. In cele din urmă. 

Vikram mormăi din nou. Dându-i de înţeles să încuviinţeze. 

— Bine, spuse Șeherezada, eliberându-se din strânsoarea 
Despinei. Ce intenţionezi să faci? 

— Străbatem reţeaua de canalizare a cetăţii. Acest pasaj duce 
într-un cartier din oraș aflat în apropierea bazarului. Acolo ne 
așteaptă un grup de călăreţi, pe care i-am plătit regește. 

— Singurul lucru care ne-a mai rămas de făcut este să aflăm 
unde se află sora mea, răspunse Șeherezada, încuviințând din 
cap. 

— Sora ta? repetă Despina, încruntându-și sprâncenele 
splendide. 

— Irsa, sora mea mai mică, a fost și ea adusă la palat. 

— Nicidecum, răspunse Despina, tot mai nedumerită. Aș fi 
aflat, fără doar și poate. Nimeni nu a ajuns în Amardha, cu 
excepţia ta și a tatălui tău. 

Șeherezada șovăi, adâncită în gânduri. Amintindu-și cum tatăl 
ei refuza să-i întâlnească privirea ori de câte ori îl întreba despre 
sora ei. Amintindu-și vinovăția ce i se citea în priviri. 

Oare acesta este motivul pentru care nimeni nu vrea să-mi 
spună nimic de soarta Irsei? 

— Ești sigură de asta? o întrebă ea. 

— Firește, răspunse Despina, dând din cap. Căci tata ar fi 
obligat-o să vină la masă. li place să se joace cu prada. 

Șeherezada scrută cu grijă chipul Despinei, căutând o urmă 
de viclenie. Deși nu găsea nimic îndoielnic, nu se simţea deloc 
ușurată să afle această destăinuire. Nu după atâtea minciuni. 

Și atâtea trădări. 

Se uită când la Despina, când la Vikram, apoi din nou la 
Despina. 

Khalid avea încredere în ei. Și Khalid nu dădea prea ușor 
crezare oamenilor. 

Dacă vreau să scap de aici, trebuie să am încredere în cineva. 

— Dacă mă minţi în privinţa lIrsei, o să-ţi aduc chiar eu 
sfârșitul, spuse Șeherezada, cu glas șoptit și ameninţător. 

— Nici nu mă aștept la altceva din partea ta, draga mea 
regină neastâmpărată, răspunse Despina, zâmbind. 

— Atunci, pornește fără întârziere la drum, prinţesă a Parţiei! 
îi porunci Șeherezada, relaxându-și umerii încordaţi ca un arc. 

— Dacă îmi mai spui vreodată așa, vei cunoaște urgia mâniei 
mele, îi ripostă Despina, aruncându-i o mantie. 

Odată ce se înfășură în faldurile mantiei, porniră toți trei la 
drum, printre canalele colectoare, în frunte cu Vikram. 
Rajputanul străbătea pasajele de piatră, cu umerii gârboviţi și 
mâinile rezemate de ziduri. Indiferent cât încerca, Șeherezadei îi 
era cu neputinţă să ignore viețuitoarele cu multe picioare, ce 

bântuiau prin întuneric. Se înfioră din cap până în picioare când 
simți ceva pe mână. 

Işi continuară drumul prin pasajul murdar, ocolind mâlul care 
se prelingea pe margini. Șeherezada se împiedica de pietre 
strâmbe și dale de pavaj prost aliniate. Auzi de câteva ori 
chiţăitul distinct al șobolanilor. Sunetele stridente ale picăturilor 
de apă și zgomotul de pași - împletite cu sfârâitul torţei care 
începea să se stingă în mâna lui Vikram - accentuau neliniștea 
Șeherezadei. 

Când ajunseră la capătul pasajului, descoperiră că intrarea 
era ferecată cu un grilaj ruginit de metal. Vikram stinse torța și 
desfăcu grilajul, împingându-l cu toată forţa trupului său imens. 
Mușchii încordaţi ca un arc i se iveau prin țesătura tunicii 
murdare. 

leșiră toţi trei pe o alee pustie din centrul Amardhei. La 
câteva străzi depărtare, zgomotele unor petrecăreți întârziaţi 
tulburau liniștea nopţii de vară. Corul vesel al unor bețivani se 
contopea cu larma unor discuţii aprinse. Despina ignoră grupul 
de cheflii și își continuă drumul prin întuneric, cu pași iuți și 
siguri. 

Străbătură câteva străzi lăturalnice din apropierea bazarului. 
Șeherezada îi urma pe Vikram și pe Despina spre un pâlc de 
lămâi, ale căror miresme îmbătătoare se răspândeau în aer. 

Când se apropiară, Despina încetini pasul. Apoi, se opri. 

— Ce s-a întâmplat? o întrebă, în șoaptă, Șeherezada. 

— Nu sunt aici, îi răspunse ea. 

Vikram încremeni pe loc. 

— Cine? întrebă Șeherezada. 

— Călăreţii pe care i-am angajat, răspunse Despina, trăgând-o 
spre ea și făcând cale întoarsă. 

Șeherezada îi simţea bătăile frenetice ale inimii. Și răsuflarea 
întretăiată. Deși teama fostei ei servitoare devenea tot mai 
palpabilă, Șeherezada preferă să păstreze tăcerea, știind că 
vorbele nu aveau să fie acum de prea mult folos. 

Vikram rămase în întuneric, ascunzând un pumnal în mâneca 
tunicii. 

După ce se opri în drum, Despina porni spre grupul de 
petrecăreți din bazar. 

— Despina, de ce te îndrepţi direct spre ceata de cheflii? o 
întrebă Șeherezada, rupând tăcerea. 


VP - 287 


— Nesăbuiţii sărbătoresc deja victoria de mâine, îi răspunse 
Despina, în șoaptă. Dacă cineva ne-a descoperit planurile și 
intenţionează să ne prindă, va fi mult mai ușor să ne facem 
nevăzuți în mulţime. 

Strigătele deveniră și mai răsunătoare în timp ce traversară o 
altă stradă prăfuită. Alţi petrecăreţi, cu gâtlejurile însetate, 
trecură pe lângă ei, în drum spre bazar, pe când cei ce își 
potoliseră setea mergeau împleticindu-se. Mirosul greoi de ulei 
ars stăruia în aer. 

— Hei, voi de colo! strigă un beţivan din dreapta Despinei. 

— Continuă să mergi! îi spuse Despina Șeherezadei, 
strângând-o de braț. 

Un grup de tineri le aţinti calea. 

— Hei, tu! spuse un băiat surâzător, cuprinzând-o cu brațul pe 
Despina și dându-i gluga jos. Hai să bei ceva cu noi! 

Șeherezada  scrută împrejurimile,  înspăimântată. Vikram 
dispăruse. 

Dacă atragem o atenţie nedorită... 

— Am spus..., continuă tânărul, cu glas răsunător. 

— lată-vă, în sfârșit! interveni o voce feminină, umplând aerul 
cu râsetele ei cristaline. De când vă aștept! 

O mână delicată o desprinse pe Despina din îmbrăţișarea 
tânărului. Deși fata purta o mantie din cea mai fină mătase, 
Șeherezada ar fi recunoscut-o oriunde pe stăpâna cascadei 
unduitoare ce i se revărsa pe umeri - Yasmine. 

OASPEŢI NEPOFTIȚI 


Yasmine le arătă cu capul pâlcul de lămâi din spatele lor, 
strângând-o cu putere pe Despina de mână. 

Șeherezada o apucă pe Yasmine de braţ, cu un gest vădit 
amenințător. 

— Păstraţi-vă calmul, domniţă! spuse Yasmine, cu glas domol, 
aţintindu-și privirea undeva în depărtare. 

Spre locul unde așteptau trei bărbaţi înarmați. 

— Vrăjitoare ce ești! șopti Despina printre  buzele-i 
surăâzătoare. 

— Ai grijă ce spui! îi ripostă Yasmine, zâmbind la rândul ei. 
Căci s-ar putea să dau crezare minciunilor tale. 

Șeherezada scrută chipul frumoasei prințese, ce stătea doar 
la câţiva pași depărtare. Nu i-ar fi fost greu s-o doboare. Dacă ar 
avea o armă, n-ar ezita s-o folosească. Din păcate, însă, nu avea 
la îndemână decât mânia-i clocotitoare. 

Mânie ce îi făcea sângele să-i zvâcnească prin vene. 

— Veniţi cu mine! le spuse Yasmine, făcându-le din nou semn 
cu capul. 

— S-o crezi tu că venim! îi ripostă Șeherezada. 

— Chiar mă întrebam când o să-ţi dai arama pe faţă, draga 
mea regină neastâmpărată. Căci nu-ţi stă în fire să fii atât de 
circumspectă. 

Șeherezada scrâșni din dinţi. Numai Despina avea dreptul să-i 
spună așa. 

— Vă invit pentru ultima oară să mă însoţiţi, nesăbuitelor ce 
sunteţi! repetă Yasmine, cu același râset cristalin. 

În clipa aceea, Vikram se ivi din întunericul fără margini în 
spatele lui Yasmine el-Sharif și îi puse pumnalul la gât într-o 
ameninţare tăcută. Ea încremeni pentru o clipă, apoi începu să 
se zbată. Soldaţii se năpustiră spre ea, trăgându-și săbiile din 
teacă. 

— Încă un pas și o să vă scăldaţi în sângele ei! spuse Vikram, 
cu ochi scăpărători ca obsidianul. 

Soldaţii se opriră pe loc. 

— Aruncaţi armele! le porunci Șeherezada. 

Când Yasmine încuviință din cap, soldaţii se supuseră fără 
crâcnire. 

Șeherezada apucă imediat o sabie. 

— Și uite așa se învârte roata norocului! spuse ea, luând 
poziţie de luptă, cum o învăţaseră Khalid și Vikram. 

Despina își încrucișă braţele, cu un rânjet pe buze. 

— Ce-ar trebui să facem cu prinţesa preferată a Parţiei? 

— Nu prea știu, răspunse Șeherezada, analizând vârful sabiei, 
fără să-i scape însă nicio clipă din priviri pe soldaţi. Tu ce părere 
ai? 

— Cred că ar fi o monedă de schimb excelentă. 

— Idioţilor! protestă Yasmine, zbătându-se în brațele lui 
Vikram. Exact pentru asta mă aflu aici. 

— Ai grijă ce spui! îi ripostă Șeherezada, făcând un pas 
înainte. Căci s-ar putea să dau crezare minciunilor tale. 

Yasmine scânci, copleșită de frustrare. 

— Despina, spune-i soţului tău să-mi dea imediat drumul! îi 
porunci ea, continuând să se zvârcolească în strânsoarea 
uriașului rajputan. Duhnește îngrozitor! 

— Vikram Singh nu este soţul meu. Și nu are nicio obligaţie 
față de mine, răspunse Despina. Și, dacă aș fi în locul tău, aș fi 
mai atentă pe cine jignesc în aceste momente, surioară, adăugă 
ea, scoțând un pumnal mai mic din mânecă. 

Șeherezada își stăvili un suspin. 

N-ar fi fost rău să fi știut mai devreme de existența lui, 
Despina. 

Ignorându-i privirea încruntată, Despina îndreptă vârful 
pumnalului spre chipul încântător al surorii ei. 

— Ce cauţi aici, diavoliță mică și băgăcioasă? 

— Am... am venit ca să vă ajut, îngăimă Yasmine. 

— Însoţită de gărzile palatului? ripostă,  sardonică, 
Șeherezada. Măi, să fie! 

— E adevărat! insistă Yasmine, lovindu-l cu cotul pe Vikram. 

Rajputanul mormăi mânios, dar nu-i dădu drumul. 

— lar soldaţii nu fac parte din gărzile palatului. Sunt 
mercenari, plătiţi cu banii mei. Crezi că cei din gărzile palatului 
ar ezita să-mi sară în ajutor? În plus, nici nu poartă ţinuta 
gărzilor palatului. Întreab-o pe Despina! 

Șeherezada schimbă o privire cu fosta ei servitoare și se 
convinse că Yasmine spunea adevărul. 

Despina ridică și mai mult pumnalul. 

— De unde ai știut că suntem aici? 

— Mi-am dat seama că pui ceva la cale când ai refuzat să 
plecăm împreună din cetate, răspunse Yasmine, cu chipul 
contorsionat de frustrare. Spectacolul pe care l-ai pus în scenă 
în seara cinei a fost mult prea convingător, chiar și pentru tine. 

— M-ai urmărit, așadar? insistă Despina. 

— Nu. Am plătit-o pe servitoarea ta să-mi spună unde te duci 
și ce faci. Banii sunt o marfă de preț în această cetate, după 
cum bine știi. 

— l-ai spus sultanului? 

— Firește că nu, răspunse Yasmine, strâmbând din nas. Crezi 
că ai mai fi acum în viaţă dacă tata ar ști ce-ai făcut? 

Șeherezada privise în tăcere acest schimb de replici. 

— De ce-ai venit aici, Yasmine? interveni ea acum. Spune-mi 
adevărul, dacă ţii vreun pic la viaţa ta! 

Prințesa Parţiei o scrută pe Șeherezada din cap până în 
picioare, încercând să câștige timp. 

— Am venit pentru că nu-mi doresc un război între regatele 
noastre. 

— Acesta este motivul pe care îl invoci. Care este, însă, 
adevărul? 

— Nu vreau ca tata să piară ucis în luptă, răspunse ea, 
trăgând cu grijă aer în piept. Nici pe Khalid nu vreau să-l văd 
rănit. Îi iubesc pe amândoi și, de se va porni un război, unul 
dintre ei va pieri. 

— Și atunci, cum crezi că am putea să împiedicăm acest 
lucru? o întrebă Șeherezada, scrutându-i chipul cu privirea. 

— Vreau să mă luaţi cu voi, răspunse prinţesa, fără șovăire. 

— Poftim? exclamară într-un glas Șeherezada și Despina. 

— Vreau să vorbesc cu Khalid, continuă Yasmine, ridicându-și, 
semeaţă, capul. 

— De ce? întrebă Șeherezada, susținându-i privirea. 

— Pentru că am o idee care ne-ar putea ajuta să punem capăt 
acestui război fără alte vărsări inutile de sânge. 

o... 

O ceată de rătăcitori străbătea  întinsurile de nisip, 
îndreptându-se spre tabăra califului din Khorasan. 

Trei tinere - îmbrăcate în veșminte fine de mătase, zdrenţuite 
și murdare, dintre care două duhneau a canale colectoare - se 

iviră în faţa santinelelor de la intrarea în tabără. Când un 
războinic impunător, cu pielea arămie, își făcu și el apariţia, 
soldații își scoaseră săbiile din teacă. Doi dintre ei îi aţintiră 
calea. 

Cea mai mică dintre cele trei fete rupse tăcerea. 

— Aș vrea să vorbesc cu califul, spuse ea, dându-și după 
ureche o șuviță de păr tăiat inegal și murdărindu-se și mai tare 
pe față. 

Căpitanul gărzii de noapte izbucni în râs. 

— lar eu aș vrea un harem și o carafă de vin. 

— Nu fi nesăbuit! îi ripostă fata, cu ochi scăpărători, zugrăviți 
într-o paletă de culori. 

— Nu încerca să-mi ţii lecții de morală, micuță jegoasă ce 
ești... 

Auzindu-i spusele, războinicul înspăimântător se pregăti de 
atac. Dar fata cea mignonă îl opri cu un gest al mâinii. 

— Ai grijă cum vorbeşti, soldat! interveni, cu glas tăios și 
poruncitor, o altă fată, puţin mai rotofeie, cu bucle răvășite. În 
faţa ta se află regina Khorasanului. 

— lar eu sunt shahrban-ul din Rey, răspunse soldatul, pe un 
ton ceva mai grav. 

— Mi-e teamă că nu e deloc așa, răspunse fata cea arogantă. 
Este mai bătrân. Și nici pe departe atât de idiot. 

Auzindu-i replica, ceilalţi soldaţi izbucniră în râs. 

— Încetaţi! interveni și cea de a treia - și cea mai frumoasă 
dintre ele. Sunt Yasmine el-Sharif și vreau să vorbesc cu... 

— lar eu vreau să petrec câteva clipe numai cu tine, îi 
răspunse căpitanul santinelelor, râzând și trăgând-o spre el ca s- 
o sărute. 

Înainte ca războinicul s-o împiedice, fata mignonă, cu părul 
tăiat inegal, se năpusti asupra lui cu furia unei maimute 
lunatice, lovindu-l cu pumnii unde vedea cu ochii. 

Ceilalţi soldați râdeau cu gura până la urechi. 

— Am vrut doar s-o sărut, protestă căpitanul. 

Pentru că nu reușea să pună capăt atacurilor ei înverșunate, 
celelalte santinele îi săriră în ajutor. 

Însoţitorul celor trei fete îi dezarmă cât ai clipi din ochi. Și 
dădu foc unei săbii doar dintr-o simplă suflare. Apoi o flutură 
prin faţa căpitanului. 

— Staţi puţin! îngăimă unul dintre soldaţi, retrăgându-se cu 
pași șovăitori. 

Altul se prăbuși în nisip în graba lui de a o lua la fugă. 

— Acesta e... rajputanul! 

— Chemaţi-l imediat pe căpitanul gărzilor! porunci stăpânul 
focului. Acum! 

[] 

De-a lungul anilor, multe întâmplări interesante îl treziseră în 
toiul nopţii pe Jalal al-Khoury. 

Multe îi fuseseră pe plac. Altele însă nu. 

Faptul că cineva îl trezea deodată, în vremuri de război, nu i 
se părea un lucru de bun augur. 

Își pusese în gând să nu uite să-l înlocuiască pe netotul aflat 
în fruntea santinelelor în seara aceea. Căci era evident că nu se 
ridica la înălțimea misiunii sale, de vreme ce se implicase recent 
într-o luptă și avea buza sângerândă. 

Jalal se înarmă și porni prin nisip pe urmele santinelei, ce 
îngăima ceva în barbă. Ceva despre niște săbii cuprinse de 
flăcări și femei frumoase, ce duhneau a canale colectoare. 

Dacă băuse în timp ce se afla în post, Jalal avea să-l 
pedepsească. Obligându-l să petreacă o noapte într-un desiș de 
mărăcini. Fără șalvari. 

Odată ce se apropiară de intrarea în tabără, Jalal auzi glasuri 
distincte și armonioase de femei. 

Măcar idiotul nu se înșelase în privința asta. Deși gândul că 
avea să întâlnească niște femei frumoase ce duhneau a canale 
colectoare nu îl determină să grăbească pasul. 

Un râset cunoscut și melodios îl făcu să încremenească pe loc. 

Apoi, fără să mai stea vreo clipă pe gânduri, Jalal o luă la 
fugă. Nu-i păsa dacă avea să-l lase pe netot în urma sa. In clipa 
aceea, nu-i păsa nici dacă lăsa o lume întreagă în deșert. 

Nu era cu putinţă. Imaginaţia îi juca feste. Așa cum i se 
întâmpla deseori în ultimul timp. 

Jalal coti. Și se opri pe loc, gata să cadă în nisip. 

Și o văzu. Era acolo. Ca printr-o minune. 

Nu vedea pe nimeni, cu excepţia ei. 

Toţi ceilalţi se puteau duce la naiba. Toţi, cu excepţia ei. 

Despina! 

Îi zâmbi. Încet. Ca o felină. Cu „labele” în șolduri. 

— Bună, îl întâmpină ea. Ti-am dus dorul. Nespus de mult. 

— Unde ai fost? întrebă Jalal, cu răsuflarea întretăiată, 
nevenindu-i încă să-și creadă ochilor. 

— Acum sunt aici, răspunse Despina, ridicând din umeri. Ești 
supărat pe mine? 

— Mi-ai frânt inima, îngăimă Jalal, gâtuit de emotie. 

— Știu, îi răspunse ea, îndreptându-se spre el. Și voi petrece 
tot restul vieții încercând s-o tămăduiesc. 

Jalal îi veni în întâmpinare. Încet. Ca o felină, cu „labele” pe 
lângă trup. 

— Da, șopti el, apropiindu-se, cu inima fremătătoare. Așa vei 
face. 

— Atunci, mă accepţi în viața ta? îl întrebă Despina, cu un 
zâmbet tot mai generos. 

Jalal îi cuprinse chipul în căușul palmelor. lar Despina îi prinse 
încheietura cu ambele mâini. 

— Da, te accept, consimţi el. 

Pecetluindu-și încuviințarea cu un sărut. 

e 

Un foșnet îl trezi pe Khalid dintr-un somn agitat. 

Fâșia cortului era deschisă. O umbră stătea în prag. Se întinse 
de-ndată după sabie. 

— Nu sunt înarmată, sayyidi. De această dată. 

Khalid îi simţea zâmbetul ascuns printre cuvinte. Nu se clinti 
din loc, convins fiind că visa. 

Și acesta era un vis din care nu voia să se trezească. 

Șeherezada se îndreptă prin întuneric spre patul lui. Și se 
așeză în genunchi lângă el. 

— Nu mă întrebi cum de am ajuns aici? murmură ea, cu glas 
trist și istovit. 

— Nu e nevoie să știu, îi răspunse el, cuprinzându-i mâinile 
într-ale sale. Nu acum. Pot să aștept până când vei dori să-mi 
spui. 

— Dorinţa și nevoia sunt două lucruri complet diferite. Am 
intuit mereu acest lucru. Acum însă o știu cu certitudine, spuse 
Șeherezada, rezemându-se de pieptul lui și trăgând adânc aer în 
piept. Ce-ai făcut cu cartea tatălui meu? 

— Am distrus-o. 

Încuviinţă, ușurată, din cap. Sorbind cu nesat aromele 
săpunului Nabulsi. Khalid îi simţi lacrimile-i calde prin țesătura 
tunicii qamis. 

Și înţelese. 

— Ai vorbit cu Irsa? o întrebă el. 

— Rahim..., îngăimă ea, dând din cap. 

— Nu-l vom uita nicicând, încheie Khalid, cu glas domol. 

— Nu i-am fost alături, murmură Șeherezada, cu chipul 
brăzdat de regrete. Nu i-am fost alături Irsei când avea nevoie 
de mine. Eram mult prea ocupată dorindu-mi lucruri pe care nu 
le puteam controla, continuă ea, lipindu-se de pieptul lui Khalid. 
Ar fi trebuit să fiu mai raţională. 

— După cum bine ai spus, dorinţa și nevoia sunt două lucruri 
complet diferite. Acum, când știi asta, sper că vei fi mai 
rațională, răspunse Khalid, trecându-și mâinile prin părul ei 
umed. 

O furie clocotitoare puse stăpânire pe sufletul lui când îi 
mângâie vârfurile inegale. Ce abia îi ajungeau la umeri. 

Martorele violenţei. Și ale abuzurilor înfăptuite de Salim Ali el- 
Sharif. 

— Ești mânios? îl întrebă ea, în șoaptă. 

— Da, îi răspunse Khalid, stăvilindu-și furia. 

Șeherezada își înălță capul și îl privi cu ochii înotând în 
lacrimi. 

— ÎI vei face să plătească? 

— Cu vârf și îndesat. 

— Am o idee, spuse ea, trăgând adânc aer în piept și schițând 
o grimasă în colţul gurii. Nu e doar a mea. Și avem nevoie de 
ajutorul tău. 

— S-a făcut, joonam. Poţi să te bazezi pe ajutorul meu. Ca 
întotdeauna. 

PORȚILE AMARDHEI 


Totul a început în revărsatul zorilor. 

Când Khalid își trimise arcașii să tragă o salvă de săgeți spre 
parapetele cetăţii. 

Drept urmare, soldaţii din Amardha - cei însărcinaţi cu paza 
porţilor - revărsară, la rândul lor, o cascadă de săgeți asupra 
arcașilor aflaţi la poalele parapetelor. 

Menită să-i pună în gardă. Să le atragă atenţia să nu mai facă 
vreun pas înainte... 

Arcașii lui Khalid se retraseră în deșert pe cai mai iuți decât 
vântul. Pe caii beduinilor Împrumutați de la Omar al-Sadiq. 

Arcașii se întoarseră ceva mai târziu. 

Însoţiţi de această dată de tot mai mulţi călăreţi. Și înarmaţi 
cu tot mai multe săgeți. 

Khalid cunoștea prea bine sentimentele pe care le trăiau în 
acele momente locuitorii cetăţii Amardha. 

Khorasanul avea mai mulţi soldați. Mai mulți bani. Și mai 
multe arme. 

Parția nu avea decât aroganță. O aroganță pe care Khalid 
intenţiona s-o folosească în avantajul său. 

Având soarele de partea lor, arcașii traseră spre cer o salvă 
de săgeți. Soldaţii de pe parapete, orbiţi de soarele strălucitor, 
nu puteau să contracareze atacul, deoarece nu vedeau mai 
nimic din scena de luptă. Nu puteau să localizeze dușmanul și să 
dea ordine corecte, astfel că săgețile lor ratau ţinta, înfigându- 
se în nisip, printre pietre sau grohotiș. Nimereau uneori, din 
întâmplare, câte un scut. Dar niciodată ţinta vizată. 

Apoi... 

Soldaţii lui Khalid își ridicară arcurile. Țintind cu grijă. 

Niciun strop de sânge nu avea să fie vărsat zadarnic. 

Soldaţii de pe metereze, însărcinaţi cu emiterea ordinelor de 
luptă, fură doborâţi dintr-o singură salvă. Unii se prăbușiră peste 
parapete. Alţii își găsiră sfârșitul la poalele lor. 

Săgețile dușmanului purtau însemnele familiei al-Rashid - 
cele două săbii gemene. 

Dar și un mesaj: Khorasanul nu va avea îndurare față de cei 
ce continuau lupta. 

Khalid conducea ostilitățile din umbră, iar soldaţii lui 
răspunseră atacului dezorganizat al oștenilor din Amardha cu o 
ofensivă și mai înverșunată. Încă nici urmă de sultan. Niciun 
cuvânt de încurajare. Nicio căpetenie în avangardă. 

Un laș fără seamăn. 

O cascadă de săgeți se revărsă de pe metereze. Săgetți ce 
continuau să-și rateze ținta. 

Săgeţi adunate apoi cu grijă. Și lansate apoi din nou spre 
parapete, cu vârfurile în flăcări. 

Khalid dădea ordine tacite. Numai soldaţii de rang superior 
aveau să fie vizaţi. După un timp, arcașii lui unseră cu ulei 
vârfurile săgeţilor și le dădură foc. Apoi le aruncară peste 
parapete. Cetatea căzu în curând pradă haosului. Și flăcărilor. 

Cu toate acestea, porțile Amardhei rămâneau ferecate. 

Khalid știa însă prea bine că vestea avea să se răspândească 
cu repeziciune printre soldaţii Amardhei. Sultanul Parţiei privea 
din interiorul palatului său somptuos cum cetatea pierea 
mistuită în flăcări. Fără să treacă la fapte. 

Salim Ali el-Sharif se temea de Khalid Ibn al-Rashid. 

In după-amiaza aceea, Khalid le porunci soldaților să aducă 
balistele. Zece arbalete imense, înarmate cu săgeți de metal, 
capabile să lanseze proiectile de fier grele de peste doi talanți”. 
Proiectile menite să asedieze zidurile unei cetăți. Soldații 
așezară fiecare balistă la o anumită distanţă de zidul ce 
împrejmuia Amardha. Într-un anumit punct menit să provoace 
pagube însemnate. 

Intr-un punct stabilit de ochiul strategic al unui inginer. 

Soldaţii de pe parapete începură s-o ia la fugă, trăgând 
semnale de alarmă. 

Spaima devenea de nestăpânit. 

Khalid voia să vadă dacă Salim avea să treacă la acţiune. 
Cum sultanul continua să stea cu mâinile în sân - exact cum își 
imaginase - califul se hotărî să trimită un alt mesaj tacit. 

Viza să atace acum structurile ce adăposteau grânele și 
alimentele cetăţii. Khalid spera ca acestea să nu găzduiască 
prea mulţi oameni. Căci nu voia să fie responsabil pentru alte 

vieţi irosite. Pierderea de vieţi omenești din acest război se va 
resimţi cu stăruinţă. Și nu voia să verse sânge nevinovat. 

Soldaţii lansară balistele. Proiectilele ţâșniră cu iuțeală, 
stârnind în urma lor un curent puternic de aer și prăvălindu-se 
apoi asupra țintelor lor cu un impact răvășitor. 

Țipete înspăimântătoare răsunară în întreaga cetate. 

Câteva trupuri se prăbușiră la pământ de pe o turlă doborâtă 
de proiectilele lui Khalid. Una dintre victime rămase înfiptă într- 
un parapet. Tabloul îi provocă o strângere de inimă. Atâtea vieţi 
curmate în zadar! Își trase cu greu sufletul. Apoi, se îmbărbătă 
singur. 

Așa se întâmplă în război. 

Cazi pradă sentimentelor când nu mai rămâne nimic în urma 
ta. Când aștepți să vezi laurii victoriei. 

Știa că Salim Ali el-Sharif nu-și imaginase nicicând că 
suveranul Khorasanului avea să atace cu adevărat Amardha. La 
urma urmei, Khalid nu făcuse niciodată asta. În toţi acești ani. 
După numeroase provocări. 

Salim trebuia să creadă însă că asta avea să se întâmple. 

Trebuia să creadă că regele Khorasanului avea să treacă 
cetatea prin foc și sabie, fără să clipească. 

Pământul începu să se cutremure când soarele se pregătea să 
apună. Nu aruncă însă nicio privire în urma sa. Ştia ce se află în 
zare. Chiar și Salim avea să vadă. 

In depărtare, o mare de armăsari arabi, învăluiţi într-un nor de 
nisip, se îndrepta spre porțile Amardhei. Călăreţii purtau mantii 
și manşete de piele mankal/ah pe fiecare braţ, aveau chipurile 
acoperite și erau înarmaţi cu iatagane late. Erau oamenii 
deșertului. Născuţi și crescuţi sub soarele părjolitor al pustiului. 
Oameni mândri și necruțători. Cunoscuţi pentru faptul că nu 
luau prizonieri. 

Dar și pentru că nu știau ce înseamnă îndurarea. 

In fruntea lor, se afla un tânăr însoţit de un șoim cu pene de 
un cenușiu albăstrui și de un bătrân cu o barbă lungă. 

Fiul emirului Nasir al-Ziyad. Și șeicul tribului al-Sadiqg. 

Se opriră la un sfert de leghe distanță de porţile orașului. 
Tariq Imran al-Ziyad își ridică iataganul spre cer. Strigăte 
prelungi și răsunătoare îi însoţiră gestul. Oamenii își fluturară 
săbiile prin aer în timp ce ţipetele atinseră note 
înspăimântătoare. Nisipul stârnit de copitele cailor îi învăluia ca 

într-o pâclă groasă, contopindu-se cu scânteierile tăișurilor de 
metal. 

Khalid simţea cum spaima punea tot mai mult stăpânire pe 
cetate. Nu mai era vorba doar despre o scânteie gata să ia foc. 
Ci de un adevărat pârjol ce avea să mistuie întreaga fortăreață. 

Căci, așa cum spusese Artan doar cu o zi în urmă, poţi câștiga 
un război înainte de a-l porni. 

Apoi, în timp ce soarele asfinţea în zare, își făcu apariţia 
șarpele înaripat, ce purta sub aripi o bocceluță. Artan stătea 
călare pe spatele lui, cu un zâmbet maliţios pe buze și o privire 
dornică de răzbunare. 

Șarpele scoase un strigăt înfiorător, năpustindu-se asupra 
porților cetăţii. Soldaţii aflaţi pe metereze încercau cu disperare 
să-l nimerească cu săgețile lor. Acestea se loveau de solzii lui ca 
o armură și ricoșau fără să-i facă vreun rău. Monstrul înaripat 
scoase niște strigăte și mai puternice, iar soldaţii de pe ziduri își 
acoperiră urechile cu mâinile, ţipând înspăimântați unii la alții. 

Șarpele lăsă apoi bocceluţa să cadă asupra porţilor cetăţii. Un 
lichid gros și vâscos se prelinse pe zidurile cenușii. 

Ulei. 

Monstrul ţipă încă o dată și apoi dispăru printre faldurile 
întunecate ale cerului. 

Khalid îi dădu apoi pinteni lui Ardeshir, ivindu-se din întuneric. 
Armura îi era încrustată cu aur și argint, iar rida’ îi flutura în 
bătaia vântului. Un batalion întreg al gărzilor regale îl urma 
îndeaproape. 

Câteva santinele de pe metereze îi strigară să se oprească. 
Soldaţii de pe ziduri începură să se caţăre pe parapete. 

Aflat la un sfert de leghe depărtare, Tariq introduse în ulei o 
săgeată cu vârful din obsidian. lar Omar îi dădu foc. Apoi, fiul lui 
Nasir al-Ziyad o lansă spre porțile cetății. 

Când acestea luară foc, beduinii scoaseră din nou strigăte 
înspăimântătoare. 

Khalid privea, călare pe armăsarul lui arab, cum porțile 
Amardhei ardeau mistuite în flăcări. Cum văpăie strălucitoare, în 
nuanțe roșiatice și portocalii, dansau vesele, mușcând cu nesat 
din lemnul întunecat. 

In spatele zidurilor, se declanșă iadul. 

Auzind strigătele înspăimântate ale oamenilor, Khalid își 
cobori privirea spre mesagerul ce aștepta alături. 

— Poţi să duci scrisoarea. 

(J 

Luna veghea sus pe cer când sultanul Parției ajunse în tabăra 
lui Khalid. Descălecă, în tăcere, în fața celui mai mare dintre 
corturi, cu chipul brăzdat de mânie. Era însoțit de Jahandar al- 
Khayzuran şi de doi dintre cei mai de vază generali ai armatei 
parților. 

Când Salim și suita sa se îndreptară spre intrarea cortului, 
căpitanul gărzilor regale le aținti calea. Și le ceru să lase armele 
afară. 

Salim se împotrivi, vădit mânios. 

— Nimic nu vă împiedică să vă întoarceţi la palatul Domniei 
Voastre, îi spuse Jalal, cu multă seninătate. În orice caz, ne vom 
revedea în curând, adăugă, făcând o plecăciune în fața lui, cu 
un gest plin de emfază. 

Cu un rânjet dispreţuitor pe buze, sultanul Parţiei își aruncă 
sabia și pumnalul încovoiat pe care îl purta la șold. Oamenii săi 
renunţară și ei la arme înainte de a li se permite să pătrundă în 
cortul califului din Khorasan. 

Când intrară înăuntru, îi găsiră pe Khalid așteptându-i, 
împreună cu suita sa, la o masă lungă și joasă. În fiecare colţ, se 
afla câte un felinar agăţat de un pilon de fier, iar în spatele 
mesei un paravan minuţios gravat împărțea cortul în două. 

Khalid stătea la mijlocul mesei. La stânga, se afla shahrban-ul 
din Rey. Lângă acesta, stătea Tariq Imran al-Ziyad. Lângă Tariq, 
se afla Omar al-Sadig. lar căpitanul gărzilor ocupa locul din 
dreapta califului. 

— Așază-te! spuse Khalid, arătându-i cu mâna pernele de 
mătase din faţa lui. 

Stăvilindu-și cu greu disprețul, Salim se așeză pe perne, 
flancat de-o parte și de alta de generalii lui. Jahandar al- 
Khayzuran se îndreptă, cu pași târșâiţi, spre un colț al mesei, 
sub privirea scrutătoare a lui Tariq. 

Khalid îl scrută în tăcere pe Salim. 

— Acum, pentru că ţi-am captat atenţia... 

— Unde e fiica mea, fiu de lele ce ești? întrebă Salim. 

— Fiica? repetă Khalid, cu glas vădit dispreţuitor. Ar trebui să 
ai măcar decenţa să foloseşti de-acum pluralul. 

Auzindu-i spusele, Salim rămase pentru o clipă cu gura 
căscată. Apoi, îl privi printre gene cu multă prudenţă. 

— Căci nu trebuie să uiţi că și Despina este sânge din sângele 
tău, continuă Khalid, cu chipul dăltuit parcă în piatră. Mai ales, 
după câte a făcut pentru tine. 

Tăcerea se așternu printre ei ca un spectru ameninţător. Jalal 
stătea cu pumnii încleștaţi și trupul încordat ca un arc, gata în 
orice clipă să se năpustească asupra sultanului. 

Gata să facă dreptate. 

— Nu uit, răspunse Salim, scurt și tăios. 

— Bun, spuse Khalid. Măcar ești corect cu ea în privința asta. 

— Nu te preface că îţi pasă de Despina! ripostă Salim. Mai 
ales, după toţi acești ani, în care a trăit ca o sclavă în palatul 
tău, continuă el, agitându-se pe perne. În orice caz, știam că nu 
te vei purta urât cu ea, adăugă, cu un zâmbet caustic pe buze. 
Doar „plăcerea” asta o rezervi soțiilor tale, nu servitoarelor. 

Deși Jalal rosti o înjurătură în barbă, Khalid își păstră 
stăpânirea de sine. Și nici nu încercă să se apere. 

— Faci ce-ai făcut mereu - arunci vina păcatelor tale pe 
umerii altora. Și obţii aceeași răsplată - nimicnicia. 

— N-am venit aici ca să-ţi ascult lecţiile moralizatoare, 
răspunse Salim, pufnind pe nas. Să trecem la treburi serioase! În 
scrisoarea pe care mi-ai trimis-o, susţii că Yasmine este în 
mâinile tale. 

Khalid încuviinţă din cap, apoi, rezemându-se de perne, își 
puse mâinile pe masă. Și păstră un timp tăcerea. 

— Ai adus-o pe Șeherezada? îl întrebă, în cele din urmă. 

— Îți voi înapoia soția mult iubită în schimbul fiicei mele pe 
care o iubesc mai presus de orice pe lume, răspunse Salim, cu o 
expresie aspră pe chip. 

— Mă bucur să aflu că mai ţii la cineva. În afară de tine, spuse 
califul, după alte câteva clipe de tăcere. 

— Nu te juca cu mine, ticălos arogant... 

— lar tu nu mă minţi, mișel făţarnic și laş ce ești! îi ripostă 
Khalid, cu ochii scăpărând scântei. 

— Cum de cutezi să... 

— Chiar așa, unchiule Salim, se auzi o voce din spatele 
paravanului gravat. E cutezător din cale afară. Și nimeni nu-l 
poate ţine în frâu. 

Auzindu-i spusele, Khalid schiță un zâmbet sardonic pe când 
Șeherezada își făcu intrarea în scenă. Era îmbrăcată cu 
veșminte simple - o tunică crem și niște șalvari de un gri 

deschis. Părul ondulat îi cădea pe umeri și, cu excepţia 
pumnalului încrustat cu nestemate prins la brâu, nu purta alte 
ornamente. 

Dar era maiestuoasă ca o regină. 

Salim încerca în zadar să-și ascundă consternarea. 

— Ești uimit? întrebă Șeherezada, cu un licăr vesel în ochii ei 
căprui. Bănuiesc că ai pus o armată de soldaţi pe urmele mele. 
Sau poate nu ţi-ai imaginat că voi reuși să găsesc o cale de 
scăpare din cetatea ta? continuă ea, așezându-se lângă Khalid. 

Sultanul Parţiei reuși cu o iuțeală uluitoare să-și ascundă 
stupoarea. Încercă să-i zâmbească Șeherezadei, dar zâmbetul 
său nu mai avea aceeași siguranţă și aroganță pe care le afișase 
doar cu câteva clipe în urmă. 

— Reușești mereu să mă impresionezi, Șeherezada al- 
Khayzuran. Dar este evident că cineva te-a ajutat să scapi. 
Poate, într-o bună zi, îmi vei încânta urechile cu povestea 
evadării tale ca să îndrept erorile din sistemul meu de 
securitate. 

— Da, e într-adevăr o poveste pe cinste! răspunse ea, râzând. 
Și am avut parte de foarte mult ajutor. Dar, dacă nu te superi, 
cred că le voi lăsa pe fiicele tale să-ţi depene povestea. 

TRANDAFIRUL 


Șeherezada privea cu o satisfacţie amară cum fiicele lui Salim 
Ali el-Sharif își dezarmau tatăl. Una câte una. 

Dejucându-i planurile. 

Deși nimic nu avea să-i umple golul din suflet lăsat de 
pierderea lui Rahim, Șeherezada simţea o oarecare satisfacţie la 
gândul că femeile îi vor aduce decăderea lui Salim. Mai ales, 
cele pe care le folosise ca pioni în jocurile lui murdare sau de 
care se lepaădase ca de niște zdrenţe. 

Era timpul ca Salim să afle că fiicele sale nu erau doar niște 
obiecte pe care le putea folosi și apoi arunca după bunul său 
plac. 

Dar adevărata greutate se dovedi însă confruntarea cu 
Yasmine. 

li era ușor s-o ignore pe Despina. O făcea de atâta amar de 
vreme. În cazul lui Yasmine, însă, lucrurile stăteau cu totul altfel. 
Căci Yasmine era odorul lui Salim. Fiica pe care o iubea. Și o 
preţuia. 

Viitorul lui. 

— Ce-ai vrea să fac, Yasmine? întrebă Salim, înțelegând 
amploarea trădării ei. 

Yasmine îl privea cu ochii în lacrimi. Dar fără să plângă. Căci, 
așa cum Șeherezada intuise de multă vreme, prințesa Parţiei 
era înzestrată cu o putere uluitoare, ce nu o părăsea nici în 
momente de restriște. 

— Aș vrea să încetezi, tată. Să pui capăt acestei răfuieli 
neîncetate. Acestui conflict necontenit. 

— Dar am făcut-o pentru tine. Ca să-ţi asigur viitorul. 

— Nu, răspunse Yasmine, clătinând din cap. Ai avut multe alte 
motive, dar - de-ai fi zăbovit vreo clipă ca să-mi asculţi 
gândurile - ai fi știut că nu asta îmi doresc. Nici măcar nu știi ce- 
mi doresc. 

— Și ce-ţi dorești? o întrebă Salim, cu chipul rigid. 

— Imi doresc să-mi duc viaţa fără să-mi regret identitatea. 

— Dar niciodată nu am... 

— Ba da, îl întrerupse, afișând o ţinută semeaţă. Dacă n-ai fi 
fost cine ești, poate că n-aș fi stârnit repulsia celor pe care îi 
iubesc cu adevărat. Poate că atunci aș fi găsit fericirea pe care o 
căutam. 

Șeherezada o văzu aruncându-i o privire lui Khalid. Fără să 
vrea. Și nu se supără, căci o înțelese mult prea bine. Yasmine 
știa că faptele condamnabile ale tatălui ei stătuseră mereu în 
calea unui mariaj cu Khalid. 

— Poate că atunci n-ar mai fi trebuit să recurgi la mijloace 
atât de mârșave ca să-ţi atingi scopurile, continuă ea, trăgând 
adânc aer în piept. 

— Și acum, când am ajuns aici, ce se va întâmpla cu noi, fiica 
mea? o întrebă Salim, cu o privire mânioasă. Căci, prin faptele 
tale, ai înjosit familia noastră. Ce-ai vrea să fac acum? Să 
capitulez? Să pierdem totul doar de dragul sperantelor tale 
copilarești? 

Yasmine nu-i răspunse. 

— Poţi să faci ce vrei, Salim, interveni Khalid. Poţi să te ridici 
chiar acum de la masă și să pleci, dacă asta îţi dorești, continuă 
el. Dar porţile cetăţii vor arde până în zori. Și după ce vor pieri 
mistuite în flăcări, nimic nu ne va mai opri să asediem Amardha, 
adăugă Khalid, aplecându-se în faţă. Aș prefera, însă, să nu fac 
asta. Aș prefera să nu mai curm alte vieți doar din pură mândrie 
-a mea șiata. 

— Și atunci ai vrea să capitulez? îl întrebă Salim, în șoaptă, 
spumegând de furie. 

— Ai capitulat deja în clipa în care ţi-ai făcut apariţia în fața 
cortului meu. 

— Ce se va întâmpla cu ceilalţi aliaţi ai mei? întrebă sultanul, 
cu chipul brăzdat de mânie. Mulţi dintre nobilii tăi ne-au susținut 
cauza, oferindu-ne arme și bani. Ce se va alege de ei? continuă, 
cu glas tot mai răsunător. Ce se va întâmpla cu Reza bin-Latief? 

— Ne vom ocupa și de unchiul meu uneltitor, stai fără grijă! 
interveni, de această dată, Tarig. Cum ne vom ocupa și de 
ceilalți complotiști. Avem multe de vorbit. 

Îi aruncă apoi Șeherezadei o privire cu subînțeles. O privire pe 
care ea i-o susținu încântată. Încântată să-l înţeleagă. În sfârşit. 

— Ce vrei, Khalid Ibn al-Rashid? îl întrebă Salim. Moartea 
mea? 

Califul îl scrută cu privirea pe sultanul Parţiei, adâncit în 
gânduri. 

— Ar trebui să te ucid pentru tot ce-ai făcut. Pentru suferinţa, 
moartea și distrugerea pe care le-ai pogorât asupra celor dragi 
mie. 

— Dar nu ai curajul s-o faci. 

Deși Salim rosti cuvintele cu glas tăios, Șeherezada simți 
printre ele o umbră de teamă. 

— Nu ai nevoie de curaj ca să ucizi. Ai nevoie de curaj ca să 
trăieşti. 

— Şi atunci ce vrei de la mine? 

— Vreau să renunți la tron, răspunse Khalid. Îți voi oferi o casă 
la marginea Reyului, înconjurată zi și noapte de paznici. Paznici 
aleși din porunca mea. 

— lar tu bănuiesc că vei deveni cârmuitorul Parției? ripostă 
Salim, cu chipul contorsionat de mânie. Cârmuitorul tărâmurilor 
conduse de cinci generaţii de familia mea? 

— Ti-am spus deja că nu mă interesează să preiau tronul 
regatului tău. 

— Și atunci cine va deveni suveranul Parţiei? 

Khalid o privi pe Șeherezada. Ea îi susținu privirea, savurând 
din plin momentul - momentul în care avea să dezvăluie cel mai 
frumos secret. Înțelegerea la care ajunseseră împreună cu o 
seară în urmă. 

— Cred că Yasmine el-Sharif va fi o sultană extraordinară, 
Domnia  Voastră, spuse Șeherezada, cu ochii aţintiţi în 
continuare asupra lui Khalid. 

— Ca și mine, draga mea regină. 

e 

Jahandar stătea în colțul mesei din cortul califului și privea 
cum universul i se desfăşura prin fața ochilor ca un sul de 
mătase. 

Făcuse o alegere greșită. Își imaginase că Reza bin-Latief îl va 
ajuta să găsească o cale prin care să intre din nou în grațiile 
cărții. Să devină din nou un om puternic. Și influent. 

Își imaginase că sultanul Parţiei îl va ajuta să găsească 
această cale. 

Jahandar se înșelase însă amarnic. 

Nu realizase ce vrăjmășie exista între Șeherezada și Salim Ali 
el-Sharif. Işi închipuise, în naivitatea sa, că Șeherezada îl va 

convinge pe sultan să se alăture cauzei sale. La urma urmei, 
fiica lui era soţia nepotului sultanului. Deși Jahandar știa că 
sultanul plănuia să-l înlăture pe calif de pe tron, Salim îl 
asigurase că nimic rău nu i se va întâmpla Șeherezadei. Acesta 
era și motivul pentru care Jahandar acceptase cu dragă inimă să 
se alăture planului lui Reza de a o răpi pe Șeherezada și de a o 
duce în Amardha. 

Dar totul se prăbușise în noaptea aceea nefastă când stăteau 
cu toții la masa sultanului. 

Jahandar înţelesese atunci că regele-băieţandru - califul din 
Khorasan - câștigase deja acest război. Căci deţinea puterea pe 
care Jahandar și-o dorea pentru sine. Deţinea controlul asupra 
tuturor lucrurilor și ființelor dragi lui. 

Când Jahandar încercase s-o găsească pe Irsa în deșert, 
eforturile sale se dovediseră zadarnice. Căpitanul gărzilor îi 
mărturisise apoi că fiica lui se afla printre soldaţii califului. Bine 
ascunsă în tabăra sa. Unde Jahandar nu avea cum să ajungă. 

Când încercase s-o roage pe Șeherezada să-l ajute să 
recupereze cartea, înţelesese, de asemenea, că fiica lui 
devenise deja aliata califului. Ajutându-l să-i fure cartea în timp 
ce Jahandar dormea. 

Ajutându-l pe cel ce îi asmuţise copilele împotrivă. 

Unde era cartea lui? 

Işi pierduse soţia. Și statutul în Rey. 

Acum își pierduse și fiicele. 

Nu dădea de urma lrsei. lar Șeherezada nici nu se uita la el. 
Nu-i arunca nici măcar o privire. 

Fiica lui cea mare avea ochi numai pentru regele-băieţandru. 

Când toată lumea dădu să plece, Jahandar se ridică și el în 
picioare. Gărzile califului îl însoţiră pe sultan și pe generalii săi 
afară din cort. Toţi cei rămași îi ignorau prezenţa lui Jahandar. 

Cum se întâmpla odinioară. Cum se întâmpla mereu. 

Apoi, când Șeherezada și califul se apropiară, Jahandar profită 
de ocazie ca să le ţină calea. Ca să treacă la fapte. Și să se facă 
observat. 

— Unde... unde este cartea? întrebă el, cu glas șovăitor. 

— Numai asta te interesează, baba? murmură, domol, 
Șeherezada. 

— N... nu. 

— De ce n-ai întrebat mai întâi de Irsa? continuă fiica lui, cu 
chipul rigid. 

— Dar oare Irsa are nevoie de mine? 

Șeherezada își întoarse privirea. Dar nu înainte ca Jahandar 
să-i surprindă expresia îndurerată de pe chip. Califul făcu încă 
un pas. Privindu-l pe Jahandar cu ochi sfredelitori. Ce îl făceau să 
se încovoaie sub fervoarea lor. 

Jahandar îl ura. Căci, deși acest băiețandru era regele lui, era 
doar un băiețandru. 

Ce îi furase atât de mult. Ce îi furase practic totul. 

— Cartea ta nu mai există, răspunse califul, cu răceală în glas. 

— Poftim? șopti Jahandar. 

— Gata. S-a terminat cu ea. 

Atmosfera din jurul lui Jahandar deveni înăbușitoare. Și 
încinsă. 

— Cum așa? 

— Am distrus-o cu mâinile mele. 

Jahandar își încleștă mâinile, simțind cum sângele îi zvâcnea 
prin vene. 

— De ce? 

Califul îl privi în tăcere, cu ochi reci și dezaprobatori. 

Apoi se întoarse cu spatele. 

Condamnându-l. Și ignorându-l. Cum o făcuseră mereu atâția 
alţii. 

Cum vor continua s-o facă mereu. Din cauza acestui 
băiețandru. Ce nu avea niciun drept să facă asta. Ce îi furase 
totul lui Jahandar. 

Copila. Cartea. 

Respectul. 

Mânia punea stăpânire pe sufletul lui Jahandar într-un iureș 
copleșitor. Într-o vâltoare ameţitoare. Fără să mai stea vreo 
clipă pe gânduri, înșfacă pumnalul de la brâul Șeherezadei. 
Califul sări imediat între ei ca s-o ferească din calea lui, dar 
Jahandar nu pe fiica sa voia s-o rănească. Niciodată pe fiica sa. 

Jahandar înălță pumnalul în aer. 

Califul ridică braţul ca să pareze lovitura. Gărzile scoaseră 
strigăte de amenințare. 

Ignorându-i pe toţi, Jahandar lovi cu înverșunare. Tăișul 
pumnalului îi crestă chipul califului în clipa în care încercă să-l 
îmbrâncească pe Jahandar. 

Dar pumnalul nimeri ţinta finală. 
Infigându-se în inima califului din Khorasan. 

HANGERUL 


Khalid se gândea deseori cum avea să-și găsească sfârșitul. 
Își dorise adesea să fi avut șansa să moară în fața tatălui Avei. 
Ca să nu mai fie nevoit să împlinească blestemul. 

Dar așa? 

Nu se gândise nicicând că avea să piară în felul acesta. De 
mâna lui Jahandar al-Khayzuran. 

Khalid rămase pentru o clipă cu privirea aţintită asupra tatălui 
Șeherezadei. 

Asupra ucigașului său. 

Khalid nu mai avea însă timp ca să-și reverse ura. Nu mai 
avea timp nici pentru răzbunare. 

Îi întâlni privirea Șeherezadei. 

Nu. În final, nu-ţi mai rămâne timp decât pentru iubire. 

Khalid se prăbuși la pământ, copleșit deopotrivă de fiori reci și 
fierbinți. 

În cort se așternu o tăcere mormântală. 

O durere covârșitoare îi sfâșia pieptul lui Khalid. O durere 
nețărmurită. Ştia că rana era mortală. Vederea i se înceţoșă, 
apoi i se limpezi din nou în timp ce sângele i se prelingea pe 
podea. Îl auzi pe Jalal năpustindu-se asupra lui Jahandar și 
înșfăcându-i hangerul din mână. 

În cort domnea o tăcere adâncă. Niciun sunet nu tulbura 
liniștea desăvârșită. 

Khalid îi strânse cu putere mâinile lui Șazi. 

Strânsoarea devenea tot mai moale. 

— Nu! strigă Șeherezada. 

Strângându-i în braţe trupul tot mai vlăguit. Și privind cum 
sângele îi ţâșnea din piept. 

Privind cum Khalid se lupta să respire, având gura plină de 
sânge. . 

Ultimul lucru pe care îl vedea era chipul ei. In final, îi 
rămăsese iubirea. 

Mai mult decât merita. 

PUTEREA DRAGOSTEI 


Țipetele fiicei sale se prefăcură în hohote de plâns. 

Nimeni nu îndrăznea să se miște în jurul lor. Prințesa Parţiei își 
ținea mâinile la gură, cu ochii ei albaștri înotând în lacrimi. Sora 
ei mai mică își îngropase fața în umăr ca să-și stăvilească 
suspinele. 

Nimeni nu se uita la Jahandar. Nimeni nu-i adresa vreun 
cuvânt. Nici fiica lui. Nici măcar shahrban-ul. Niciun cuvânt 
încărcat de ură, de mânie sau de dorinţa de răzbunare. 

Cu toții erau pierduţi în tabloul suferinței desăvârșite. 

Nici Jahandar nu se simţea mai bine. Nu simţea nicio 
satisfacţie pentru fapta sa. 

Ba dimpotrivă, își simţea sufletul sfâșiat de durere când 
vedea cum fiica lui semeaţă se prăbușea, sub ochii săi, cu 
aripile-i frânte. Nicicând nu o mai văzuse așa. Nici atunci când 
își pierduse mama. Nici atunci când preluase frâiele gospodăriei 
lor, văzând că Jahandar nu mai era în stare să le poarte de grijă. 
Nici măcar atunci când o pierduse pe Shiva. 

Șeherezada nu se prăbușise nicicând. 

Jahandar o vedea, însă, acum prăbușindu-se cu aripile frânte. 
Îi vedea ochii în lacrimi. Îi auzea suspinele sfâșietoare de plâns, 
ce deveneau tot mai răsunătoare. 

Simţi o strângere puternică de inimă. Apoi o durere cumplită îi 
spintecă sufletul ca lama unui hanger. 

Jahandar nu putea s-o vadă cum se frânge în mii de bucățele. 
Căci nu intenţionase vreodată să-i facă rău. 

Nu Șeherezadei. Niciodată fiicei sale. 

Sângele califului se prelingea spre el. Spre mâinile lui 
Jahandar, încleștate pe podea. 

Și înţelese ce trebuia să facă. Memorase toate vrăjile din 
cartea sa prețioasă. Fiecare verset tradus îi era adânc întipărit în 
minte. 

lar vraja aceasta? 

Avea să fie ultima. Cea mai puternică. Alături de sacrificiul 
suprem. 

Sângele ce-i atingea degetele era încă cald. 

Jahandar își aminti în clipa aceea ziua în care venise la palat și 
îi dăruise Șeherezadei ultimul trandafir din grădina lui. Un boboc 
cu petale crem, presărate cu nuanțe de un mov scânteietor. 
Voia să-i dăruiască ceva care să-i amintească de casă. 

Curmase viaţa trandafirului ca să-i dăruiască o clipă de 
frumuseţe. 

Cu mâinile pătate de sângele califului, Jahandar începu să 
rostească vraja. Răsucindu-și ușor, aproape imperceptibil, 
încheieturile. 

Vederea i se înnegură. Pe vârfurile degetelor i se ivi o lumină 
fremătătoare. Un fior rece îi străbătu trupul din cap până în 
picioare. Ochii i se luminară, apoi i se întunecară, înecaţi parcă 
într-o călimară de cerneală. 

Își simţi inima străpunsă de o durere covârșitoare. Și o rană 
deschisă îi apăru în piept. 

Dar nu-l durea. Nu. Nici pe departe. Un zâmbet îi înflori pe 
buze. 

Căci aceasta era... adevărata putere. Cea pe care Jahandar și- 
o dorea de atâta amar de vreme. 

Puterea de a vorbi fără cuvinte. 

Puterea dragostei. 

e 

Reza privea cum zorile se iveau în vest spulberând, încetul cu 
încetul, noaptea încă presărată cu stele. Era un om înzestrat cu 
o răbdare de fier. Căci ai nevoie de răbdare ca să clădești relații. 
Și să consolidezi încrederea. 

Ca să înlături un rege de pe tron. 

Reza aștepta în deșert, privind cum porţile Amardhei ardeau 
mistuite în flăcări. Era îngrijorat pentru că armata sultanului nu 
pornise încă o contraofensivă, dar era convins că nu va întârzia 
să apară. În faţa mercenarilor săi, nu putea să manifeste altceva 
decât o încredere nețărmurită în cauza lui. 

Oamenii a căror loialitate o poţi cumpăra oricând nu se vor 
lăsa ușor conduși de o căpetenie măcinată de îndoieli. Căci 
îndoielile pot fi vândute la mezat celui care face cea mai bună 
propunere. 

Când Reza văzu norul de praf stârnit de un călăreț ce venea în 
galop, se ridică în șa. Caii soldaţilor din jurul său nechezară, 
venind în întâmpinarea solului. 

Mesagerul Fida'i nu spuse nimic când opri armăsarul în faţa 
lui Reza. Calul era presărat cu broboane de sudoare, iar ochii 
călărețului erau învăluiţi într-o umbră sumbră și întunecată. 

— Sultanul a capitulat în faţa califului, spuse vestitorul, fără 
să-și tragă sufletul. 

Reza își ascunse uimirea. Dar nu și mânia. 

— Cum e cu putinţă? Nici măcar nu s-a dat vreo luptă. Ai 
vorbit cu sultanul? 

Mesagerul nu-i răspunse. Schimbă o privire scurtă cu ceilalţi 
oameni din preajma lui Reza. 

Chiar înainte de a simţi prima lovitură, Reza înțelese ce avea 
să se întâmple. 

Tăișul unei săbii îi spintecă trupul. De undeva din spate. 

Se prăbuși pe grumazul calului. Armăsarul se ridică pe 
picioarele din spate când Reza primi încă o lovitură. 

Se prăbuși apoi, icnind, la pământ, acoperindu-și rănile cu 
mâinile. 

Se răsuci pe spate, cu răsuflarea întretăiată. 

Mesagerul se apropie, înălțând spre cer tăișul însângerat al 
sabiei. 

— Am un mesaj din partea fiului lui Nasir al-Ziyad. Data 
viitoare când vei mai trimite vreun mercenar să-i ucidă pe cei 
dragi, ai grijă ca nimeni să nu mai rămână în viaţă ca să-ţi 
divulge faptele mârșave! 

Ultimul lucru pe care Reza bin-Latief avea să-l mai vadă era 
tăișul strălucitor al unei săbii. 

EPILOG 


Băiatul intră, ţopăind, pe ușile duble ale camerei și sări în 
brațele deschise ale tatălui său. 

— Baba! strigă el. Unchiul Artan o să mă înveţe să zbor pe 
șarpele înaripat! 

Califul din Khorasan își privi fiul cu ochii învăluiţi într-o umbră 
veselă. 

— S-ar putea ca mama ta să aibă ceva de spus în privinţa 
asta. 

— Nu, protestă băiețelul, clătinând din cap. Nu ai voie să-i 
spui mamei. l-am promis unchiului Artan. 

— Repet, s-ar putea ca mama ta să aibă ceva de spus în 
privinţa asta. 

Băiatul scrută camera cu ochii lui mari, zugrăviți în nuanţe de 
chihlimbar. 

— Unde e? 

— Cred că e în solariu cu mătușa ta. 

— Dar se întoarce în curând? 

— Firește. 

— Mi-a spus că în seara asta o să-mi depene altă poveste, 
continuă băiatul, cu o privire înflăcărată. 

— Am auzit, îi răspunse Khalid, zâmbind. 

Băiatul se urcă în mijlocul patului ridicat pe o platformă și își 
luă perna verde, preferată. Khalid se așeză lângă el. 

Băiatul atinse tandru cu mâna cicatricea ce străbătea chipul 
tatălui său. 

— Te doare? 

— Uneori. 

— Unchiul Artan mi-a vindecat rana de la genunchi pe care 
am făcut-o ieri când am căzut. Poate că ar trebui să-l rogi s-o 
vindece și pe ata. 

— Nu e nevoie. 

— De ce? 

— Pentru că nu mă deranjează. 

— De ce? 


VP - 313 


— Pentru că îmi aduce aminte că toate lucrurile au un preț, îi 
răspunse Khalid, zâmbind din nou. Și fiecare hotărâre pe care o 
luam are anumite consecințe. 

Băiatul încuviinţă încet din cap, ca un înțelept, în ciuda celor 
cinci anișori pe care îi avea. 

— Nu-mi place să te văd rănit, murmură el, mângâind cu 
blândeţe cicatricea ce cresta obrazul tatălui său. 

— Cum nici mie nu mi-ar plăcea să te văd rănit. De aceea, 
sunt puţin îngrijorat pentru că vrei să zbori cu șarpele înaripat. 

— Te iubesc, baba, spuse băiatul, cu zâmbetul pe buze, 
strâmbând obraznic din năsuc. 

— Nici tu să nu uiţi vreodată că îmi ţii inima în mâini, Haroun! 

Ușile camerelor se deschiseră și Șeherezada intră, cu părul în 
vânt, într-un iureș de mătăsuri și nestemate. 

Haroun veni la marginea patului ca s-o întâmpine. 

— Mami, te rog să nu-i mărturisești unchiului Artan că ţi-am 
spus, dar mi-a promis că, după ce îmi voi face lecțiile 
săptămâna asta, mă va învăţa să zbor. 

— Haroun-/an, mi-ai spus că i-ai promis unchiului Artan că nu-i 
vei destăinui nimic mamei tale, interveni Khalid, privindu-l 
printre gene. 

— Am uitat, murmură băiatul, aruncându-i tatălui său o privire 
piezișă și sfioasă. 

Șeherezada izbucni în râs. 

— Trebuie să înveţi să-ți împlinești promisiunile, steluța mea. 
Căci cel care nu știe să-și păstreze făgăduielile nu valorează 
nimic, spuse ea, trecându-și mâna prin părul lui negru, ondulat 
și răvășit. Și ce e povestea asta cu zborul? întrebă Șeherezada, 
luând unul dintre trandafirii ofiliți de lângă patul fiului ei. Dacă îţi 
dorești atât de mult să zbori cu unchiul Artan, atunci poate că n- 
ar mai trebui să-ţi spun povestea pe care voiam s-o încep în 
seara asta. Căci s-ar putea să-ţi dea aripi, continuă Șeherezada, 
insuflând viaţă trandafirului printr-un simplu gest al mâinii. 

— Nu! exclamă Haroun, sărind înapoi la locul lui printre 
pernele din mijlocul patului. Nu mai vreau să învăţ să zbor, 
spuse el, schițând un zâmbet - un surâs senin, luminos și 
generos, ce îi punea în valoare frumusețea desăvârșită a 
chipului. Chiar dacă Amira susține că nu e atât de 
înspăimântător și... 

— Uneori, Amirei al-Khoury îi cam place să înfrumuseţeze 
adevărul. La fel ca și mamei ei, răspunse Șeherezada, 
stăvilindu-și un suspin. 

— Știu. Dar am încredere în ea, pentru că e cea mai bună 
prietenă a mea, spuse Haroun, cu un zâmbet și mai larg pe 
buze. Nu-ţi face griji, mami! N-o să zbor... încă. 

Cu un surâs la fel de generos pe chip, Șeherezada se așeză 
lângă ființele ce îi erau cele mai dragi din lume. Soţul și fiul ei. 
Băieţelul lungit în pat lângă ea era imaginea perfectă a lui 
Khalid, cu excepţia nasului și a părului rebel, pe care le 
moștenise de la mama lui. 

Cu excepţia cicatricei ce străbătea obrazul lui Khalid. 

Una din amintirile nopţii când tatăl ei își sacrificase viaţa ca să 
le salveze dragostea. Una o purta pe chip. Cealaltă în inimă. 
Amintiri ce o făceau să mulțumească, în fiecare zi, Cerului 
pentru că trăia. Și își ducea viața alături de cei pe care îi iubea. 

Gândul îi zbură pentru o clipă la Shiva. Și un val de căldură o 
învălui. 

Șeherezada avea tot ce își dorea. Și tot ce îi trebuia. 

Se trezea în fiecare dimineaţă cu inima plină de recunoștință. 

— Totul a mers bine cu Irsa? întrebă Khalid, în timp ce 
Șeherezada se rezemă de o pernă. 

— Da, îi răspunse ea, sorbind parfumul trandafirului. Studiază 
în solariu plantele medicinale alături de Artan. Dar s-ar putea să- 
| însoțească pe Tariq atunci când va mai face o vizită în 
Amardha. 

— lar jucaţi rolul de peţitoare? spuse Khalid, ridicând o 
sprânceană. Tu și Irsa sunteți mai rele decât bărfitoarele din 
suk. Mereu puneţi ceva la cale, continuă el, cu un licăr cald în 
ochi. 

— Dar nu fac absolut nimic, se apără Șeherezada, ridicându-și 
mâinile în aer. Tariq pleacă în Amardha după cum îi e voia. Și 
dacă reușește să petreacă și puţin timp în compania lui 
Yasmine, atunci... 

— Da, într-adevăr, spuse Khalid, schițând un zâmbet mucalit 
în colțul gurii. 

— Mami! o strigă Haroun, dregându-și glasul și mutându-și 
privirea când la mama, când la tatăl său. Cum rămâne cu 
povestea? 

— O, da! Firește! răspunse Șeherezada, strângându-l în braţe. 
De vreme ce micul și dragul meu effendi este atât de îndrăgostit 
de ideea de a zbura, m-am gândit să-mi plasez povestea într-un 
ținut nu prea îndepărtat de aceste locuri. Eroul nostru își începe 
călătoria într-o noapte întunecată, când se strecoară pe 
fereastră în grădină, ţinând la subraţ un covoraș. Urât și pătat, 
cu un model din arabescuri în mijloc și marginile arse. 

— Un covoraș? întrebă Haroun, cu o expresie încruntată. 

— Da. Un covoraș, răspunse Șeherezada, cu ochi scăpărători. 
Dar nu e un covoraș obișnuit. Ci unul care îl poate duce pe eroul 
nostru oriunde vrea să ajungă. În orice timp și în orice loc. 
Imaginaţia este singura ce-i stă în cale. De vrea să vadă 
făpturile magice dintr-o mare albastră, aflată la mii de leghe 
depărtare, trebuie doar să dea glas dorinței sale. De vrea să afle 
gustul zăpezii de pe cele mai înalte culmi ale munţilor, împletită 
cu dulceața mierii din pieţele Damascului, nu trebuie decât să 
rostească aceste cuvinte. Din păcate, însă, nimic din toate 
aceste lucruri nu îl interesează. Căci este animat doar de singur 
vis. 

Șeherezada se opri, cu ochii ațintiți asupra băiețelului de 
lângă ea. Își ridică apoi privirea spre bărbatul ce stătea rezemat 
de pernele de mătase. 

Inima ei nu cunoștea limite și granițe. Era nețarmurită ca 
întinsurile mării și ale cerului. 

— Vrei să știi mai multe despre eroul nostru? întrebă ea. 

— Da! răspunse Haroun, cu ochi zburdalnici și veseli. 

— Să începem atunci cu prima poveste: Haroun și covorul 
fermecat. 

